
Frumuseţe, încredere 
și o viață socială de invidiat. 
M-am născut sub o stea norocoasă. 


„Cea mai bună prietenă” mă împroașcă cu noroi. 


Am cunoscut însă un băiat care nu mă lasă 
să mă ascund în cochilia mea. 
Un tip obsedat de muzică. 


Hotărât să-mi dăruiască zâmbetul pe buze. 

Am filmat spotul publicitar în aprilie, înainte de evenimentele 
petrecute ulterior, și am uitat iute de el. A început să fie difuzat în 
urmă cu câteva săptămâni, astfel că m-am trezit văzându-mă pre- 
tutindeni. 

Pe ecranele din faţa bicicletelor eliptice din sălile de fitness. Pe 
monitorul de la poștă menit să-ţi distragă atenţia de la coada in- 
terminabilă la care te afli. Și acum aici, pe ecranul televizorului din 
camera mea, unde stăteam pe marginea patului, cu degetele în- 
cleștate în pumni, încercând să mă ridic și să plec. 

„Ne aflăm din nou în acea perioadă a anului...” 

Îmi priveam imaginea de pe ecran filmată cu cinci luni în urmă 
şi încercam să disting vreo diferenţă, vreo dovadă palpabilă a în- 
tâmplărilor prin care trecusem. Mi se părea în continuare ciudat să 
mă privesc pe ecran, nu într-o oglindă sau într-o fotografie. Nu 
reușisem încă să mă obișnuiesc, chiar și după atâta amar de vreme. 

„O ţinută ideală pentru meciurile de fotbal”, spunea imaginea 
mea de pe ecran. Purtam o uniformă de majoretă, într-o nuanţă de 
azur, aveam părul strâns în coadă de cal și ţineam în mână un me- 
gafon uriaș, de genul celor pe care nu le mai folosește nimeni, in- 


scripţionat cu litera K. 


8 9 Sarah Dessen 


„O ţinută pentru școală”, spuneam eu de pe podium, îmbrăcată 
într-o fustă ecosez și un pulover maro, scurt până la buric, care îmi 
provoca mâncărimi și pe care îl consideram nepotrivit pentru vre- 
mea de afară, căci începea, în sfârșit, să se încălzească. 

„Și o ţinută perfectă pentru viaţa de zi cu zi.” M-am aplecat 
spre ecran, privindu-mi imaginea de pe sticlă. Purtam o pereche 
de blugi și un tricou cu modele strălucitoare și rosteam replica 
stând pe o bancă, împreună cu un grup de fete, care vorbeau în 
șoaptă în spatele meu. 

Regizorul spotului publicitar, un individ tânăr, care abia ieșise 
de pe băncile academiei de film, îmi explicase conceptul creaţiei 
sale. „Este vorba despre o fată care are totul”, mi-a spus el, trasând 
cu mâna prin aer un arc de cerc, de parcă nici nu aveai nevoie de 
mai mult ca să descrii o noţiune atât de vastă și atât de vagă. În 
opinia lui, asta însemna să ai un megafon, niște haine elegante și 
un grup de prieteni. Aș fi putut să zăbovesc mai mult asupra iro- 
niei ultimelor cuvinte, dar imaginile de pe ecran continuau să se 
deruleze cu rapiditate. 

„Anul acesta totul va merge ca pe roate”, mai spuneam eu. Acum 
purtam o rochie roz, străbătută de la umăr la brâu de o panglică pe 
care scria HOMECOMING QUEENI. Un băiat îmbrăcat în 
smoching a venit lângă mine și mi-a oferit braţul. Eu l-am accep- 
tat cu un zâmbet larg pe buze. Era student în anul doi la universi- 
tatea din oraș. Deși pe toată perioada filmărilor a fost extrem de 
rezervat, la încheierea acestora, când mă pregăteam de plecare, 


mi-a cerut numărul de telefon. Cum de-am uitat asta? 


! În liceele și colegiile americane, o tânără este aleasă de colegii ei „să guverneze” 
activităţile școlare tradiţionale. 

„Pentru cele mai frumoase momente”, adăugam eu, cea de pe 
ecran. „Pentru cele mai frumoase amintiri. Pentru toate acestea, 
veţi găsi cele mai potrivite ţinute vestimentare la magazinul Kopf's.” 

Camera se apropia tot mai mult de mine, captându-mi chipul 
în prim-plan. Filmările au avut loc înainte de seara aceea, înainte 
de întâmplările legate de Sophie, înainte de această vară lungă, 
încărcată de secrete, de tăcere și singurătate. Eu, cea de-acum, mă 
aflam într-o stare jalnică, dar fata de pe ecran — se simţea foarte 
bine. Îţi dădeai seama de asta din felul în care privea lumea în- 
treagă din spatele sticlei și din încrederea cu care își rostea replicile. 

„Transformaţi noul an în cel mai frumos din viaţa voastră!” 
spunea ea, lăsându-mă fără suflare, căci știam ce urma — cunoș- 
team prea bine ultima replică, cea care, de data aceasta, era, în 
sfârșit, adevărată. „E timpul să ne întoarcem la școală.” 

Imaginea a îngheţat pe ecran, iar numele magazinului Kopf 's a 
apărut sub chipul meu. Peste doar câteva clipe, va intra reclama la 
gofrele congelate sau poate ultimul buletin meteo, cele cincispre- 
zece secunde ale spotului meu publicitar contopindu-se cu urmă- 
torul. Dar nu l-am mai așteptat, așa că am luat telecomanda, am 


închis televizorul și m-am îndreptat spre ușă. 


Am avut la dispoziţie trei luni ca să mă pregătesc pentru reve- 
derea cu Sophie. Dar când s-a întâmplat acest lucru, mi-am dat 
seama că nu eram deloc pregătită. 

Stăteam în parcare înainte ca primul clopoțel să ne cheme la 
ore, încercând să-mi iau inima în dinţi ca să ies din mașină și să 
iau cu asalt noul an școlar. În timp ce oamenii treceau pe lângă 
mine, vorbind și râzând, eu cântăream toate posibilităţile. Poate că 


a trecut peste tot ce s-a întâmplat. Poate că s-a petrecut ceva în 

această vară — ceva ce a înlocuit mica noastră dramă. Poate că 
lucrurile n-au fost niciodată atât de tragice cum mi le-am imagi- 
nat eu. Toate acestea erau pure speculaţii, dar puteau constitui şi o 
eventualitate. 

Am rămas în mașină până în ultima clipă, apoi am scos, în cele 
din urmă, cheile din contact. Când am pus degetele pe mânerul 
portierei și mi-am întors privirea spre fereastră, am văzut-o stând 
în dreptul ușii. 

Ne-am privit pentru o clipă și am observat imediat că se schim- 
base. Își tăiase părul negru și ondulat şi purta o pereche nouă de 
cercei. Părea și mai slabă, dacă acest lucru era posibil, și renunțase 
să-și mai contureze ochii cu creionul dermatograf pe care îl folo- 
sise în primăvara trecută, preferând acum o nuanță mult mai naturală, 
în tonalități trandafirii presărate cu nuanţe de bronz. Mă întrebam 
ce schimbări distingea, la prima vedere, în înfățișarea mea. 

Și în timp ce mă gândeam la aceste lucruri, Sophie și-a deschis 
buzele superbe și, privindu-mă printre gene, a rostit verdictul pe 
care îl așteptasem o vară întreagă. 

— Târfă ce eşti! 

Geamul dintre noi n-a reușit să înăbuşe sunetul și nici să as- 
cundă reacţiile trecătorilor. Am văzut cum o fostă colegă de la orele 
de engleză de anul trecut mi-a aruncat o privire piezișă, în timp ce 
o altă fată, pe care nu o cunoșteam, a început să râdă cu poftă. 

Sophie și-a păstrat însă chipul lipsit de expresie și, punându-și 
geanta pe umăr, mi-a întors spatele și a pornit spre școală. Eram 
roșie la faţă ca raçul şi simţeam privirile stăruitoare ale oamenilor. 
Nu eram pregătită pentru asta, dar poate că nici nu voi fi vreodată, 


iar anul școlar nu părea dispus să mă aștepte. Nu aveam ce să fac, 

așa că am coborât din mașină, sub privirile scrutătoare ale celor 


din jur, hotărâtă să iau, singură, taurul de coarne. Și l-am luat. 


Am cunoscut-o pe Sophie cu patru ani în urmă, la începutul 
verii, după ce-am terminat clasa a șasea. Eram la piscina din car- 
tier și stăteam la coada din fața snack-barului, ţinând în mână 
două bancnote umede ca să-mi cumpăr o'coca-cola, când am sim- 
tit pe cineva în spatele meu. Mi-am întors privirea și am văzut o 
fată, ce-mi era complet străină, purtând un costum de baie porto- 
caliu, puţin cam sumar, și o pereche de șlapi înalți, tip platformă, 
în aceeași nuanţă. Avea pielea măslinie și părul negru și ondulat, 
strâns în coadă de cal. Purta ochelari negri de soare și afișa pe chip 
o expresie plictisită și iritată. În cartierul nostru, unde oamenii se 
cunoşteau foarte bine între et, aveai senzaţia că fata asta picase din 
cer. Nu voiam să mă holbez la ea. Dar nu mă puteam abţine. 

— Ce e? m-a întrebat ea. 

Îmi vedeam imaginea reflectată în lentilele ochelarilor ei, pă- 
rând mică și distorsionată. 

— La ce te uiţi? a adăugat apoi. 

Am simţit cum mă îmbujorez la faţă, așa cum mi se întâmplă 
de fiecare dată când cineva ridică vocea la mine. Eram extrem de 
sensibilă la tonalităţile glasurilor — atât de sensibilă încât nici nu 
puteam să urmăresc emisiunile de tip court show! — trebuia să 
schimb canalul în momentul în care judecătorul începea să-i facă 
pe cei din jur cu ou și cu oţet. 

— La nimic, i-am răspuns, întorcându-mă cu spatele. 


! Emisiuni televizate, bazate pe regizarea unor procese fictive, prezidate de un 
așa-zis judecător. 

O clipă mai târziu, băiatul de la snack-bar mi-a făcut semn, cu 
o privire obosită, să mă apropii de tejghea. În timp ce îmi turna 
băutura în pahar, simţeam prezenţa fetei din spatele meu ca pe o 
povară. Încercând să-mi abat cumva gândurile, mă luptam cu dis- 
perare să netezesc cutele de pe bancnotele mele umede. După ce- 
am plătit, am plecat de la bar, ţinându-mi ochii aţintiţi asupra 
cimentului crăpat de pe aleea ce mă ducea spre locul unde mă aș- 
tepta Clarke Reynolds, cea mai bună prietenă a mea. 

— Whitney m-a rugat să-ţi transmit că se duce acasă, mi-a 
spus ea, suflându-și nasul, în timp ce eu mi-am pus paharul cu 
coca-cola pe caldarâm, lângă șezlong. l-am spus că ne putem în- 
toarce pe jos. 

— Bine, i-am răspuns eu. 

Sora mea, Whitney, abia își luase permisul de conducere, fiind 
astfel nevoită să mă ducă în diverse locuri. Cum aveam apoi să mă 
întorc acasă — fie de la piscină, care se afla în apropiere, fie de la 
mallul din orașul învecinat — asta rămânea problema mea. Whit- 
ney era o fire singuratică, încă de pe atunci. Orice spaţiu din 
preajma ei era spaţiul său personal — și simpla ta prezenţă în acest 
perimetru devenea invazivă. 

Abia după ce m-am așezat pe șezlong, mi-am permis s-o privesc 
pe fata în costum de baie portocaliu. Plecase de la snack-bar și stă- 
tea pe partea cealaltă a piscinei, ţinând în mâini un prosop și o bău- 
tură și cercetând cu privirea amplasarea băncilor și a șezlongurilor. 

— Uite, a spus Clarke, oferindu-mi pachetul de cărţi de joc. E 
rândul tău. 

Clarke era cea mai bună prietenă a mea de când aveam șase 
ani. Erau foarte mulţi copii în cartierul nostru, dar majoritatea 


erau fie adolescenţi, ca surorile mele, fie erau foarte mici (aveau 

doar patru ani sau chiar și mai puţin), rezultatul creşterii natalită- 
ţii survenite cu câţiva ani în urmă. Când familia lui Clarke s-a 
mutat din Washington, D.C., mamele noastre s-au cunoscut la 
una dintre întrunirile comunităţii noastre, care aveau drept scop 
prevenirea actelor de vandalism şi violenţă din cartierul nostru. În 
clipa în care și-au dat seama că eram de aceeași vârstă, ne-au făcut 
cunoştinţă, și de atunci am rămas prietene: 

Clarke se născuse în China, iar soţii Reynolds o adoptaseră pe 
când avea șase luni. Amândouă eram la fel de înalte, dar acesta era 
singurul lucru pe care îl aveam în comun. Eu aveam părul bălai și 
ochii albaștri — trăsături tipice familiei Greene, în timp ce ea avea 
părul negru ca abanosul, cu reflexii de o strălucire aparte cum nu 
mai văzusem vreodată, iar nuanţa cafenie a ochilor părea aproape 
neagră. În vreme ce eu eram timidă și dornică să mă fac plăcută, 
Clarke era mult mai serioasă, înzestrată fiind cu o personalitate, 
atitudine și înfățișare mult mai bine echilibrate și mai profunde. 
Fu eram manechin de când mă știam, mergând pe urmele surori- 
lor mele mai mari; Clarke era un adevărat băieţoi, cea mai bună 
jucătoare de fotbal din cartierul nostru și o maestră a jocurilor de 
cărți, în special gin rummy, la care mă bătuse toată vara. 

— Pot să iau și eu o înghiţitură din băutura ta? m-a întrebat 
Clarke, strănutând. E foarte cald. 

Eu am încuviinţat din cap, luând paharul de pe jos. Clarke su- 
ferea de alergii pe tot parcursul anului, dar vara se agravau. De 
obicei, din aprilie până în octombrie, avea nasul fie înfundat, fie îi 
curgea șiroaie, și niciun tratament nu părea s-o ajute. M-am obiș- 
nuit de mult cu vocea ei nazală, cât și cu șerveţelele Kleenex, o 


prezenţă constantă în buzunarele sau în mâinile ei. 

Amplasarea șezlongurilor la piscina noastră se baza pe o ierar- 
hie bine organizată. Salvamarii așezau mesele de picnic lângă 
snack-bar, în timp ce mamele cu copii mici preferau șezlongurile 
amplasate în capătul piscinei cu apa mai puţin adâncă. Eu și 
Clarke alegeam zona din spatele toboganelor pentru copii, deoa- 
rece ne ofereau și puţină umbră, în timp ce băieţii de liceu, care se 
bucurau de multă popularitate în rândul nostru — ca, de exemplu, 
Chris Pennington, care era cu trei ani mai mare decât mine și de 
departe cel mai chipeș băiat din cartier și poate chiar din lume —, 
preferau piscina prevăzută cu trambuline pentru sărituri. Șezlon- 
gurile cele mai râvnite erau cele așezate între snack-bar și piscina 
dotată cu culoare de înot, ocupate de obicei de fetele populare din 
liceu. Aici, întinsă pe un șezlong, stătea Kirsten, sora mea cea mai 
mare, îmbrăcată într-un costum de baie de un roz aprins, și își 
făcea aer cu o revistă Glamour. 

După ce-am împărţit cărţile, am descoperit cu uimire că fata în 
costum de baie portocaliu s-a îndreptat spre locul unde stătea 
Kirsten și s-a așezat pe șezlongul de lângă ea. Molly Clayton, cea 
mai bună prietenă a surorii mele, care stătea de cealaltă parte a lui 
Kirsten, i-a făcut ușor semn cu cotul și i-a arătat-o apoi cu capul 
pe fata care se așezase lângă ea. Kirsten a privit-o cu indiferenţă, 
apoi, ridicând din umeri, s-a întins din nou pe șezlong și și-a aco- 
perit faţa cu braţul. 

— Annabel! m-a strigat Clarke, care își luase deja cărţile și 
aștepta cu nerăbdare să mă bată. E rândul tău. 

— O! i-am răspuns eu, întorcându-mă cu faţa spre ea. Da, așa e. 

A doua zi, fata a venit din nou la piscină, purtând de această 
dată un costum de baie argintiu. Când am ajuns și eu, ea stătea 


deja întinsă pe șezlongul pe care îl ocupase sora mea cu o zi în 


ASCULTĂȚI INIMA © 15 


urmă, având o revistă în poală și o sticlă de apă lângă ea. Clarke lua 
lecţii de tenis în ziua aceea, așa că eram singură când Kirsten și-a 
făcut apariţia, o oră mai târziu, împreună cu prietenele ei. Erau la 
fel de gălăgioase ca întotdeauna, acompaniate de zgomotul pe care 
îl scoteau șlapii pe caldarâm. Când au ajuns în dreptul șezlongurilor 
lor și au văzut că fata le ocupase locul, au încetinit pașii și și-au 
aruncat priviri între ele. Molly Clayton părea deranjată, dar 
Kirsten s-a mutat patru șezlonguri mai încolo și și-a ridicat „ta- 
băra” ca de obicei. 

În următoarele zile, am văzut cum fata cea nouă și-a intensifi- 
cat, cu încăpățânare, eforturile de a se infiltra în grupul surorii 
mele. Dacă în prima zi le-a ocupat șezlongul, în cea de a treia le-a 
„însoţit” la snack-bar. Apoi, în ziua următoare, a intrat în apă ime- 
diat după ele și a stat în apropiere, în timp ce sora mea şi priete- 
nele ei se bălăceau și vorbeau, stropindu-se unele pe celelalte. La 
sfârșitul săptămânii, le urma deja ca o umbră. 

Probabil că prezenţa ei devenise supărătoare. Am văzut-o pe 
Molly aruncându-i câteva priviri piezișe, iar Kirsten a rugat-o să 
se îndepărteze atunci când fata s-a apropiat prea mult de ele în 
piscina cu apă adâncă. Dar respingerile lor nu păreau s-o afecteze. 
Ba dimpotrivă, şi-a intensificat și mai mult eforturile, de parcă nici 
nu conta ce-i spuneau atâta timp cât vorbeau cu ea. 

— Am auzit că s-a mutat o altă familie în casa soţilor Dau- 
ghtrys din Sycamore, a spus mama într-o seară la masă. 

— Soții Daughtrys au plecat? a întrebat tata. 

— Da, în iunie, i-a răspuns mama, dând aprobator din cap. În 
Toledo. Ai uitat? 

— Da, așa e, i-a răspuns el, în cele din urmă, după câteva clipe 


de gândire. În Toledo. 

— Și am mai auzit că au o fiică de vârsta ta, Annabel, a conti- 
nuat mama, oferindu-i un bol cu paste lui Whitney, care mi l-a 
pasat mie. Cred că am văzut-o alaltăieri când am fost la Margie's. 

— Serios? am spus eu. 

— Are părul negru și este un pic mai înaltă decât tine, mi-a 
răspuns mama, încuviințând din cap. Poate că ai văzut-o prin cartier. 

— Nu știu..., am spus eu, adâncită în gânduri. 

— Aia e! a exclamat Kirsten deodată, lăsând cu zgomot furcu- 
liţa în farfurie. Ea e cea care ne hărţuiește la piscină. O, Doamne, 
stiam eu că e mult mai mică decât noi! 

— Stai puţin! a intervenit tata, atent deodată la discuţia noas- 
tră. Vă hărţuiește cineva la piscină? - 

— Sper că nu, a spus mama, cu neliniște în glas. 

— Nu în sensul propriu al cuvântului, a răspuns Kirsten. Fata 
asta se tot ţine după noi. Prezenţa ei ne cam dă fiori. Stă tot timpul 
în preajma noastră, ne urmărește peste tot și ascultă ce vorbim, 
fără să spună vreodată ceva. l-am zis să-și ia tălpășița, dar mă 
ignoră. O, Doamne, nu-mi vine să cred că are doar doisprezece ani! 
Este cu atât mai dezgustător. 

— Ce dramatic! a murmurat Whitney, străpungând cu furcu- 
liţa o frunză de salată. 

Avea dreptate, firește. Kirsten era regina dramelor în familia 
noastră. Trăia emoţiile cu aceeași intensitate cu care își ținea și 
pledoariile. Vorbea necontenit, chiar dacă era conștientă de faptul 
că nu o asculta nimeni. Spre deosebire de ea, Whitney era o fire 
tăcută, astfel că cele câteva cuvinte pe care le rostea erau încărcate 
de o semnificaţie aparte. 

— Kirsten, încearcă să fii drăguță cu ea! a spus mama. 


— Am încercat. Dacă ai vedea-o, m-ai înţelege, E ciudată. 

— E greu să te adaptezi într-un loc complet nou, a răspuns 
mama, luând o înghiţitură de vin. Poate că nu știe cum să-și facă 
prieteni... 

— E evident că nu știe, i-a ripostat Kirsten. 

— ... și atunci poate că ar trebui s-o ajuţi, și-a dus mama gân- 
dul la bun sfârșit. 

— Dar n-are decât doisprezece ani, a protestat Kirsten, de parcă 
acest lucru era echivalent cu o boală cumplită sau cu un incendiu. 

— Atât are și sora ta, a intervenit tata. 

— Exact, i-a răspuns ea, îndreptând furculiţa spre el. 

Lângă mine, Whitney a protestat, suflând zgomotos pe nas. 
Mama și-a îndreptat însă atenţia spre mine. 

— Annabel, mi-a spus ea, ai putea să faci un efort dacă o vezi. 
S-o saluţi, de exemplu. 

Nu i-am mărturisit mamei că o cunoscusem deja pe această 
fată, căci ar fi fost îngrozită să afle cât de urât se purtase cu mine. 
Iar pe altă parte, mărturisirea mea nici nu i-ar fi schimbat aşteptă- 
rile legate de comportamentul meu. Mama era întruchiparea po- 
liteţii desăvârșite și spera ca și noi să fim la fel, indiferent de 
circumstanţe. Toată viaţa trebuie să urmăm calea cea dreptă, chiar 
dacă drumul ne va fi presărat cu obstacole. 

— Bine, i-am răspuns eu. Așa o să fac. 

— Bravo! mi-a răspuns ea. 

Și cu asta speram să pun capăt acestei povești. 

Dar a doua zi, când am ajuns la piscină împreună cu Clarke, 
am văzut-o pe Kirsten flancată, pe de o parte, de Molly, iar de 
cealaltă parte, de fata cea nouă. Am încercat să ignor scena în timp 
ce ne ocupam locurile pe șezlonguri, dar când mi-am aruncat, în 


cele din urmă, ochii spre ele, am surprins-o pe Kirsten ţintuindu-mă 


18 9 Sarah Dessen 


cu privirea. O clipă mai târziu, când s-a ridicat de pe scaun, arun- 
cându-mi o altă privire, și s-a îndreptat spre snack-bar, urmată 
îndeaproape de „hărțuitoarea” lor, am ştiut ce trebuie să fac. 

— Mă întorc imediat, i-am spus lui Clarke, care citea un ro- 
man de Stephen King și își sufla nasul cu putere. 

— Bine, mi-a răspuns ea. 

M-am ridicat de pe șezlong și am ocolit piscina rezervată sări- 
torilor la trambulină, trecând în drumul meu pe lângă Chris 
Pennington. Stătea întins pe un șezlong, cu un prosop peste ochi, 
în timp ce doi dintre tovarășii lui se încăierau pe puntea piscinei. 
Acum, în loc să-i arunc priviri pe furiș — căci, în afară de înot și 
de jocurile de cărţi, unde pierdeam mereu, aceasta era principala 
activitate cu care mă delectam vara aceea la piscină — aveam să 
îndur din nou disprețul fetei nou-venite în cartierul nostru — și 
asta pentru că mama insista să ne asumăm cât mai bine cu putinţă 
rolul Bunului Samaritean. Minunat! 

Aș fi putut să-i povestesc lui Kirsten despre întâlnirea mea cu 
„hărţuitoarea” lor, dar știam că n-ar fi fost deloc o idee prea bună. 
Spre deosebire de mine, ea nu fugea din faţa unei confruntări — 
ba dimpotrivă, scotea imediat armele și pornea la atac. Juca rolul 
butoiului de pulbere în familia noastră, gata oricând să explodeze. 
Nici nu-mi mai amintesc de câte ori n-am încercat să mă fac invi- 
zibilă atunci când își exprima nemulțumirile în faţa vânzătorilor, 
şoferilor sau foștilor iubiţi. O iubeam, dar adevărul era că îmi pro- 
voca mereu o stare de neliniște și iritare. 

Whitney își manifesta mânia în tăcere. Nu-ţi spunea niciodată 
când era supărată. Îți dădeai seama că era mânioasă doar din expre- 
siile faciale, din privirile tăioase pe care ţi le arunca printre gene 


sau din suspinele adânci pe care le scotea — suspine încărcate de 

un dispreţ atât de copleșitor, încât ai fi preferat s-o auzi împroș- 
cându-te cu noroi. Când ea și Kirsten se certau — și o făceau ade- 
sea, dată fiind diferenţa mică de vârstă dintre ele (de numai doi 
ani) — aveai întotdeauna senzaţia că asişti la un monolog virulent, 
de vreme ce nu auzeai altceva decât acuzaţiile și reproșurile inter- 
minabile ale lui Kirsten. Dacă le acordai însă mai multă atenţie, 
observai tăcerea apăsătoare a lui Whitney, primejdioasă ca aceea 
de dinaintea unei furtuni, cât și ripostele ei —— puţine câte erau — 
care, spre deosebire de comentariile insinuante ale lui Kirsten, pu- 
neau întotdeauna punctul pe „i” și tăiau în carne vie. 

Una era deschisă, cealaltă închisă. Nu e de mirare, așadar, că 
prima imagine care îmi venea în minte când mă gândeam la suro- 
rile mele era cea a unei uși. Kirsten îmi evoca ușa de la intrare a 
casei, cea prin care intra și ieșea mereu, adesea cu o replică pe buze, 
însoţită de o gașcă de prieteni. Whitney îmi sugera ușa de la dor- 
mitorul ei, pe care o ţinea mereu închisă ca pe un paravan de pro- 
tecţie între ea și noi ceilalți. 

Eu jucam rolul de liant între surorile mele și personalităţile lor 
puternice — întruchipam „zona gri” care le despărțea. Nu eram 
nici îndrăzneață, nici extrovertită, nici tăcută, dar nici chibzuită. 
Nu știu cum m-ar putea descrie cei din jur sau ce le-ar evoca nu- 
mele meu. Eram doar Annabel. 

Mama, și ea o adversară înverşunată a conflictelor, nu suporta 
„să le vadă pe surorile mele certându-se. „De ce nu puteţi să fiți 
drăguțe?” le întreba ea pe un ton implorator. Deși ele își dădeau 
ochii peste cap ca răspuns la întrebarea ei, eu i-am înţeles mesajul: 
Ideal ar fi să fii drăguţ tot timpul, nici prea gălăgios, dar nici mut, 


ca să-i sperii pe cei din jurul tău. Dacă reușești acest lucru, n-ar 

trebui să-ţi mai faci griji din cauza certurilor. Totuși, nu este deloc 
uşor să fii drăguţ, când lumea întreagă este atât de rea. 

Când am ajuns la snack-bar, Kirsten dispăruse deja (firește), 
dar fata aştepta în faţa tejghelei ca barmanul să-i dea batonul de 
ciocolată pe care îl comandase. Ei bine, mi-am spus eu în gând, 
îndreptându-mă spre ea, ai la luptă, desi bătălia e deja pierdută! 

— Bună, am salutat-o eu. 

Ea m-a privit cu o expresie impenetrabilă pe chip. 

— Eu sunt Annabel. Am înţeles că te-ai mutat de curând aici, 
nu-i așa? 

A continuat să păstreze tăcerea. Între timp, Kirsten a ieșit de la 
toaletă, iar când ne-a văzut că stăm de vorbă, s-a oprit pe loc în 
spatele ei. 

— Cred că..., am continuat eu, simţindu-mă și mai stânjenită. 
Cred că suntem în aceeași clasă. 

— Și ce dacă? m-a întrebat ea, cu aceeași voce tăioasă cu care 
mi-a vorbit și prima dată, împingându-și ochelarii de soare pe nas. 

— M-am gândit că, de vreme ce suntem de aceeași vârstă, ai 
vrea să-ţi faci prieteni. 

S-a așternut din nou liniștea. Fata a rupt apoi tăcerea, dornică 
parcă să clarifice lucrurile: 

— Eu cred că tu vrei să-ţi faci prieteni. Și ai vrea ca eu să fiu 
una dintre ei. 

Răspunsul ei mi s-a părut atât de ridicol, încât am început să 
dau imediat înapoi. 

— Bine, nu trebuie s-o faci, i-am spus eu. Adică... 

— Nu, mi-a retezat-o ea. Nici vorbă! a adăugat apoi, dându-și 


capul pe spate și izbucnind în râs. 

Dacă aș fi fost numai eu martora acestei scene, totul s-ar fi 
sfârșit aici. Aș fi făcut cale întoarsă, roșie la faţă ca racul, și aș fi pus 
capăt acestei poveşti. Dar nu eram singură. 

— Stai puţin! a spus Kirsten, cu glas tare. Ce-ai spus? 

Fata s-a întors spre ea. Când a văzut-o pe sora mea, a căscat ochii 
mari cât cepele. 

— Poftim? a întrebat ea, rostind cuvântul într-o tonalitate cu 
totul diferită faţă de cea cu care îmi vorbise mie. 

— Te-am întrebat ce i-ai spus, a repetat Kirsten, cu glas tăios. 

Vai! am exclamat în gând. 

— Nimic, a răspuns fata. Doar am... 

— E sora mea, a continuat Kirsten, arătând cu degetul spre 
mine. Și te-ai purtat mizerabil cu ea. 

Eu îmi simţeam deja obrajii încinși şi încercam cu disperare să 
mă fac cât mai mică cu putinţă. Kirsten și-a pus însă mâna în șold, 
semn că abia începuse războiul. 

— Nu m-am purtat mizerabil, a răspuns fata, scoțându-și oche- 
larii. Doar că... 

— Ba da, și o știi prea bine, a întrerupt-o Kirsten, la fel de tă- 
ioasă. Nu are niciun rost să negi. Şi nu mă mai urmări, ai înţeles? 
Mă scoţi din sărite. Hai să mergem, Annabel! 

Eu stăteam încremenită pe loc, cu privirea aţintită asupra fetei. 
Fără ochelarii de soare și cu o expresie îndurerată pe chip, arăta 
deodată ca o fetiţă de doisprezece ani. Ea privea înmărmurită cum 
Kirsten m-a apucat de mână și m-a tras spre locul unde o așteptau 
prietenele ei. 

— Incredibil! spunea ea fără încetare. 

Când mi-am aruncat ochii de cealaltă parte a piscinei, am vă- 


zut-o pe Clarke privindu-mă confuză în clipa în care Kirsten m-a 

trântit pe șezlongul ei. Molly s-a ridicat în capul oaselor, clipind 
nedumerită și legându-și breteluţele costumului de baie. 

— Ce s-a întâmplat? a întrebat ea. 

Și în timp ce Kirsten îi povestea întâmplarea, mi-am îndreptat 
privirea spre snack-bar, dar fata nu mai era acolo. Am zărit-o apoi, 
prin gardul din spatele meu, străbătând parcarea, desculță și cu 
capul în pământ. Își lăsase toate lucrurile pe șezlongul de lângă 
mine — un prosop, pantofii, o perie roz de păr și o geantă în care 
se aflau o revistă și un portofel. Am așteptat-o să se întoarcă după 
ele, dar nu s-a mai întors. 

Lucrurile ei au rămas toată după-amiaza în locul în care le lă- 
sase. Și au continuat să rămână acolo și după ce m-am întors la 
Clarke și i-am povestit tot ce se întâmplase. Și după ce-am jucat 
câteva partide de rummy și am înotat până când ni s-a încrețit 
pielea mâinilor. Și după ce Kirsten și Molly au plecat, iar alți oa- 
meni le-au ocupat șezlongurile. Au rămas acolo până când salva- 
marul a început să sufle din fluier, anunţându-ne că venise vremea 
să plecăm, iar eu și Clarke ne-am strâns lucrurile și am purces la 
drum pe marginea piscinei, bronzate, flămânde și pregătite să por- 
nim spre casă. 

Ştiam că fata asta nu era problema mea. Se purtase urât cu 
mine — și asta de două ori — astfel că nu merita compasiunea sau 
ajutorul meu. Dar, când am trecut pe lângă șezlongul ei, Clarke s-a 
oprit pe loc. 

— Nu putem să le lăsăm aici, a spus ea, aplecându-se ca să-i ia 
pantofii și să-i bage în geantă. E în drumul nostru. 

Aș fi putut să mă împotrivesc, dar am văzut-o din nou cu ochiul 
minţii străbătând parcarea, desculţă și singură. Așa că i-am luat pro- 


sopul de pe șezlong, l-am împăturit și l-am așezat peste al meu. 

— Da, am răspuns. Bine. 

Când am ajuns, însă, la vechea casă a familiei Daughtrys, am 
descoperit ușurată că toate ferestrele erau întunecate, iar pe aleea 
din curte nu se afla nicio mașină, așa că puteam să-i lăsăm pur și 
simplu lucrurile și să ne vedem de drum. Dar în clipa în care 
Clarke a vrut să agaţe geanta de ușa de la intrare, aceasta s-a des- 
chis brusc și ne-am trezit cu ea în prag. 

Purta nişte blugi scurţi și un tricou roșu și avea părul strâns în 
coadă de cal. Nu mai avea nici ochelari de soare. Nici sandale cu 
tocuri înalte. Când ne-a văzut, s-a făcut roșie la faţă. 

— Bună, a salutat-o Clarke, după câteva clipe de tăcere stânje- 
nitoare. Ţi-am adus lucrurile, a adăugat ea, strănutând. 

Fata a privit-o un timp, de parcă nu înţelegea ce spunea. Și, din 
cauza congestiei nazale a lui Clarke, poate că nici nu înţelegea. Eu 
i-am luat geanta de pe jos și i-am oferit-o, spunându-i: 

— Ai lăsat-o la piscină. 

S-a uitat la geantă, apoi din nou la mine, cu o expresie rezer- 
vată pe chip. 

— Oh! a exclamat ea, luând-o din mâna mea. Mulţumesc. 

Un grup de copii au trecut pe lângă noi, cu bicicletele, spulbe- 
rând tăcerea cu glasurile lor gălăgioase. Apoi, s-a așternut din nou 
liniștea. 

— E cineva la ușă, draga mea? s-a auzit atunci o voce din celă- 
lalt capăt al holului. 

— Nu e nimeni, a răspuns ea peste umăr. 

Apoi, trecând pragul, a închis ușa în urma ei și a ieșit pe ve- 
randă. A pășit iute pe lângă noi, dar asta nu m-a împiedicat să văd 


că avea ochii roșii şi umflaţi de plâns. Și atunci, ca și în multe alte 

dăţi, mi-au răsunat în urechi cuvintele mamei: Nu e ușor să te adap- 
tezi într-un loc complet nou. Poate că nu ştie să-şi facă prieteni. 

— Întâmplarea de mai devreme..., am spus eu. Sora mea... 

— E în regulă, m-a întrerupt ea, pe un ton tăios. Nu e nicio 
problemă. 

Dar nici n-a reușit să rostească bine cuvintele, că vocea i s-a 
frânt, obligând-o să se întoarcă cu spatele la noi și să-și ducă mâna 
la gură. Am rămas încremenită pe loc, neştiind ce să fac, dar pri- 
vind-o pe Clarke, am văzut că își scotocea buzunarele pantalonilor 
scurţi, de unde a scos un pachet din nelipsitele ei șerveţele Klee- 
nex. A luat apoi un șerveţel și i l-a oferit fetei. Ea l-a acceptat, în 
tăcere, și și-a acoperit faţa cu el. 

— Eu sunt Clarke. lar ea e Annabel. 

În anii ce vor urma, această imagine mi se va derula adesea prin 
faţa ochilor — o clipă surprinsă din vacanţa de vară, după înche- 
ierea clasei a șasea, când eu și Clarke stăm în spatele acestei fete 
abia sosite în cartierul nostru. Câte lucruri nu s-ar fi schimbat în 
viaţa mea, în viaţa tuturor, dacă acest moment n-ar fi existat! Dar 
la vremea aceea, atunci când s-a întors cu faţa spre noi, fără să mai 
plângă — surprinzător de calmă — clipa a trecut pe lângă noi, ca 
multe alte clipe, efemere și neînsemnate. 


— Bună, ne-a răspuns ea. Eu sunt Sophie. 


Capitalul 
doi 


— Sophie! 

Era, în sfârșit, ora prânzului, iar asta însemna că prima zi de 
școală avea să se sfârșească în curând. Holul școlii era înţesat de 
elevi gălăgioși, dar în ciuda ușilor de la dulapuri, care se bălăbă- 
neau cu zgomot și a anunţurilor făcute prin interfon, îi auzeam 
vocea lui Emily Shuster clară ca lumina zilei. 

Mi-am întors privirea spre scările principale și am văzut-o ve- 
nind spre mine, cu părul ei roșcat fluturându-i în vânt. Când 
a ajuns la câţiva pași de mine, privirile ni s-au întâlnit pentru o 
fracțiune de secundă. Apoi, s-a îndreptat iute spre locul unde 
o aștepta Sophie. 

De vreme ce Emily a fost mai întâi prietena mea, m-am gândit 
că poate încă mai era. Se pare însă că m-am înșelat. Granițele au 
fost trasate, iar eu nu-mi mai găseam locul printre ele. 

Mai aveam și alți prieteni, firește. Oameni pe care îi cunoșteam 
de la cursuri, dar și de la agenţia Lakeview Models, cu care cola- 
boram de ani buni. Era însă tot mai clar faptul că izolarea pe care 
mi-am autoimpus-o pe parcursul verii se dovedea mult mai efici- 
entă decât mi-am imaginat. Imediat după întâmplările care mi-au 
schimbat complet viaţa, m-am închis în carapacea mea, evitând 


astfel criticile celor din jur. Nu mai răspundeam la telefoane și 

fugeam de oamenii pe care îi întâlneam la malluri sau la cinema- 
tografe. Nu voiam să vorbesc despre întâmplările acelea, așa că 
modalitatea cea mai sigură prin care puteam să fac asta era să în- 
trerup orice mijloc de comunicare. Consecințele au fost cu totul 
neașteptate, căci în dimineaţa primei zile de școală, când mă 
opream să salut diverse colege sau mă îndreptam spre anumite 
grupuri de oameni care stăteau de vorbă, toţi mă întâmpinau cu o 
răceală evidentă, care stăruia între noi până în momentul în care 
invocam un pretext ca să plec. În mai nu-mi doream altceva decât 
să fiu singură. Acum, dorinţa mi s-a împlinit. 

Prietenia mea cu Sophie nu-mi fusese nici ea de vreun folos. 
Tovărășia noastră m-a făcut părtașă la diverse fapte reprobabile — 
nu puţine la număr — motiv pentru care o mare parte din colegii 
mei nu aveau de ce să mă primească cu braţele deschise. Fetele pe 
care Sophie le-a jignit și le-a marginalizât, în timp ce eu priveam 
impasibilă, fără să le sar în ajutor, considerau că meritam cu vârf și 
îndesat acest tratament. Dacă Sophie nu putea fi ostracizată, 
atunci pedeapsa putea, la fel de bine, să-mi fie aplicată mie. 

Îndreptându-mă acum spre holul principal, m-am oprit în faţa 
ușilor din sticlă ce dădeau spre curtea școlii. Afară, pe alei sau pe 
spaţiile verzi, oamenii stăteau de vorbă, grupaţi în diverse „biseri- 
cuţe” — sportivii, fetele care urmau cursuri de arte frumoase, „so- 
mităţile” ce tindeau tot mai sus și chiulangiii fumători de „iarbă”. 
Toată lumea avea un loc al lui — cândva, aveam și eu: banca lungă, 
de lemn, de pe partea dreaptă a aleii principale, acolo unde stăteau 
Sophie și Emily. Acum mă întrebam dacă mai avea vreun rost să 
ies afară. 

— „Ne aflăm din nou în acea perioadă a anului...”, a spus o 


voce falsă de undeva din spatele meu. 

Hohotele de râs, care au însoţit replica, m-au făcut să-mi în- 
torc privirea. În faţa biroului de la intrare, câţiva jucători de fotbal 
râdeau pe ascuns în timp ce unul dintre ei, un individ înalt, cu 
șuviţe dreadlocks, imita modul în care eu îi ofeream braţul parte- 
nerului meu din spotul publicitar. Știam că se prosteau și poate că 
în altă împrejurare nici nu le-aș fi acordat atenţie. Acum, însă, am 
simţit cum obrajii îmi iau foc în clipa în care am deschis ușile din 
faţa mea și am ieșit afară. 

În partea dreaptă, se afla un zid lung și scund. M-am îndreptat 
într-acolo în dorinţa de a găsi un loc — orice loc — pe care să mă 
așez. Doar două persoane stăteau pe zid, la o distanţă considera- 
bilă una de celălaltă, dându-ţi astfel de înţeles că nu erau împre- 
ună. Una era Clarke Reynolds. Cealaltă — Owen Armstrong. 
Cum nu prea aveam de ales, m-am așezat între ei. 

Cărămizile calde ale zidului se lipeau de picioarele mele goale 
în timp ce mă pregăteam să-mi iau prânzul pe care mama mi-l 
pregătise de dimineaţă: un sendviș cu piept de curcan și sos, o 
sticlă de apă și o nectarină. Am luat o înghiţitură de apă înainte de 
a scruta împrejurimile cu privirea. Când ochii mi-au poposit asu- 
pra băncii de lemn, am văzut-o pe Sophie urmărindu-mă cu ar- 
doare. Când privirile ni s-au întâlnit, a schiţat un zâmbet încordat, 
apoi a clătinat din cap și s-a uitat în altă parte. 

Esti jalnică, părea să-mi spună din priviri. Am înlăturat însă gân- 
dul din minte. Nici eu nu-mi doream să stau cu ea. Dar nici nu m-aș 
fi așteptat să mă trezesc vreodată în compania lui Clarke, pe de o 
parte, și a Celui Mai Mânios Băiat din Școală, pe de altă parte. 

Măcar pe Clarke o cunoșteam sau, cel puţin, am cunoscut-o. 
Cât despre Owen Armstrong, îl știam doar din vedere. Era înalt și 


vânjos, cu umeri laţi și bicepși puternici. Purta întotdeauna ghete 

cu talpă groasă din cauciuc, care îi puneau și mai mult în lumină 
statura înaltă și confereau mai multă greutate pașilor săi. Avea pă- 
rul negru, tuns scurt și răsfirat în creştet ca ţepii unui arici. Nu se 
desprindea niciodată de căștile iPod-ului său, pe care le purta pre- 
tutindeni — în clasă, afară, la ore sau în pauze. Și deși îmi imagi- 
nam că avea prieteni, nu l-am văzut niciodată în compania 
vreunuia din ei. 

În luna ianuarie a anului trecut, Owen a fost protagonistul unei 
încăierări, care a avut loc înainte de începerea orelor. Tocmai ieși- 
sem din mașină când l-am văzut, cu rucsacul pe umăr și căștile în 
urechi, îndreptându-se spre clădirea şcolii. În drumul său, a trecut 
pe lângă Ronnie Waterman, care stătea rezemat de mașina lui și 
vorbea cu un grup de prieteni. În toate școlile există un Ronnie — 
prototipul golanului, renumit pentru piedicile pe care ţi le pune pe 
holuri și pentru comentariile — de genul „Ce fund mişto ai!”— pe 
care le face atunci când treci pe lângă el. Luke, fratele lui mai 
mare, era opusul lui Ronnie — a fost căpitanul echipei de fotbal şi 
președintele corpului studenţesc, un băiat extraordinar de drăguţ, 
care știa să câștige simpatia celor din jur. Datorită lui, oamenii îl 
acceptau și pe fratele său nesuferit. Luke terminase însă școala cu 
un an în urmă, iar Ronnie, rămas singur, își făcea acum de cap. 

Owen se îndrepta, așadar, spre clasă, adâncit în gânduri, când 
Ronnie i-a strigat ceva. Neprimind niciun răspuns, Ronnie s-a 
desprins de mașină și, luând-o la fugă, i-a ţinut calea lui Owen. 
Chiar şi din locul în care stăteam, mi-am dat seama că nu era de- 
loc o mișcare inteligentă din partea lui — Ronnie nu era mic de 
statură, dar nu se putea compara cu Owen Armstrong, care era cu 
un cap mai înalt decât el și mult mai solid. Ronnie nu părea însă 


să observe acest lucru. El i-a spus ceva lui Owen, care s-a mulţu- 

mit să-l privească în tăcere și să-și vadă apoi de drum. Nici n-a 
apucat să facă bine un pas că Ronnie i-a și ars un pumn în bărbie. 

Owen s-a dezechilibrat ușor. Apoi, și-a lăsat rucsacul pe jos și, 
trasând cu braţul prin aer un arc de cerc, l-a izbit cu pumnul pe 
Ronnie direct în faţă. Deși mă aflam la o oarecare distanţă, am 
auzit cum, în urma loviturii puternice, oasele lui Ronnie au trosnit 
cu zgomot. 

Acesta s-a prăbușit pe loc — cu genunchii îndoiţi. A atins pă- 
mântul cu umerii, apoi capul i-a aterizat și el, zvâcnindu-i ușor la 
impactul cu solul. Owen a trecut, liniștit, peste el și, luându-și ruc- 
sacul de jos, a pornit spre școală, în timp ce mulțimea, care se 
adunase să vadă spectacolul, se împrăștia acum pentru a-i face loc 
să treacă. Prietenii lui Ronnie îi săriseră deja în ajutor, iar cineva 
striga după paznicul parcării, dar singura imagine care îmi stăruie 
și acum în minte este cea a lui Owen, care se îndepărta cu aceiași 
pași imperturbabili, de parcă nimic nu l-ar fi oprit din drum. 

La vremea respectivă, Owen era o prezenţă relativ nouă — ve- 
nise la școala noastră doar de o lună. În urma acestui incident, a 
fost exclus încă o lună. Când s-a întors, numele lui era pe buzele 
tuturor. Am auzit că fusese închis într-un centru de detenţie pen- 
tru minori, că fusese exmatriculat de la școala unde învățase ante- 
rior şi că făcea parte dintr-un grup infracţional. Circulau atâtea 
zvonuri despre el, încât, atunci când am aflat, câteva luni mai târ- 
ziu, că a fost arestat în urma unei încăierări dintr-un club, n-am 
crezut nimic din toate astea. Apoi, însă, a dispărut complet. Nu s-a 
mai întors la școală. Până astăzi. 

Privindu-l de-aproape, Owen nu părea deloc un monstru. Stă- 
tea pe zid, purtând ochelari de soare și un tricou roșu, și asculta 


muzică, bătând darabana cu degetele pe genunchi. Dar chiar și așa, 

n-ar fi fost deloc un lucru înţelept să mă prindă holbându-mă la 
el, așa că — după ce mi-am desfăcut sendvișul și am luat o îmbu- 
cătură — am tras adânc aer în piept și mi-am îndreptat atenţia 
spre Clarke. 

Fa stătea în celălalt capăt al zidului, ţinând o agendă deschisă 
pe genunchi și mâncând un măr cu o mână în timp ce cu cealaltă 
mâzgălea ceva. Avea părul strâns cu un elastic la spate și purta un 
tricou alb și simplu, pantaloni cu imprimeu de tip camuflaj și șlapi. 
Pe nas avea ochelarii cu ramă mică, în nuanţe de negru și portoca- 
liu, pe care începuse să-i poarte cu un an în urmă. După o clipă, 
și-a ridicat privirea și s-a uitat la mine. 

Aflase, fără doar și poate, ce se întâmplase în luna mai. Toată 
lumea știa. După alte câteva clipe, când nu și-a întors privirea de 
la mine, am început să mă întreb dacă nu cumva mă iertase. Astfel, 
aflându-mă în pragul unui nou conflict, poate că reușeam să închei 
socoteli mai vechi. Și ar fi fost un lucru cât se poate de chibzuit, 
acum când Sophie ne marginalizase pe amândouă. Aveam din nou 
ceva în comun. 

Și continua să se uite la mine. Am lăsat sendvișul deoparte și 
am tras adânc aer în piept. Tot ce trebuia să fac acum era să-i spun 
ceva, ceva frumos, ceva care ar putea să... 

Apoi, însă, și-a întors brusc privirea de la mine. Și-a băgat 
agenda în geantă și i-a închis fermoarul cu un gest rigid al mâinii, 
îndreptându-și cotul spre mine. A sărit apoi de pe zid și, punându-și 
geanta pe umăr, a plecat. | 

M-am uitat la sendvișul meu, pe care îl mâncasem doar pe jumă- 
tate, și am simţit un nod în gât. O prostie din partea mea, deoarece 


Clarke m-a urât dintotdeauna. Asta, măcar, nu era o noutate. 

Mi-am petrecut pauza — atât cât mai rămăsese din ea — în- 
cercând să nu-i mai privesc pe cei din jur. Când m-am uitat la ceas 
și am văzut că mai erau doar cinci minute, am crezut că ce-a fost 
rău a trecut. Dar mă înșelam. 

Îmi îndesam sticla de apă în geantă când am auzit o mașină 
intrând pe aleea de la capătul zidului. Mi-am ridicat privirea și am 
văzut un Jeep roșu oprind în dreptul trotuarului. Portiera din 
dreapta șoferului s-a deschis și din mașină a ieșit un individ cu 
părul negru. Și-a pus o ţigară după ureche și, aplecându-se, i-a 
spus ceva persoanei de la volan. Când a închis ușa și s-a îndepăr- 
tat, mi-am îndreptat ochii spre șofer. Era Will Cash. 

Am simţit cum stomacul mi se întoarce pe dos. Totul în jurul 
meu a început să se îngusteze, sunetele păreau să se estompeze, 
mâinile îmi asudau cumplit, iar inima îmi bătea cu putere, gata 
să-mi iasă din piept. 

Nu reușeam să-mi desprind privirea de la el. Stătea pe loc, 
ţinând o mână pe volan și așteptând ca mașina din faţa lui — un 
break, din care o fată scotea un violoncel sau un alt instrument de 
talie mare — să pornească la drum. După o clipă, l-am văzut clă- 
tinând, enervat, din cap. 

Ssst, Annabel! Eu sunt. 

Poate că un milion de Jeep-uri roşii s-au perindat prin faţa 
ochilor mei în ultimele câteva luni și de fiecare dată, am scrutat 
chipul șoferului. Dar nu l-am văzut niciodată. Acum, însă, se afla 
aici, în faţa mea. Și, deși mi-am spus adesea că, ziua în amiaza 
mare, nu aveam de ce să mă tem, mă simţeam la fel de neajutorată 
ca în noaptea aceea, ca și când pericolele m-ar fi pândit la tot pa- 


sul, în plină zi, într-o mulţime de oameni. 

Fata şi-a scos, în cele din urmă, instrumentul din mașină și, 
închizând portiera, i-a făcut semn șoferului să plece. În acest timp, 
Will cerceta cu privirea elevii din curtea școlii, fără să zăbovească 
asupra cuiva anume. Apoi, s-a uitat la mine. 

L-am privit și eu, în timp ce inima îmi bătea frenetic în piept. 
Totul a durat doar câteva clipe. Nimic nu trăda că m-ar fi recunos- 
cut, de parcă îi eram complet străină, un chip anonim dintr-o 
mare de oameni. Apoi, a pornit mașina, pierzându-se într-un nor 
roșiatic. Și totul s-a sfârșit. 

Brusc, am început să aud din nou zgomotele și zarva din jurul 
meu: studenţii se pregăteau să intre la ore, strigându-se unul pe 
altul și aruncând gunoaiele în pubelele din apropiere. Eu conti- 
nuam să urmăresc Jeep-ul cu privirea, în timp ce străbătea dealul 
ce ducea spre autostradă, pierzându-se tot mai mult în zare. Și în 
toiul acestui iureş de zgomote și glasuri, de mișcări și schimbări, 
mi-am dus mâna la gură și am vomitat în iarba de lângă mine. 

Când mi-am întors capul câteva clipe mai târziu, curtea școlii 
era aproape pustie. Sportivii eliberaseră celălalt zid pe care stătu- 
seră, copacii nu mai adăposteau pe nimeni la umbra lor, iar Emily 
și Sophie plecaseră și ele de pe bancă. După ce m-am șters la gură, 
m-am uitat în cealaltă parte şi am descoperit cu uimire că Owen 
Armstrong, era încă acolo și mă ţintuia cu o privire scrutătoare. 
Ochii lui negri și pătrunzători m-au speriat atât de tare, că mi-am 
întors imediat capul. Când m-am uitat din nou, n-am mai văzut 


pe nimeni. 


Sophie mă ura. Clarke mă ura. Toată lumea mă ura. Sau poate 


că nu chiar toată lumea. 

— Cei de la Mooshka adoră pozele tale, spunea mama, glasul 
ei vesel contrastând puternic cu starea de spirit pe care o simţeam 
în timp ce stăteam în trafic și încercam să ies din parcare după cea 
de a șaptea oră de școală. Lindy mi-a spus că i-a sunat și că erau. 
extrem de încântați. 

— Serios? am spus eu, mutând telefonul la cealaltă ureche. 
Minunat! 

Am încercat să par entuziasmată, dar adevărul era că uitasem 
complet ce-mi spusese mama cu câteva zile în urmă. Lindy, impre- 
sara mea, urma să trimită fotografiile mele la o companie producă- 
toare de costume de baie, Mooshka Surfwear, care angaja modele 
pentru noua lor campanie publicitară. Nu mai e nevoie să spun că 
modelingul nu era prioritatea mea numărul unu în aceste zile. 

— Dar, a continuat ea, Lindy spune că ar vrea să te vadă în 
carne ȘI oase. | 

— Aha! am spus eu, mișcându-mă în trafic cu viteza melcului. 
Bine. Când? 

— Păi... chiar astăzi, mi-a răspuns ea. 

— Astăzi?! am exclamat eu, când Amanda Cheeker, care con- 
ducea un BMW nou-nouţ, mi-a tăiat calea, fără să se asigure, și a 
intrat în faţa mea. 

— Da. Se pare că unul dintre directorii de publicitate este în 
oraș, dar stă numai până diseară. 

— Mama, am spus eu, înaintând încă puţin. Nu pot, am conti- 
nuat, întinzându-mi gâtul ca să văd care era cauza ambuteiajului. 
Am avut o zi mizerabilă astăzi și... 

— Ştiu, draga mea, mi-a răspuns, de parcă știa cu adevărat. 

Crescând trei fete, mama era expertă în comportamentul feminin. 


Acest lucru m-a ajutat să-i explic dispariţia bruscă a lui Sophie din 

viaţa mea prin replici standard de genul „Se poartă ciudat” și „Ha- 
bar nu am ce s-a întâmplat”. Eu și Sophie încetaserăm pur și sim- 
plu să ne mai vedem — asta era tot ce ştia. Nu-mi imaginam ce-ar 
fi spus dacă i-aș fi mărturisit întreaga poveste. Ba, de fapt, chiar 
îmi imaginam, acesta fiind și motivul pentru care nici nu aveam de 
gând să-i spun. 

— Dar Lindy susţine că sunt extrem de interesaţi de tine. 

M-am privit în oglinda retrovizoare și mi-am văzut chipul îm- 
bujorat, părul lins și ochii pătaţi de rimel, rezultatul lacrimilor văr- 
sate la baie după cea de-a șasea oră de curs. Arătam la fel de rău 
cum mă simţeam. 

— Nu înţelegi, am spus eu, înaintând câţiva metri. N-am dor- 
mit bine azi-noapte și sunt foarte obosită. Sunt și transpirată... 

— O, Annabel! a spus ea. 

Am simţit un nod în gât la auzul glasului ei tandru și înţelegă- 
tor, o adevărată binecuvântare după această zi lungă și cumplită. 

— Știu, draga mea, a continuat ea. Dar nu e mare lucru — tre- 
buie doar să te duci să te vadă și apoi gata. 

— Mama! am spus eu. 

Soarele mă orbea și mă simţeam epuizată. 

— Eu..., am îngăimat apoi. 

— Uite ce e! a insistat ea. Ce-ar fi să vii acasă și să faci repede 
un duş? O să-ţi pregătesc un sendviș și o să te ajut să te fardezi. 
Apoi, o să te duc eu cu mașina şi după ce îţi termini treaba, o să dai 
uitării întreaga poveste. Bine? 

Asta era strategia mamei. Prin acest „Ce-ar fi să...”, îţi vindea 
aceeași idee într-un ambalaj cu totul diferit, care, spre deosebire de 
original, suna mult mai bine. Înainte, am fost hotărâtă s-o refuz. 


Acum, dacă aș fi făcut asta, aș fi părut iraţională. 

— Bine, am acceptat, în timp ce mașinile au început să se miște 
într-un ritm decent. 

În faţa noastră, agentul de securitate ne ajuta să ocolim o Toyota 
albastră, care avea bara de protecţie lovită. 

— La ce oră e întâlnirea? 

— La patru. 

— Mama, am spus eu, uitându-mă la ceas, e trei și jumătate, iar 
eu n-am ieșit nici din parcare. Unde au sediul? 

— În... a spus ea, răsfoind niște hârtii. În Mayor's Village. 

Aveam de mers mai bine de douăzeci de minute. Ca să ajung 
acolo la timp, nu puteam să mă mai abat din drum și, în plus, ar fi 
trebuit să prind numai culoarea verde a semafoarelor. 

— Minunat! i-am răspuns. N-am cum să ajung. 

Făceam nazuri, o știam prea bine. Mai știam însă la fel de bine 
că mă voi duce la întâlnire şi voi crea o impresie frumoasă, deoa- 
rece nazurile erau singurul meu mijloc de protest când era vorba 
de mama. La urma urmei, eu eram fata cea drăguță din familia 
noastră. 

— În cazul ăsta, a spus ea, cu glasul ei domol, aș putea s-o sun 
pe Lindy și să-i spun că nu poţi să te duci. Nu mă deranjează să 
fac asta. 

— Nu, i-am răspuns, ajungând, în sfârșit, la capătul parcării și 


semnalizând ca să ies din ea. E în regulă. O să mă duc. 


Lucram ca manechin de când mă știam. De fapt, chiar mai de 
mult. Prima ședință foto am făcut-o la vârsta de nouă luni, când, 
îmbrăcată într-o salopetă pentru copii, am făcut reclamă la produ- 
sele magazinului SmartMart. Succesul i-l datorez mamei, care a 


fost obligată — după ce bona a lăsat-o baltă — să mă ia cu ea la 

una dintre probele pe care urma să le dea sora mea, Whitney. Când 
reprezentanta agenţiei, care se ocupa de angajarea manechinelor, a 
întrebat-o pe mama dacă eram disponibilă, ea i-a oferit un răs- 
puns afirmativ și asta a fost tot. 

Dar istoria noastră în modeling a început odată cu Kirsten. 
Avea opt ani când un impresar i-a abordat pe părinţii noștri în 
parcare, după spectacolul ei de balet, oferindu-le cartea lui de vi- 
zită şi rugându-i să-l sune. Tata a făcut haz, convins fiind că toată 
povestea nu era decât o escrocherie, dar mamei i-a stârnit suficient 
de mult interesul ca s-o ducă pe Kirsten la o întâlnire cu impresa- 
rul. Acesta a aranjat imediat ca ea să dea o probă pentru un spot 
publicitar destinat unui dealer auto, probă pe care însă nu a luat-o. 
A urmat apoi un alt test pentru un afiș publicitar destinat festivi- 
tăţilor de Paşte organizate la Lakeview Mall. Pe acesta l-a trecut 
cu succes. Cariera mea în modeling a început cu salopetele pentru 
copii; Kirsten, însă, îmbrăcată într-o rochiţă albă și pufoasă, se- 
măna cu un iepuraș, ceva mai mare, care își punea ouă strălucitoare 
în coșuleţ și privea surâzător aparatul de fotografiat. 

În momentul în care Kirsten a început să primească frecvent 
oferte de muncă, Whitney a vrut să intre și ea în lumea modelin- 
gului. În scurt timp, amândouă au ajuns să „vâneze” aceleași agen- 
ţii de publicitate, înscriindu-se adesea la aceleași castinguri, lucru 
care adâncea și mai mult neînțelegerile dintre ele. Natura le dăru- 
ise însă trăsături și temperamente complet diferite. Whitney era o 
adevărată frumuseţe, înzestrată cu o structură osoasă perfectă și cu 
niște ochi fascinanţi, pe care cu greu îi puteai uita. Kirsten, pe de 
altă parte, te cucerea cu personalitatea ei debordantă. Whitney era 
modelul ideal pentru reclamele tipărite, în timp ce camera de luat 


vederi o iubea pe Kirsten. Și așa mai departe. 

Așadar, când am pășit și eu în lumina reflectoarelor, familia 
mea avea deja un renume în lumea publicităţii locale, care realiza 
în mare parte reclame tipărite pentru marile lanţuri de magazine 
şi pentru cele de tip discount, cât și spoturi publicitare. În timp ce 
tata ne privea impasibil carierele de modele — așa cum făcea cu 
tot ce ţinea de universul feminin, de la tampoane la inimi frânte — 
mama se implica cu trup și suflet. Îi plăcea să ne ducă la agenţiile 
de publicitate, să discute termenii contractuali cu Lindy și să 
adune fotografii ca să ne actualizeze portofoliile. Dar când venea 
vorba despre acest subiect, spunea că aceasta era alegerea noastră, 
nu a ei. „Aș fi preferat să le văd jucându-se prin curte”, am auzit-o 
spunând de nenumărate ori. „Dar ele asta vor să facă." 

Adevărul era că mama iubea modelingul, chiar dacă nu voia 
s-o recunoască. Dar nu era vorba numai de asta. Cred că modelin- 
gul i-a salvat cumva viaţa. 

Nu la început, firește. Iniţial, cariera noastră de modele a fost 
pentru ea un hobby, o activitate care îi umplea timpul atunci când 
nu lucra la biroul tatălui nostru. Acesta părea să fie — spuneam 
noi în glumă — cel mai fertil loc din lume, deoarece secretarele 
rămâneau repede însărcinate, iar mama era obligată să le preia res- 
ponsabilităţile până când tata angaja pe altcineva. Dar în perioada 
în care am împlinit nouă ani, bunica a murit și totul s-a schimbat 
în viața noastră. 

Amintirile legate de bunica mea sunt confuze și îndepărtate, 
bazate mai mult pe fotografii și mai puţin pe fapte reale. Mama, 
singură la părinţi, era extrem de atașată de mama ei, chiar dacă 
locuiau la mii de kilometri depărtare una de cealaltă și se vedeau 
doar de câteva ori pe an. Vorbeau la telefon aproape în fiecare 


dimineaţă, de obicei atunci când mama își bea cafeaua. Dacă se 

întâmpla să intri în bucătărie cam pe la zece și jumătate, o găseai 
pe scaunul din dreptul ferestrei, amestecând frișcă într-o cană și 
ţinând telefonul rezemat de umăr. Conversaţiile lor mi se păreau 
cumplit de plictisitoare, derulându-se în mod deosebit în jurul 
unor oameni pe care nu-i cunoșteam, a meniului pe care mama îl 
gătise cu o seară în urmă sau chiar a vieţii mele, ce părea, disecată 
în felul acesta, cumplit de anostă. Dar pentru mama, discuţiile 
acestea erau cruciale. Lucru pe care l-am înţeles abia după moar- 
tea bunicii. 

N-aș putea s-o descriu pe mama ca pe un pilon de rezistenţă. 
Era o femeie liniștită și blândă, care îţi oferea alinare ori de câte 
ori ţi se întâmpla ceva rău. Și mă aşteptam să fie mereu așa, motiv 
pentru care schimbările survenite în comportamentul ei în săptă- 
mânile imediat următoare dispariţiei bunicii mi s-au părut cu atât 
mai ciudate. Devenea mereu... tot mai tăcută. Avea chipul mereu 
obosit și privirea îi părea pustiită. Chiar și eu, în ciuda vârstei mele 
fragede, am observat aceste lucruri. La început, tata ne-a asigurat 
că suferința mamei era un proces cât se poate de firesc, că se sim- 
țea obosită și că își va reveni încetul cu încetul. Dar odată cu tre- 
cerea timpului, mama nu părea deloc să-și revină. Doarmea din ce 
în ce mai mult până când, la un moment dat, nici nu se mai ridica 
din pat. Se mai întâmpla uneori s-o găsesc dimineaţa stând pe 
același scaun din bucătărie, cu o cană goală în mână și cu privirea 
aţintită pe fereastră. 

O strigam, dar nu-mi răspundea, așa că o strigam din nou. 
Uneori, eram nevoită s-o strig de trei ori până își întorcea încet 
capul spre mine, iar când o făcea, îmi dădea fiori de spaimă, ca și 
când, în acele câteva clipe, s-ar fi putut preschimba într-o per- 


soană cu totul necunoscută, al cărei chip nici nu voiam să-l văd. 

Surorile mele îşi aminteau această perioadă mult mai bine de- 
cât mine, pentru că erau mai mari și aveau astfel acces la mai multe 
informaţii. Şi fiecare dintre ele înfrunta situaţia în felul ei. Kirsten 
preluase treburile casnice cu stilul ei debordant, de parcă nimic nu 
se întâmplase. Whitney, pe de altă parte, se oprea adesea în faţa 
ușii întredeschise a dormitorului mamei și asculta sau trăgea cu 
ochiul înăuntru. De fiecare dată când o surprindeam făcând asta, 
pleca în altă cameră, evitându-mi privirea. Pentru că eram cea mai 
mică, nu știam cum să reacţionez, așa că încercam să fiu cât mai 
cuminte cu putinţă și să nu pun prea multe întrebări. 

Starea mamei a început apoi să ne dicteze viaţa. Era barome- 
trul tuturor acţiunilor noastre. Totul depindea de primele ore ale 
dimineţii. Dacă o găseam în bucătărie, pregătindu-ne micul dejun, 
se anunţa o zi frumoasă. Dacă, însă, îl găseam pe tata, luptându-se 
să ne pregătească micul dejun din cereale și pâine prăjită, știam că 
nori negri se adunau pe cer. Poate că era un sistem rudimentar, dar 
funcţiona — mai mult sau mai puţin. Și nici nu aveam alternativă. 

„Mama voastră nu se simte bine”, ne spunea tata când îl între- 
bam ce face, în timp ce ne așezam la masă, acompaniaţi de scaunul 
gol al mamei, sau când nu ieșea toată ziua din cameră, singura ei 
prezenţă fiind o formă nedeslușită în lumina difuză a dormitoru- 
lui, ascunsă printre așternuturile de pat. „Lrebuie să facem tot ce 
ne stă în putinţă ca să-i ușurăm viaţa până când se va simţi mai 
bine. Aţi înţeles?” 

Noi dădeam toate din cap. Dar habar nu aveam ce trebuia să 
facem ca să-i ușurăm viaţa. Nu știam nici măcar ce făcusem ca 
să i-o îngreunăm. Ştiam doar că trebuia s-o protejăm de tot ceea 


ce i-ar fi putut face rău, chiar dacă aceste lucruri erau destul de 

vagi. Așa că am învăţat un alt sistem: când ai îndoieli, păstrează-le 
doar pentru tine! 

Suferinţa mamei sau episodul ei de depresie — nici nu știu 
cum să-l definesc, căci nimeni nu mi-a oferit un termen concret — 
dura deja de trei luni când tata a convins-o să apeleze la ajutorul 
unui psiholog. A acceptat fără tragere de inimă, renunțând doar 
după câteve ședințe. Apoi, le-a reluat, continuând terapia un an 
întreg. Nu vedeam însă nicio schimbare — speram ca, într-o bună zi, 
când aveam să intru în bucătărie la ora zece și jumătate dimineaţa, 
s-o găsesc veselă și surâzătoare, de parcă abia aştepta să mă vadă. 
Procesul era însă cumplit de lent, ca și când parcurgea un milime- 
tru pe zi, iar progresul îl vedeai doar de la distanţă. Uşor-ușor, a 
început să nu mai doarmă toată ziua, apoi se trezea dimineaţa și ne 
pregătea uneori micul dejun. La masă, perioadele îndelungate de 
tăcere au început să alterneze cu câte o replică sau un comentariu 
rostit din când în când. 

În cele din urmă, modelinpul a fost cel care m-a convins că 
ce-a fost greu a trecut. De vreme ce mama fusese cea care se ocu- 
pase de carierele noastre, stabilindu-ne, cu ajutorul lui Lindy, în- 
tâlniri și audiții, niciuna dintre noi nu mai primise oferte de muncă 
de când se îmbolnăvise mama. Tata o mai însoţise pe Whitney la 
câteva agenţii de publicitate, iar eu participasem la o filmare ce 
fusese stabilită cu mult timp în urmă, dar lucrurile nu mai mer- 
geau ca înainte. Astfel, când Lindy ne-a sunat într-o bună zi, pro- 
punându-ne o întâlnire cu o agenţie de publicitate, a fost convinsă 
că o vom refuza. 

— Nu cred că e momentul potrivit, a spus tata, privindu-ne pe 
toate, stând așezate în jurul mesei, înainte de a se îndepărta ușor 


cu telefonul. 

— Potrivit pentru ce anume? a întrebat Kirsten, mestecând o 
bucată de brânză. 

— Pentru o ofertă de muncă, i-a răspuns Whitney, pe un ton 
sec. De ce crezi că ne-ar suna Lindy la prânz? 

Tata scotocea prin sertarul dulapului de lângă telefon, găsind 
în cele din urmă un creion. 

— Da, bine, a spus el, luând şi agenda din, apropiere. O să notez 
datele, dar cel mai probabil că... Bine. Mai spune-mi o dată adresa! 

Surorile mele îl priveau amândouă scriind ceva pe foaia de hâr- 
tie, întrebându-se, probabil, ce implica oferta de muncă și cui îi era 
destinată. Fu, însă, o priveam pe mama, care se uita și ea la tata, în 
timp ce se ștergea la gură cu șervetul de pânză. Când tata s-a în- 
tors la masă și s-a așezat din nou pe scaun, mă aşteptam ca surorile 
mele să-l ia la întrebări. Dar cea care a vorbit prima a fost mama. 

— Despre ce-a fost vorba? | 

— Despre o audiție care ar avea loc mâine, i-a răspuns el, pri- 
vind-o cu intensitate. Lindy credea că ar putea să ne intereseze. 

— Pe noi toate? a întrebat Kirsten. 

— Pe tine, i-a răspuns tata, luând câteva boabe de fasole cu fur- 
culiţa. l-am spus că nu e momentul potrivit. Va avea loc mâine-di- 
mineață, iar eu trebuie să fiu la birou... 

A lăsat cuvintele suspendate în aer — nici nu mai era nevoie 
să-și ducă gândul la bun sfârșit. Tata era arhitect, iar serviciul îi 
ocupa foarte mult timp. În plus, purta acum pe umeri și responsa- 
bilităţile legate de treburile casnice și de îngrijirea mamei, încât nu 
mai avea cum să ne plimbe prin oraş pentru audiții. Kirsten știa 
prea bine acest lucru, dar nu-și putea ascunde dezamăgirea. Și 
atunci, în tăcerea ce se așternuse peste noi toţi, am auzit-o pe 


mama trăgând adânc aer în piept. 

— Aș putea s-o duc eu, a spus ea. Dacă vrea să se ducă, a adăugat 
mama, în timp ce noi o priveam cu toţii uluiţi. 

— Vorbeşti serios? a întrebat Kirsten. Asta ar însemna să... 

— Grace! a intervenit tata, cu îngrijorare în glas, determinând-o 
pe Kirsten să tacă. Nu trebuie să faci asta. 

— Ştiu, i-a răspuns mama, cu un zâmbet vag pe buze — vag, e 
adevărat, dar era oricum un surâs. Doar o dată, a insistat ea. Mi-ar 
face plăcere. 

A doua zi, am găsit-o pe mama în bucătărie, pregătindu-ne 
micul dejun — îmi amintesc totul cu multă claritate — iar după 
ce eu și Whitney am plecat la școală, ea a însoţit-o pe Kirsten la 
o audiție pentru un spot publicitar destinat unei săli de bowling. 
Kirsten a trecut proba cu succes. A fost primul ei spot publicitar, 
nu foarte lung, după cum s-a dovedit ulterior. Dar de fiecare dată 
când era difuzat și o vedeam doborând toate popicele cu o lovi- 
tură de maestru (o scenă bine regizată, căci sora mea era regina 
eșecurilor în jocul de popice), gândul îmi zbura la seara aceea, 
petrecută în jurul mesei, când lucrurile păreau, în sfârșit, să ur- 
meze făgașul normal. 

Și așa a și fost, mai mult sau mai puţin. Mama a început să ne 
ducă din nou la audiții, chiar dacă nu era întotdeauna veselă și 
plină de viaţă. Dar poate că nici n-a fost vreodată așa, poate că 
doar mi-am imaginat. Dar, odată cu trecerea timpului, mi-era greu 
să cred că lucrurile mergeau într-adevăr spre bine. Indiferent cât 
de optimistă eram, nutream convingerea că acest „bine” nu va dura 
la nesfârșit. Suferinţa care o înlănţuise pe neașteptate, fără vreun 
început sau vreun final bine determinate, putea să reapară la fel de 


brusc ca și prima dată. Mă temeam, așadar, că orice dezamăgire sau 

orice întâmplare nefericită putea s-o arunce din nou în gherele 
unei tristeți covârșitoare. Poate că și acum simţeam același lucru. 

Acesta era unul dintre motivele pentru care nici nu i-am spus 
mamei că voiam să renunţ la modeling. Adevărul era că toată vara, 
ori de câte ori mă duceam la audiții, mă simţeam agitată și ner- 
voasă cum nu mai fusesem vreodată. Nu-mi plăceau privirile scru- 
tătoare ale străinilor prin faţa cărora trebuia să defilez. În timpul 
unei filmări din luna iunie, încercasem cu disperare să evit atinge- 
rile stilistului, care voia să-mi aranjeze costumul de baie. l-am ce- 
rut scuze, spunându-i că mă simt bine, deși abia reușeam să îngaim 
două cuvinte din cauza nodului pe care îl simţeam în gât. 

De fiecare dată când voiam să-i mărturisesc mamei intenţiile 
mele, ceva mă împiedica s-o fac. Numai eu mai lucram acum ca 
model. Este greu să-i răpești cuiva lucrurile care îl fac fericit — 
este cu atât mai greu atunci când fericirea acestuia depinde de un 
singur lucru. 

De aceea, când am ajuns în Mayor's Village cincisprezece mi- 
nute mai târziu, n-a fost deloc o surpriză s-o găsesc pe mama aș- 
teptându-mă deja acolo. Când m-am apropiat, m-a frapat din nou 
statura ei mignonă. Dar perspectiva din care priveam eu lucrurile 
era ușor inegală, căci aveam o înălţime de 1,70 metri, fiind cea mai 
scundă dintre surorile mele: Kirsten era mai înaltă decât mine cu 
un centimetru și jumătate, iar Whitney avea 1,75 metri. Tata ne 
privea pe toate de sus, de la înălţimea lui de 1,90 metri. În acest 
tablou de familie, mama părea că nu-și găsește locul, ca una dintre 
piesele jocului de puzzle pe care îl jucam la școală. 

Când am oprit lângă mașina ei, am văzut că Whitney stătea pe 
scaunul din dreapta, cu braţele încrucișate pe piept. Părea ner- 


voasă — nimic nou și nici surprinzător — așa că, fără să-i mai 

acord prea multă importanţă, mi-am luat trusa de machiaj din 
geantă și m-am dus la mama, care stătea rezemată de bara de pro- 
tecție a maşinii, cu ușa din spate deschisă. 

— Nu era nevoie să vii, i-am spus eu. 

— Ştiu, mi-a răspuns, oferindu-mi un bol și o furculiță din plas- 
tic. Ți-am adus o salată de fructe. N-am mai avut timp să-ţi fac 
sendviș. Hai, stai jos! 

M-am așezat în partea din spate a mașinii și am scos capacul 
bolului, luând cu furculiţa o îmbucătură din salata de fructe. Am 
realizat atunci că eram lihnită de foame, lucru cât se poate de fi- 
resc, ţinând cont de faptul că dădusem afară prânzul — și așa fru- 
gal — pe care îl luasem la școală. Doamne, ce zi mizerabilă! 

Mama mi-a luat trusa de machiaj și a început să scotocească 
prin ea, scoțând pudra și fardul de ochi. 

— Whitney, a strigat ea, vrei să ne dai hainele, te rog? 

Oftând din rărunchi, Whitney ne-a întins bluzele agăţate pe 
umerașe și prinse de cârligul de pe ușa din spatele ei. 

— Uite! a spus ea, pe un ton sec, oferindu-ni-le peste bancheta 
din spate. 

Mama s-a întins după ele, dar, pentru că nu reușea să le prindă, 
m-am întors să le iau eu. Când am pus mâna pe umerașe și am 
încercat să le trag spre mine, Whitney a refuzat să le dea drumul, 
ţinându-le cu o putere de care nu o credeam în stare. Privirile ni 
s-au încleștat pentru o clipă, apoi, însă, le-a dat drumul și s-a în- 
tors cu spatele la noi. 

Încercam să manifest cât mai multă răbdare faţă de sora mea. 
Să-mi spun că nu ea era de vină pentru comportamentul ei, ci 
tulburarea alimentară de care suferea. Dar în momente ca acestea, 


comportamentul ei semăna foarte mult cu firea capricioasă a lui 

Whitney, așa că era greu de spus cine era vinovat pentru purtarea 
ciudată a surorii mele. 

— Bea niște apă! mi-a spus mama, oferindu-mi o sticlă fără 
dop şi luând bluzele din mâinile mele. Şi uită-te la mine! 

Am luat o înghiţitură și am rămas încremenită pe loc, în timp 
ce ea îmi dădea cu pudră pe față. Apoi, am închis ochii, ascultând 
zgomotul mașinilor care treceau pe lângă noi pe autostradă, cât 
timp mama îmi contura ochii cu creionul dermatograf şi îmi pre- 
săra fard pe pleoape. Am auzit-o apoi zăngănind umerașele. Când 
am deschis ochii, am văzut-o ţinând în mână o bluză roz, din piele 
de căprioară. 

Ssst, Annabel! Eu sunt. 

— Nu, am spus eu, cu un glas mult mai tăios decât aș fi vrut. 

Am tras adânc aer în piept, încercând să adopt un ton mult mai 
domol, și am adăugat: 

— Nu pe aia. 

Mama părea uimită, uitându-se nedumerită când la mine, când 
la bluză. i 

— Eşti sigură? Îți vine de minune. Am crezut că îți place. 

Eu am clătinat din cap și mi-am aţintit iute privirea asupra 
unei mașini de tip minivan, aflate în trecere, care avea lipit pe gea- 
mul din spate un abțibild pe care era scris: COPILUL MEU ESTE 
UN ELEV DE EXCEPŢIE. 

— Nu, am repetat eu, în timp ce ea mă privea la fel de nedu- 
merită. Îmi vine ciudat, am adăugat apoi. 

— Aha! a spus mama, oferindu-mi în schimb o bluză albastră, 
cu decolteu rotund. la-o pe asta! a insistat apoi, făcându-mă s-o 
privesc cu mai multă atenţie. 


Am observat atunci că avea eticheta cu preţul lipită încă pe ea. 

— Intră în mașină și schimbă-te! E patru fără zece. 

Am încuviinţat din cap şi, ocolind mașina, m-am îndreptat 
spre portiera din spate. După care am deschis ușa și, aplecân- 
du-mă să-mi scot tricoul gen maiou, pe care îl purtam, am încre- 
menit pe loc. 

— Mama! am strigat-o eu. 

— Da. 

— Nu am sutien. 

I-am auzit pașii pe caldarâm în timp ce se apropia de mașină. 

== Nu? 

Eu am clătinat din cap, încercând să nu mă ridic de pe bancheta 
din spate. 

— Purtam un tricou cu bustieră. 

Mama a căzut o clipă pe gânduri. 

— Whitney! a spus ea apoi. Dă-i... 

— Nici vorbă! a răspuns sora mea, clătinând din cap. 

Acum era rândul mamei să ofteze din greu. 

— Te rog, draga mea, a spus ea. Hai, scoate-ne din încurcătură! 

Și așa cum făceam de nouă luni încoace, am așteptat, îngrijo- 
rate, reacţia lui Whitney. După o tăcere îndelungată, și-a băgat 
mâinile în interiorul bluzei și, foindu-se pe scaun, și-a scos sutie- 
nul bej și mi l-a aruncat peste umăr. L-am luat de pe jos și mi l-am 
pus — nu purtam chiar aceeași măsură, dar era mai mult decât 
nimic — apoi, m-am îmbrăcat și cu bluza. 

— Mulţumesc, i-am spus eu, dar ea m-a ignorat, firește. 

— E patru fără opt minute, a spus mama. Hai să mergem, 


draga mea! 

Am ieșit din maşină și m-am îndreptat spre locul unde mă 
aștepta, ţinându-mi geanta în mână. După ce mi-a întins-o, mi-a 
studiat chipul cu atenţie, examinându-și opera de artă. 

— Închide ochii! mi-a spus ea, scuturându-mi ușor fardul de 
pe gene. Eşti frumoasă, a continuat apoi, cu un zâmbet pe buze. 

— Da, într-adevăr, i-am răspuns, ușor ironică, dar când i-am 
văzut privirea pe care mi-a aruncat-o, am adăugat: Îţi mulţumesc. 

— Hai, fugi! m-a îndemnat ea, arătându-mi ceasul. Te așteptăm. 

— Nu e nevoie. Mă descurc și singură. 

Motorul maşinii s-a trezit la viaţă în clipa în care Whitney a 
băgat cheia în contact. Apoi, a deschis fereastra și și-a scos braţul 
afară. Purta, ca întotdeauna, bluze cu mâneci lungi, dar, în timp ce 
bătea darabana cu degetele pe portiera mașinii, îi puteai vedea în- 
cheietura mâinii — palidă și subţire. Mama s-a uitat la ea, apoi din 
nou la mine. 

— O să aştept până intri, mi-a spus. Bine? 

Am încuviinţat din cap și am sărutat-o ușor pe obraz ca să 
nu-mi stric machiajul. 

— Bine, i-am răspuns. 

Când am intrat în clădire, mi-am întors capul. Mama mi-a fă- 
cut cu mâna și, răspunzându-i la fel, mi-am îndreptat ochii spre 
Whitney, al cărei chip i-l vedeam în oglinda retrovizoare laterală. 
Și ea mă privea, lipsită de orice expresie, și, așa cum mi se întâmpla 
adesea în ultimul timp, am simţit un nod în stomac. 

— Baftă! mi-a strigat mama. 

Fu am dat din cap și m-am uitat din nou la Whitney. Dar ea 
își schimbase poziţia pe scaun și dispăruse din raza mea vizuală, 


lăsând oglinda goală. 


Capitolul 
trei 


Whitney a fost întotdeauna slabă. În timp ce Kirsten era înzes- 
trată cu forme voluptuoase şi seducătoare, iar eu aveam o consti- 
tuție mai flexibilă și mai atletică, sora mea mijlocie s-a născut cu 
un trup de zeiță — o zeiţă înaltă și slabă ca un ţâr. Fotografii ne 
spuneau mereu — mie și lui Kirsten — că, în ciuda faptului că 
eram fotogenice, eram fie prea grase, fie prea scunde pentru afişele 
publicitare. Am înţeles cu toţii, de la bun început, că cea care era 
cu adevărat destinată unei cariere de model era Whitney. 

Ni s-a părut, astfel, cât se poate de firesc ca, după terminarea 
liceului, Whitney să plece la New York ca să-și încerce norocul 
acolo. Asta făcuse și Kirsten cu doi ani în urmă. În urma rugămin- 
ţilor ei fervente, părinţii noștri au fost de acord s-o lase să se mute 
cu alte două fete mai mari, pe care le cunoștea de la agenţia noas- 
tră de publicitate, cu condiţia să urmeze și cursurile unui colegiu. 
Dacă, la început, Kirsten a reușit să menţină un echilibru între 
modeling și școală, odată ce ofertele de muncă au crescut, apărând 
în diverse afișe și spoturi publicitare, a renunțat la cursuri. În ciuda 
acestor apariţii, cei mai mulţi bani îi câștiga însă lucrând ca ani- 
matoare și chelneriţă. 

Dar asta n-o deranja câtuși de puţin. Încă din liceu, când dă- 


duse de băieți și de bere — nu neapărat în ordinea asta — Kirsten 

își pierduse considerabil interesul pentru modeling. În timp ce 
Whitney încerca să doarmă cât mai mult înaintea unei filmări și 
era întotdeauna punctuală, Kirsten pierdea adesea nopţile, ajun- 
gând târziu la audiții, obosită și mahmură. La un moment dat, și-a 
făcut apariţia la o şedinţă de filmări pentru rochiile de bal ale 
brandului Kopf's, purtând urma unei mușcături atât de mari încât 
nici stiliștii de la machiaj nu au reușit să i-o mascheze în totalitate. 
Când reclama a fost difuzată, câteva săptămâni mai târziu, mi-a 
arătat-o, râzând cu gura până la urechi — o cicatrice rotundă, abia 
vizibilă pe sub breteluţa rochiei sale de prinţesă. 

Mama nutrea speranţe mai mari pentru Whitney. Două săptă- 
mâni mai târziu, după absolvire, i-au făcut bagajele și au condus-o 
în apartamentul unde Kirsten stătea acum singură. Ideea acestei 
coabitări mi s-a părut, de la bun început, extrem de proastă. Dar 
părinţii noștri au pus piciorul în prag: la optsprezece ani, Whitney 
avea nevoie de cineva care să aibă grijă de ea. Şi, de vreme ce o aju- 
tau pe Kirsten să plătească chiria, aceasta nu avea de ce să se plângă. 
(Fireşte, însă, că a făcut-o.) În plus, susţinea mama, fiind acum mai 
mari, surorile mele nu mai aveau motive să se războiască. 

După ce Whitney s-a mutat împreună cu Kirsten, mama a mai 
rămas un timp cu ea, ajutând-o să se adapteze într-un loc complet 
nou, înscriind-o la câteva cursuri și însoţind-o la primele ei audi- 
ţii. Ne suna în fiecare seară ca să ne dea raportul, părând mai feri- 
cită ca niciodată, în timp ce ne povestea despre întâlnirile cu 
impresarii, celebrităţile pe care le văzuseră şi viaţa ameţitoare de la 
New York. După o săptămână, Whitney a dat prima ei probă, care 
s-a soldat și cu prima ei ofertă de muncă. O lună mai târziu, când 


mama s-a întors acasă, Whitney avea mai mult de lucru decât a 

avut Kirsten vreodată. Totul părea să meargă ca pe roate... până 
când nimic nu a mai mers. 

Surorile mele locuiau împreună de patru luni când Kirsten a 
sunat-o pe mama ca să-i spună că Whitney se purta ciudat. Că slă- 
bise dramatic, că abia se atingea de mâncare și că îi tăia macaroana 
ori de câte ori ea încerca să aducă subiectul în discuţie. La început, 
comportamentul lui Whitney nu ni s-a părut un motiv de îngrijo- 
rare, căci a fost întotdeauna capricioasă. Nici chiar părinţii mei nu 
se așteptau ca relaţia dintre ele să decurgă fără probleme. Cel mai 
probabil, susţinea mama, Kirsten dramatiza lucrurile, iar dacă 
Whitney mai slăbise câteva kilograme, se datora faptului că lucra 
într-o industrie extrem de competitivă, care punea un accent deo- 
sebit asupra aspectului fizic. În momentul în care va căpăta mai 
multă încredere în ea, lucrurile se vor rezolva de la sine. 

Când am revăzut-o însă pe Whitney, nu aveam cum să negăm 
faptul că se schimbase dramatic. Înainte, era mlădioasă și elegantă; 
acum, era doar piele și os, iar gâtul fragil nu părea să-i mai susţină 
capul devenit dintr-odată prea mare. Fa și Kirsten veniseră împre- 
ună ca să sărbătorim Ziua Recunoștinței, iar când le-am întâmpi- 
nat la aeroport, ne-au frapat diferenţele izbitoare dintre ele. Kirsten, 
cu obrajii bucălaţi și ochii ei albaștri, îmbrăcată cu un pulover de 
un roz aprins, m-a strâns cu putere în braţe, declarându-și, cu 
energia ei debordantă, dorul mistuitor pentru noi toţi. Whitney 
stătea lângă ea, purtând niște pantaloni de trening și o helancă 
neagră, cu mâneci lungi, palidă la faţă și fără pic de machiaj. Înfă- 
ţișarea ei ne-a şocat pe toţi, dar la început, nimeni n-a spus nimic, 
mulțumindu-ne să ne îmbrăţișăm și să le întrebăm cum a fost că- 
lătoria. Dar când ne-am dus să recuperăm bagajele, mama a izbuc- 


nit în cele din urmă. 

— Whitney, a spus ea, pari epuizată, draga mea. Răceala aia 
încă îţi dă de furcă? 

— Mă simt bine, i-a răspuns Whitney. 

— Nu e adevărat, ne-a informat Kirsten, pe un ton sec, luân- 
du-și geamantanul de pe banda rulantă. Nu se atinge de mâncare. 
Se omoară cu bună știință. 

Părinţii noștri şi-au aruncat priviri unul altuia. 

— O, nici vorbă de așa ceva! a spus mama, uitându-se la Whit- 
ney, care o străfulgera cu privirea pe Kirsten. Nu-i așa, draga mea? 

— Nu-i deloc așa, a intervenit Kirsten, adresându-se apoi lui 
Whitney: Așa cum am vorbit și în avion, fie le spui tu, fie le spun eu. 

— Taci din gură! a spus Whitney, cu încordare în glas. 

— Gata, gata! le-a potolit tata. Hai să luăm bagajele! 

Tipic din partea lui! Tata, singurul bărbat din familia noastră, 
unde nivelul estrogenului atingea cote debordante, obișnuia să deza- 
morseze situaţiile conflictuale sau dramele emoţionale printr-o 
acţiune concretă și specifică. Ne văitam la micul dejun de crampe 
abdominale și sângerări abundente? Se ridica de la masă și se du- 
cea afară ca să schimbe uleiul mașinilor noastre. Veneam acasă, cu 
ochii în lacrimi, din motive pe care preferi să nu le dezvălui? Îţi 
făcea un caşcaval pane, pe care, în final, îl mânca singur. Avea loc, 
în public, o criză de familie? Recuperarea geamantanelor repre- 
zenta soluția salvatoare. 

Mama o examina în continuare pe Whitney cu o privire în- 
grijorată. 

— E adevărat, draga mea? a întrebat-o ea, cu glas domol, în 
timp ce tata lua un alt geamantan de pe banda rulantă. Te supără ceva? 

— Mă simt bine, a repetat Whitney. E geloasă pentru că pri- 


mesc foarte multe oferte de muncă. 

— Las-o baltă! i-a ripostat Kirsten. De parcă mi-ar și păsa de 
asta, la dracu’! 

Mama a căscat ochii mari cât cepele. Mi s-a părut din nou atât 
de mică și de fragilă printre noi toţi. 

— Măsoară-ţi cuvintele! a mustrat-o tata pe Kirsten. 

— Tată, nu înţelegi gravitatea situaţiei, i-a răspuns ea. Whitney 
suferă de o tulburare alimentară. Dacă nu o vom ajuta, o să... 

— Taci! a strigat Whitney, cu o voce stridentă. Taci odată! 

Reacţia ei violentă ne-a luat prin surprindere — eram obișnuiți 
doar cu răbufnirile lui Kirsten — așa că, pentru o clipă, am rămas 
cu toţii încremeniţi, întrebându-ne dacă se întâmplase cu adevă- 
rat. Privirile pe care ni le aruncau însă cei din jur ne-au confirmat 
faptul că imaginaţia nu ne jucase feste. Am văzut cum mama s-a 
îmbujorat toată la faţă, vădit stânjenită. 

— Andrew, a spus ea, apropiindu-se de tata, eu nu... 

— Haideţi la mașină! ne-a spus el, luând valiza lui Whitney. 
Acum! 

Și am plecat. În tăcere. Părinţii noștri în faţă, tata ţinându-și 
mâna pe umărul mamei, Whitney urmându-i îndeaproape, cu ca- 
pul în pământ ca să se ferească de suflarea rece a vântului, iar eu şi 
Kirsten în ariergardă. Pe drum, m-a luat de mână, încălzindu-mă 
cu palma ei caldă. 

— Trebuie să știe, a spus apoi, dar când mi-am întors privirea 
spre ea, am văzut că se uita în altă parte, făcându-mă să mă întreb 
dacă vorbea într-adevăr cu mine. Asta trebuie să fac. Așa e corect. 

Când ne-am urcat în mașină, nimeni n-a mai spus nimic. Nici 
când am ieșit din parcarea aeroportului, nici când am intrat pe 
autostradă. Pe bancheta din spate, imobilizată între surorile mele, 


o simţeam pe Kirsten trăgând adânc aer în piept, gata parcă să 

spună ceva, dar niciun cuvânt nu-i ieșea de pe buze. De cealaltă 
parte, Whitney stătea cu ochii aţintiţi pe fereastră, ţinându-și 
mâinile în poală. Eu nu reușeam să-mi desprind privirea de la în- 
cheieturile ei, ce păreau subţiri, noduroase și cumplit de palide pe 
fondul pantalonilor ei negri. Părinţii noştri se uitau fix la drum. ÎI 
mai vedeam uneori pe tata mișcându-și uşor umărul și știam că îi 
mângâia mâna mamei, încercând s-o consoleze. 

Nici n-am intrat bine în garaj, că Whitney a şi deschis portiera, 
străbătând apoi cu pași repezi cei câțiva metri până la bucătărie, 
unde a dispărut apoi imediat, trântind ușa în urma ei. Kirsten a 
oftat din rărunchi lângă mine. 

— Trebuie să stăm de vorbă, a spus ea, când tata a oprit moto- 
rul mașinii. 

Și au vorbit, fără să mă lase însă să asist la discuţia lor. M-au 
expediat fără drept de apel, trimiţându-mă să-mi fac temele. Stă- 
team, așadar, în camera mea, cu manualul de matematică în poală, 
încercând să surprind câte ceva din conversaţia de la parter. Au- 
zeam tonalităţile joase ale tatei, acordurile înalte ale mamei, cât și 
glasul indignat al lui Kirsten. Din camera lui Whitney, aflată de 
cealaltă parte a zidului, nu răzbătea niciun sunet. 

În cele din urmă, mama a urcat treptele și, trecând de camera 
mea, a bătut la ușa lui Whitney. 

— Whitney, lasă-mă să intru, draga mea! a spus ea, când a vă- 
zut că nu primește niciun răspuns. 

Din nou aceeași tăcere. A rămas acolo câteva minute până când 
am auzit ușa deschizându-se și apoi închizându-se. 

Am coborât la bucătărie, unde am găsit-o pe Kirsten stând la 
masă împreună cu tata, în faţa unei porţii de caşcaval pane de care 


nici nu se atinsese. 

— Ascultă-mă! spunea ea, când m-am dus să iau un pahar din 
dulap. Se pricepe de minune să îndruge povești. O s-o îmbrobo- 
dească pe mama în doar câteva secunde. 

— Nu e adevărat, i-a răspuns tata. Ai puţină încredere în mama ta! 

— E bolnavă, tată, a insistat Kirsten, clătinând din cap. Abia 
dacă se atinge de mâncare și atunci când o face, mănâncă te miri 
ce — câte un sfert de măr la micul dejun sau trei biscuiţi săraţi la 
prânz. Și e tot timpul în sala de fitness. Cea de lângă noi e deschisă 
non-stop. Nici nu mă trezesc bine uneori și ea e deja acolo. 

— N-ai de unde să ştii asta, a spus tata. 

— Am urmărit-o. De câteva ori. Stă ore în șir pe banda de 
alergat. Prima dată când am venit aici, am avut o prietenă a cărei 
colegă de cameră se confrunta cu aceeași problemă. Ajunsese să 
cântărească doar 36 de kilograme. Au fost nevoiţi s-o interneze în 
spital. Este foarte grav. 

Tata a păstrat tăcerea câteva clipe. 

— Hai să ascultăm și varianta ei! a spus el în cele din urmă. Și 
apoi vom cântări lucrurile cât mai bine cu putinţă. Annabel! m-a 
strigat apoi deodată. 

— Da, i-am răspuns, tresărind. 

— Nu te duci să-ţi termini temele? 

— Ba da. 

Am băut apa, am pus paharul în chiuvetă și m-am întors în 
camera mea. În timp ce îmi băteam capul cu paralelogramele, o 
auzeam pe mama vorbind cu Whitney, cu glasul ei domol și liniş- 
titor. Aproape că îmi terminasem tema când am auzit ușa de la 


dormitorul ei deschizându-se. 

— Ştiu prea bine, spunea ea. Dar ce-ar fi să faci un duș și să 
tragi un pui de somn? Te trezesc eu ca să vii la masă. Bine? O să te 
simţi mult mai bine atunci. 

Din bombănitul înfundat pe care l-am auzit, am intuit că 
Whitney a fost de acord cu propunerea ei. Apoi, mama a trecut 
din nou prin fața camerei mele. De data aceasta, și-a băgat capul 
înăuntru. 

— Totul e în regulă, mi-a spus ea. Nu-ţi face griji! 

Derulând acum filmul înapoi, nu mă îndoiesc de faptul că, la 
vremea aceea, mama a crezut cu tărie că totul era în regulă. Abia 
mai târziu am aflat cum a reușit Whitney s-o convingă de asta. I-a 
spus că — deși muncea pe brânci și era surmenată, că mânca mai 
puţin și se ducea des la sala de fitness deoarece descoperise că era 
puţin mai grăsuţă decât colegele ei de pe podiumul de modă — 
eforturile ei nu erau nicidecum duse la extrem. Dacă Kirsten cre- 
dea că nu mânca, era din cauza programelor lor diferite, căci 
Whitney lucra ziua, iar Kirsten noaptea. Ea credea că, în spatele 
pledoariilor lui Kirsten, nu se ascundea doar grija pe care aceasta 
pretindea că o nutrește pentru sora ei. De când venise la New 
York, Whitney lucra mai mult decât Kirsten și poate că asta nu-i 
pica prea bine. Poate că era geloasă. 

— Nu sunt geloasă! am auzit-o pe Kirsten spunând, mânioasă, 
câteva minute mai târziu după ce mama a coborât la parter. Nu 
vezi că te-a păcălit? Deschide ochii odată! 

Discuţia a continuat, firește, dar n-am mai auzit altceva. lar 
când m-au chemat la masă o oră mai târziu, ostilitățile păreau să 
se fi domolit, iar noi jucam din nou rolul unei familii model, pre- 
făcându-ne că totul era bine. lar din afară, sunt convinsă că așa 


și păream. 

Tata proiectase designul casei, iar la vremea respectivă, era cea 
mai modernă locuinţă din cartier. Toată lumea o numea „Casa de 
sticlă”, deși doar faţada era construită din sticlă, nu toată clădirea. 
Din exterior, se puteau vedea toate camerele de la parter: livingul, 
împărțit în două de un șemineu imens din piatră, și bucătăria, dar 
și piscina din curte. Puteai să vezi și treptele, și o parte din etaj — 
cadrul ușilor de la camera mea și de la cea a lui Whitney, cât și 
palierul dintre ele, despărţit și el de coşul de fum. Restul casei era 
ascuns de privirile indiscrete. Astfel, deși aveai senzaţia că vezi 
totul, de fapt nu vedeai nimic. Doar niște frânturi dintr-un întreg. 

Sufrageria se afla exact în dreptul peretelui din sticlă, astfel 
că — atunci când ne așezam la masă — ne aflam în raza vizuală a 
trecătorilor. De la locul meu, vedeam cum șoferii încetineau ușor 
mașinile și încercau să surprindă un moment din viaţa unei familii 
fericite, care ia masa în tihnă. Dar toată lumea știe că aparențele 
sunt înșelătoare. 

În seara aceea, Whitney a mâncat tot ce avea în farfurie; era 
prima dată, dar nicidecum ultima, când observam acest lucru. 
Kirsten a băut prea multe pahare de vin, iar mama își exprima 
neîncetat fericirea că eram din nou împreună. lar scena s-a repetat 
și în următoarele trei zile. 

În dimineaţa în care se pregăteau să plece, mama le-a chemat 
pe amândouă în jurul mesei din bucătărie și le-a spus că avea o 
mare rugăminte la ele. Pe Whitney a rugat-o să aibă mai multă 
grijă de ea, să se odihnească mai mult și să ţină o dietă sănătoasă. 
Pe Kirsten a rugat-o să n-o scape pe Whitney din ochi și să 
manifeste mai multă toleranţă faţă de stresul prin care aceasta tre- 
cea, obligată fiind să locuiască într-un alt oraș și să muncească 


pe brânci. 

— Ne-am înţeles? le-a întrebat ea, uitându-se când la una, când 
la cealaltă. 

— Da, i-a răspuns Whitney. Îţi promit că așa o să fac. 

Kirsten, însă, a clătinat din cap. 

— Nu e vina mea, i-a spus ea mamei, împingând scaunul și 
ridicându-se de la masă. V-am avertizat. E tot ce pot să spun. 
V-am povestit ce se întâmplă, dar preferaţi să mă ignoraţi. Vreau 
să subliniez foarte bine acest lucru. 

— Kirsten! a strigat-o mama, dar ea plecase deja, îndreptându-se 
spre garaj, unde tata le așeza bagajele în mașină. 

— Nu-ţi face griji! a spus Whitney, sărutând-o pe mama pe 
obraz. Lotul e în regulă. 

Și un timp, așa a și fost. Whitney continua să primească oferte 
de muncă, inclusiv o apariţie în revista New York, cea mai mare 
realizare a ei de până atunci. Kirsten a obţinut un post de anima- 
toare într-un restaurant de renume și a primit un rol într-un spot 
publicitar pentru un furnizor de servicii de televiziune prin cablu. 
Dacă se înțelegeau sau nu, nu aveam de unde să știm, căci acum nu 
ne mai sunau împreună, ci fiecare separat — Kirsten, de obicei, 
dimineaţa, iar Whitney seara. Apoi, însă, cu o săptămână înainte 
de venirea lor acasă de Crăciun, am primit un telefon în timp ce 
stăteam la masă. 

— Îmi cer scuze, dar nu înţeleg ce spuneţi, a răspuns mama, cu 
receptorul la ureche, stând în pragul ușii, care ducea din bucătărie 
în sufragerie. 

Tata şi-a îndreptat privirea spre ea, în timp ce mama și-a aco- 
perit cealaltă ureche cu mâna ca să audă mai bine. 


— Ce-aţi spus, vă rog? 

— Gracie! a strigat-o tata, împingând scaunul și ridicându-se 
în picioare. Ce s-a întâmplat? 

— Nu ştiu, i-a răspuns ea, clătinând din cap și dându-i recep- 
torul. Nu... 

— Alo! a spus tata. Cine sunteţi?... Aha!... Înţeleg... Bine... 
Cred că e o greșeală... Dar o să mă informez. 

— N-am înţeles nimic din ce spunea. Despre ce-a fost vorba? 
l-a întrebat mama, când tata a închis telefonul. 

— O problemă cu cardul de asigurare al lui Whitney, i-a răs- 
puns el. Se pare că a ajuns la spital astăzi. 

— La spital? a repetat mama, atingând o anumită tonalitate a 
glasului, care îmi făcea mereu inima să-mi bată cu putere. E tea- 
fără? Ce s-a întâmplat? 

— Nu ştiu, i-a răspuns tata. l-au dat deja drumul acasă, dar s-a 
ivit o problemă cu plata serviciilor medicale. Trebuie să-i găsesc 
noul card... 

În timp ce el s-a dus în birou să-l caute, mama a sunat-o pe 
femeia care ne telefonase și a încercat să obţină mai multe infor- 
maţii de la ea. Invocând, însă, politica de confidenţialitate, a refu- 
zat să-i ofere prea multe date, cu excepţia faptului că Whitney a 
ajuns la spital cu ambulanţa în dimineaţa aceea și a fost lăsată să 
plece câteva ore mai târziu. După ce a rezolvat problema legată de 
cardul de asigurare, tata a sunat imediat acasă la Kirsten și la 
Whitney. A răspuns Kirsten. 

— Am încercat să vă previn, i-a spus ea. 

Îi auzeam vocea din locul în care stăteam. 

— Am încercat, a repetat ea. 


— Dă-mi-o pe sora ta la telefon! i-a cerut tata. Acum! 

Whitney a venit imediat și a început să vorbească repede, ve- 
selă și plină de viaţă, în timp ce părinţii mei o ascultau amândoi, 
lipiţi de receptor. Mai târziu, mi-au relatat și mie povestea pe care 
le-a spus-o: nu aveau motive de îngrijorare, susţinea ea, căci nu era 
nimic grav. Leșinase în timpul unor filmări din cauza deshidra- 
tării — rezultatul unei sinuzite ce nu se mai vindeca. Situaţia pă- 
rea mai gravă decât era în realitate, motiv petru care colegii ei au 
chemat, speriaţi, ambulanţa. Nu ne-a spus nimic pentru că n-a 
vrut s-o sperie pe mama, dar nu aveau motive de îngrijorare. 

— Poate că ar trebui să vin la voi, a spus mama. Ca să mă con- 
ving că totul e în regulă. 

Nu, nu avea niciun rost, a protestat Whitney. Oricum, peste 
două săptămâni, aveau să vină amândouă acasă de Crăciun. Atunci, 
O să se simtă mult mai bine, căci de asta avea nevoie — de o pauză 
și de un somn binefăcător. 

— Eşti sigură? a întrebat-o mama. 

Da, era sigură, i-a răspuns ea. 

Înainte de a închide, tata a vrut să vorbească din nou cu Kirsten. 

— Sora ta se simte bine? a întrebat-o el. 

— Nu, i-a răspuns Kirsten. Chiar deloc. 

Și cu toate astea, mama nu s-a dus la ele. Gestul ei a rămas și 
acum un mister — un mister pe care n-am reușit niciodată să-l 
dezleg. Din motive obscure, a preferat s-o creadă pe Whitney. Și 
asta a fost o greșeală. 

Whitney a venit singură de Crăciun, deoarece Kirsten trebuia 
să mai lucreze câteva zile. Tata s-a dus s-o ia de la aeroport, iar eu 
și mama am rămas acasă, unde am pregătit masa. Când am văzut-o 


pe sora mea, nu mi-a venit să-mi cred ochilor. 

Era cumplit de slabă. Aproape scheletică. Acest lucru era evi- 
dent, în ciuda faptului că purta mai multe rânduri de haine, mult 
mai largi ca data trecută. Avea ochii adânciţi în fundul capului, iar 
pielea străvezie îi scotea în relief ligamentele gâtului, ce i se mișcau 
ca niște sfori pentru păpuși ori de câte ori își întorcea capul. Nu 
reușeam să-mi desprind privirea de la ea. 

— Annabel! m-a strigat ea, vădit supărată. Nu vii să mă îmbră- 
țișezi? 

Am lăsat pe masă curăţătorul de legume și m-am îndreptat, 
șovăitoare, spre ea. Când am luat-o în braţe, am avut senzaţia că se 
va frânge în două, atât era de fragilă. Tata stătea în spatele ei, cu 
valiza în mână, iar expresia de pe chipul lui mi-a spus că și el era 
la fel de şocat de transformarea ei uluitoare în mai puţin de o lună. 

Mama nu părea să recunoască asta, cel puţin nu cu glas tare. 
După ce i-am dat drumul lui Whitney, a venit, zâmbind, spre ea și 
a strâns-o în braţe. 

— Draga mea, prin câte ţi-a mai fost și ţie dat să treci! 

Când și-a rezemat capul de umărul mamei, Whitney a închis 
încet ochii. Văzându-i pleoapele aproape străvezii, am simţit cum 
un fior îmi străbate șira spinării. 

— O să te repunem pe picioare, a continuat mama, chiar din 
clipa asta. Du-te şi schimbă-te ca să ne așezăm la masă! 

— Nu mi-e foame, i-a răspuns Whitney. Am mâncat ceva îna- 
inte de îmbarcare. 

— Serios? a spus ea, vădit dezamăgită, căci gătise toată ziua. 
Poate reuşești să guști puţin din supa de legume. Am făcut-o spe- 
cial pentru tine și e bună pentru refacerea sistemului tău imunitar. 

— Vreau doar să mă culc, i-a răspuns Whitney. Mă simt atât 


de obosită. 

Mama s-a uitat la tata, care o privea pe Whitney cu o expresie 
gravă pe chip. 

— Atunci, poate că ar fi mai bine să te întinzi puţin în pat. 
Mănânci când te trezești. Bine? 

Dar Whitney n-a mâncat. Nici în seara aceea, când a căzut 
într-un somn adânc, din care nu s-a mai trezit până dimineaţă, în 
ciuda numeroaselor incursiuni pe care mama: le-a făcut în camera 
ei, ţinând o tavă cu mâncare în mână. Nici a doua zi de dimineaţă, 
când s-a sculat în zori și, susţinea ea, a luat micul dejun odată cu 
tata, care se trezea întotdeauna înaintea noastră și își făcea cafeaua. 
_La prânz, a dormit din nou. Spre seară, însă, mama a reușit s-o 
convingă să stea la masă împreună cu noi. 

Totul s-a declanșat în clipa în care tata a început să ne ser- 
vească. Whitney stătea lângă mine și, în momentul în care l-a vă- 
zut tăind câte o bucată din friptura de vită, a început să se foiască 
pe scaun, trăgând nervoasă de manșetele treningului ei larg. Și-a 
încrucișat picioarele, apoi și le-a desfăcut, a luat o înghiţitură de 
apă și a tras din nou de mâneci. Încordarea, pe care o degaja prin 
fiecare por, devenise aproape palpabilă. Când tata i-a pus în faţă o 
porţie de friptură, asezonată cu cartofi și mazăre, alături de o felie 
mare de pâine unsă cu usturoi, specialitatea mamei, Whitney și-a 
pierdut cumpătul. 

— Nu mi-e foame, a spus ea repede, dând mâncarea la o parte. 
Chiar nu mi-e foame deloc. 

— Whitney! a spus tata. Mănâncă ce ţi-am pus farfurie! 

— Nu vreau, i-a ripostat ea, mânioasă, în timp ce mama urmă- 
rea scena cu o tristeţe atât de copleșitoare, că nici nu puteam s-o 
privesc. Kirsten și-a băgat coada aici, nu-i așa? Fa v-a spus să fa- 


ceţi asta. 

— Nu, i-a răspuns mama, nu e vorba de Kirsten, e vorba de 
tine, draga mea. Trebuie să te faci bine. 

— Nu sunt bolnavă, i-a ripostat Whitney. Mă simt foarte bine. 
Sunt doar obosită. Și n-am de gând să mănânc dacă nu mi-e foame. 
Nu mă puteţi obliga. 

Stăteam cu toţii încremeniţi locului, privind-o cum trăgea din 
nou de mânecile treningului, cu ochii în pământ. 

— Whitney! a spus tata. Ești prea slabă. Trebuie să... 

— Nu-mi spune mie ce trebuie să fac! a contracarat ea, împin- 
gând scaunul și ridicându-se în picioare. Habar nu aveți de ce am 
eu nevoie! Dacă aţi ști, n-am purta acum discuţia asta. 

— Vrem să te ajutăm, draga mea, a intervenit mama, cu glasul 
ei domol. Vrem să... 

— Atunci, lăsaţi-mă în pace! a strigat ea, trântind scaunul de 
masă și zăngănind farfuriile. 

Și a ieşit din cameră ca o furtună. O clipă mai târziu, am auzit 
ușa de la intrare deschizându-se și închizându-se apoi din nou. 

După ce-a făcut tot ce i-a stat în putinţă ca s-o liniștească pe 
mama, tata s-a urcat în mașină și a pornit după Whitney. Mama a 
înţepenit pe un scaun în holul de la intrare, gata parcă s-o ia la 
fugă în cazul în care el n-ar fi găsit-o, iar eu am terminat iute 
de mâncat, apoi le-am acoperit farfuriile cu o folie de plastic, 
le-am pus în frigider și m-am apucat să spăl vasele. Tocmai le 
terminam în clipa în care am văzut mașina tatei intrând pe aleea 
din curtea casei. 

Când au intrat amândoi înăuntru, Whitney a refuzat să se uite 
la noi, preferând să-și ţină capul în pământ, în timp ce tata ne-a 
explicat că sora mea o să mănânce ceva și apoi o să se ducă la cul- 


care, iar mâine lucrurile vor arăta ceva mai roz. Nu ne-a spus cum 

ajunseseră la această înţelegere. Părea pur și simplu un lucru 
deja hotărât. 

Mama m-a rugat să mă duc în camera mea, așa că n-am mai 
apucat s-o văd pe Whitney mâncând și nici să aud dacă au mai 
existat discuţii pe tema asta. Mai târziu, însă, când pretutindeni 
domnea tăcerea şi toată lumea dormea adânc, am coborât în bu- 
cătărie. Am mai găsit doar o singură farfurie din cele trei pe care 
le împachetasem mai devreme și, deși cineva ciugulise din ea, por- 
ţia părea aproape intactă. 

Mi-am încropit o mică gustare și m-am așezat în faţa televizo- 
rului, unde am văzut reluarea unui reality-show şi un buletin de 
ştiri locale. Când m-am hotărât să mă întorc în dormitorul meu, 
luna strălucea cu putere prin peretele din sticlă al casei, scăldând 
totul într-o lumină stranie. Întotdeauna mi s-a părut ciudată pre- 
zenţa lunii în casa noastră, astfel că — atunci când am trecut prin- 
tre razele ei strălucitoare — mi-am pus mâna la ochi. 

Și holul care ducea la camera mea și a lui Whitney era la fel de 
puternic luminat ca şi restul casei, cu excepţia porțiunii din mijloc, 
ascunse în spatele coșului de fum. În clipa în care am pus piciorul 
în partea aceea întunecată, am mirosit aburul. 

Sau, mai degrabă, l-am simţit. Aveam senzaţia că aerul s-a schim- 
bat dintr-odată, devenind mai umed și mai apăsător. Pentru o 
clipă, am rămas pe loc, trăgându-l adânc în piept. Baia se afla în 
celălalt capăt al coridorului și nicio rază de lumină nu răzbătea pe 
sub ușă. Dar când m-am aptopiat, am simţit cum aburul devine 
din ce în ce mai dens și mai înţepător și am auzit zgomotul apei 
care curgea. Mi s-a părut ciudat. Poate că cineva a uitat vreun ro- 
binet deschis, dar cine să fi lăsat dușul să curgă în neștire? Gândul 


mi-a fugit la Whitney, care — încă de când venise acasă — se 

purta straniu, așa că totul era posibil. Când am ajuns în dreptul 
ușii întredeschise, am încercat s-o împing mai tare. 

Dar, lovindu-se de ceva, mi s-a trântit în faţă. Am împins-o 
mai ușor, iar aburul m-a izbit acum din plin, condensându-mi-se 
deja pe piele. Nu vedeam nimic în jurul meu, auzeam doar apa 
care curgea, așa că am pornit, orbecăind, spre dreapta, bâjbâind cu 
mâna pe perete până am găsit robinetul. 

Whitney zăcea pe podea, la picioarele mele. De umărul ei se 
lovise ușa când am încercat prima dată s-o deschid. Stătea ușor 
ghemuită, înfășurată într-un prosop, cu obrazul lipit de podea. 
Așa cum am bănuit, dușul curgea cu putere, iar apa se aduna pe 
fundul căzii. 

— Whitney! am strigat-o eu, ghemuindu-mă lângă ea. 

Nu înţelegeam ce făcea aici, singură, pe întuneric, în toiul nopţii. 

— Eşti. 

Privirea mi-a căzut atunci în toaletă. Capacul era deschis, iar 
înăuntru plutea ceva gălbui presărat cu firișoare roșii de sânge. 

— Whitney! am strigat-o eu din nou, punându-mi mâna pe 
chipul ei. 

Avea pielea încinsă și umedă, iar pleoapele îi fremătau ușor. 

— Whitney, trezește-te! am spus eu, zgâlţâind-o de umeri. 

Dar nu s-a trezit. S-a mișcat însă puţin, suficient cât să dea pro- 
sopul la o parte. Și atunci am văzut, în sfârşit, ce-și făcuse sora mea. 

Era numai piele și os. Asta a fost primul gând care mi-a trecut 
prin minte. I se vedeau toate oasele; îi puteai număra toate coas- 
tele și vertebrele. Oasele șoldurilor îi ieșeau puternic în evidenţă, 
iar genunchii păreau să-i străpungă pielea străvezie. Mi se părea cu 
neputinţă să mai fie în viaţă când era atât de slabă, și cu atât mai 


mult faptul că reușise să ascundă acest lucru. Când s-a mișcat din 

nou, mi-a oferit un tablou pe care nu-l voi mai putea uita vreo- 
dată: omoplaţii, ce-i ieșeau în afară prin pielea translucidă, semă- 
nau cu aripile unui pui de pasăre mort, pe care l-am găsit cândva 
în curtea casei, abia ieșit din ou, lipsit de pene și frânt în două. 

— Tati! am strigat eu, ca din gură de șarpe. Tazi! 

Îmi amintesc doar frânturi și crâmpeie din tot ce-a urmat apoi. 
Tata, bâjbâind după ochelari și străbătând în fugă coridorul, îm- 
brăcat în pijama. Mama, încremenită în lumina lunii ce scălda ce- 
lălalt capăt al holului. Tata, ghemuit lângă Whitney, cu urechea 
lipită de pieptul ei. Luminile puternice ale ambulanţei, ce păreau 
să transforme casa într-un caleidoscop. Și apoi, tăcerea copleși- 
toare, care s-a așternut după plecarea salvării, unde se aflau Whit- 
ney și mama, urmate îndeaproape de mașina tatei. Mi-au spus să 
rămân acasă și să aştept vești de la ei. 

Nu știam ce să fac. Așa că m-am apucat să fac curăţenie în baie. 
Am tras apa la toaletă, evitând să mă uit înăuntru, apoi am şters 
apa care se vărsase pe podea și am pus prosoapele folosite în ma- 
şina de spălat. M-am întors apoi în sufragerie și am așteptat veștile 
în bătaia lunii. 

Tata a fost cel care m-a sunat două ore mai târziu. Am sărit din 
pat la auzul telefonului, iar când am ridicat receptorul, am văzut că 
soarele se ridica în faţa casei noastre, zugrăvind cerul în nuanţe de 
roZ Și roşu. 

— Sora ta o să se facă bine, mi-a spus el. O să-ți explicăm ce se 
întâmplă când ne vom întoarce acasă. 

După ce-am terminat de vorbit, m-am întors în camera mea și 
m-am băgat în pat, adormind din nou. M-am trezit două ore mai 
târziu când am auzit ușa garajului deschizându-se și am știut că 


s-au întors acasă. Când am coborât în bucătărie, am văzut-o pe 

mama punând pe foc un ibric de cafea. Stătea cu spatele la mine, 
era nepieptănată și purta aceleași haine ca și aseară. 

— Mama! am spus eu. 

Când s-a întors cu faţa spre mine și i-am văzut chipul, am sim- 
tit imediat un nod în stomac. Arăta la fel ca atunci, cu mulţi ani în 
urmă: avea chipul obosit, ochii umflaţi de plâns și privirea bântuită 
de gânduri. Spaima a pus iute stăpânire pe mine, făcându-mă să-mi 
doresc cu ardoare s-o iau în braţe și s-o protejez de lumea întreagă 
și de tot ce i-ar putea face rău — ei, mie, nouă tuturor. 

Şi atunci, s-a întâmplat. Mama a început să plângă. Și-a privit, 
cu ochii în lacrimi, mâinile tremurânde și și-a descătușat amarul, 
plângând în hohote. Suspinele ei copleșitoare tulburau tăcerea din 
bucătărie. Am făcut un pas înainte, neștiind cum să intervin. Din 
fericire, n-a mai fost nevoie. 

— Grace! a spus tata, care stătea în pragul holului ce ducea 
spre biroul lui. Draga mea, totul va fi bine. 

Umerii mamei tresăltau de plâns, în timp ce încerca să-și re- 
vină, trăgând adânc aer în piept. 

— O, Doamne, Andrew! Ce-am... 

Tata a traversat atunci camera spre ea și a luat-o în braţe, învă- 
luind-o cu statura lui imensă. Fa și-a ascuns faţa la pieptul său, 
înăbușindu-și suspinele în cămașa lui. Eu am trecut pragul, fă- 
cându-mă nevăzută în sufragerie. O auzeam încă plângând, iar 
lacrimile ei îmi frângeau sufletul. Tabloul era copleșitor. 

În cele din urmă, tata a reușit s-o liniștească pe mama și a tri- 
mis-o să facă un duș și să se odihnească puţin. Apoi, s-a aşezat 


alături de mine. 

— Sora ta este foarte bolnavă, mi-a spus el. A slăbit îngrozitor. 
Se pare că nu mai mănâncă normal de luni de zile. Organismul ei 
a cedat azi-noapte. 

— Dar își va reveni? l-am întrebat eu. 

El și-a trecut mâna peste faţă, ezitând ușor înainte de a-mi 
răspunde. 

— Doctorii cred că trebuie internată de urgenţă într-un centru 
de psihoterapie. Eu și mama ta..., a spus el, lăsând apoi cuvintele 
suspendate în aer, cu ochii aţintiţi asupra piscinei din curte. Noi 
vrem tot ce e mai bun pentru Whitney. 

— Deci nu vine acasă. 

— Deocamdată nu, mi-a răspuns tata. Este un proces care du- 
rează. Trebuie să vedem cum decurge. 

Mi-am aţintit ochii asupra mâinilor mele, pe care le ţineam 
întinse pe suprafața răcoroasă a mesei. 

— Aseară, când am văzut-o, am... 

— Ştiu, mi-a răspuns, împingând scaunul și ridicându-se în 
picioare. Acum, însă, va primi ajutorul de care are nevoie. Ai înțeles? 

Am încuviinţat din cap. Era evident că tata nu era dispus să 
analizeze impactul emoţional al întâmplărilor de aseară. Mi-a în- 
făţișat faptele și mi-a comunicat pronosticul medicilor. Și cam 
asta era totul. 

După câteva zile petrecute în spital, Whitney a fost transferată 
la un centru de psihoterapie. Îl ura atât de tare, încât, la prima vi- 
zită a părinţilor mei, a refuzat să vorbească cu ei. Tratamentul se 
dovedea, însă, salutar, căci începea să ia în greutate, puţin câte pu- 
ţin, zi de zi. Când Kirsten a venit acasă de Crăciun, a descoperit că 
sărbătorile de iarnă stăteau sub semnul tristeţii, oboselii și încor- 


dării, căci părinţii noștri erau epuizați și stresaţi, iar eu încercam să 

mă fac nevăzută din calea tuturor, astfel că frumuseţea și veselia 
acestor zile erau compromise de la bun început. Asta n-a împiedi- 
cat-o însă să ne mai arunce și ea o bombă. 

— Am luat o decizie, ne-a anunţat ea, în timp ce stăteam la 
masă în seara aceea. Renunţ la cariera de model. 

— Poftim? a îngăimat mama, din celălalt capăt al mesei, lăsând 
jos furculiţa. 

— Nu mă mai simt atrasă de modeling, a continuat Kirsten, 
luând o înghiţitură de vin. Ca să fiu sinceră, nu mă mai atrage de 
câtva timp. Nici n-am mai lucrat prea mult. Așa că m-am hotărât 
să renunţ definitiv și să-mi anunţ decizia cu surle și trâmbiţe. 

Eu m-am uitat la mama. Numai asta îi mai lipsea, obosită și 
tristă cum era deja. Tata o privea şi el. 

— Kirsten, nu lua o decizie pripită! a sfătuit-o el. 

— Nu e deloc pripită. Mă gândesc de mult la asta. 

Dintre noi toţi, era singura care mânca, înfulecând cu poftă o 
porţie de cartofi în timp ce vorbea. 

— Hai să fim realiști! Nu voi ajunge niciodată să cântăresc 
doar 47 de kilograme. Și nici nu voi avea vreodată 1,75 metri înălțime. 

— Dar ai primit deja numeroase oferte de muncă așa cum ești 
tu, a spus mama. 

— Anumite oferte de muncă, a corectat-o Kirsten. Nu poţi să 
trăiești doar din asta. În plus, fac modeling de la opt ani. Acum am 
douăzeci și doi. Vreau să fac altceva. 

— Ca de exemplu? a întrebat-o tata. 

— Nu știu încă, i-a răspuns Kirsten, ridicând din umeri. Lu- 
crez în continuare ca animatoare a restaurant, iar o prietenă, pro- 


prietara unui salon, mi-a oferit un post de recepţioneră. Așa că voi 

avea cu ce să-mi achit cheltuielile de întreţinere. Mă gândesc să 
mă înscriu la niște cursuri. 

— Vrei să te duci din nou la școală? a întrebat-o tata, ridicând 
din sprâncene. 

— De ce te miri? i-a răspuns ea, deși vestea era și pentru mine 
la fel de surprinzătoare. 

Chiar și înainte de a renunţa la cursurile din New York, n-a 
fost niciodată un șoarece de bibliotecă. La liceu, când nu era obli- 
gată să lipsească de la școală din cauza modelingului, chiulea de la 
ore, preferând să petreacă timpul în compania vreunui prieten li- 
bertin și nonconformist pe care îl avea la vremea respectivă. 

— Majoritatea fetelor de vârsta mea au absolvit un colegiu și 
și-au clădit deja o carieră serioasă, a continuat ea. Am senzaţia că 
am ratat foarte multe lucruri în viaţă. Vreau să am și eu o diplomă. 

— Ai putea să urmezi cursurile universitare fără să abandonezi 
modelingul, i-a sugerat mama. Nu trebuie să renunţi la una pentru 
cealaltă. 

— Ba da, i-a ripostat Kirsten. Trebuie. 

În alte circumstanţe, poate că părinţii mei ar fi insistat mai 
mult. Dar erau obosiţi și — deși Kirsten era renumită pentru fran- 
cheţa ei — nici încăpăţânarea nu-i era deloc străină. Hotărârea ei 
n-ar fi trebuit să fie însă o surpriză pentru nimeni, căci modelingul 
nu mai era de mult o prioritate pentru ea. Dar corelată cu colapsul 
lui Whitney, căpăta dintr-odată valenţe mult mai mari. În special, 
pentru mine, deși, la vremea respectivă, n-am realizat asta. 

Whitney a rămas treizeci de zile internată în centrul de psiho- 
terapie, timp în care a luat în greutate 4,5 kilograme. Voia să se 
întoarcă la New York imediat cum avea să iasă din spital, dar pă- 


rinţii mei au insistat ca ea să se întoarcă acasă, deoarece doctorii 

considerau că revenirea pe podiumul de modeling va pune în pe- 
ricol progresele pe care le făcuse sau pe care le va face. Asta a fost 
în ianuarie. De atunci, a tot urmat un tratament ambulatoriu, par- 
ticipând la ședințe de terapie psihologică de două ori pe săptă- 
mână şi bântuind apoi, bosumfiată, prin casă. Între timp, Kirsten 
s-a ţinut de cuvânt și s-a înscris la un colegiu din New York, păs- 
trându-și și cele două slujbe pe care le avea deja. În mod surprin- 
zător, dată fiind experienţa din liceu, era extrem de încântată 
de cursurile pe care le urma. Ne suna, fericită, la fiecare sfârșit de 
săptămână și ne descria cu lux de amănunte lucrurile pe care le 
studia. Surorile mele se aflau din nou la antipod, asemănându-se 
însă din multe alte puncte de vedere: amândouă luau viaţa de la 
capăt, dar numai una dintre ele o făcea din proprie voinţă. 

În unele săptămâni, ni se părea că Whitney se refăcea într-ade- 
văr spectaculos, luând în greutate și mergând pe drumul cel bun. 
În altele, însă, refuza să ia micul dejun sau o prindeam în camera 
ei, târziu în noapte, făcând exerciţii fizice, interzise de medici. Nu- 
mai teama că va fi din nou internată în spital și hrănită cu forţa o 
determina să se cuminţească. În toată această poveste, un singur 
lucru rămânea constant: refuza să vorbească cu Kirsten. Nici când 
ne suna. Nici când venea acasă primăvara, în câte un weekend. La 
început, Kirsten a suferit, apoi s-a înfuriat, iar, în final, i-a răspuns 
cu aceeași monedă: tăcerea. Noi eram prinși la mijloc, încercând să 
suplinim pauzele stânjenitoare prin discuţii sterile, care încetau la 
fel de repede cum începeau. De atunci, deși părinţii noștri s-au 
dus de câteva ori s-o viziteze, ea nu a mai venit acasă. 

Mi se părea atât de straniu. Când eram copil, nu suportam să 
le văd pe surorile mele certându-se. Acum, însă, tăcerea dintre ele 


era și mai apăsătoare. Lipsa lor completă de comunicare, ce dura 

acum de nouă luni, era înspăimântătoare prin faptul că nu părea să 
se mai sfârșească. 

Transformările pe care le suferiseră surorile mele în ultimul an 
erau atât vizuale, cât și senzoriale. Pe unele le observai de la prima 
vedere, în timp ce pe altele le percepeai de cum le auzeai, fie că 
voiai, fie că nu. Eu, în schimb, mă aflam unde am fost dintotdea- 
una — prinsă undeva la mijloc. 

Dar şi eu m-am schimbat, chiar dacă eram singura care ştia 
asta. Fram cu totul diferită. La fel cum era și imaginea familiei 
mele văzute prin ochii trecătorilor în seara în care a început totul — 
o imagine cu totul diferită față de cea a unei familii fericite strânse 


laolaltă la masă în casa noastră de sticlă. 


Capitolul 
patru 


În prima săptămână de școală, Sophie m-a ignorat cu totul. 
Lucru greu de îndurat. Dar când a început să vorbească cu mine, 
am realizat că preferam tăcerea. 

— Târfă! 

Doar atât îmi spunea. Un singur cuvânt, rostit clar și răspicat, 
și cu destul venin cât să ucidă. Uneori, îl auzeam de undeva din 
spate când nici nu mă aşteptam. Alteori, o vedeam venind și mi-l 
azvârlea direct în faţă. Singurul lucru constant era momentul im- 
pecabil pe care și-l alegea. Ori de câte ori mă simţeam puţin mai 
bine sau mă bucuram de o zi ceva mai tihnită, avea grijă să-mi 
spulbere liniștea. 

De data aceasta, trecea prin faţa zidului pe care stăteam în tim- 
pul pauzei de masă. Emily era cu ea — Emily era întotdeauna cu 
ea în ultimul timp — iar eu am preferat să le ignor, concentrându-mă 
asupra caietului din poală și a lucrării de istorie pe care o conce- 
peam. Tocmai scrisesem cuvântul ocupație și când le-am văzut 
apropiindu-se, am continuat să conturez cu pixul forma literei o 
până când Emily și Sophie s-au îndepărtat. 

Povestea asta avea un aspect karmic, deși nu-mi plăcea să ana- 
lizez lucrurile prea mult. Cu puţin timp în urmă, eu eram cea care 


o însoțea pretutindeni pe Sophie în timp ce ea își făcea treburile 

murdare și tot eu eram cea care, deși nu mă implicam direct, nici 
nu interveneam. Așa cum s-a întâmplat și cu Clarke. 

Gândindu-mă la ea, mi-am ridicat privirea și am scrutat curtea 
şcolii până când am găsit-o stând la o masă de picnic împreună cu 
câteva dintre prietenele ei. Stătea la capătul băncii și răsfoia pagi- 
nile unui manual, ascultând în același timp și discuţia dintre prie- 
tenele ei. Îmi era clar acum că, în prima zi de școală, când a stat 
singură pe zid, a făcut-o din proprie voinţă. De atunci, nu s-a mai 
apropiat nici de zid, nici de mine. 

Dar Owen Armstrong a rămas în același loc. Alţi elevi veneau 
și plecau, unii în grupuri, alţii singuri, dar numai eu și cu el veneam 
în fiecare zi în același loc. Păstram întotdeauna o distanţă între 
noi — cam 1,8 metri — distanţă pe care o menţineam, indiferent 
care dintre noi sosea ultimul. Existau și alte constante. El nu 
mânca niciodată, după câte am văzut; eu, în schimb, mă bucuram 
de un prânz copios, datorită mamei. Nu le acorda niciodată atenţie 
celor din jur, în timp ce eu petreceam ora de pauză convinsă că 
toată lumea se uita la mine și mă bârfea. Eu îmi făceam temele; el 
asculta muzică, Şi nu vorbeam niciodată. 

Poate pentru că petreceam atât de mult singură. Sau poate 
pentru că aveam prea mult timp la dispoziţie. Indiferent de motiv, 
am devenit fascinată de Owen Armstrong. În fiecare zi, aveam 
grijă să-l privesc pe furiș, analizându-i înfățișarea sau obiceiurile. 
Și până acum, adunasem deja câteva informaţii. 

De exemplu, nu părea să-și scoată vreodată căştile din urechi. 
Era evident că iubea muzica, iar iPod-ul îl însoțea pretutindeni — 
îl ţinea în buzunar, în mână sau lângă el pe zid. Am observat, de 
asemenea, că avea diverse reacţii atunci când asculta muzică. 


De obicei, stătea complet nemișcat, legănându-și ușor capul, 

aproape imperceptibil. Uneori, bătea darabana cu degetele pe ge- 
nunchi, iar alteori — în momente rarisime — fredona melodiile 
atât de încet, că abia îl auzeam, și numai atunci când nu se afla 
nimeni altcineva prin preajmă. În clipele acelea, mă întrebam ce 
muzică asculta, deși îmi imaginam că era la fel ca el — întunecată, 
mânioasă şi stridentă. 

Îi studiam apoi înfățișarea. Statura lui imensă era primul lucru 
pe care îl vedeai — înălțimea, încheieturile mari ale mâinilor, pre- 
zenţa impunătoare. Existau și alte lucruri, mici, care îţi atrăgeau 
. atenţia — ochii întunecaţi, care erau fie verzi, fie căprui, și cele 
două inele identice, din argint — amândouă late și plate — pe care 
le purta pe degetul din mijloc al fiecărei mâini. 

Acum, când îl priveam, stătea cu picioarele întinse în faţa lui, 
rezemat în palme. Avea căștile în urechi și își legăna ușor capul, 
ţinându-și ochii închiși, în timp ce o rază de soare îi mângâia chi- 
pul. O fată, cu un panou în mâini, a trecut pe lângă mine, înceti- 
nind în clipa în care s-a apropiat de el, apoi a pășit cu grijă peste 
picioarele lui întinse, ca personajul din Jack și vreju/ de fasole, care 
încerca să se strecoare pe lângă uriașul din poveste, fără să-l tre- 
zească din somn. Owen nu s-a mișcat, iar ea și-a văzut de drum. 

Cândva, și eu l-am privit cu aceeași teamă pe Owen. Ca toţi 
ceilalți. Dar apropierea noastră zilnică m-a ajutat cumva să mă 
relaxez sau, cel puţin, să nu mai tresar de fiecare dată când se uita 
la mine. În aceste zile, mă temeam mai mult de Sophie, care repre- 
zenta o ameninţare palpabilă sau chiar și de Clarke, care mi-a dat 
de înţeles, fără urmă de îndoială, că mă ura din tot sufletul. 

Mi se părea ciudat că Owen Armstrong îmi inspira mai multă 
siguranță decât cele mai bune prietene ale mele. Începeam să cred 


că nu străinii îţi conferă cele mai multe motive de teamă. Oamenii 

pe care îi cunoşti foarte bine pot fi mult mai periculoși, deoarece 
cuvintele pe care ţi le spun şi lucrurile pe care le gândesc pot fi nu 
doar înspăimântătoare, ci și adevărate. 

Cu Owen, nu împărtășeam nicio poveste din trecut. Lucrurile 
stăteau, însă, cu totul altfel în cazul lui Sophie și al lui Clarke. În 
viaţa noastră, chiar dacă refuzam s-o recunosc, exista un tipar, o 
conexiune. Și, deși nu era corect, mă întrebam dacă destinul juca 
vreun rol în tot ce mi se întâmpla acum. Dacă nu cumva meritam 


din plin tot ce trăiam. 


După seara aceea, când eu și Clarke i-am dus lucrurile acasă, 
Sophie a început să iasă cu noi. N-am invitat-o în mod expres, ci 
mai degrabă s-a strecurat printre noi. Ne-am trezit deodată cu 
încă un șezlong la piscină, cu încă o parteneră la jocul de cărţi sau 
cu încă o cutie de coca-cola pe care o luam atunci când ne venea 
rândul să cumpărăm băuturi răcoritoare de la snack-bar. Eu și 
Clarke eram prietene de atâta timp, încât prezenţa lui Sophie ală- 
turi de noi conferea lucrurilor un suflu cu totul nou. Cu înfățișarea 
ei uluitoare (cu machiajul și costumele ei de baie nonconformiste) 
și poveștile despre băieţii cu care se întâlnise în Dallas, făcea notă 
discordantă cu noi două. 

Era, de asemenea, gălăgioasă și prea îndrăzneață, abordând bă- 
ieţii fără teamă. Purta tot ce avea chef să poarte. Și spunea tot ce-i 
trecea prin minte. Semăna cu Kirsten în această privinţă, dar — în 
timp ce francheţea surorii mele îmi tulbura întotdeauna sufletul — 
sinceritatea lui Sophie era complet diferită. O admiram şi o invi- 
diam pentru asta. Eu nu puteam să spun ce voiam, dar ea putea 
oricând să dea glas gândurilor mele. Evenimentele pe care le 


punea în mișcare — întotdeauna cam periculoase, cel puţin pentru 

mine, dar distractive în același timp — erau cu totul unice și nu 
le-aș fi trăit niciodată de una singură. 

Erau, însă, și momente când nu mă simţeam deloc în largul 
meu în preajma lui Sophie, deși îmi era greu să spun cu exactitate 
de ce. Indiferent cât de des ne întâlneam acum, devenind o parte 
din viaţa mea de zi cu zi, nu reușeam să uit cât de urât se purtase 
cu mine în prima zi când ne-am cunoscut la snack-bar. O priveam 
uneori în timp ce povestea ceva sau își dădea unghiile cu ojă, stând 
pe marginea patului meu, și mă întrebam de ce se purtase în felul 
acela. Și dacă ar repeta figura. 

Dar în ciuda bravadei sale, știam că Sophie se confrunta cu 
propriile ei probleme. Părinţii săi divorţaseră de curând și, în po- 
fida poveștilor pe care ni le tot repeta fără încetare, despre ce lu- 
cruri extraordinare îi aducea tatăl ei pe când ea locuia în Texas 
(haine, bijuterii și orice îi poftea inima), le-am auzit într-o zi pe 
mama și pe una dintre prietenele ei spunând că divorţul se înche- 
iase extrem de urât. Tatăl lui Sophie le părăsise pentru o femeie 
mult mai tânără, iar povestea s-a soldat cu o luptă aprigă pentru 
casa pe care o deţineau în. Dallas. Se părea că domnul Rawlins 
nu mai păstra legătura nici cu Sophie, nici cu mama ei. Sophie nu 
ne-a spus însă nimic despre toate astea și nici eu n-am întrebat-o. 
Mi-am imaginat că o va face atunci când va considera de cuviinţă. 

Între timp, însă, ne spunea verde în faţă tot ce-i trecea prin 
minte. Susţinea, de exemplu, că eu și Clarke eram imature. Toate 
aspectele din viaţa noastră erau eronate: ţinutele vestimentare 
(prea copilărești), activităţile noastre (plictisitoare) și experienţele 
(inexistente). Deşi manifesta un interes aparte faţă de cariera mea 


de model și părea fascinată de surorile mele — care continuau s-o 

ignore, cum mă ignorau și pe mine — lui Clarke îi făcea mereu 
zile fripte. 

— Eşti cam băieţoasă, i-a spus ea într-o zi când ne-am dus 
toate la mall. Ai putea să arăţi mai bine dacă te-ai strădui cumva. 
De ce nu te fardezi puţin? 

— Nu am voie, i-a răspuns Clarke, suflându-și nasul. 

— Fii serioasă! i-a ripostat Sophie. Doar' nu trebuie să le spui 
părinţilor tăi. Te fardezi când pleci la școală și te speli când te în- 
torci acasă. 

Dar Clarke nu ieșea din cuvântul părinţilor ei și o ştiam prea 
bine. Se înţelegea foarte bine cu ei și nu voia să-i mintă. Sophie nu 
se dădea însă bătută. Dacă n-o critica pentru lipsa machiajului, se 
lega de hainele ei, sau de strănuturile permanente, sau de faptul că 
trebuia să fie acasă cu o oră înaintea noastră, lucru care ne dădea 
adesea planurile peste cap, fiind obligate să renunțăm la anumite 
activităţi de grup pentru ca ea să ajungă la timp acasă. Dacă aș fi 
acordat mai multă atenţie acestor lucruri, poate că aș fi văzut ce se 
întâmplă. Dar am preferat să atribui totul perioadei noastre de 
adaptare și să sper că totul se va rezolva în cele din urmă — cel 
puţin, până în seara aceea de la începutul lunii iulie. 

Era o zi de sâmbătă și urma să petrecem seara acasă la Clarke. 
Părinţii ei erau plecaţi la un concert, așa că noi aveam toată casa la 
dispoziţie ca să facem pizza și să ne uităm la filme. O seară obiș- 
nuită de sâmbătă. Am încălzit cuptorul ca să băgăm pizza, în timp 
ce Clarke studia programul televiziunilor în sistem pay-per-view, 
când a venit și Sophie, purtând o fustă mini de blugi, un tricou alb 
gen maiou, care îi scotea în evidenţă pielea bronzată, și niște san- 


dale albe, cu tocuri groase. 

— Arăţi de milioane, am admirat-o eu, în timp ce intra în casă, 
păşind cu zgomot pe podea. 

— Mulţumesc, mi-a răspuns ea, în vreme ce eu am urmat-o în 
bucătărie. 

— Te-ai îmbrăcat tare frumos pentru o pizza, i-a spus Clarke, 
strănutând. 

— Nu pentru pizza m-am îmbrăcat aşa, a răspuns ea, cu un 
zâmbet pe buze. 

Eu și Clarke ne-am aruncat priviri piezișe. 

— Atunci, pentru ce te-ai îmbrăcat așa? am întrebat-o eu. 

— Pentru băieţi, mi-a răspuns. 

— Pentru băieţi? a repetat Clarke. 

— Da, a confirmat Sophie, sărind pe blatul de bucătărie și în- 
crucișându-și picioarele. Am cunoscut nişte băieţi astăzi când 
m-am întors acasă de la piscină. Mi-au spus că vor trece pe acolo 
diseară și ne-au invitat și pe noi. 

— Dar piscina e închisă seara, i-a spus Clarke, punând pizza pe 
o tavă. 

— Şi ce dacă? i-a ripostat Sophie. Toată lumea se duce acolo. 
Nu e mare lucru. 

Clarke nu avea să accepte propunerea lui Sophie, o știam prea 
bine. În primul rând, pentru că părinţii ei ar omorî-o dacă ar afla. 
Și în al doilea rând, pentru că nu încălca niciodată vreo regulă, nici 
pe cele pe care toată lumea le ignora, ca de exemplu, dușul pe care 
trebuia să-l faci înainte de a intra în piscină sau eliberarea acesteia 
atunci când salvamarul anunţa intrarea în apă a adulţilor. 

— Nu ştiu, i-am spus eu, adâncită în gânduri. Cred că n-ar 


trebui să facem asta. 

— Hai, Annabel! Nu mai face pe mironosiţa! În plus, unul 
dintre băieţii ăştia a întrebat de tine. Ne-a văzut împreună și m-a 
întrebat dacă o să vii şi tu. 

— A întrebat de mine? 

— Da, a răspuns ea, încuviinţând din cap. E drăguz. Il cheamă 
Chris Pen... și nu mai ştiu cum. Penner? Penning... 

— Pennington, am corectat-o eu. 

Îi simţeam privirea lui Clarke aţintită asupra mea; era singura 
care știa că făcusem o adevărată pasiune pentru el. 

— Chris Pennington? 

— Exact, a spus Sophie, dând din cap. Îl cunoşti? 

Mi-am îndreptat ochii spre Clarke. Ea evita să mă privească, 
preocupată acum să bage pizza în cuptor. 

— Ştim cine este, i-am răspuns eu. Nu-i așa, Clarke? 

— E azât de seducător! a exclamat Sophie. Vor veni acolo în jur 
de ora opt și vor aduce şi nişte bere. 

— Bere? am întrebat eu. 

— O, Doamne, liniștește-te! a spus ea, râzând. Nu te obligă 
nimeni să bei dacă nu vrei. 

— Nu pot să vin, a spus Clarke, închizând cuptorul cu zgomot. 

— Ba da, i-a răspuns Sophie. Părinţii tăi nici nu trebuie să știe. 

— Dar nu vreau să vin, a încheiat Clarke discuţia. Rămân acasă. 

Fu m-am uitat la ea, convinsă fiind că ar trebui să spun și eu 
acelaşi lucru, dar din motive obscure, cuvintele nu mi-au ieșit de 
pe buze. Poate pentru că un singur gând îmi stăruia în minte: 
Chris Pennington, pe care l-am privit de mii de ori la piscină, a 
întrebat de mine. 


— Atunci, am îngăimat eu, poate că... 

— Atunci, eu și Annabel o să ne ducem, a conchis Sophie, să- 
rind de pe blatul de bucătărie. Nu e nicio problemă. Nu-i așa, 
Annabel? 

Clarke mă privea acum cu intensitate. Îi simţeam ochii negri 
scrutându-mă. Am simţit dintr-odată, ca o povară pe umeri, ine- 
galitatea cifrei trei — faptul că mie îmi revenea sarcina ingrată de 
a alege calea pe care o voi apuca. De o parte a baricadei, se afla 
Clarke, cea mai bună prietenă a mea, și tot trecutul pe care îl îm- 
părtăşeam împreună. lar de cealaltă parte, se aflau nu.doar Sophie 
și Chris Pennington, ci o lume întreagă, ce-și deschidea porţile în 
faţa mea, măcar pentru o noapte. Voiam s-o explorez. 

— Clarke! am spus eu, făcând un pas spre ea. Hai să mergem 
puţin, măcar o jumătate de oră! Apoi, ne întoarcem acasă, mân- 
căm pizza şi ne uităm la filme. Bine? 

Clarke nu era o persoană emotivă. Ba dimpotrivă, era stoică și 
extrem de raţională, luând mereu taurul de coarne, analizând pro- 
blemele, căutând soluţii și mergând mai departe. Dar în clipa 
aceea, după ce i-am propus să ieșim toate trei, am văzut, pentru 
prima oară, pe chipul ei cum uimirea i se împletea cu mâhnirea. 
Totul s-a derulat însă atât de neașteptat, iar umbra tristeţii i s-a 
stins din priviri atât de repede, încât m-am întrebat pentru o clipă 
dacă o văzusem aievea. 

— Nu, mi-a răspuns apoi. Nu merg. 

Și, îndreptându-se spre canapea, s-a așezat în faţa televizorului 
și a început să schimbe canalele, scăldând camera într-o cascadă 
de imagini și culori. 

— Prea bine atunci, a spus Sophie, ridicând din umeri. Hai să 


mergem! a adăugat apoi, întorcându-se spre mine. 
3 

Și s-a îndreptat spre ușa de la intrare. Fu am rămas, pentru o 
. 

clipă, ţintuită pe loc. Tot ce mă înconjura în casa familiei Reynolds 
îmi era atât de familiar: mirosul de pizza din cuptor, sticla de 
coca-cola la doi litri de pe blatul de bucătărie, Clarke, care stătea 
la locul ei pe canapea, locul meu gol, care mă aștepta. Apoi, însă, 
mi-am aruncat ochii spre Sophie, care stătea acum în pragul ușii 
deschise. Dincolo de ea, se întindea întunericul nopţii, presărat de 
luminile fremătătoare ale felinarelor. Și înainte de a mă putea răz- 
gândi, am pornit spre ea și am ieșit afară. 

Chiar și după atâta timp, îmi amintesc noaptea aceea de parcă 
ar fi fost ieri. Îmi amintesc cum m-am strecurat printr-o gaură din 
gardul piscinei și am traversat parcarea învăluită în întuneric, tre- 
zindu-mă în faţa lui Chris Pennington, care mi-a zâmbit și mi-a 
rostit numele cu glas tare. Îmi amintesc gustul spumos şi uşor al 
berii din care am luat o înghiţitură. Îmi amintesc apoi atingerea 
caldă a buzelor sale, în timp ce mă săruta în spatele piscinei, și 
zidul rece de care mă rezemam. Îmi amintesc că o auzeam pe Sophie 
râzând undeva în depărtare, unde se afla cu cel mai bun prieten al 
ei, un băiat pe nume Bill, care s-a mutat apoi din oraș la sfârșitul 
acelei veri. Îmi amintesc toate aceste lucruri, dar, mai presus de 
toate, în minte îmi stăruie și acum o anumită imagine, un anumit 
moment. Asta s-a întâmplat ceva mai târziu, când, aruncându-mi 
privirea peste gardul piscinei, am văzut pe cineva stând pe stradă, 
sub lumina unui felinar. O fată mignonă, cu părul negru, în panta- 
loni scurţi și nemachiată, care ne auzea vocile, dar nu ne vedea. 

— Annabel! m-a strigat ea. Vino acasă! S-a făcut târziu. 

Noi am încremenit cu toţii într-o tăcere adâncă. Îl vedeam pe 
Chris cercetând întunericul cu privirea. 


— Ce-a fost asta? 

— Sss! a spus Bill. E cineva acolo. 

— Nu e oricine, a spus Sophie, dându-și ochii peste cap. 
E Ca-/arke. 

— Cine? a întrebat Bill, râzând. 

— Ca-/arke, a repetat Sophie, astupându-și nările cu degetele 
ca să imite glasul nazal al lui Clarke. 

Am simţit un cuţit în inimă în clipa în care toată lumea a iz- 
bucnit în râs. Mi-am îndreptat din nou ochii spre ea, convinsă fi- 
ind că le auzea hohotele de râs. Era încă acolo, pe stradă, sub 
lumina felinarului, dar știam că nu se va apropia mai mult de-atât. 
Era rândul meu acum să plec de acolo și să mă duc la ea. 

— Poate că ar fi mai bine să..., am îngăimat eu, făcând un pas 
înainte. 

— Annabel! m-a strigat Sophie, ţintuindu-mă cu privirea. 

La vremea aceea, expresia de pe chipul ei îmi era cu totul necu- 
noscută. Apoi, însă, am ajuns s-o cunosc prea bine — o îngemă- 
nare între iritare și nerăbdare — căci, de-a lungul anilor, avea să 
mă privească în felul acela de nenumărate ori — de fiecare dată 
când nu aveam să mă supun voinţei ei. 

— Ce faci? m-a întrebat ea. 

Chris și Bill ne urmăreau cu privirea. 

— Eu..., am îngăimat, lăsând apoi cuvintele suspendate în aer. 
Ar trebui să plec. 

— Nu, mi-a răspuns Sophie. Nu trebuie să pleci deloc. 

Ar fi trebuit atunci să plec fără să mai stau nicio clipă pe gân- 
duri, să mă îndepărtez de Sophie și de toţi ceilalţi și să fac ceea ce 
era corect să fac. Dar am rămas. Mai târziu, am încercat să mă 


mint, spunându-mi că vinovat pentru hotărârea mea era Chris 


! Joc de cuvinte — /ark înseamnă „ciocârlie”, dar și „a face haz pe socoteala cuiva”. 

Pennington, care își ţinea mâna pe spatele meu și care mă sărutase 
mai devreme, jucându-mi-se cu degetele prin păr, în timp ce îmi 
şoptea că sunt minunată. Adevărul era, însă, cu totul altul: teama 
de a o înfrunta pe Sophie a fost cea care m-a împiedicat să plec. Și 
mi-a umplut sufletul de rușine în toţi anii ce-au urmat. 

Așa că am rămas pe loc, iar Clarke s-a dus acasă. Mai târziu, 
când m-am întors la ea, am găsit luminile stinse și ușa încuiată. Și, 
spre deosebire de seara în care ne-am dus împreună la Sophie, ușa 
lui Clarke a rămas ferecată pentru mine. M-a lăsat să aștept în 
prag, cum o lăsasem și eu în stradă, după care m-am întors acasă. 

Stiam că era supărată pe mine. Dar mi-am imaginat că lucru- 
rile se vor rezolva în cele din urmă. Am făcut o greșeală, e adevă- 
rat — dar a fost vorba doar de o singură noapte. O să-i treacă, 
mi-am spus apoi. A doua zi, însă, la piscină, a refuzat să mă pri- 
vească și să-mi răspundă la saluturi, întorcându-mi spatele în clipa 
în care m-am așezat pe șezlongul de lângă ea. 

— A fost o prostie din partea mea, i-am spus eu, lovindu-mă 
de aceeași tăcere apăsătoare. Îi cer iertare. Bine? 

Dar nu era bine deloc, căci refuza în continuare să se uite la 
mine, oferindu-mi doar profilul ei mânios. Era atât de furioasă, iar 
eu mă simţeam atât de neajutorată, încât, copleșită de toată această 
situaţie, m-am ridicat în picioare și am plecat. 

— Și ce dacă? a spus Sophie, când m-am dus acasă la ea și i-am 
povestit ce s-a întâmplat. De ce-ţi pasă că s-a supărat? 

— E cea mai bună prietenă a mea, i-am răspuns eu. Și acum 
mă urăște. 

— E doar un copil, mi-a replicat apoi. 

Stăteam pe patul ei și o priveam pieptănându-se în faţa oglin- 


zii de pe măsuţa de toaletă. 


84 9 Sarah Dessen 


— Şi, sinceră să fiu, e cam prostuţă, Annabel. Așa vrei să-ţi 
petreci toată vara? Jucând cărţi cu ea și ascultându-i fonfăitul 
necontenit? Hai să fim serioși! Aseară, te-ai încurcat cu Chris 
Pennington. Ar trebui să fii fericită. 

— Chiar sunt fericită, i-am răspuns, deși nu eram convinsă 
de asta. 

— Bine atunci, mi-a spus ea, lăsând deoparte peria de păr și 
întorcându-se cu faţa spre mine. Acum hai să mergem la mall sau 
în altă parte! 

Și cu asta s-a sfârșit totul. Toţi anii prieteniei noastre, toate 
jocurile de cărţi și nopţile petrecute împreună, mâncând pizza și 
uitându-ne la televizor — totul s-a încheiat în mai puţin de două- 
zeci și patru de ore. Uitându-mă acum înapoi, poate că am fi reușit 
să punem capăt micului nostru conflict dacă aș fi abordat-o pe 
Clarke. Dar n-am făcut-o. Aveam senzaţia că trecerea timpului, 
împreună cu sentimentul meu de vinovăţie și de rușine, adânceau 
tot mai mult prăpastia dintre noi. Poate că, la un moment dat, aș 
fi reușit s-o traversez. Acum, însă, era atât de mare, că nu-i mai 
vedeam nici marginile, darămite să mai construiesc și un pod peste 
ea ca să ajung în cealaltă parte. 

Eu și Clarke continuam, firește, să ne întâlnim. Locuiam în 
același cartier, mergeam cu același autobuz și frecventam aceeași 
școală. Dar nu vorbeam niciodată. Sophie a devenit cea mai bună 
prietenă a mea, deși nu s-a mai întâmplat nimic între mine și 
Chris Pennington, care — în ciuda tuturor lucrurilor pe care mi 
le-a spus în seara aceea pe întuneric — nu mi-a mai adresat nici- 
odată vreun cuvânt. Clarke și-a făcut, în curând, noi prieteni prin- 
tre jucătorii echipei de fotbal, unde s-a înscris în toamnă, lucru 


care s-a dovedit un pas înainte pentru ea. Ne deosebeam atât de 

tare și ne învârteam în cercuri atât de diferite, încât îmi era greu să 
cred că am fost cândva atât de apropiate. Singurele dovezi ale pri- 
eteniei noastre apuse erau albumele de fotografii — nenumărate 
pagini cu instantanee surprinse în diverse momente ale vieţii 
noastre: luând masa în curtea casei, plimbându-ne cu bicicletele 
sau pozând pe treptele din faţa casei ei, alături de omniprezentele 
pachete de șerveţele Kleenex. 

Înainte de a mă împrieteni cu Sophie, oamenii mă cunoşteau 
datorită surorilor mele și apariţiilor noastre în reclamele publici- 
tare. Prietenia cu Sophie a fost însă cea care mi-a conferit cu adevă- 
rat popularitatea. Și diferenţa era covârșitoare. Curajul extraordinar 
al lui Sophie ne ajuta să facem cu ușurință slalom printre diversele 
„bisericuţe” și găști din școală, ignorând comportamentul agresiv 
și atitudinea ostilă ale elevilor din ciclul gimnazial, dar și ale celor 
din liceu. Comentariile răutăcioase, șoptite pe la spate, care pe 
mine mă demoralizau întotdeauna, pe ea n-o deranjau niciodată. 
Am descoperit apoi că era mult mai ușor să traversezi diverse ba- 
riere sociale odată ce Sophie ţi-a deschis ușile. Toate lucrurile pe 
care le priveam, cu invidie, de la distanţă — oamenii, petrecerile și, 
mai ales, băieţii — mi-au devenit dintr-odată accesibile, și asta 
datorită lui Sophie. Aproape că merita să înduri celelalte aspecte 
negative — firea ei capricioasă și întâmplarea nefericită care a pus 
capăt prieteniei mele cu Clarke. Aproape. 

Toate acestea se întâmplaseră cu ani în urmă. Dar vara trecută, 
gândul mi-a zburat adesea la Clarke, în special când stăteam sin- 
gură la piscină. Câte lucruri nu s-ar fi schimbat în viaţa mea dacă 
în seara aceea aș fi rămas acasă cu ea și aș fi lăsat-o pe Sophie să 
plece singură! Am luat însă o hotărâre pe care nu o mai puteam 


schimba. Uneori, când închideam ochii și aţipeam pe șezlong, 

ascultând glasurilor copiilor care se bălăceau în apă și fluierul sal- 
vamarului, aveam senzaţia că nu se schimbase nimic. Asta până 
mă trezeam în bătaia rece a vântului, care îmi spunea că ar fi tre- 


buit să plec de mult acasă. 


Nu era nimeni acasă când m-am întors de la școală. Doar be- 
culeţul robotului telefonic licărea vesel, anunţându-ne să ne ascul- 
tăm mesajele. Am luat un măr de pe frigider și, ștergându-l de 
cămașă, m-am îndreptat spre telefon ca să văd cine ne sunase. Pri- 
mul mesaj era de la Lindy, impresara mea. 

„Bună, Grace, eu sunt. Îmi pare rău pentru întârzierea cu care 
te sun, dar mi-a plecat secretara și cea care i-a ţinut temporar locul 
a fost un dezastru. În fine! Nu am încă noutăţi, dar am sunat la 
biroul celor de la Mooshka, așa că sper să primesc vești în curând. 
Te ţin la curent. Numai bine. lransmite-i toată dragostea mea lui 
Annabel! La revedere.” 

Beep! Proba pe care o dădusem pentru cei de la Mooshka îmi 
ieșise complet din minte, dar se pare că mama nu uitase. Nu voiam 
să mă gândesc acum la asta, așa că am pornit următorul mesaj, care 
era de la Kirsten. Ea obișnuia să ne lase mesaje lungi, în care ne 
povestea vrute și nevrute, fiind adesea obligată să ne sune de mai 
multe ori, deoarece robotul i le trunchia. Astfel, când i-am auzit 
glasul, m-am așezat pe un scaun. 

„Eu sunt, a început ea. Vă sun ca să vă salut și să văd ce faceţi. 
Acum mă duc la cursuri. E o zi superbă aici... Nu știu dacă v-am 
spus, dar semestrul ăsta m-am înscris la un curs de comunicare, pe 
care mi l-a recomandat o prietenă, și sunt tare încântată. Abor- 
dează subiectul și dintr-un unghi psihologic, oferindu-ţi foarte 


multe lucruri de învăţat... Iar asistentul care ţine seminarul este un 

geniu. Mi se întâmplă de multe ori la cursuri să mă trezesc visând 
cu ochii deschiși, chiar dacă subiectele sunt interesante. Brian, 
însă, reușește să ne capteze atenţia. Chiar mă gândesc să-mi iau 
diploma în comunicare, doar pentru că îmi oferă ocazia să învăţ 
atâtea lucruri fascinante... Dar mai am și cursurile de regie, care 
mă interesează și mai mult, așa că nu prea știu ce să fac. Aproape 
că am ajuns în clasă, așa că trebuie să închid acum. Sper că sunteţi 
bine cu toţii. Mi-e dor de voi și vă pup cu drag. Pa, pa!” 

Pentru că robotul obișnuia s-o întrerupă adesea, Kirsten rostea 
sfârșitul mesajelor aproape pe nerăsuflate. După ce le-am ascultat, 
am apăsat pe butonul SAVE, iar casa s-a cufundat din nou într-o 
tăcere adâncă. 

M-am ridicat în picioare, cu mărul în mână, și m-am îndreptat 
spre sufragerie. Când am ajuns pe hol, m-am oprit, așa cum făceam 
adesea, ca să privesc tabloul imens, alb-negru, agăţat de peretele 
aflat faţă în faţă cu ușa de la intrare. Era o fotografie făcută pe 
orizontală, care o înfățișa pe mama alături de noi, cele trei fete ale 
ei, stând pe cheiul din apropierea casei de vacanţă a unchiului meu. 
Toate eram îmbrăcate în alb: Kirsten purta niște blugi albi și un 
tricou simplu, cu anchior, mama — o rochie de vară; Whitney 
avea sutienul de la un costum de baie și niște pantaloni lungi și largi, 
prinși cu șireturi; iar eu purtam un tricou gen maiou și o fustă 
lungă. Albul hainelor ne scotea în evidenţă bronzul pielii. Tabloul 
era încadrat de apa care se întindea nemărginită în spatele nostru. 

Fotografia fusese făcută cu trei ani în urmă în timpul unei ex- 
cursii la mare; fotograful era prietenul unui prieten de-al tatei. La 
vremea respectivă, am crezut că era o poză făcută spontan, foto- 
graful sugerându-ne să ne relaxăm și să pozăm cât mai firesc cu 


putință. Am aflat mai târziu că tata plănuia de mult timp să ne 

facă această fotografie ca să i-o ofere mamei ca dar de Crăciun. 
Îmi amintesc cum am străbătut nisipul în urma fotografului, un 
tip înalt și zvelt, al cărui nume l-am uitat, ca să ajungem pe chei. 
Kirsten a pus prima piciorul pe dig, întinzându-i apoi mâna și 
mamei, iar eu și Whitney am completat tabloul. Rocile erau greu 
de străbătut, iar Kirsten a ajutat-o pe mama să traverseze suprafe- 
ţele abrupte ale stâncilor până când am găsit un loc drept unde am 
reușit să ne grupăm. 

Fotografia ne-a surprins ţinându-ne toate în braţe: degetele lui 
Kirsten sunt strâns împletite cu ale mamei, Whitney își ţine braţul 
peste umărul ei, iar eu stau în faţă, rezemată ușor de mama, cu 
mâna de jur împrejurul taliei ei. Mama zâmbeşte în faţa aparatului 
de fotografiat, ca și Kirsten, în timp ce Whitney privește pur şi 
simplu obiectivul aparatului, răpitoare ca întotdeauna. Deși îmi 
amintesc că am zâmbit de fiecare dată când bliţul s-a declanșat, 
expresia mea este o împletire între zâmbetul generos al lui Kirsten 
și privirea răvăşitoare și pustiită a lui Whitney. 

Tabloul era însă frumos, iar compoziţia perfectă. Oamenii îl 
analizau întotdeauna când veneau la noi, căci era primul lucru pe 
care îl vedeai când intrai pe ușă. În ultimele câteva luni, mi se părea, 
însă, straniu. Căci nu mai vedeam acum doar contrastul alb-negru 
sau trăsăturile similiare și diferite în acelaşi timp de pe chipurile 
noastre. Acum, mai vedeam și alte lucruri. Vedeam, de exemplu, că 
Whitney și Kirsten stăteau atât de aproape una de cealaltă, fără ca 
nimic să le despartă. Chipul meu părea diferit, mult mai relaxat. 
lar mama părea atât de mică, străjuită de trupurile noastre, de 


parcă și-ar fi putut lua zborul dacă n-am fi susţinut-o noi. 

Mi-am luat mărul și am mușcat din nou din el exact în clipa în 
care mama a parcat mașina în garaj. O clipă mai târziu, am auzit 
ușile închizându-se, iar ea și Whitney au intrat înăuntru. 

— Bună, a spus mama, când m-a văzut, punând sacoșa cu 
cumpărături pe blatul de bucătărie. Cum a fost la școală? 

— Bine, i-am răspuns, făcând un pas în spate în clipa în care 
Whitney a trecut pe lângă mine, fără să-mi adreseze vreun cuvânt, 
şi dispărând apoi în camera ei de la etaj. 

Era miercuri, ziua când avea ședință de terapie, de unde se în- 
torcea mereu prost dispusă. Am crezut că rolul psihologilor este să 
te ajute să te simţi mai bine, nu mai rău, dar se pare că lucrurile 
erau mult mai complicate. De fapt, totul era mult mai complicat 
pentru Whitney. 

— Am primit un mesaj de la Lindy, i-am spus eu mamei. 

— Și ce-a zis? | 

— Că cei de la Mooshka nu i-au dat încă niciun răspuns. 

Mama a părut dezamăgită, dar numai pentru o clipă. 

— Sunt convinsă că vor da în curând un semn de viaţă. 

S-a îndreptat apoi spre chiuvetă, a dat drumul la apă și s-a 
spălat pe mâini cu săpun lichid, aruncându-și ochii spre piscina 
din curte. În lumina după-amiezii, părea puţin cam obosită — zi- 
lele de miercuri își spuneau cuvântul și asupra ei. 

— A sunat și Kirsten. Ne-a lăsat un mesaj lung, am informat-o eu. 

— Nu mai spune! mi-a răspuns ea, zâmbind. 

— În esenţă, îi plac cursurile, i-am făcut eu rezumatul. 

— Asta e bine, a spus ea, uscându-și mâinile pe un prosop de 
bucătărie. 

Apoi, l-a împăturit și, punându-l lângă chiuvetă, a venit și s-a 


așezat lângă mine. 

— Spune-mi ce fi s-a întâmplat astăzi! a adăugat ea. Ceva frumos. 

Frumos! M-am gândit pentru o clipă la relaţia mea încordată 
cu Sophie, la informaţiile pe care le strângeam zilnic despre Owen 
Armstrong și la ura pe care mi-o purta Clarke. Nimic din toate 
astea nu se încadra în categoria „ceva frumos” — nici măcar tan- 
genţial. Pentru că timpul trecea, începeam să intru în panică, dis- 
perată să-i spun ceva care să compenseze tăcerea celor de la 
Mooshka sau stările deprimante ale lui Whitney. Ea încă aștepta 
răspunsul meu. 

— La orele de sport, am cunoscut un băiat simpatic, i-am spus 
eu în cele din urmă. A vorbit cu mine astăzi. 

— Serios? a întrebat ea, zâmbind. 

Victorie! mi-am spus eu. 

— Şi cum îl cheamă? m-a întrebat apoi. 

— Peter Matchinsky, i-am spus. Este în ultimul an. 

Nu era o minciună. Chiar făceam orele de sport împreună cu 
Peter Matchinsky — un băiat simpatic, în ultimul an de liceu. Și a 
vorbit într-adevăr cu mine în ziua aceea, deși a făcut-o doar ca să 
mă întrebe ce-a spus antrenorul Erlenbach despre proba de înot 
pe care urma s-o dăm în curând. În mod normal, nu exageram 
lucrurile, dar în ultimele câteva luni îmi permiteam „să înfloresc” 
pe ici pe colo adevărul, pentru că astfel o făceam fericită pe mama. 
N-ar fi fost deloc încântată să afle realitatea crudă. 

— Un băiat simpatic, din ultimul an, a spus ea, rezemându-se 
de speteaza scaunului. Bun! Povestește-mi mai multe! 

Și i-am povestit. Deşi nu prea aveam ce. Dar dacă trebuia s-o 
fac, atunci îi coloram anumite capitole, încercând să le înfrumuse- 
ţez cât mai mult cu putinţă ca să-i satisfac setea de normalitate pe 


care o simţea față de viaţa mea. Aș fi vrut să-i mărturisesc mamei 

nenumărate lucruri, dar niciunul dintre ele n-ar fi fost ușor de di- 
gerat. Trecuse prin multe cu surorile mele — nu mai puteam să-i 
dau și eu alte motive de îngrijorare. Incercam, așadar, să echilibrez 
balanţa, puţin câte puţin, cuvânt cu cuvânt, poveste cu poveste, 


chiar dacă nimic din toate astea nu era adevărat. 


RA 


În majoritatea dimineţilor, înainte de a pleca la școală, numai 
eu și mama luam micul dejun. Tata ni se alătura numai dacă pleca 
mai târziu la serviciu. Whitney nu se ridica din pat mai devreme 
de ora unsprezece dacă nu era nevoită s-o facă. Astfel, când am 
intrat în bucătărie câteva săptămâni mai târziu și am găsit-o îm- 
brăcată, stând la masă cu cheile de la mașina mea în faţă, mi-am 
imaginat că s-a întâmplat ceva. Și nu m-am înșelat. 

— O să te ducă sora ta la școală astăzi, mi-a spus mama. Apoi, 
se va duce cu maşina ta să facă niște cumpărături și să vadă un film, 
urmând să te ia tot ea la sfârșitul orelor. Bine? 

M-am uitat la Whitney, care mă privea cu buzele strânse. 

— Bine, i-am răspuns. 

Mama a zâmbit, plimbându-și privirea de la sora mea la mine 
și apoi din nou la ea. 

— Grozav! a exclamat apoi. Totul s-a rezolvat de minune. 

Spunând asta, a încercat să pară cât mai relaxată cu putinţă, dar 
glasul i-a trădat încordarea. De când Whitney s-a întors acasă de 
la spital, mama încerca să-i umple timpul, fără s-o scape vreodată 
din ochi, motiv pentru care îi dădea anumite treburi de făcut sau o 
căra cu ea pe la diverse întâlniri. Whitney se plângea necontenit, 
dorindu-și mai multă libertate, dar mama se temea că — dacă i-ar 


acorda-o — ar mânca până la refuz și apoi ar vomita, sau ar face 

sport sau alte lucruri interzise. Era însă evident că ceva se schim- 
base, deși nu știam ce anume și nici de ce. 

Când am pornit spre mașină, m-am îndreptat automat spre 
locul șoferului, apoi însă m-am oprit când am văzut-o pe Whitney 
făcând același lucru. Pentru o clipă, am rămas amândouă încreme- 
nite pe loc. 

— Conduc eu, mi-a spus ea, în cele din urmă. 

— Bine, i-am răspuns. În regulă. 

Călătoria s-a desfășurat într-o tăcere stânjenitoare. Am reali- 
zat abia mult mai târziu că trecuse atâta amar de vreme de când nu 
mai stătuserăm împreună. Nici nu știam ce să-i spun. Aș putea s-o 
întreb ce avea de gând să cumpere, dar întrebarea s-ar putea să-i 
evoce anumite aspecte legate de imaginea corporală, așa că am 
încercat să mă gândesc la alte subiecte. S-o întreb ce film avea de 
gând să vadă? Sau să vorbesc despre trafic? Habar nu aveam. Așa 
că am preferat să păstrez tăcerea. 

Nici Whitney nu scotea vreun cuvânt. Îmi dădeam seama că 
nu mai condusese de câtva timp. Era extrem de precaută, zăbovind 
la stopuri mai mult decât era necesar și lăsându-i pe ceilalţi șoferi 
să ne depășească. La un moment dat, așteptând culoarea verde a 
semaforului, am văzut doi bărbaţi ţintuind-o cu privirile din ma- 
șina lor SUV. Amândoi erau îmbrăcaţi în costume sobre — unul 
avea douăzeci și ceva de ani, iar celălalt era de vârsta tatei. Cople- 
șită deodată de o atitudine defensivă, eram cât pe ce să-i sar în 
apărare, chiar dacă știam că nu i-ar fi plăcut deloc acest lucru. 
Apoi, însă, am realizat că o priveau nu pentru că era foarte slabă, 
ci pentru că era fascinantă. Am uitat că sora mea a fost cândva cea 
mai frumoasă fată pe care o văzusem vreodată. Lumea sau, cel 


puţin, o parte din ea părea să-mi împărtășească încă părerea. 

Ne aflam cam la un kilometru și ceva depărtare de școală când 
m-am hotărât să spun ceva. 

— Eşti încântată de ziua de astăzi? am întrebat-o eu în cele 
din urmă. 

Fa m-a privit pentru o clipă, apoi și-a aţintit din nou ochii 
asupra drumului. 

— Încântată, a repetat ea. De ce-aș fi încântată? 

— Nu știu, i-am răspuns, îndreptându-ne spre intrarea școlii. 
Poate pentru că poţi să petreci o zi întreagă cum vrei tu. 

Nu mi-a răspuns imediat, concentrându-se să parcheze mașina 
lângă bordură. 

— Este doar o zi, mi-a spus apoi. Cândva, am avut o viaţă în- 
treagă numai a mea. 

Nu prea știam ce să-i răspund. „Bine, atunci ne vedem mai 
târziu” mi se părea o replică superficială, dacă nu complet nepotri- 
vită. Așa că m-am mulţumit să deschid ușa și să-mi iau rucsacul 
de pe bancheta din spate. 

— Vin să te iau pe la trei și jumătate, a spus ea. 

— Bine, i-am răspuns. 

A semnalizat direcţia în care avea s-o ia, uitându-se apoi peste 
umăr. Am închis portiera, iar ea a pornit mașina, pierzându-se 
în trafic. 

Am uitat cu totul de Whitney pentru tot restul zilei, căci în 
după-amiaza aceea trebuia să dau un test la literatură care îmi 
provoca mari emoţii. Și nu fără temei, după cum s-a dovedit ulte- 
rior. Chiar dacă am învăţat aproape toată noaptea trecută și am 
participat şi la ora de recapitulare pe care doamna Gingher ne-a 


oferit-o la prânz, unele întrebări continuau să-mi dea bătăi de cap. 

Le priveam ca o neghioabă, neștiind ce răspunsuri să dau până 
când ne-a anunţat că era timpul să predăm lucrările. 

În timp ce coboram treptele spre intrarea principală, unde urma 
să mă întâlnesc cu Whitney, mi-am scos notițele și am început să 
le răsfoiesc, încercând să găsesc răspunsurile pe care le ratasem. 
Adâncită în gânduri și prinsă într-o mulţime de oameni, care se 
luptau să-și croiască drum prin parcare, am văzut Jeepul roșu abia 
în clipa în care mă îndreptam direct spre el. 

Acum eram cu ochii în notițele despre literatura din sudul Sta- 
telor Unite, străduindu-mă să găsesc un anumit citat, pe care nu 
reușisem să-l rețin, ca, în clipa următoare, să mă trezesc nas în nas 
cu Will Cash. De data asta, el m-a văzut primul. Și mă privea cu 
insistenţă. 

I-am evitat privirea și am grăbit pasul, încercând să-l ocolesc. 
Eram deja pe bordura trotuarului când l-am auzit strigându-mă: 

— Annabel! 

Ştiam că ar trebui să-l ignor. Dar în ciuda acestui fapt, mi-am 
întors capul, ca din instinct. Stătea în mașină, nebărbierit, purtând 
o cămașă din stofă ecosez și niște ochelari de soare cocoţaţi pe 
frunte, gata oricând să-i cadă pe nas. 

— Salut! m-a întâmpinat el. 

Mă aflam destul de aproape de mașină ca să simt aerul condi- 
ţionat prin geamul deschis. 

— Bună, i-am răspuns, rostind cuvântul cu greutate, de parcă 
mi-ar fi rămas în gât. 

Și-a scos cotul pe fereastră, fără să-mi observe încordarea, și a 
examinat cu privirea curtea din spatele meu. 

— Nu te-am mai văzut pe la petreceri în ultimul timp, mi-a 


spus apoi. Nu mai ieși deloc? 

Vântul m-a mângâiat cu adierea lui, fluturându-mi notițele și 
făcându-le să foșnească ușor ca niște aripi micuţe. Le-am strâns 
mai tare cu degetele. 

— Nu, am îngăimat eu. Nu prea. 

Am simţit un fior rece pe şira spinării și m-am întrebat dacă 
aveam să lesin. Nu puteam să mă uit la el, așa că îmi ţineam privi- 
rea aţintită în pământ, dar îi vedeam cu coada ochiului mâna ce i 
se odihnea pe geamul deschis. Îi studiam degetele lungi și subțiri 
cu care bătea ușor darabana pe ușa Jeepului. 

Ssst, Annabel! Eu sunt. 

— Ne mai vedem atunci, a spus el. 

Fu am încuviințat din cap și, întorcându-mă cu spatele, am 
reușit să mă îndepărtez. Am tras adânc aer în piept, spunându-mi 
că sunt în siguranţă aici, printre atâţia oameni. Dar stomacul meu 
era de altă părere, căci l-am simţit cum mi se întorcea pe dos. Aceasta 
era singura reacţie pe care nu o puteam controla. O, Doamne! mi-am 
spus în gând, îndesându-mi iute hârtiile în geantă. Am pus-o apoi 
pe umăr, fără să-i mai închid fermoarul, și am pornit spre cea mai 
apropiată clădire, rugându-mă să rezist până voi ajunge într-o toa- 
letă. Sau, cel puţin, într-un loc unde nimeni nu avea să mă vadă. 
Dar n-am apucat să ajung atât de departe. 

— Ce-a fost asta? 

Era Sophie. Stătea chiar în spatele meu. M-am oprit pe loc, dar 
stomacul continua să protesteze vehement. După atâta timp, în 
care mi-a adresat doar un singur cuvânt, mi s-a părut de-a dreptul 
copleşitor s-o aud rostind atâtea cuvinte deodată. Și lucrurile nu 
s-au oprit aici, căci a continuat să vorbească. 


— Ce dracu crezi că faci, Annabel? m-a întrebat ea. 

Două fete mai mici au trecut pe lângă mine, privindu-mă cu 
ochii mari cât cepele. Am strâns cu putere cureaua genţii, înghi- 
tind în sec. 

— Nu ţi-a ajuns noaptea aia? Mai vrei? 

Am reușit cumva să-mi mişc picioarele și să fac câţiva pași. 
Încearcă să rezisti! Nu te uita înapoi! Nu face nimic! îmi spuneam în 
gând, dar mă simţeam din ce în ce mai rău. 

— Nu mă ignora! mi-a spus apoi Sophie. Întoarce-te cu faţa 
spre mine, târfă! 

Nu-mi doream altceva decât să scap — întotdeauna mi-am 
dorit asta. Să mă aflu într-un loc mic, unde să mă cuibăresc în si- 
guranţă, între patru pereţi protectori, fără să mai văd pe cineva 
privindu-mă stăruitor, arătându-mă cu mâna sau ţipând la mine. 
Dar mă aflam într-un spaţiu deschis, sub privirile tuturor. Aș fi 
putut s-o ignor în continuare și s-o las să se dea în spectacol, așa 
cum făceam deja de foarte mult, dar ceva s-a întâmplat atunci. 
A întins mâna și m-a apucat de umăr. 

Și în clipa aceea, ceva s-a frânt înlăuntrul meu. Ca un os sau ca 
o ramură de copac. Și, fără să-mi dau seama ce fac, m-am răsucit 
pe călcâie, întorcându-mă cu faţa spre ea, şi am împins-o cu pu- 
tere, lovind-o cu mâinile — mâini pe care nici nu le mai recunoș- 
team. Fa s-a clătinat și a făcut câţiva pași în spate. A fost o reacţie 
primară și spontană, care ne-a luat pe amândouă prin surprin- 
dere — mai ales, pe mine. 

Și-a pierdut echilibrul, căscând ochii mari, gata să cadă, dar a 
reușit să se redreseze și a pornit din nou după mine. Purta o fustă 
neagră și un tricou fără mâneci, de un galben strălucitor, care îi 
scotea în evidenţă braţele bronzate. Părul, pe care și-l lăsase liber, 


îi cădea în cascadă pe umeri. 

— Doamne Dumnezeule! a spus ea, aproape în șoaptă. 

Am reușit cumva să fac câţiva pași în spate, simţindu-mi pi- 
cioarele grele, ca de plumb. 

— Ai face bine să... 

Oamenii se adunau în jurul nostru, înghiontindu-se unii pe alţii. 
Prin forfota înconjurătoare, am auzit în apropiere motorul mași- 
nuţei agentului de pază. 

— Îndepărtaţi-vă! a strigat el. Duceţi-vă la mașinile voastre 
sau la autobuz! 

Sophie a mai făcut un pas spre mine. 

— Eşti o târfă, a spus ea, cu glas ameninţător. 

Replica ei a fost întâmpinată cu șuierături și exclamaţii șoptite, 
urmate de glasul agentului de pază, care i-a avertizat încă o dată 
pe spectatori să rupă rândurile. 

— Nu te mai apropia de prietenul meu! mi-a spus ea, pe același 
ton ameninţător. Ai înţeles? 

Eu stăteam încremenită pe loc. Îi simţeam încă greutatea cor- 
pului care se împotrivea eforturilor mele de a o îmbrânci. 

— Sophie..., am îngăimat eu. 

Fa a clătinat din cap și a trecut pe lângă mine, lovindu-mă cu 
umărul. Eu m-am clătinat pe picioare, ciocnindu-mă de cineva 
din spatele meu, înainte de a-mi recăpăta echilibrul. Toţi ochii 
s-au îndreptat spre ea, privind-o cum își croia drum prin mulţime, 
apoi s-au întors spre mine. 

Am spart și eu baricada de trupuri care mă înconjura, ţinându-mi 
mâna la gură. Oamenii vorbeau și râdeau, în timp ce îmi făceau 
loc, încetul cu încetul, lăsându-mă să trec dincolo de graniţa mul- 
țimii. În faţa mea, se afla clădirea principală a şcolii, împrejmuită 


de un pâlc de arbuști înalţi. Am alergat printre ei, simțind cum 

spinii frunzelor lor îmi zgâriau mâinile. N-am apucat să ajung 
prea departe în clipa în care m-am ghemuit la pământ, cuprin- 
zându-mi abdomenul cu mâna, și am vomitat în iarbă, zguduită de 
spasme violente. Speram însă să nu mă vadă nimeni. 

Când am terminat, îmi simţeam pielea umedă și lipicioasă şi 
aveam lacrimi în ochi. Trăiam un moment cumplit de stânjenitor, 
când nu-ţi dorești altceva decât să fii singur. Și îți dai brusc seama 
că nu este deloc așa. 

N-am auzit zgomote de pași. Și nici umbre n-am văzut. Dar 
din locul în care stăteam ghemuită la pământ, printre firele de 
iarbă, am zărit niște mâini ale căror degete mijlocii aveau, fiecare 
în parte, câte un inel plat din argint. O mână îmi aduna notițele de 


jos. Cealaltă se îndrepta spre mine. 


Capitolul 
cinci 


Owen Armstrong semăna cu un uriaș în timp ce îmi întindea 
mâna — imensă ca şi el. Am găsit puterea de a mă ridica puţin în 
genunchi, iar el m-a prins cu mâna și m-a ajutat să mă ridic 
în picioare. Am rămas pentru o clipă pe loc, apoi, însă, am început 
să mă clatin, ameţită şi buimacă. 

— Stai puţin! mi-a spus el, susţinându-mă cu braţele. Poate ar 
trebui să te mai odihnești. 

M-a ajutat să fac câţiva pași spre clădirea școlii și să mă așez 
uşor pe iarbă, rezemându-mă cu spatele de zidul rece din cără- 
midă. Din unghiul acela, părea și mai uriaș. 

Și-a aruncat deodată geanta de pe umăr, care a căzut cu zgo- 
mot pe pământ. S-a așezat apoi în genunchi și a început să scoto- 
cească prin ea. Obiectele se loveau unele de altele, scoțând diverse 
sunete, în timp ce le muta de colo-colo, lucru care ar fi trebuit să- 
mi dea de gândit și să-mi stârnească îngrijorarea. A încetat apoi să 
mai scotocească și s-a așezat ușor pe jos. Am încercat să-mi fac 
curaj, văzându-l cum scoate, încetul cu încetul, mâna din geantă, 
în care ţinea... un pachet de șerveţele Kleenex. Unul mic, îndoit și 
mototolit. L-a lipit de pieptul lui imens — o, Doamne, cât era 


de mare! — și l-a netezit, apoi a scos un șerveţel și mi l-a oferit. 

L-am luat așa cum îi luasem şi mâna mai devreme — uluită 
şi precaută. 

— Poţi să păstrezi tot pachetul, mi-a spus el. Dacă vrei. 

— Unul e suficient, i-am răspuns, cu glas răgușit. 

Mi-am acoperit gura cu șerveţelul și am respirat prin el. Owen 
mi-a lăsat pachetul la picioare. 

— Mulţumesc, i-am spus apoi. 

— Pentru puţin. 

S-a așezat apoi pe iarbă lângă geanta lui. Pentru că pauza de 
masă mi-o petrecusem la ora de recapitulare pentru testul de lite- 
ratură, nu-l văzusem toată ziua, dar arăta la fel ca de obicei: purta 
blugi, un tricou cu marginile franjurate, ghete negre, cu talpă 
groasă, și căști în urechi. Stând acum mai aproape, am observat că 
avea câţiva pistrui și ochii verzi, nu căprui. Din curtea școlii, răsu- 
nau glasuri, ce păreau să plutească deasupra noastră. 

— Te simţi bine? m-a întrebat apoi. 

Am dat imediat din cap. 

— Da, i-am răspuns. Mi-a venit rău dintr-odată. Nu știu ce... 

— Am văzut ce s-a întâmplat, mi-a spus el. 

— Aha! am îngăimat eu, roşie la față. 

S-a zis cu încercarea mea de a-mi spăla imaginea. 

— Da, am adăugat apoi. A fost destul de... urât. 

— Ar fi putut să fie și mai urât, a spus el, ridicând din umeri. 

— Aşa crezi tu? 

— Fireşte, mi-a răspuns, cu o voce domoală și liniștită, aproape 
suavă, nicidecum aspră, cum mi-aș fi imaginat. Ai fi putut să-i arzi 
un pumn. 

— Da, i-am răspuns, dând din cap. Cred că ai dreptate. 


— E bine că n-ai făcut-o. N-ar fi meritat. 


ASCULTĂI INIMA O 101 


— Nu? am spus eu, deși nici nu mă gândisem la asta. 

— Nu. Chiar dacă, pe moment, te-ai fi simţit bine. Crede-mă 
pe cuvânt! 

Și chiar îl credeam — asta mi se părea cu adevărat ciudat. Am 
luat pachetul de Kleenex pe care mi-l dăduse și am scos din el un 
alt șerveţel. În clipa aceea, ceva mi-a bâzâit în geantă. Îmi suna 
telefonul. 

L-am scos și m-am uitat să văd cine mă căuta. Era mama. Am 
stat o clipă pe gânduri, întrebându-mă dacă să răspund sau nu. Mi 
se părea și așa stranie prezenţa lui Owen, fără implicarea mamei. 
Dar nu mai aveam ce să pierd, ţinând seama de faptul că mă vă- 
zuse deja vomitând — și încă de două ori — ca să nu mai spun de 
spectacolul pe care îl oferisem în faţa celorlalţi elevi. Trecusem, 
așadar, de etapa formalităţilor. Așa că am răspuns. 

— Alo! 

— Bună, draga mea. 

Vorbea atât de tare, încât mă întrebam dacă Owen o auzea. 
Mi-am lipit și mai mult telefonul de ureche. 

— Cum a fost la școală? m-a întrebat apoi. 

De acum, îi observam cu ușurință anumite tonalități ale glasu- 
lui, care îi trădau îngrijorarea, în ciuda eforturilor ei de a o ascunde. 

— A fost bine, i-am răspuns. Ce s-a întâmplat? 

— Whitney e încă la mall, mi-a explicat ea. A găsit niște lu- 
cruri extraordinare la ofertă, dar a pierdut filmul. Și își dorește 
foarte mult să-l vadă, așa că m-a sunat să-mi spună că mai întârzie. 

Am mutat telefonul la cealaltă ureche, deoarece mă bruia un 
cor de glasuri. Owen s-a uitat la cei care vorbeau și, o clipă mai 
târziu, aceștia s-au îndepărtat. 


— Să înţeleg că nu mai vine să mă ia? 

— Nu, după câte se pare, mi-a răspuns ea. 

Firește că Whitney va profita de prima ei zi de libertate și va 
depăși anumite limite. Iar mama îi va spune că nu e nicio problemă 
dacă va mai întârzia puţin, apoi, însă, va intra imediat în panică. 

— Aș putea să vin să te iau eu, a continuat ea. Dar n-ar putea 
să te aducă vreo prietenă de-a ta? 

Vreo prietenă de-a mea! Da, chiar așa! Am clătinat din cap și 
mi-am trecut mâna prin păr. 

— Mama, am spus eu, încercând să păstrez tonul neutru al 
glasului, s-a făcut cam târziu și... 

— E-n regulă! Vin să te iau eu, mi-a spus apoi. Voi fi acolo 
într-un sfert de oră. 

Nu voia să vină, și amândouă o ştiam prea bine. Whitney s-ar 
putea să sune sau să-și facă apariţia acasă. Sau, și mai rău, s-ar putea 
să nu mai dea niciun semn de viaţă. Îmi doream, nu pentru prima 
oară, să ne punem amândouă sufletul pe tavă și să spunem ce gân- 
deam cu adevărat. Dar acest lucru, ca și multe altele, era imposibil. 

— Lasă, i-am spus. Găsesc eu pe cineva să mă aducă. 

— Eşti sigură? m-a întrebat ea, simţind-o deja cum se rela- 
xează la gândul că, cel puţin, problema asta se rezolvase cumva. 

— Da. Te sun dacă nu găsesc pe nimeni. 

— Așa să faci! mi-a spus ea, adăugând apoi, de parcă m-aș fi 
supărat: Îţi mulțumesc, Annabel. 

După ce-am terminat de vorbit, am rămas pe loc, cu telefonul 
în mână. Ca de obicei, totul se învârtea în jurul lui Whitney. Pen- 
tru ea, poate că a fost o zi obișnuită, dar pentru mine, a fost un 


dezastru. Și acum eram nevoită să mă duc acasă pe jos. 

Mi-am îndreptat privirea spre Owen. În răstimpul în care con- 
templasem noua problemă cu care mă confruntam, el își scosese 
iPod-ul și se juca cu el. 

— Așadar, ai nevoie de cineva care să te ducă acasă, mi-a spus 
apoi, fără să se uite la mine. 

— O, nu, i-am răspuns, clătinând din cap. E vorba de sora 
mea... o adevărată pacoste. 

— Asta e și povestea vieţii mele, a spus el. 

Apăsând pe încă un buton, și-a băgat iPod-ul în buzunar, apoi 
s-a ridicat în picioare și și-a scuturat blugii de praf. Pe urmă, și-a 
luat geanta de pe jos și şi-a pus-o pe umăr. 

— Hai să mergem! 

Am înfruntat numeroase priviri scrutătoare de la începutul 
anului școlar. Dar acestea n-au fost nimic pe lângă privirile pe care 
ni le aruncau oamenii în timp ce eu și Owen ne îndreptam spre 
parcare. Toţi cei pe lângă care treceam se holbau, fără jenă, la noi, 
exclamând uneori în șoaptă — „O, Doamne, ai văzut ce-am văzut 
și eu?” — fără să mai aștepte să ne îndepărtăm. Owen, însă, nu 
părea să observe nimic din toate astea, conducându-mă nepăsător 
spre un model vechi de Land Cruiser, de culoare albastră, al cărui 
scaun din dreapta era plin de vreo douăzeci de CD-uri. S-a urcat 
la volan și, dând CD-urile la o parte, mi-a deschis portiera. 

M-am urcat în mașină și am încercat să-mi pun centura de 
siguranță. 

— Stai puţin! Are un mic defect, mi-a spus el, făcându-mi semn 
să i-o întind. 

El a tras-o peste mine, având grijă să nu-mi atingă abdomenul 
cu mâna, și a introdus-o în cataramă. A luat apoi, din buzunarul 


portierei sale, un ciocan mic. 

Probabil că arătam cumplit de speriată — A 17-A FATĂ, GĂ- 
SITĂ MOARTĂ ÎN PARCAREA ȘCOLII, stătea scris pe chipul 
meu — căci s-a uitat la mine, spunându-mi: 

— Numai așa merge, mi-a explicat el, lovind catarama de trei 
ori cu ciocanul și trăgând apoi de centură ca să se asigure că se 
blocase. 

A pus apoi ciocanul înapoi în buzunarul portierei și a pornit 
motorul. 

— Cum o mai scot? l-am întrebat eu, trăgând de centura care 
nici nu se clintea din loc. 

— Apeși pe buton, mi-a răspuns el. Asta e partea cea mai ușoară. 

În timp ce străbăteam parcarea, Owen a coborât geamul și și-a 
rezemat braţul de fereastra deschisă, iar eu am examinat interiorul 
mașinii. Bordul era ponosit, iar pielea de pe scaune era crăpată pe 
alocuri. În aer, plutea un miros vag de ţigară, deși scrumiera, pe 
care o ţinea întredeschisă, era curată și plină cu monede, nu cu 
mucuri de ţigară. Pe bancheta din spate, am văzut niște căști, o 
pereche de ghete bordo, marca Dr. Martens, și câteva reviste. 

Dar CD-urile — zone de CD-uri — ocupau fiecare locșor din 
mașină. Nu doar cele care stătuseră pe scaunul din dreapta și pe 
care le aruncase pe podeaua din spate, ci maldăre de CD-uri, unele 
cumpărate din magazine, altele făcute acasă, stăteau pe banchetă 
sau pe jos. Mi-am întors din nou privirea spre bordul din faţa mea. 
În timp ce mașina era veche, aparatul stereo părea nou-nouţ și 
extrem de performant, dotat cu nenumărate beculeţe care licăreau. 

Și în timp ce analizam toate astea, am ajuns la semaforul din 
capătul parcării, iar Owen a semnalizat spre dreapta, uitându-se în 
ambele direcţii. Apoi, înainte de a vira, a apăsat pe butonul de 


volum al aparatului stereo. 

În ciuda tuturor pauzelor de masă de la școală în care l-am stu- 
diat cu atenţie și a informaţiilor pe care am reușit să le adun până 
acum, un lucru încă mi-a scăpat: genurile muzicale pe care Owen 
le asculta. Aveam însă mici bănuieli, așteptându-mă să aud punk 
rock, thrash metal sau orice alt gen zgomotos și strident. 

Dar după câteva clipe de tăcere, am auzit... un ţârâit. Apoi, tot 
mai multe ţârâituri, ca un cor de greieri. Acestea au fost, în curând, 
acompaniate de o voce care cânta într-o limbă pe care nu o înţele- 
geam. Corul de ţârâituri a devenit tot mai puternic, ca și vocea 
solistului, creându-ţi impresia că își răspund unii altora. Lângă 
mine, Owen conducea liniștit, dând ușor din cap. 

După câteva clipe, am cedat în faţa curiozităţii ce nu-mi mai 
dădea pace. 

— Ce e asta? l-am întrebat eu în cele din urmă. 

— Incantaţii spirituale mayaşe, mi-a răspuns el, întorcându-și 
privirea spre mine. 

— Poftim? am spus eu, cu glas tare, ca să acopăr țârâitul tot 
mai puternic. 

— Incantaţii spirituale mayașe, a repetat el. Ele sunt transmise 
din generaţie în generaţie ca nişte tradiţii orale. 

— Aha! am spus eu. 

Incantaţiile deveniseră atât de zgomotoase, încât păreau niște 
țipete stridente. 

— Unde le-ai găsit? 

— La biblioteca universităţii, mi-a răspuns el, micșorând puţin 
volumul. Le-am căutat la colecţia „sunet și cultură”. 

— Aha! am spus eu. 

Aşadar, Owen Armstrong avea înclinații spirituale. Cine ar fi 


zis? Și cine s-ar fi gândit vreodată că voi sta în mașina lui și vom 

asculta împreună incantaţii mayașe? Eu în niciun caz. Și nimeni 
altcineva. Și iată-ne, totuși, împreună! 

— Cred că îţi place cu adevăraz muzica, am spus eu, privind din 
nou vrafurile de CD-uri de pe bancheta din spate. 

— Tie nu? m-a întrebat el, schimbând benzile de circulaţie. 

— Ba da, firește, i-am răspuns. Cred că toată lumea iubește 
muzica, nu-i așa? 

— Nu, mi-a răspuns el, pe un ton categoric. 

— Nu? 

— Unii oameni își imaginează doar că iubesc muzica, mi-a răs- 
puns Owen, clătinând din cap, dar habar nu au despre ce este 
vorba. Se păcălesc singuri. Alţii o iubesc cu pasiune, dar nu ascultă 
ce trebuie. Merg pe un drum greșit. Și mai sunt și oameni ca mine. 

Eu am păstrat un timp tăcerea, scrutându-l cu intensitate. Își 
ţinea încă braţul rezemat pe fereastra deschisă, sprijinindu-se de 
spătarul scaunului și atingând ușor cu capul tavanul mașinii. Pri- 
vindu-l de aproape, îmi dădeam seama că reușea încă să mă inti- 
mideze, dar din alte motive. Statura impunătoare, dar și ochii 
întunecaţi, braţele vânjoase și privirea sfredelitoare, pe care a aţin- 
tit-o o clipă asupra mea înainte de a se concentra din nou asupra 
drumului — toate te făceau să te fâstâcești în prezenţa lui. 

— Oameni ca tine, am repetat eu. Și ce fel de oameni sunt aceştia? 

El a semnalizat din nou direcţia în care voia s-o ia și a început 
să încetinească. În faţa noastră, se afla vechea mea școală gimna- 
zială, din parcarea căreia tocmai ieșea un autobuz galben. 

— Oameni care trăiesc doar pentru muzică, oameni care o caută 
necontenit, oriunde se află. Oameni care nu-și pot imagina viaţa 


fără ea. Oameni luminaţi. 

— Aha! am spus eu, de parcă aș fi înţeles ceva din toată această 
pledoarie. 

— Muzica este un liant extraordinar, a continuat el. O forță 
uluitoare. Un lucru pe care îl pot împărtăși indivizi cu totul diferiţi 
unii de ceilalți. 

Eu am încuviinţat din cap, neștiind ce să-i răspund. 

— Pe de altă parte, și-a reluat el firul, gândurilor, dându-mi 
astfel de înţeles că nu avea nevoie de răspunsul meu, muzica ră- 
mâne o constantă. De aceea, avem o legătură viscerală cu ea, înţe- 
legi? Și asta pentru că un cântec te poate transpune imediat 
într-un anumit moment al existenţei tale, sau într-un anumit loc, 
sau chiar alături de o anumită persoană. Astfel, indiferent de lu- 
crurile care s-au schimbat în viaţa ta sau în lumea întreagă, cânte- 
cul respectiv rămâne același, ca și momentul pe care ţi-l evocă. Un 
lucru uluitor, dacă stai bine să te gândești. 

Da, era înzr-adevăr uluitor. Ca şi discuţia noastră pe care n-aş 

fi crezut că o voi purta vreodată. 

— Da, am spus apoi, încet. Așa e. 

Am mers un timp în tăcere. O tăcere tulburată doar de incan- 
taţiile mayașe. 

— Ce-am vrut să spun, în esenţă, este că îmi place muzica, a 
conchis el. 

— Da, am înţeles, i-am răspuns eu. 

— Şi acum, a adăugat el, îndreptându-ne spre școală, trebuie 
să-ţi cer iertare în avans. 

— Iertare? Pentru ce anume? 

— Pentru sora mea, mi-a răspuns, oprind mașina lângă trotuar. 

Câteva fete stăteau în preajma intrării principale a școlii Lakeview 


Middle, iar eu le-am cercetat iute chipurile, încercând s-o identific 

pe sora lui Owen. Era oare fata cu părul împletit, care stătea reze- 
mată de clădire, cu o carte deschisă în mâini şi cu un instrument 
muzical învelit într-o husă de transport? Sau poate blonda cu 
o geantă Nike mare și o crosă pentru hochei de câmp, care bea o 
coca-cola dietetică? Sau, mai degrabă, fata cu părul negru, tuns în 
stil pixie, îmbrăcată toată în negru, care stătea întinsă pe o bancă, 
cu braţele încrucișate pe piept, și privea cerul cu o expresie îndu- 
rerată pe chip? Tocmai atunci am auzit un zgomot în dreptul gea- 
mului meu. Când mi-am întors capul, am văzut o fată mignonă și 
slabă, cu părul negru, îmbrăcată în roz din cap până în picioare: 
avea părul strâns cu o panglică roz, buzele și le dăduse cu un lip 
gloss de un roz strălucitor, purta un tricou și niște blugi într-o 
nuanţă de un roz aprins și era încălţată cu o pereche de sandale 
roz, gen platformă. Când m-a văzut, a început să ţipe. 

— O, Doamne Dumnezeule! a exclamat ea, strigătele fiindu-i 
înăbușite de geamul care ne despărţea. Esti chiar zu! 

Am deschis gura să spun ceva, dar înainte de a apuca să rostesc 
vreun cuvânt, a dispărut din dreptul geamului învăluită parcă într-un 
nor trandafiriu. O clipă mai târziu, portiera din spate s-a deschis, 
iar ea s-a urcat în mașină. 

— Dumnezeule, Owen! a spus ea, cu același entuziasm debor- 
dant. Nu mi-ai spus că ești prieten cu Annabel Greene! 

— Mallory, potolește-te! i-a spus Owen, privind-o prin oglinda 
retrovizoare. 

M-am întors spre ea ca s-o salut, dar Mallory stătea deja aple- 
cată între scaunul meu și al lui Owen, atât de aproape de mine, 
încât îi simţeam aroma gumei de mestecat pe care o avea în gură. 

— Nu-mi vine să cred, a spus ea. Eşti chiar tu, în carne și oase! 


— Bună, am salutat-o eu. 

— Bună, a ţipat ea, sărind pe banchetă. Doamne, sunt înnebu- 
nită după tot ce faci! 

— Dar ce face? a întrebat Owen. 

— Owen, pe ce lume te afli? a spus Mallory, oftând. Lucrează 
ca manechin la Lakeview Model. A apărut în nenumărate re- 
clame. Şi în spotul acela publicitar, pe care eu îl ador, cel în care 
protagonista este îmbrăcată în uniformă de majoretă. ÎI ştii? 

— Nu, i-a răspuns Owen. 

— Ea e fata aceea! Nu-mi vine să cred. Abia aștept să le spun 
lui Shelley și lui Courtney. O, Doamne! și-a continuat Mallory 
tirada, scoțând din geantă un telefon mobil. Poate le saluţi, ar fi 
atât de fain şi... 

— Mallory! a strigat-o Owen, întorcându-se spre ea. 

— Stai doar o secundă! i-a răspuns sora lui, butonând tastele 
telefonului. Vreau doar să... 

— Mallory! a strigat-o el din nou, de data asta pe un ton mai 
aspru. 

— Așteaptă puţin, Owen! 

El s-a întors din nou spre ea și i-a smuls telefonul din mână. 
Fa privea cu ochii mari cum celularul îi dispare din mâini, apoi 
și-a ridicat privirea spre fratele ei. 

— Te rog! Am vrut doar s-o salute pe Courtney. 

— Nu, i-a răspuns el, categoric, punând telefonul pe consola 
dintre noi. 

— Owen! 

— Pune-ţi centura de siguranţă! i-a spus el, pornind motorul. 
Și mai respiră și tu puţin! 

După câteva clipe, am auzit-o pe Mallory făcând ambele lu- 


cruri. Intorcându-mi privirea spre ea, am văzut-o stând îmbufnată, 

cu braţele încrucișate pe piept. Când a observat că o privesc, s-a 
luminat imediat la față. 

— Acela e un pulover Lanoler? 

— Poftim? 

S-a aplecat spre mine și a început să mângâie cu degetele car- 
diganul galben cu care mă îmbrăcasem de dimineaţă. 

— Puloverul ăsta.... e splendid. E Lanoler? 

— Păi, i-am răspuns eu, n-aş putea să-ţi... 

Nici n-am apucat să-mi duc gândul la bun sfârșit, că i-am sim- 
tit mâna pe la ceafă în timp ce încerca să verifice eticheta cardiga- 
nului. 

— Ştiam eu! Doamne, cât de zare îmi doresc şi eu un pulover 
Lanoler! Întotdeauna mi-am dorit... 

— Mallory, nu mai fi atât de agasantă! a spus Owen. Și în- 
cearcă să mai renunţi la pasiunea asta pentru hainele de firmă! 

— Owen! l-a strigat ea. R și R. 

El i-a aruncat o privire piezișă prin oglinda retrovizoare. Apoi, 
a oftat din rărunchi. 

— Am vrut doar să spun că atenţia pe care o acorzi lucrurilor 
de firmă mă îngrijorează, i-a explicat fratele ei, cu tristeţe în glas. 

= Îți mulțumesc, i-a răspuns ea. Îţi înţeleg și îți sunt recunos- 
cătoare pentru grija pe care mi-o porţi. Dar, după cum bine știi, 
moda este viaţa mea. 

— Ce înseamnă R și R? l-am întrebat eu pe Owen, ţintuindu-l 
cu privirea. 

— Reformulează și repetă, mi-a explicat Mallory. Face parte 
din Programul de Controlare a Mâniei. Dacă devine agresiv, iar re- 


plicile sale îţi rănesc sentimentele, trebuie să-și reformuleze ideea. 

Owen o privea prin oglinda retrovizoare, cu chipul lipsit de 
orice expresie. 

— Îşi mulţumesc, Mallory, a spus el. 

— N-ai pentru ce, i-a răspuns ea, privindu-mă cu un zâmbet 
larg pe buze și sărind din nou pe banchetă. 

Câteva clipe, am mers în tăcere, răstimp în care am avut prile- 
jul să procesez noile informaţii despre viaţa personală a lui Owen 
Armstrong. Faptul că urmase Programul de Controlare a Mâniei 
nu mai era un secret pentru nimeni. Mallory, muzica şi, firește, 
accesul pe care îl aveam la toate aceste lucruri reprezentau însă o 
surpriză în adevăratul sens al cuvântului. Pe de altă parte, nici nu 
știu la ce m-am așteptat. La urma urmei, trebuia să aibă și el o 
familie și o viaţă. Doar că nu mi-am bătut niciodată capul să mi le 
imaginez. Ca atunci când ești copil și te întâlnești din întâmplare 
la un supermarket sau la un centru comercial cu profesorul tău sau 
cu bibliotecarul şcolii, iar apariţia lor ţi se pare cu totul surprinză- 
toare doar pentru că nu te-ai gândit niciodată că pot avea și ei o 
existenţă dincolo de graniţele școlii. 

— Îţi mulțumesc din suflet pentru că m-ai luat cu mașina, 
i-am spus eu lui Owen. Nu știu cum aș fi ajuns altfel acasă. 

— Nu-i nicio problemă, mi-a răspuns el. Doar că va trebui să 
facem câteva... 

Cuvintele i-au rămas suspendate în aer în clipa în care Mallory 
a izbucnit din nou într-una dintre efuziunile ei debordante. 

— O, Doamne! a spus ea, aproape fără suflare. O să-ţi văd casa? 

— Nu, i-a răspuns Owen, pe un ton tăios. 

— Dar o ducem acasă! Şi eu sunt aici! 

— Te ducem mai întâi pe tine la destinaţie, i-a explicat el. 


— De ce? a întrebat ea. 

— Pentru că trebuie să trec pe la radio, iar mama mi-a spus să 
te aduc la magazin, i-a răspuns el, traversând o intersecţie și ieșind 
de pe strada principală. 

— Dar, Owen..., a protestat Mallory, oftând cu tristeţe. 

— Niciun „dar”, i-a spus el. E un lucru deja stabilit. 

S-a auzit o bufnitură în clipa în care Mallory s-a trântit, cu un 
gest teatral, pe banchetă. 

— Dar nu e corect, a mormăit ea câteva clipe mai târziu. 

— În viaţă, nimic nu e corect, i-a răspuns Owen. Ar fi bine să 
accepţi asta. 

— R și R! i-a ripostat ea. 

— Nu, i-a spus el. 

Apoi, a dat drumul la radio și țârâiturile s-au făcut din nou auzite. 

Am mers un timp acompaniaţi doar de incantaţiile mayașe, 
răstimp în care am început să mă obișnuiesc cu ele. Apoi, am sim- 
ţit deodată cum adierea unei respiraţii îmi mângâie urechea. 

— Când ai filmat reclama aceea, ai păstrat și hainele? m-a în- 
trebat Mallory. 

— Mallory! a strigat-o Owen. 

— Ce e? 

— Nu poţi să te relaxezi puţin și să asculţi muzica? 

— Dar asta nu e muzică! Sunt ţipete și ţârâituri de greier. Când 
e vorba de muzică, Owen e un adevărat nazist, a spus apoi, întor- 
cându-se spre mine. Nu lasă pe nimeni să asculte alte genuri mu- 
zicale în afara ciudăţeniilor pe care le difuzează la emisiunea lui 
de radio. 

— Ai o emisiune la radio? l-am întrebat eu. 


— Se difuzează doar pe plan local, mi-a răspuns el. 

— E viața lui, a intervenit Mallory, pe un ton teatral. Toată 
săptămâna se pregătește și își face griji pentru emisiunea asta, 
chiar dacă la ora la care este programată oamenii normali nici nu 
se trezesc încă. 

— Dar muzica mea nu se adresează oamenilor normali, a spus 
Owen. Ci celor... 

— Luminaţi, da, știm, i-a ripostat Mallary, dându-și ochii peste 
cap. Eu ascult 104Z. Fac un top al celor mai bune patruzeci de 
melodii, alegând numai cântece frumoase pe care poţi să dansezi. 
Mie îmi place Bitsy Bonds. Este cântăreața mea preferată. Vara 
trecută, am fost la concertul ei împreună cu toţi prietenii mei. 
Ne-am distrat de minune! Știi cântecul ei — Pyramid? 

— Nu, nu-l știu, i-am răspuns. 

Mallory s-a ridicat pe banchetă, dându-și părul pe spate. 

— „Stack it up, higher and higher, the sun's above, its full of 
fire, kiss me here so I'll know you did, baby I'm falling, pyramid!” 

— Bitsy Bonds nu este o cântăreață, Mallory, i-a ripostat Owen, 
sărind ca ars. Este un produs. O făcătură. Nu are suflet; nu repre- 
zintă nimic. 

— Așa, și? 

— Și e mai cunoscută pentru buricul pe care și-l afișează tot 
timpul decât pentru muzica ei. 

— Bine, dar are un buric splendid, i-a răspuns Mallory. 

Owen a clătinat din cap, vădit supărat, și, ieșind de pe strada 
principală, a intrat într-o parcare mică. În stânga, se aflau mai 
multe magazine, iar el a oprit în faţa unuia dintre ele, în vitrina 
căruia era expus un manechin îmbrăcat cu un poncho şi cu niște 
pantaloni largi, în nuanțele pământului. Magazinul se numea 
DREAMWEAVERS. 

— Gata, a spus el. Am ajuns. 

— Minunat! i-a răspuns ea, pe un ton sarcastic, făcând o gri- 
masă. O altă după-amiază petrecută în spatele tejghelei. 

— Părinţii voştri sunt proprietarii magazinului? am întrebat eu. 

— Da, a mormăit Mallory, în timp ce Owen i-a dat înapoi 
telefonul. Este azâ/ de nedrept! Sunt obsedată de haine, iar mama 
are un magazin de îmbrăcăminte. Dar n-aș purta așa ceva pentru 
nimic în lume. Nici moartă nu m-aș îmbrăca cu lucrurile alea. 

— Dacă ai fi moartă, a intervenit Owen, ai avea probleme mult 
mai mari decât ţinutele vestimentare. 

Mallory m-a privit cu o expresie gravă pe chip. 

— Annabel, vorbesc serios. Toate sunt făcute din fibre și mate- 
riale naturale, șaluri tibetane și pantofi vegan. 

— Pantofi vegan? am repetat eu. 

— Sunt oribili, a şoptit ea. Oribili. Şi nu au nici măcar vârfurile 
ascuțite, 

— Mallory! a strigat-o Owen. Coboară imediat din mașină! 

— Gata, plec, plec, a spus ea, luându-și geanta, desfăcându-și 
centura de siguranţă și deschizând portiera cu mișcări extrem de 
lente. Mi-a făcut plăcere să te cunosc, mi-a spus apoi. 

— Şi mie, i-am răspuns. 

A ieșit apoi din mașină, închizând ușa în urma ei, și s-a îndrep- 
tat spre magazin. Când a ajuns în prag, s-a uitat înapoi și mi-a 
făcut, încântată, cu mâna. l-am răspuns și eu la fel, apoi Owen a 
pornit motorul și ne-am întors pe strada principală. Fără Mallory, 
mașina părea mult mai mică și mai tăcută. 

— Îşi cer din nou iertare, a spus el, încetinind în faţa unui 
semafor. 


— N-ai de ce, i-am răspuns. E tare drăguță. 

— Asta pentru că nu stai cu ea. Și nici nu ești obligată să-i 
asculți muzica. 

— 104Z, am spus eu. „Mai multă muzică bună și mai puţină 
vorbărie.” 

— Asculţi postul ăla de radio? 

— L-am ascultat la un moment dat, i-am răspuns. Când eram 
în gimnaziu. 

— Aș înţelege dacă nu ar avea acces la muzica bună, a spus el, 
clătinând din cap. La cultură. Dar i-am făcut tone de CD-uri. 
Refuză însă să le asculte. Preferă, în schimb, să-și umple mintea cu 
toate prostiile alea pop și să asculte un radio care difuzează câte o 
singură melodie între calupuri interminabile de publicitate. 

— Să înţeleg, așadar, că emisiunea ta e diferită? 

— Da, mi-a răspuns, privindu-mă, în timp ce schimba vitezele 
și ne îndreptam spre drumul principal. Este un post de radio de tip 
community station’, care nu difuzează reclame. Dar cred că trebuie să 
fii responsabil pentru materialele pe care le difuzezi ascultătorilor. 
Dacă poţi să alegi între mizerie și artă, de ce să nu alegi arta? 

Fu îl priveam uluită. Era evident că îl judecasem greșit pe 
Owen Armstrong. Nu știam exact ce portret îi conturasem în 
minte, dar nu avea nimic în comun cu persoana de lângă mine. 

— Deci, unde locuiești? m-a întrebat apoi, schimbând benzile 
de circulaţie în timp ce ne apropiam de un semafor. 

— În The Arbors, i-am răspuns. Este la câţiva kilometri depăr- 
tare după mall; poţi să... 


1 Posturi de radio care se adresează unui anumit public; sunt administrate, deţinute și 
influențate de comunităţile cărora li se adresează. În general, sunt posturi nonprofit, 
care le oferă ocazia indivizilor, grupurilor și comunităţilor să-și spună poveştile, să-și 
împărtășească experienţele și să devină realizatori și colaboratori media. 

— Știu unde e, mi-a spus el. Postul de radio e doar la câteva 
blocuri distanţă de cartierul tău. Trebuie să trec puţin pe acolo, 
dacă nu te deranjează. 

— Desigur, i-am răspuns. Nu e nicio problemă. 

Radioul se afla într-o clădire cubică, ce a fost cândva sediul 
unei bănci. În apropiere, se înălța un turn de metal, iar la intrarea 
principală atârna un banner, pe care era scris cu majuscule negre: 
WRUS. COMMUNITY RADIO: RADIOUL PENTRU NOI. Fe- 
reastra mare din faţă dezvăluia un studio de radio, unde un bărbat 
vorbea la microfon cu căștile pe urechi. În colțul ferestrei, se afla 
un indicator luminos, pe care scria Î DIRECT: se pare că beculeţul 
literei N se arsese. 

Owen a parcat mașina exact în faţa intrării, apoi a oprit moto- 
rul și s-a aplecat ca să ia de pe jos niște CD-uri. După ce-a ales 
câteva, a deschis portiera, spunându-mi: 

— Mă întorc imediat. 

— Bine, i-am răspuns, dând din cap. 

După ce l-am văzut intrând înăuntru, am început să citesc nu- 
mele scrise de mână de pe carcasele CD-urilor. Nu recunoşteam 
pe nimeni: THE HANDYWACKS (DIVERSE), JEREMIAH 
REEVES (PRIMELE LUCRĂRI), TRUTH SQUAD (OPUS). Au- 
zind deodată un beep, mi-am întors capul și am văzut o mașină 
Honda Civic parcând exact lângă mine. Lucru care nu mi-ar fi 
atras atenţia dacă șoferul n-ar fi purtat pe cap o cască roșie, stră- 
lucitoare. 

Era puţin mai mare decât căștile purtate de jucătorii de fotbal 
și mult mai bine căptușită. Cel care o purta părea să fie de vârsta 


mea și era îmbrăcat cu o bluză neagră de trening și o pereche de 

blugi. Mi-a făcut cu mâna, iar eu i-am răspuns la fel, ușor șovăi- 
toare. Apoi, a deschis geamul. 

— Bună, m-a salutat el. Owen e înăuntru? 

— Da, i-am răspuns eu încet. 

Avea ochii mari și albaștri, încadraţi de gene lungi, iar părul, 
strâns în coadă de cal, îi ieșea de sub cască și îi trecea de umeri. 

— A spus că se întoarce imediat. 

— Grozav! mi-a răspuns, dând din cap și rezemându-se de spă- 
tarul scaunului său. 

Încercam să nu-l privesc cu insistenţă, deși era destul de greu. 

— Eu sunt Rolly, s-a prezentat el. 

— Bună. Eu sunt Annabel. 

— Îmi pare bine să te cunosc. 

A luat apoi din suportul pentru băuturi un pahar de hârtie, din 
care se ivea un pai, și a sorbit ușor cu el. Se pregătea să pună paha- 
rul la loc când Owen a ieșit din clădire. 

— Salut, l-a întâmpinat Rolly. Eram în trecere și ţi-am văzut 
mașina. Credeam că lucrezi astăzi. 

— La şase, i-a răspuns Owen. 

— Grozav! a spus Rolly, rezemându-se din nou de spătarul scau- 
nului și ridicând din umeri. Poate că o să trec pe la tine. 

— Chiar te rog! Rolly! l-a strigat el apoi. 

— Da. 

— Ştii că ai rămas cu casca pe cap? 

Rolly a căscat ochii mari și și-a dus ușor mâinile la cap. Apoi, 
s-a făcut roșu la faţă, la fel ca și casca sa. 

— O! a exclamat el, scoţându-și-o cu grijă și dezvăluindu-și 
părul încâlcit şi fruntea încreţită. Da, așa e. Mulţumesc. 


— N-ai pentru ce. Ne vedem mai târziu. 

— Bine. 

Rolly a pus casca pe scaunul de lângă el, aranjându-și părul cu 
mâna, iar Owen s-a urcat și el la volan. Când am pornit la drum, 
eu i-am făcut din nou cu mâna, iar el a dat din cap, zâmbind, încă 
îmbujorat la față. 

Când am ajuns pe drumul principal, un timp niciunul dintre 
noi n-a mai rostit vreun cuvânt, apoi Owen a rupt tăcerea, spunând: 

— O folosește la muncă. Asta ca să știi. 

— Casca, am spus eu, clarificând lucrurile. 

— Da. Lucrează la o instituţie care organizează cursuri de au- 
toapărare. El este atacatorul. 

— Atacatorul? 

— După ce învaţă tehnicile de autoapărare, cursanţii le pun 
în practică cu ajutorul lui Rolly. De aceea, trebuie să poarte cască 
de protecţie. 

— Aha! am spus eu. Așadar... voi doi lucraţi împreună? 

— Nu. Eu livrez pizza. Am ajuns, nu? m-a întrebat el, când 
ne-am apropiat de cartierul meu. 

Eu am dat aprobator din cap, iar el a semnalizat și a intrat 
în cartier. 

— Realizăm împreună emisiunea la radio. 

— Este la liceul Jackson? 

— Nu. La The Fountain School. 

The Fountain School era un liceu particular cu „programe 
alternative de învățământ”, cunoscut și ca Liceul Hippie. Avea un 
număr restrâns de elevi și punea accentul pe exprimarea personală 


a individului, oferind, de asemenea, și cursuri opţionale, ca arta 

decorativă a baticului! și Ultimate Frisbee?. Kirsten s-a întâlnit în 
trecut cu mai mulţi băieţi de la acest liceu. 

— O iau la stânga sau la dreapta? m-a întrebat Owen, când am 
ajuns la un semafor. 

— Drept înainte. Deocamdată, i-am răspuns. 

În timp ce străbăteam împrejurimile cartierului meu, fără să 
scoatem vreun cuvânt, nutream aceeași senzaţie pe care am avut-o 
și de dimineaţă alături de Whitney — că ar trebui să rup cumva 
tăcerea şi să fac conversaţie. 

— Cum de te-ai apucat să faci o emisiune la radio? l-am între- 
bat eu în cele din urmă. 

— Este un domeniu care m-a fascinat întotdeauna, mi-a răs- 
puns Owen. Şi imediat după ce m-am mutat aici, am aflat că acest 
post de radio organizează cursuri unde poţi să înveţi noţiunile de 
bază. După terminarea lor, poţi să concepi formatul unei emisiuni. 
Dacă ţi-l acceptă, dai o probă și, dacă le place ce faci, îţi acordă un 
interval orar. Eu și Rolly am obţinut acceptul pentru realizarea 
emisiunii noastre iarna trecută. Apoi, însă, am fost arestat. lar asta 
ne-a cam dat puţin înapoi. 

Îmi povestea toate astea cu multă nonşalanţă, de parcă vorbea 
despre o vacanţă petrecută în Marele Canion sau despre o nuntă 
la care tocmai participase. 

— Ai fost arestat? l-am întrebat eu. 

— Da, mi-a răspuns, încetinind în faţa unui alt semafor. M-am 
bătut într-un club. Cu un individ din parcare. 

— Aha! Da, așa e, am spus eu. 

— Ştiai? 


1 Artă originară din nordul Indiei, Malaysia și Indonezia. 
2 Sport jucat cu un disc zburător, în echipe de câte șapte jucători. 

— Câte ceva, i-am răspuns. 

— Şi atunci de ce m-ai mai întrebat? 

Am simţit cum obrajii îmi iau foc. Dacă pui o întrebare încu- 
ietoare, ar fi bine să te pregătești pentru una la fel de încuietoare. 

— Nu știu, i-am spus. Tu crezi tot ce auzi? 

— Nu, mi-a răspuns, privindu-mă pentru o clipă înainte de a 
se concentra din nou asupra drumului. Nu cred. 

Bun! mi-am spus în gând. Nu eram singura care a auzit anu- 
mite zvonuri. Dar era un lucru cât se poate de firesc. Eu am con- 
turat portretul lui Owen bazându-mă pe ipotezele și zvonurile 
care circulau despre el, dar nu mi-a trecut nicio clipă prin minte că 
și despre mine circulau anumite povești. Sau, cel puţin, una. 

Am mers un timp în tăcere, trecând de încă două semafoare. 
Apoi, am tras adânc aer în piept și am spus: 

— Nu e adevărat, dacă la asta te gândești. 

Am auzit roţile scrâșnind în clipa în care Owen a început să 
încetinească, urmând să vireze pe o altă stradă. 

— La ce te referi? 

— La zvonurile pe care le-ai auzit despre mine. 

— Dar n-am auzit nimic despre tine. 

— Da, într-adevăr, i-am spus eu. 

— Vorbesc cât se poate de serios, a insistat Owen. N-am auzit 
nimic. Ţi-aș spune dacă ar fi așa. 

— Nu zău! 

— Serios! a continuat el. Eu nu mint, a adăugat apoi, citindu-mi 
îndoiala în priviri. 

— Nu minţi, am repetat eu. 

— Exact asta am spus mai devreme. 


— Niciodată. 

— Exact. 

Pe naiba! mi-am spus în sinea mea. 

— E o strategie bună. Dacă reușești s-o respecţi. 

— Nu am de ales, mi-a răspuns el. Tăinuirea anumitor lucruri 
nu s-a dovedit o soluţie salvatoare pentru mine. Am învăţat asta 
pe propria-mi piele. 

L-am revăzut în clipa aceea pe Ronnie Waterman prăbușindu-se 
în parcare și lovindu-se cu capul de asfalt. 

— Așadar, tu spui întotdeauna adevărul. 

— Tu nu? 

— Nu, i-am mărturisit eu cu o ușurință care ar fi trebuit să mă 
surprindă. 

Dar n-a fost deloc așa. 

— E bine de ştiut, a spus el, apropiindu-ne de un alt semafor. 

— Nu vreau să înţelegi că mint, am continuat eu. 

El a ridicat din sprâncene. 

— Nu asta am vrut să spun, am adăugat apoi. 

— Dar ce-ai vrut să spui? 

Păşeam pe nisipuri mișcătoare și o știam prea bine. Dar am în- 
cercat în continuare să mă justific. 

— Doar că... nu spun întotdeauna ce simt. 

— De ce nu? 

— Pentru că, uneori, adevărul doare, i-am răspuns eu. 

— Da, așa e, a spus el. Ca și minciunile. 

— Nu..., am început, lăsând apoi cuvintele suspendate în aer, 
căci nu știam cum să-mi îmbrac gândul în cuvinte. Nu-mi place 
să-i fac pe oameni să sufere. Și nici să-i supăr. Din cauza asta, evit 


uneori să spun ce gândesc. 

Ironia sorții era că, prin mărturisirea mea, mi-am pus sufletul 
pe tavă, căci nicicând n-am fost mai sinceră. 

— Dar asta rămâne o minciună, a spus el. Chiar dacă intenţiile 
tale sunt dintre cele mai bune. 

— Ştii, i-am răspuns eu, mi se pare greu de crezut că ești mereu 
sincer. 

— Crede-mă! E cât se poate de adevărat. 

— Atunci, am continuat eu, întorcându-mă cu faţa spre el, 
dacă te-aș întreba, de exemplu, dacă par grasă îmbrăcată în hainele 
astea, mi-ai spune fățiș acest lucru? 

— Da, a recunoscut el. 

— Nu se poate! 

— Ba se poate! E posibil să nu ţi-o spun chiar în felul acesta, 
dar dacă aș considera că nu arăţi bine... 

— Nu te cred! am spus eu pe un ton categoric. 

— ... și tu mi-ai cere părerea, a continuat el, aș fi cât se poate de 
sincer. Nu ţi-aş mărturisi însă asta de bunăvoie. Nu sunt un bădă- 
ran. Dar dacă ai vrea să-mi cunoşti părerea, aș fi cât se poate de 
tranșant. 

Eu am clătinat din cap, încă nevenindu-mi să cred ce auzeam. 

— În cazul meu, a continuat el, tăinuirea propriilor sentimente 
s-a dovedit o greșeală. Așa că nu le mai ascund. Poţi să privești 
lucrurile în felul următor: S-ar putea să-ţi spun verde în față că 
ești grasă, dar nu ţi-aș arde un pumn în nas. 

— Astea sunt singurele opţiuni? l-am întrebat eu. 

— Nu întotdeauna, mi-a răspuns el. Doar uneori. Și e bine să-ţi 
cunoşti opţiunile, nu-i așa? 

Îmi venea să zâmbesc, lucru atât de neobișnuit, încât — în clipa 


în care am oprit la un alt semafor — am întors capul spre fereastră. 

Am văzut atunci o mașină parcată pe stradă la câţiva pași în faţa 
noastră. O clipă mai târziu, mi-am dat seama că era mașina mea. 

— Tot înainte? m-a întrebat Owen. 

— Mmm, nu, i-am răspuns, lipindu-mi faţa de geam. 

Whitney era la volan, fără umbră de îndoială. Își ascundea chi- 
pul în palmă. 

— Atunci... unde? La dreapta? La stânga? a insistat Owen, 
luându-și apoi mâna de pe volan. Ce s-a întâmplat? 

M-am uitat din nou la Whitney, întrebându-mă de ce parcase 
aici, atât de aproape de casă. 

— E sora mea, i-am răspuns, arătându-i mașina cu capul. 

Owen s-a aplecat și el spre geam, privind-o cu intensitate. 

— Se... se simte bine? 

— Nu, i-am răspuns. 

Poate că obiceiul de a spune adevărul era molipsitor, căci 
răspunsul mi-a ieșit automat de pe buze, înainte de a putea rosti 
alte cuvinte. 

— Nu se simte bine deloc. 

— Aha! a spus el, păstrând tăcerea pentru o clipă. Vrei să... 

— Nu, i-am răspuns, clătinând din cap. la-o la dreapta! 

Owen m-a ascultat, iar eu m-am cufundat în scaun. Când am 
trecut pe lângă Whitney, am văzut că plângea — umerii subţiri îi 
tresăltau printre suspine, iar mâna cu care își acoperea chipul în- 
cerca în zadar să-i ascundă lacrimile. Am simţit un nod în gât în 
clipa în care am mers mai departe, lăsând-o în urma noastră. 

Îi simţeam privirea sfredelitoare a lui Owen aţintită asupra 
mea când ne-am oprit la următorul semafor. 

— E bolnavă, i-am spus. E bolnavă de câtva timp. 


— Îmi pare rău, mi-a răspuns el. 

Acesta e răspunsul clasic. Răspunsul pe care l-ar fi dat oricine. 
Dar, după tot ce mi-a spus, ştiam că Owen era sincer. Sincer cu 
adevărat. 

— Care e casa ta? m-a întrebat el, intrând pe strada mea. 

— Cea din sticlă, i-am răspuns eu. 

— Din sticlă...? a repetat el, oprindu-se în clipa în care am 
ajuns în dreptul ei. A, da! 

În acest moment al zilei, soarele bătea în peretele din sticlă, 
astfel încât terenul de golf se reflecta aproape perfect în geamul de 
la etajul al doilea. Mama stătea la parter, rezemată de blatul de 
bucătărie. A pornit spre ușă în clipa în care am parcat mașina, apoi 
s-a oprit când și-a dat seama că eram eu, nu Whitney. M-am gân- 
dit la sora mea, care plângea la câteva străzi depărtare de casă, și la 
mama, care înnebunea de griji, și am simţit acelaşi nod în stomac — 
un amestec de tristeţe și responsabilitate. 

— O, da! a exclamat Owen, privind clădirea. Impresionantă! 

— Oameni în case din sticlă, am spus eu. 

M-am uitat din nou la mama, care ne privea din bucătărie. Mă 
întrebam dacă prezenţa lui Owen i-a stârnit curiozitatea sau era 
prea tulburată ca să observe că veneam cu o mașină pe care nu o 
cunoștea — și în compania unui băiat. Poate credea că era Peter 
Matchinsky, colegul meu drăguţ de la orele de sport. 

— Îți mulțumesc pentru că m-ai adus acasă, i-am spus eu, luân- 
du-mi geanta. Îți mulţumesc pentru tot. 

— N-ai pentru ce, mi-a răspuns el. 

Am auzit o mașină venind în spatele nostru și o clipă mai târ- 
ziu, am văzut-o pe Whitney intrând pe alee. Abia după ce a parcat 
și a ieșit afară, ne-a văzut pe mine și pe Owen. l-am făcut cu 


mâna, dar m-a ignorat. 

Știam prea bine ce se va întâmpla când voi intra înăuntru. 
Whitney va bântui prin casă, nebăgând în seamă întrebările așa-zis 
vesele și insistente ale mamei. Va accepta, în cele din urmă, să 
mănânce, apoi se va retrage în camera ei, trântind ușa în urma sa, 
iar mama va încerca, în zadar, să-și ascundă mâhnirea. Mă voi 
frământa din cauza ei până la sosirea tatei acasă, când ne vom 
așeza cu toţii la masă, prefăcându-ne că totul era bine. 

Bântuită de aceste gânduri, mi-am întors privirea spre Owen. 

— Când se difuzează emisiunea ta la radio? l-am întrebat eu. 

— Duminica, mi-a răspuns. La ora șapte. 

— O s-o ascult și eu, i-am spus apoi. 

— Dimineaţa, a adăugat el. 

— La şapte dimineața?! am exclamat eu. Vorbești serios? 

— Da, mi-a răspuns, punând mâna pe volan. Nu e o oră ideală, 
dar te mulţumești cu orice. Măcar o ascultă insomniacii. 

— Insomniacii /uminați, am adăugat eu. 

M-a privit cu intensitate pentru o clipă, ca și când cuvintele 
mele l-ar fi luat prin surprindere. 

— Da, mi-a răspuns, cu un zâmbet pe buze. Exact. 

Nu-mi vine să cred! mi-am spus în gând. Owen Armstrong zâm- 
beşte. Într-o zi atât de ciudată ca aceea, surâsul lui Owen mi s-a 
părut cel mai surprinzător lucru. 

— Cred că trebuie să plec, i-am spus eu. 

— Bine. Ne mai vedem. 

Am dat aprobator din cap și m-am apucat să-mi desfac centura 
de siguranţă. M-am eliberat cu un singur clic. A fost mai greu să 
intru decât să ies, un lucru realmente rarisim. 

Când am închis portiera în urma mea, Owen a pornit mașina, 


claxonându-mă înainte de a pleca. Intorcându-mă spre casă, am 

văzut-o pe Whitney urcând treptele, câte două o dată. Mama se 
afla încă în bucătărie, cu ochii aţintiţi spre fereastra din spate. 

Fu nu mint, a spus Owen, cu aceeași certitudine cu care ai pu- 
tea spune că nu mănânci carne sau nu știi să conduci mașina. Nu 
știam cum aș putea să pun în practică acest principiu, dar îl invi- 
diam pe Owen pentru francheţea și pentru capacitatea lui de a-și 
deschide sufletul în faţa unei lumi întregi, în loc să se izoleze în 
propria-i carapace. Cu atât mai mult acum, când mă îndreptam 


spre casă, unde mă aștepta mama. 


Capitolul 
sase 


— Linişte, fetelor! Atenţie, vă rog! Suntem gata să începem, 
așa că faceţi linişte ca să vă auziţi numele!... 

Colaboram cu agenţia Lakeview Models de la cincisprezece ani. 
În fiecare vară, se organizau probe pentru selectarea a șaisprezece 
fete care să participe la diverse evenimente promoţionale din ca- 
drul marilor centre comerciale. Ele pozau, de exemplu, cu cercetașii 
care luau parte la concursul Pinewood Derby sau ofereau baloane 
la Harvest Festival Petting Zoo. Modelele apăreau, de asemenea, 
şi pe afişele publicitare, defilau pe podiumurile de modă și realizau 
calendarul anual Lakeview Mali, care se distribuia în fiecare an 
împreună cu noua carte de telefoane. Asta făceam astăzi. Ar fi 
trebuit să terminăm de ieri, dar fotograful lucra extrem de lent, 
așa că ne-au chemat și astăzi ca să terminăm ședința foto, deși 
era duminică. 

Mă rezemasem căscând, de ghiveciul din spatele meu și înce- 
pusem să scrutez camera cu privirea. Fetele mai noi se strânseseră 
toate într-un colţ și vorbeau zgomotoase, în timp ce alte modele, 
pe care le cunoşteam din anii precedenţi, disecau în șoaptă o pe- 
trecere. Cele două fete din ultimul an de liceu stăteau complet 
izolate, una ţinându-și capul pe spate și ochii închiși, iar cealaltă 


răsfoind o culegere de teste pentru admiterea în facultate. Ochii 

îmi căzuseră în cele din urmă asupra lui Emily Shuster, care stătea 
singură în faţa mea. 

Am cunoscut-o pe Emily în timpul ultimelor ședințe foto rea- 
lizate pentru același calendar. Era cu un an mai mică decât mine și 
abia se mutase în oraș. Nu cunoștea pe nimeni și, în timp ce toată 
lumea aștepta începerea ședinței foto, a venit și s-a așezat lângă 
mine. Am început să vorbim și ne-am împrietenit ca prin minune. 

Emily era, într-un cuvânt, drăguță. Avea părul scurt și roșcat și 
chipul în formă de inimă. Când am invitat-o să iasă cu mine și cu 
Sophie în oraș în seara aceea, a acceptat propunerea încântată. 
Ducându-mă s-o iau de acasă, am găsit-o deja afară, cu obrajii 
îmbujoraţi de frig, de parcă m-ar fi așteptat acolo de câtva timp. 

Sophie a primit-o cu reticenţă. Dacă ar fi să punem punctul pe 
„i”, atunci ar trebui să spunem că Sophie avea o problemă cu fetele 
în general și, mai ales, cu cele frumoase, chiar dacă și ea era su- 
perbă. De fiecare dată când lucram cu cei de la Lakeview Model 
sau puneam mâna pe o colaborare profitabilă, își schimba imediat 
starea de spirit. Firea ei capricioasă îmi dădea adesea bătăi de cap. 
Frau momente când se răstea la mine fără rost și se comporta de 
parcă ar fi avut de-a face cu o idioată. Se purta frumos cu alţi oa- 
meni doar dacă avea vreun motiv s-o facă — iar uneori, nici atunci. 
Relaţia mea cu Sophie era extrem de complicată, lucru care mă 
făcea de multe ori să mă întreb de ce era cea mai bună prietenă a 
mea, când de cele mai multe ori trebuia să mă port cu mănuși în 
preajma ei sau să-i ignor comentariile sarcastice. Apoi, însă, îmi 
aminteam câte lucruri s-au schimbat în viaţa mea de când am în- 
ceput să ieşim împreună — încă din seara aceea petrecută în bra- 


tele lui Chris Pennington, am trăit experienţe pe care, fără ea, nu 

le-aș fi cunoscut niciodată. Și dacă stăteam bine să mă gândesc, 
nici nu mai aveam alte prietene. Sophie le îndepărtase pe toate. 

În seara în care am cunoscut-o pe Emily, urma să ne ducem la 
o petrecere organizată la A-Frame, o casă situată la periferia ora- 
șului, pe care o închiriaseră cu câţiva ani în urmă niște băieţi de la 
liceul particular Perkins Day. Aceștia aveau o formaţie, Day After, 
iar după absolvirea liceului, au rămas în oraș, unde cântau în clu- 
buri, încercând în același timp să obţină un contract cu o casă de 
discuri. Între timp, dădeau petreceri aproape în fiecare weekend, la 
care veneau, în general, liceeni, dar și localnici. 

Din clipa în care am apărut, toate trei, la petrecere, oamenii 
nu-și mai desprindeau privirile de la Emily. Era într-adevăr o fată 
frumoasă, dar faptul că se afla în compania noastră — în special, 
în compania lui Sophie, care se bucura de notorietate nu doar la 
școală noastră, ci și la Perkins Day — o făcea cu atât mai remarcabilă. 
Nici n-am apucat să facem bine câţiva pași, când Greg Nichols, un 
individ nesuferit, din ultimul an, a și venit glonţ spre noi. 

— Bună, fetelor, ne-a salutat el. Ce faceţi? 

— Dispari, Greg! i-a spus Sophie peste umăr. Nu ne intere- 
sează ce vrei să ne spui. 

— Vorbeşte doar în numele tău! i-a ripostat el, fără să se lase 
descurajat de atitudinea ei. Cine e prietena voastră? 

Sophie a oftat adânc, clătinând din cap. 

— Ea e Emily, i-am spus eu. 

— Bună, l-a salutat ea, îmbujorându-se la faţă. 

— Bună, i-a răspuns Greg. Pot să-ţi ofer o bere? 

— Da, a spus ea. 

În timp ce el se îndepărta, sucindu-și capul după ea, Emily s-a 


uitat la mine, cu ochii mari cât cepele. 

— O, Doamne! a exclamat apoi. E tare drăguţ. 

— Ba nu e deloc, i-a ripostat Sophie. Te-a abordat pe tine pen- 
tru că și-a epuizat deja farmecele asupra tuturor fetelor de aici. 

— Aha! a spus Emily, vădit dezamăgită. 

— Sophie! am mustrat-o eu. 

— Ce e? m-a întrebat ea, adunând niște scame de pe pulover și 
trecând în revistă mulţimea cu privirea. E cât se poate de adevărat. 

Poate că avea dreptate. Dar asta nu însemna că trebuia s-o și 
spună cu glas tare. Era însă un lucru cât se poate de firesc din par- 
tea ei. Considera că toată lumea trebuie pusă la punct și nu ezita 
s-o facă ori de câte ori avea prilejul. Pe Clarke o pusese deja cu 
botul pe labe. Pe mine mă punea tot timpul la punct. Acum îi ve- 
nise rândul și lui Emily. Dar în ciuda faptului că am rămas pasivă 
în toţi acești ani, de data aceasta simţeam că trebuie să pun picio- 
rul în prag, fie și numai pentru că eu o invitasem pe Emily la pe- 
trecerea aceea. 

— Hai să bem o bere! i-am spus eu. Sophie, vrei și tu? 

— Nu, mi-a răspuns ea, tăioasă, întorcându-mi spatele. 

Până să apuc să iau berea și să mă întorc la ea, Sophie dispăruse 
deja. S-a supărat, mi-am spus în gând. Nimic nou sub soare. O împace 
eu imediat. În clipa aceea, însă, Greg Nichols ne-a abordat din nou 
și, pentru că n-am vrut s-o las pe Emily singură cu el, am fost 
nevoită să le ţin companie. Abia după douăzeci de minute am re- 
ușit să scăpăm de el și, lăsând-o pe Emily împreună cu un grup de 
fete pe care le cunoștea, am pornit, în sfârșit, în căutarea lui So- 
phie. Am găsit-o pe terasa din spatele casei, fumând singură. 


— Bună, am întâmpinat-o eu, dar ea m-a ignorat. 

Am luat o înghiţitură din bere, privind piscina de la baza tera- 
sei. Era goală și acoperită cu un strat de frunze uscate, iar un șez- 
long zăcea abandonat pe fundul ei. 

— Unde ţi-e prietena? m-a întrebat ea. 

— Sophie! am spus eu. Hai, fii serioasă! 

— Dar ce s-a întâmplat? Ţi-am pus doar o întrebare. 

— E înăuntru, i-am răspuns. Dar e și prietena ta. 

— Ba nu e, a ripostat ea, respirând cu zgomot pe nas. 

— De ce nu-ţi place? 

— E doar un boboc de liceu, Annabel. Şi apoi..., s-a oprit, lă- 
sând cuvintele suspendate în aer ca să tragă din ţigară. Uite ce e! 
Dacă tu vrei să ieși cu ea, n-ai decât! Eu nu vreau. 

— De ce nu? 

— Nu vreau și cu asta, basta! mi-a zis, fixându-mă cu privirea. 
Care e problema? Nu trebuie să stăm toată ziua lipite una de alta. 
Nu ești obligată să faci tot ce fac eu. 

— Ştiu, i-am răspuns. 

— Serios? m-a întrebat apoi, scoțând un nor de fum care s-a 
ridicat între noi. Pentru că n-ai făcut niciodată nimic fără mine. De 
când ne-am întâlnit, eu te-am dus mereu la petreceri și tot eu am 
abordat băieţii. Înainte de a ne cunoaște, îţi petreceai tot timpul 
ștergând-o la nas pe Ca-larke Rebbolds. 

Am luat o altă înghiţitură de bere. Cât uram s-o văd atât de 
răutăcioasă — toată numai spini și ţepi! Cu atât mai mult cu cât 
totul se întâmpla numai din vina mea. 

— Am invitat-o pe Emily pentru că nu cunoaște pe nimeni, 
am încercat eu să mă justific. 

— Te cunoaște pe tine, mi-a ripostat ea. Şi acum îl cunoaște și 


pe Greg Nichols. 

— Eşti spirituală, ce să zic! 

— Nu vreau deloc să fiu spirituală, mi-a răspuns. Îţi spun doar 
cum stau lucrurile. Nu pot s-o sufăr și cu asta, basta. Dacă tu vrei 
să ieși cu ea, n-ai decât. Pe mine nu mă interesează. 

A aruncat apoi ţigara pe terasă și, după ce-a zdrobit-o cu picio- 
rul, a intrat înăuntru. 

Am urmărit-o, nervoasă, cum s-a făcut nevăzută în spatele uși- 
lor închise ale casei. Poate că avea dreptate, poate că, fără ea, aș fi 
un nimeni. O voce timidă dinlăuntrul meu îmi spunea că nu era 
adevărat, dar o mică umbră de îndoială continua să-mi bântuie 
gândurile. În cazul lui Sophie, nu exista cale de mijloc — era totul 
sau nimic. Fie erai alături de ea — sau, mai bine spus, în urma ei — fie 
împotriva ei. Așadar, deși era adesea greu să-i fii prietenă, ar fi și 
mai rău să-i fii adversară. 

Uitându-mă la ceas, am realizat că Emily trebuia să se întoarcă 
în curând acasă. M-am dus s-o caut, croindu-mi drum printre pe- 
trecăreţi, și am găsit-o stând de vorbă cu una dintre modele. Am 
rămas un timp cu ele ca s-o las pe Sophie să se calmeze. Când a 
venit timpul să plecăm, mi-am închipuit că furtuna trecuse deja. 

Pornind s-o caut, am descoperit că dispăruse din nou. Nu era 
nici afară. Nici în bucătărie. Când am intrat în cele din urmă pe un 
hol, am zărit-o în celălalt capăt al coridorului, deschizând o ușă. 
M-a văzut și ea, dar s-a strecurat imediat în cameră. Am tras 
adânc aer în piept și am pornit după ea, bătând de două ori în ușă. 

— Sophie! am strigat-o eu. E timpul să plecăm. 

N-am primit niciun răspuns. Am oftat adânc și, încrucișându-mi 
braţele pe piept, m-am apropiat și mai mult de ușă. 

— Ştiu că ești supărată pe mine, i-am spus eu, dar hai să ple- 


căm! Vorbim mai târziu despre micul nostru conflict. Bine? 

M-a întâmpinat aceeași tăcere. M-am uitat din nou la ceas — 
dacă nu aveam să plecăm în curând, Emily nu mai putea ajunge 
acasă la ora impusă de părinţii ei. 

— Sophie! am strigat-o eu din nou, punând mâna pe clanţa ușii. 

Nu era încuiată, așa că am apăsat ușor, am deschis ușa și am 
pășit înăuntru. 

— Voiam să... 

Cuvintele mi-au încremenit pe buze. Ca și pașii. Am rămas țin- 
tuită pe loc, în pragul ușii întredeschise, privind-o pe Sophie, care 
stătea rezemată de peretele de vizavi, strângând în braţe un băiat. 
El își strecurase o mână pe sub bluza ei, iar cealaltă îi aluneca ușor 
pe coapse, ţinându-și capul plecat și buzele lipite de gâtul ei. Când 
am sărit, speriată, peste prag, și-a întors privirea spre mine. Era 
Will Cash. 

— Suntem ocupați, a spus el, încet. 

Avea ochii roșii și buzele apropiate de umărul ei. 

— Îmi... îmi pare rău..., am bâiguit eu. 

— Du-te acasă, Annabel! mi-a spus Sophie, jucându-se cu mâi- 
nile prin părul lui ondulat. Du-te acasă! 

M-am retras, închizând ușa în urma mea, și am rămas împie- 
trită. Will Cash era unul dintre băieţii de la Perkins Day. Făcea 
parte din trupa școlii, unde cânta la chitară, și era în ultimul an de 
liceu. Deși era chipeș — chiar foarte chipeș, reușind cu greu să 
treacă neobservat pe stradă — avea și reputaţia unui fustangiu, 
care schimba fetele ca pe ciorapi. Azi, îl vedeai cu una, mâine cu 
alta, niciodată cu aceeași. Sophie prefera sportivii, cu trupurile 
bine făcute și trăsăturile bine definite, dispreţuind orice alternativă 
care nu corespundea criteriilor sale. Acum, însă, făcea o excepţie. 


Cel puţin, deocamdată. 

În seara aceea, am sunat-o de câteva ori, dar nu mi-a răspuns 
niciodată. Când m-a sunat a doua zi pe la prânz, n-a pomenit ni- 
mic nici despre Emily, nici despre micul nostru conflict. Nu mi-a 
vorbit decât despre Will Cash. 

— Este uluitor, mi-a spus ea, fără să-mi ofere prea multe amă- 
nunte. 

M-a anunţat, în schimb, că avea să treacă pe la mine, ca și când 
subiectul era prea important pentru o simplă discuţie la telefon. 
Acum, stătea în patul meu și răsfoia o veche revistă Vogue. 

— Cunoaște foarte mulţi oameni, cântă extraordinar la chitară 
și este uluitor de inteligent. Ca să nu mai spun sexy. Aș fi putut 
să-l sărut toată noaptea. 

— Păreai fericită, am spus eu. 

— Chiar eram. Chiar sun, mi-a răspuns, întorcând o pagină și 
analizând cu atenţie reclama la o pereche de pantofi. Este exact 
ceea ce îmi trebuie acum. 

— O să te întâlneşti din nou cu el? am întrebat-o eu, amintin- 
du-mi de reputaţia lui de mare crai. 

— Firește, mi-a răspuns, de parcă i-aș fi pus o întrebare cât se 
poate de stupidă. Diseară. Cântă cu formaţia la Bendo. 

— La Bendo? 

Oftând adânc, și-a prins părul cu mâna și l-a dat pe spate. 

— Este un club în apropiere de Finley, mi-a răspuns ea. Anna- 
bel, nu se poate să nu fi auzit de Bendo! 

— Da, am auzit, i-am spus eu, chiar dacă nu era adevărat. 

— Încep spectacolul la ora zece, a adăugat ea, întorcând o altă 
pagină. Poţi să vii și tu dacă vrei. 

Mi-a făcut invitaţia fără să se uite la mine, pe un ton placid, 


lipsit de vreo inflexiune. 

— Nu, i-am răspuns. Nu pot. Mâine trebuie să mă trezesc 
dis-de-dimineaţă. 

— Cum vrei. 

Astfel, în seara aceea, am rămas acasă, iar Sophie s-a dus la 
Bendo ca să vadă spectacolul formaţiei lui Will. Apoi, am aflat 
ulterior, s-a întors cu ei la A-Frame și s-a culcat cu Will. În ciuda 
bravadei sale, el a fost primul băiat cu care s-a culcat și de atunci, 
a devenit centrul universului ei. 

Eu, însă, nu reușeam să-i percep puterea de atracţie. Deși Sophie 
susţinea că Will era drăguţ, spiritual, seducător și inteligent (cât și 
multe alte atribute), prezenţa lui nu-mi evoca nimic din toate as- 
tea. Will era în/r-adevăr un băiat chipeș, care se bucura de foarte 
multă popularitate. Era însă și enigmatic. Un individ atrăgător, 
care te făcea să crezi că era un om cald și ușor de abordat. Dar Will 
nu era deloc așa. Mi se părea, dimpotrivă, rece și distant, dar și 
deopotrivă de impetuos. Ori de câte ori trebuia să port o conver- 
saţie cu el — în mașină, când Sophie se ducea să plătească ben- 
zina, sau la petreceri, când o căutam împreună — îmi crea o stare 
cumplită de agitaţie, simțind cu acuitate privirile sfredelitoare pe 
care mi le arunca sau tăcerile apăsătoare care se lăsau între noi. 

Aveam senzaţia că știa cât de tare mă tulbură prezenţa lui și că 
îi făcea plăcere. De obicei, încercam să-mi ascund stânjeneala vor- 
bind prea mult sau prea tare sau făcând deopotrivă și una și alta. În 
acele momente, Will mă privea cu chipul lipsit de orice expresie, 
în timp ce eu bâiguiam fără rost până când reușeam, în cele din 
urmă, să mă opresc. Mă considera o proastă, fără doar și poate. Așa 
și păream — o fetiţă prostuţă, care se străduia să impresioneze. De 
aceea, făceam tot ce-mi stătea cu putinţă să-l evit, deși nu era în- 


totdeauna posibil. 

Alte fete nu păreau însă să aibă această problemă, astfel că re- 
laţia cu Will s-a transformat într-o adevărată corvoadă, chiar și 
pentru o fată conștiincioasă ca Sophie. Zvonurile le-au tulburat 
viaţa încă de la bun început și nu fără temei, căci oriunde se du- 
ceau, Will cunoștea pe cineva, de obicei de sex feminin. Faptul că 
frecventau școli diferite alimenta și mai mult poveștile legate de 
„ochii alunecoși” ai lui Will, făcându-le și mai greu de verificat. 
Nici faptul de a fi component în trupa școlii nu era de ajutor. 
Altfel spus, Sophie nu mai avea timp să se plictisească, luptându-se 
non-stop să-și salveze relaţia, ce începuse să se deruleze după un 
ciclu bine definit: Will interacționează cu o fată, zvonurile explo- 
dează, Sophie sare la gâtul fetei respective, apoi se ceartă cu Will, 
se despart ca, în final, să se împace din nou. Și aşa mai departe. 

— Nu înţeleg de ce înduri toate astea, i-am spus eu, într-o seară, 
în timp ce străbăteam cu mașina un cartier necunoscut, căutând — 
din nou — casa unei fete despre care auzise că flirtase cu Will la 
o petrecere. 

— Firește că nu înţelegi, mi-a ripostat ea, ignorând un indica- 
tor de oprire și virând brusc la dreapta. N-ai fost niciodată îndră- 
gostită, Annabel. 

Replica ei m-a redus la tăcere, căci avea dreptate. Mă întâlni- 
sem de-a lungul timpului cu câţiva băieţi, dar nu fusese nimic se- 
rios. Dar dacă asta era dragostea — mi-am spus în gând, în timp 
ce Sophie scruta, roșie la faţă ca racul, numerele caselor — nu mi 
se părea deloc un lucru fantastic. 

— Will putea să aibă orice fată voia, a spus ea, încetinind ușor 
în timp ce ne apropiam de un șir de case situate pe partea stângă. 
Dar m-a ales pe mine. Are o relaţie cu mine. Şi să fiu a naibii dacă 


o să permit vreunei târfuliţe să intervină între noi! 

— Dar au stat numai de vorbă, am spus eu. Nu-i așa? Asta nu 
înseamnă nimic. 

— Să stai de vorbă între patru ochi, la o petrecere, într-o ca- 
meră unde nu se mai află nimeni altcineva nu înseamnă doar că 
stai de vorbă, mi-a ripostat ea. Dacă știi că un tip are o prietenă — 
iar prietena aceea sunt eu — nu trebuie să faci lucruri care ar putea 
fi interpretate greșit. Ai de ales, Annabel. lar dacă faci alegerea 
greșită, trebuie să suporţi și consecinţele. 

M-am rezemat, tăcută, de spătarul scaunului, în timp ce ea a 
parcat mașina în faţa unei căsuțe albe. Lumina de pe verandă era 
aprinsă, iar pe aleea din faţa casei era o mașină roșie, marca Jetta. 
De bara de protecţie din spate era atașată o crosă pentru hochei de 
câmp cu însemnele liceului Perkins Day. Dacă aș fi fost mai în- 
drăzneață — sau doar foarte proastă — i-aș fi spus că poate nu 
doar toate fetele din oraş erau hotărâte să pună capăt relaţiei lui 
Sophie cu Will, poate că și el avea partea lui de vină în răspândirea 
acestor zvonuri. Apoi, însă, expresia de pe chipul ei mi-a reamintit 
de ziua în care și-a făcut pentru prima oară apariţia la piscină și 
s-a strecurat cu nonşalanţă printre prietenele lui Kirsten. Nu avea 
nicio importanţă faptul că sora mea a ignorat-o sau că a respins-o 
de la bun început. Când Sophie voia ceva, mergea până în pânzele 
albe ca să-l obţină. Și în ciuda dramoletei lor ce nu părea să se mai 
sfârșească, a ajuns să fie privită cu și mai multă invidie. Nu trebuia 
să mai între pe sub pielea fetelor ce se bucurau de popularitate. 
Căci acum notorietatea era numai a ei. Din această cauză, mă în- 
trebam dacă nu cumva percepţia ei asupra lui Will nu era chiar cu 
totul diferită de percepţia mea asupra ei. Îmi dădeam prea bine 
seama că, deși era dificil să-i stai alături, ar fi și mai greu să i te 


împotrivești. 

Așa că am rămas în mașină în timp ce ea a coborât și s-a în- 
dreptat spre Jetta parcată pe alee, ferindu-se de lumina de pe ve- 
randă. Aș fi vrut să mă uit în altă parte în clipa în care a scos cheia 
și, ținând-o în mână, scrijeli cu ea portiera roşie a mașinii, scriind 
apelativul pe care i-l atribuia acum fetei. Dar n-am făcut-o. Am 
privit „spectacolul” de la început până la sfârșit, așa cum făceam 
întotdeauna, întorcându-mi privirea doar în clipa în care s-a întors 
la mine, moment în care eram deja părtașă la crimă. 

Deși cunoșteam acum fiecare act al melodramei la care eram 
adesea martoră, m-a luat complet prin surprindere faptul că m-am 
trezit dintr-odată interpretând un rol important alături de prota- 
goniștii principali. Un singur gest greșit săvârșit într-o noapte 
m-a transformat în obiectul vânătorii ei — eu jucam acum rolul 
târfei — alungându-mă nu doar din viaţa ei, ci şi din propria 


mea existenţă. 


— Annabel! a spus doamna McMurty, directorul agenţiei 
Lakeview Models, trecând pe lângă mine. Tu urmezi, ai înţeles? 

Eu am încuviinţat din cap, apoi m-am ridicat în picioare, scu- 
turându-mi hainele de praf. În celălalt capăt al camerei, una din- 
tre noile modele, o brunetă înaltă, poza stânjenită, ţinând în 
mână o tavă albastră de la magazinul cu produse și accesorii 
pentru bucătărie. Şedinţele foto pentru calendarul anual erau 
destul de ciudate. Fiecare model poza pentru o anumită lună din 
an, făcând reclamă unor produse dintr-un anumit magazin aflat 
în incinta mallului. Anul trecut, am avut ghinionul să reprezint 
firma Rochelle Tire și să fac reclamă roţilor și anvelopelor de 


mașină. 

— "Ține-o de parcă ai oferi ceva! i-a spus fotograful, iar fata s-a 
aplecat în faţă, întinzându-și gâtul. Prea mult, i-a spus el, iar ea s-a 
retras, roșie la faţă. 

Am pornit spre locul unde se afla fotograful, croindu-mi drum 
printre câteva fete care stăteau rezemate de perete. Când să ajung 
la destinație, Hillary Prescott mi-a ţinut calea. 

— Bună, Annabel. 

Eu și Hillary am început să lucrăm împreună ca modele la 
agenţia Lakeview Models. Deși la început am fost prietene, am 
învăţat repede să păstrez distanţa, deoarece îi plăcea prea mult să 
bârfească. Îi plăcea să bage și intrigi, aţâţând spiritele ori de câte 
ori avea prilejul. 

— Bună, Hillary, i-am răspuns eu. 

Tocmai desfăcea ambalajul unei gume de mestecat, oferindu-mi 
apoi și mie pachetul. Eu am clătinat din cap. 

— Ce mai faci? am întrebat-o apoi. 

— Nu mare lucru, mi-a răspuns, răsucindu-și pe un deget o 
șuviţă de păr, cu ochii aţintiţi asupra mea. Cum ai petrecut vara? 

Dacă ar fi fost vorba de altcineva, i-aș fi oferit răspunsul stan- 
dard — „Bine” — fără să stau prea mult pe gânduri. Dar de vreme 
ce interlocutoarea mea era Hillary, întrebarea ei m-a pus imediat 
în gardă. 

— Foarte bine, i-am răspuns, tăioasă. Tu ce-ai făcut vara asta? 

— M-am plictisit de moarte, mi-a spus ea, oftând. 

O clipă, s-a mulţumit doar să mestece guma — i-o vedeam pe 
limbă, roz și strălucitoare. 

— Ce s-a întâmplat între tine și Emily? m-a întrebat apoi. 


— Nimic, i-am răspuns. De ce mă întrebi? 

— Eraţi tot timpul împreună, mi-a răspuns ea, ridicând din 
umeri. Acum nici măcar nu mai vorbiţi. Mi se pare ciudat. 

Mi-am îndreptat privirea spre Emily, care își studia unghiile. 

— Nu ştiu, i-am spus. Lucrurile se mai schimbă. 

Îi simţeam ochii aţintiţi asupra mea și mi-am dat seama că, în 
ciuda întrebărilor ei, știa exact — sau în mare parte — ce s-a în- 
tâmplat. Nu aveam însă nici cea mai mică intenţie să umplu golu- 
rile poveștii. 

— Trebuie să plec, i-am spus apoi. Eu sunt următoarea. 

— Fireşte, mi-a răspuns, privindu-mă cu ochii întredeschiși. 
Ne vedem mai târziu. 

Mi-am ocupat locul lângă perete și am așteptat să-mi vină rân- 
dul. Am căscat de oboseală. Era ora două după-amiază, dar mă 
simţeam epuizată. Și asta numai din vina lui Owen Armstrong. 

În dimineaţa aceea, când m-am trezit, ceasul arăta 6:57 a.m. 
Tocmai când voiam să mă întorc pe partea cealaltă ca să adorm 
din nou, mi-am adus aminte de emisiunea lui Owen. În weeken- 
dul acela, gândul mi-a tot zburat la el, fie și numai pentru că nu 
reușeam să-mi scot din minte minciunile nevinovate pe care le 
spusesem — de la „Binele” pe care i l-am oferit tatei când m-a 
întrebat cum a fost vineri la școală la gestul aprobator din cap pe 
care l-am făcut cu o seară în urmă când mama m-a întrebat dacă 
eram încântată pentru că lucram din nou cu cei de la Lakeview 
Models. Păreau destule minciuni, suficiente cât să-mi doresc să-mi 
păstrez promisiunile făcute. l-am promis lui Owen că îi voi asculta 
emisiunea. Asta am şi făcut. 

Când am dat drumul la radio, la ora șapte fix, am auzit doar un 
zgomot de fundal. L-am lipit de ureche exact în clipa în care o 


explozie de sunete a invadat undele radio: o improvizație de 

chitară cu zăngănit de chimvale, urmate de niște strigăte umane. 
Am tresărit, speriată, și, lovind aparatul cu umărul, l-am trântit pe 
podea, unde a continuat să cânte, de data aceasta cu volumul 
la maxim. 

Whitney a început să bată în perete în timp ce eu l-am luat de 
pe jos, cât de repede am putut, și i-am închis sonorul. Când l-am 
pus din nou la ureche — mult mai atentă de această dată — cân- 
tecul se derula în continuare, fără să înţeleg însă o iotă din cuvintele 
pe care le spunea sau, mai degrabă, le scrâșnea interpretul printre 
dinţi. Nu mai auzisem nicicând o muzică de genul acesteia, asta 
dacă o puteam numi muzică. 

În cele din urmă, după o altă explozie de chimvale, s-a aşternut 
liniștea. Următoarea melodie n-a fost nici ea cea mai bună. În lo- 
cul acordurilor violente de chitară, am auzit o piesă electronică, 
alcătuită din diverse beepuri și alte sunete bizare, acompaniate de 
un bărbat, care părea să recite o listă de cumpărături. În plus, piesa 
a continuat să-mi tortureze nervii timp de cinci minute și jumă- 
tate — știam asta pentru că m-am uitat tot timpul la ceas, ru- 
pându-mă cu disperare să înceteze. Și când s-a sfârșit, în cele din 
urmă, am auzit vocea lui Owen. 

— Aţi ascultat formaţia Misanthrope cu melodia Descartes 
Dream, a spus el. Înainte, a fost formaţia Lipo cu Jennifer. Ascul- 
taţi Programul de Controlare a Mâniei, aici pe WRUS, postul 
vostru de radio preferat. Și acum urmează Nuptial. 

O altă piesă techno, interminabilă, urmată apoi de un cor de 
bărbaţi, ce păreau să recite, cu voci aspre și răgușite, poeme despre 
baleniere. Acestea au fost apoi însoţite de o muzică tânguitoare, 
interpretată la harpă. Fra o amestecătură, fără cap și fără coadă, pe 


care nu știam de unde s-o apuc. Am rămas, însă, pe baricade, 

ascultând melodie după melodie în speranţa că (a) fie voi reuși să 
înţeleg; ceva, (b) fie o să-mi placă vreuna dintre ele. Dar n-a fost 
deloc așa. Era evident că nu voi ajunge /uminază. Ci doar epuizată. 

— Annabel! m-a strigat doamna McMurty, aducându-mă cu 
picioarele pe pământ. Te așteptăm. 

Am încuviinţat din cap, apoi am pășit în faţa decorului alcătuit 
din diverse plante: planta păianjenului, câteva ferigi și un palmier 
într-un ghiveci pe rotile. Anul acesta, făceam reclamă produselor 
firmei Laurel's Florals. Era mai bine printre flori decât printre roți 
și anvelope de mașini. 

Nu-l cunoșteam pe fotograf, care, ocupat să instaleze acceso- 
riile aparatului de fotografiat, nici nu m-a salutat când am venit în 
faţa lui. Între timp, un asistent responsabil cu decorul a împins 
palmierul spre mine, iar o frunză mi-a atins obrazul. 

Fotograful și-a ridicat privirea spre mine. 

— Avem nevoie de mai multe plante, i-a spus el doamnei 
McMurty, care privea ședința foto de pe margine. Altfel, va trebui 
să fac fotografiile de mult prea aproape. 

— Mai avem plante? l-a întrebat ea pe asistent. 

— Vreo doi cactuși, i-a răspuns el, uitându-se în camera alătu- 
rată. Şi un ficus. Dar ăsta pare cam bolnav. 

S-a auzit un pocnet în clipa în care fotometrul s-a declanșat. 
Am întins mâna, încercând să dau la o parte frunza de palmier. 

— Foarte bine! a spus fotograful, apropiindu-se și acoperindu-mi 
din nou faţa cu ea. Îmi place. Pare un gest care dezvăluie ceva. 
Repetă figura! 

Și am repetat-o, reprimându-mi un strănut în clipa în care o 
ramură mi-a gâdilat obrazul. În spatele fotografului, vedeam cum 


alte fete mă priveau cu intensitate — modelele cele noi, fetele din 

ultimul an de liceu, Emily. Și deși privirile insistente pe care 
le-am tot înfruntat în ultimul timp mi-au dat mari bătăi de cap, 
aici, în acest decor, era ceva firesc şi familiar — aşa trebuia să fie. 
De-aș putea, măcar pentru câteva minute, să uit de freamătul lăun- 
tric și să mă concentrez asupra lucrurilor din afară: o licărire, o 
privire, o expresie! 

— Foarte bine! a spus fotograful. 

Vedeam cu coada ochiului cum un cactus se apropia de mine, 
dar continuam să-mi ţin ochii aţintiţi asupra lui, în timp ce el, 
plimbându-se de jur împrejurul meu, îmi spunea necontenit, prin- 
tre flashurile bliţului, să ies din carapacea mea și să-mi dezvălui 


tainele sufletului. 


În seara aceea, după ce mama s-a dus la culcare, iar Whitney 
s-a închis în dormitorul ei, m-am dus în bucătărie ca să beau un 
pahar cu apă. Tata stătea în camera de zi, aflată chiar lângă bucătă- 
rie, și se uita la televizor, ţinându-și picioarele pe un taburet. Când 
am aprins lumina, s-a întors spre mine. 

— Ai venit la timp ca să vezi un documentar extraordinar des- 
pre Cristofor Columb, mi-a spus el. 

— Serios? i-am răspuns eu, luând un pahar din dulap. 

— E fascinant, a insistat el. Nu vrei să-l urmărim împreună? Ai 
putea să înveţi ceva din el. 

Tata adora History Channel. „Ne înfățișează istoria lumii!” 
spunea el mereu, când noi ne plângeam că ne obliga să urmărim 
un alt documentar despre cel de al Treilea Reich, despre căderea 
Zidului Berlinului sau despre marile piramide. În cele din urmă, 
capitula, învins de vociferările noastre, și urmărea resemnat emisiunile 


de pe Style Network, HGTV sau numeroase alte reality-show-uri. 

Dar când rămânea însă singur, în toiul nopții, punea cu totul stă- 
pânire pe televizor. Cu toate acestea, părea întotdeauna dornic de 
companie, de parcă istoria devenea mai frumoasă dacă o urmăreai 
alături de cineva. 

Și, de obicei, acel cineva eram eu. Pentru că mama se culca 
devreme, Whitney se declara plictisită, iar Kirsten vorbea mereu 
prea mult, indiferent ce emisiune urmăream, eu și tata rămâneam 
împreună seara şi priveam în tăcere evenimentele istorice ce se 
derulau prin faţa ochilor noștri. Chiar dacă era un documentar pe 
care îl mai văzuse deja, părea fascinat să-l revadă, dând din cap, 
mormăind aprobator și exclamând „Extraordinar!”, de parcă nara- 
torul nu doar că îl auzea, ci îi cerea și părerea ca să continue. 

În ultimele luni, însă, am renunţat să mă mai uit cu el la tele- 
vizor. N-aș putea spune de ce, dar de fiecare dată când mă invita, 
mă simţeam brusc obosită, prea obosită ca să mai ţin pasul cu 
istoria lumii, chiar dacă evenimentele prezentate în documen- 
tare se întâmplaseră deja. Istoria și trecutul mi se păreau deodată 
o povară prea greu de dus. Nu știam dacă mai aveam puterea să 
privesc înapoi. 

— Nu, mulţumesc, i-am răspuns. Am avut o zi grea. Sunt obosită. 

— Bine, mi-a spus el, rezemându-se de speteaza fotoliului și 
luând telecomanda în mână. Data viitoare. 

— Da. Fără îndoială. 

Mi-am luat paharul cu apă și m-am îndreptat spre el. Tata s-a 
aplecat spre mine și mi-a oferit obrazul ca să-l sărut, urându-i 
noapte bună. Apoi, mi-a zâmbit și a dat sonorul mai tare, glasul 
naratorului urmărindu-mă până când am ieșit din cameră. 


„În secolul al XV-lea, exploratorii tânjeau după...” 

M-am oprit la jumătatea scărilor ca să iau o înghiţitură de apă, 
apoi m-am întors și l-am privit. Telecomanda se odihnea acum pe 
abdomenul lui, iar lumina fremătătoare a televizorului îi licărea pe 
faţă. Am încercat să mă imaginez coborând treptele și ocupându-mi 
locul pe canapea, dar n-am putut s-o fac. Așa că l-am lăsat să pri- 
vească singur aceleași evenimente istorice povestite și repovestite 


de nenumărate ori. 


Capitolul 
șapte 


Tot weekendul, m-am întrebat cum se va desfășura reîntâlnirea 
mea cu Owen la școală. Dacă se va schimba ceva după tot ce s-a 
petrecut vineri sau dacă vom păstra tăcerea și distanţa de până 
atunci, ca și când nimic nu s-ar fi întâmplat. Câteva minute mai 
târziu după ce s-a așezat pe zid, el a fost cel care a preluat iniţiativa. 

— Ai ascultat-o? m-a întrebat Owen. 

Mi-am lăsat sendvișul deoparte și m-am întors cu faţa spre el. 
Era îmbrăcat în ţinuta lui obișnuită — blugi și un tricou negru. 
IPod-ul se odihnea, ca de obicei, pe zid, iar căștile îi atârnau pe gât. 

— Emisiunea ta? am spus eu. 

— Da. 

— Am ascultat-o, i-am răspuns, dând din cap. 

— Şi? 

În ciuda faptului că mi-am petrecut întregul sfârșit de săptă- 
mână gândindu-mă la adevărul pe care l-am ascuns adesea sau la 
minciunile pe care le-am spus de nenumărate ori ca să evit proble- 
mele, primul instinct în acel moment a fost să fac exact la fel. Sin- 
ceritatea, ca teorie, este o noţiune atrăgătoare. Pusă în practică, 
este cu totul altceva. 

— Păi, am început eu, a fost... interesantă. 


— Interesantă, a repetat el. 

— Da, am spus eu. N-am auzit niciodată melodiile acelea. 

El m-a cercetat cu privirea câteva clipe ce nu păreau să se mai 
sfârșească. Apoi, s-a ridicat brusc în picioare și, din trei pași, a și 
ajuns lângă mine. 

— Bun, a spus el, așezându-se pe zid. Ai ascultat-o cu adevărat? 

— Da, i-am răspuns, încercând să nu mă bâlbâi. 

— Nu știu dacă îți mai aduci aminte, dar mi-ai spus că obișnu- 
iești să minți. 

— N-am spus asta. 

El a ridicat din sprâncene. 

— Am spus că prefer de multe ori să ascund adevărul. Dar nu 
este cazul acum. Am ascultat întreaga emisiune. 

Era evident că nu mă credea. Un lucru deloc surprinzător. 

Fu am tras adânc aer în piept. 

— Melodia Jennifer a formaţiei Lipo. Descartes Dream a forma- 
ţiei Misanthrope. O melodie presărată cu foarte multe beepuri... 

— Ai ascultat-o într-adevăr, a spus el, dând din cap. Bine, atunci. 
Acum spune-mi cum ţi s-a părut cu adevărat! 

— Ţi-am spus deja. Interesantă. 

— „Interesant” nu este un cuvânt. 

— De când? 

— Este un surogat. Un termen pe care îl foloseşti atunci când 
nu vrei să spui altceva, mi-a explicat el, aplecându-se ușor spre 
mine. Nu trebuie să-ţi faci griji în privinţa sentimentelor mele. 
Poţi să spui ce gândești cu adevărat. Nu mă voi simți jignit. 

— Mi-a plăcut emisiunea. 

— Vreau să știu adevărul. Spune-mi ceva! Orice! Hai, dă-i 
drumul! 


— Păi..., am început, apoi m-am oprit. 

Poate pentru că îmi intuia atât de bine gândurile. Sau poate 
pentru că îmi dădeam seama că sinceritatea nu era punctul meu 
forte. Indiferent care era motivul, am ezitat să continui. 

— Nu... nu mi-a plăcut, i-am mărturisit în cele din urmă. 

— Ştiam eu! a exclamat el, plesnindu-se peste picior. Deși pre- 
tinzi că minţi foarte mult, nu te pricepi prea bine. 

Acesta era un lucru bun. Sau nu? Nu prea știam. 

— Nu sunt o mincinoasă, am spus eu. 

— Corect! Eşti doar Zrăgufă, mi-a ripostat el. 

— Şi ce e rău în asta? 

— Nu e nimic rău. Doar că asta presupune tăinuirea adevăru- 
lui, mi-a răspuns apoi. Hai, spune-mi ce crezi cu adevărat! 

Ce credeam cu adevărat era faptul că Owen Armstrong reuşise 
să-mi pătrundă tainele ascunse ale sufletului, fără ca eu să-mi dau 
seama. Şi acest lucru mă tulbura nespus de tare. 

— Mi-a plăcut formatul emisiunii, am spus eu, dar melodiile 
sunt puţin cam... 

— Puțin cam cum? m-a întrebat el, ameninţându-mă cu dege- 
tele. Spune-mi niște adjective! În afară de „interesant”. 

— Zgomotoase, i-am răspuns. Bizare. 

— Bun, a spus el, dând din cap. Altceva? 

I-am studiat chipul cu atenţie, căutând indicii care să-mi spună 
că se simţea jignit sau supărat. N-am văzut nimic din toate astea, 
așa că am continuat. 

— Ei bine, primul cântec mi s-a părut... chinuitor pentru săr- 
manele timpane. lar al doilea, cel al formaţiei Misanthrope... 

— Descartes Dream. 

— M-a adormit. La propriu. 


— Se mai întâmplă. Continuă! m-a îndemnat el. 

Îmi vorbea cu atâta ușurință, de parcă nu-l deranja nimic din 
tot ce îi spuneam. Așa că am continuat. 

— Iar muzica interpretată la harpă m-a purtat cu gândul la o 
înmormântare. 

— Aha! Bun. Foarte bine. 

— Nici muzica techno nu mi-a plăcut. 

— Nici măcar una din piese? 

— Nu. 

— Bun, a repetat el, dând din cap. Opiniile tale sunt obiective. 
Îţi mulţumesc. 

Și cu asta s-a încheiat totul. Și-a luat iPod-ul şi a început să-l 
butoneze. Fără accese de furie, fără resentimente, fără supărare. 

— Atunci, nu ești supărat? l-am întrebat eu. 

— Că nu ţi-a plăcut emisiunea? mi-a răspuns, fără să-și ridice 
privirea spre mine. 

— Da. 

— Firește că nu, mi-a spus, ridicând din umeri. Ar fi fost gro- 
zav dacă ţi-ar fi plăcut. Dar majoritatea oamenilor îţi împărtășesc 
părerea, așa că nu e nimic surprinzător. 

— Şi asta nu te deranjează, am spus eu. 

— Nu prea. La început, am fost puţin dezamăgit. Dar deza- 
măgirea se vindecă. Altfel, ne-am pune cu toţii ștreangul de gât. 
Nu-i aşa? 

— Poftim? 

— Dar cântecul marinăresc? m-a întrebat apoi. 

Eu îl priveam nedumerită. 

— Corul de bărbaţi care evocă în versuri călătoriile pe mare. 
Cum ţi s-a părut? 


— Straniu, i-am răspuns. Cumplit de straniu. 

— Straniu, a repetat el încet. Aha! Bine. 

Tocmai atunci, un zgomot de voci și de pași mi-a atras atenţia, 
făcându-mă să-mi întorc privirea exact în clipa în care Sophie tra- 
versa curtea școlii împreună cu Emily. Am fost atât de preocupată 
de întâlnirea mea cu Owen de vineri, încât am uitat cu totul de 
confruntarea mea cu Sophie. În dimineaţa aceea, însă, în drum spre 
școală, teama mi s-a cuibărit din nou în suflet în timp ce mă între- 
bam ce avea să se mai întâmple. Până acum, însă, drumurile ni s-au 
intersectat doar o singură dată, moment în care Sophie m-a numit 
în șoaptă „târfă” și a trecut apoi mai departe. Vechea poveste! 

Acum, însă, când m-a văzut, a căscat ochii mari și a înghiontit-o 
ușor pe Emily, ţintuindu-mă apoi amândouă cu privirile. M-am 
făcut roșie la faţă ca racul și mi-am aţintit ochii asupra rucsacului 
pe care îl ţineam la picioare. 

Owen n-a observat, însă, nimic din toate astea, atent cum era 
să-și pună iPod-ul deoparte și să-și treacă mâna prin păr. 

— Deci, nu ţi-a plăcut nimic din muzica techno? m-a întrebat 
el. Nici măcar niște acorduri? 

— Nu, i-am răspuns, clătinând din cap. Îmi pare rău. 

— N-ai de ce. E părerea ta. În muzică, nu există noţiunea de 
„corect” sau „greșit”. Există doar nuanţe și tonalități. 

Sunetul clopoţelului m-a luat prin surprindere. Eram obișnuită 
cu pauzele de masă interminabile, dar aceasta părea să fi zburat 
într-o clipită. Mi-am luat rucsacul de jos şi am pus în el restul 
sendvișului, în timp ce Owen a sărit de pe zid, strecurându-și iPod-ul 
în buzunar și luându-și apoi și căștile. 

— Rămâne să ne mai vedem, i-am spus eu. 

— Da, mi-a răspuns, punându-și căștile la urechi. 


Mi-am luat și eu rucsacul și m-am ridicat în picioare. 

— Pe curând, mi-a spus apoi. 

În timp ce se îndepărta, mi-am aruncat din nou ochii spre banca 
unde stăteau Sophie și Emily. Încă mă fixau cu privirea. Sophie a 
spus ceva, iar Emily a zâmbit, clătinând din cap. Îmi închipuiam 
ce poveşti vor născoci despre noi. Dar niciuna nu va fi mai ciudată 
decât purul adevăr: că eu și Owen Armstrong eram doar prieteni. 

Cu gândul acesta în minte, am început să-l caut prin mulţime. 
L-am zărit îndreptându-se spre clădirea artelor plastice, cu căștile 
în urechi și rucsacul pe umeri. Și ele l-au urmărit, dar el nu le-a 
observat privirile scrutătoare. Şi chiar dacă ar fi făcut-o, nu i-ar fi 
păsat nici cât negru sub unghie. Și pentru asta îl invidiam cel mai 
mult — mai mult decât pentru francheţea, sinceritatea și celelalte 


trăsături ale sale. 


Nu am obţinut contractul cu cei de la Mooshka. Acest lucru nu 
m-a deranjat și nici nu m-a surprins, cel puţin, pe mine, deși mama 
părea dezamăgită. Eu răsuflam ușurată că totul se terminase în 
sfârșit și puteam să merg mai departe. A doua zi, însă, când mă 


pregăteam să iau prânzul la școală, un bilet mi-a zburat din rucsac. 


Annabel, 

Vreau să-ţi spun că sunt mândră de tine şi de tot ce-ai realizat şi nu tre- 
buie să fii descurajată pentru că n-ai obținut contractul cu agenţia Mooshka. 
A fost o competiție acerbă, susține Lindy, deşi te-au apreciat foarte mult. Am 
aranjat să ne întâlnim astăzi ca să discutăm despre alte proiecte care par ex- 
trem de interesante. O să-ți spun mai multe diseară. Își doresc o zi cât mai 


frumoasă. 
— Veşti proaste? 
Am tresărit speriată, apoi, ridicându-mi privirea, l-am văzut pe 


Owen stând în faţa mea. 

— Poftim? 

— Păreai stresată, a spus el, arătându-mi cu capul biletul din 
mâna mea. S-a întâmplat ceva? 

— Nu, i-am răspuns, împăturind hârtia și punând-o lângă mine. 
Totul e în regulă. 

S-a așezat pe zid, alături de mine, așa cum a făcut și cu o zi în 
urmă, dar nu atât de departe cum o făcea cândva. L-am privit sco- 
ţându-și iPod-ul din buzunar și scrutând apoi curtea școlii, stând 
rezemat cu palmele de zid. 

Eram conștientă de faptul că răspunsul pe care i-l dădusem nu 
reflecta întregul adevăr. Dar el nu avea de unde să știe asta. Și nici 
nu-l interesa, probabil. Cu toate acestea, am simţit nevoia de a 
Reformula și de a Repeta. Ca să zicem așa. 

— E chestia asta cu mama, i-am spus eu. 

Și-a întors capul spre mine, întrebându-se, probabil, dacă nu 
cumva eram nebună sau dacă știam despre ce vorbeam. 

— Chestie, a repetat el. Pentru pura ta informaţie, termenul e 
un surogat extrem de serios. 

Fireşte că este, mi-am spus eu în gând. 

— Toată povestea asta are legătură cu cariera mea de model, 
i-am explicat eu. 

— Model? a repetat el, nedumerit. O, da! Despre asta vorbea 
Mallory. Apari în reclame, nu? 

— Lucrez în domeniul ăsta de când eram copil. Și surorile 
mele au fost modele. De câtva timp, însă, mă tot gândesc să renunţ. 

Iată că am spus-o cu glas tare! Singurul lucru pe care îl rosteam 
numai în gând mi-a scăpat de pe buze, și asta în faţa lui Owen 
Armstrong. Era un pas atât de uriaș pentru mine, încât aș fi putut 


să mă opresc acolo. Dar din motive obscure, am continuat. 

— Este o situaţie extrem de complicată, am spus eu, deoarece 
mama s-a dedicat cu trup și suflet carierei mele, iar dacă voi re- 
nunţa, va suferi foarte mult. 

— Dar tu nu vrei să mai continui, a spus el. Corect? 

— Da. 

— Atunci, ar trebui să-i spui asta. 

— Nu e atât de ușor. 

— Nu? 

— Nu. 

Discuţia ne-a fost întreruptă în clipa aceea de un grup de bo- 
boci din anul întâi de liceu, care ieșeau pe ușile din stânga noastră, 
vorbind tare și râzând zgomotos. Owen s-a uitat la ei, apoi din 
nou la mine. 

— De ce nu e ușor să i-o spui? m-a întrebat el. 

— Pentru că nu-mi plac confruntările. 

El și-a îndreptat privirea spre Sophie, care stătea, ca de obicei, 
pe bancă împreună cu Emily, apoi și-a aţintit ochii asupra mea. 

— Nu sunt un combatant prea strălucit, am adăugat apoi. 

— Ce s-a întâmplat între voi două? 

— Între mine și Sophie? l-am întrebat eu, deși știam prea bine 
la ce se referea. 

El a încuviinţat din cap. 

— Am avut o mică neînțelegere în vară. 

Owen n-a spus nimic; știam că aștepta să-i ofer mai multe detalii. 

— Crede că m-am culcat cu prietenul ei, am adăugat eu. 

— Şi ai făcut-o? 

Trebuia să mă aştept să-mi pună o întrebare atât de tranșantă. 
Și cu toate astea, am simţit cum obrajii îmi iau foc. 


— Nu, i-am răspuns. N-am făcut-o. 

— Poate că ar trebui să-i spui asta. 

— Nu e atât de simplu. 

— Mmm, a spus el. Poţi să mă consideri nebun, dar am senza- 
ţia că ascult un laitmotiv. 

Mi-am aţintit ochii asupra mâinilor mele, gândindu-mă din 
nou cât de simplu îi era să intuiască atât de multe lucruri despre 
mine în mai puţin de o săptămână. 

— Așadar, dacă ai fi în locul meu, am spus eu, ai fi... 

— ... aș fi cât se poate de sincer, mi-a răspuns el. În ambele cazuri. 

— O spui de parcă ar fi atât de ușor, am zis eu. 

— Nu e ușor. Dar poţi s-o faci. E nevoie de puţină practică. 

— Practică? 

— În timpul Programului de Controlare a Mâniei, am jucat 
anumite roluri. Ca să ne obișnuim să gestionăm lucrurile cu mai 
multă seriozitate. 

— Aţi jucat anumite roluri, am spus, încercând să-mi imaginez 
despre ce vorbea. 

— Am fost nevoit s-o fac. Mi-au impus-o judecătorii, mi-a 
explicat el, oftând adânc. Dar metoda s-a dovedit salutară. Astfel, 
în momentul în care ne confruntăm cu o situaţie similară în reali- 
tate, ne putem ghida după un plan deja stabilit. 

— Aha! am spus. Cred că acum totul capătă sens. 

— Bine atunci, a continuat el, apropiindu-se încă puţin de 
mine. Îmaginează-ţi că sunt mama ta! 

— Poftim? 

— Sunt mama ta, a repetat el. Acum spune-mi că vrei să re- 
nunţi la modeling! 


— Nu pot să fac asta, am protestat eu, înroșindu-mă toată la faţă. 

— De ce nu? m-a întrebat el. Este chiar atât de greu să-ţi ima- 
ginezi că pot fi mama ta? Te îndoiești de talentul meu actoricesc? 

— Nu e vorba de asta, i-am răspuns. Doar că... 

— Să ştii că sunt un actor foarte bun. Toți cei din grupul nostru 
voiau să joc rolul mamei lor. 

— E... e ciudat, am spus, privindu-l uluită. 

— Nu e ciudat. E greu. Dar nu imposibil. Încearcă! 

Cu o săptămână în urmă, nu știam nici măcar ce culoare au ochii 
lui. Acum, eram deja rude. Cel puţin, deocamdată. Am tras adânc 
aer în piept. 

— Bine, am spus. Așadar... 

— Mama! a intervenit el. 

— Poftim? 

— Cu cât exerciţiile redau mai bine realitatea, cu atât sunt mai 
eficiente, mi-a explicat el. Dai totul sau nimic. 

— Bine, am spus din nou. Mama! 

— Da. 

Totul e atât de ciudat! mi-am spus în gând. Cu glas tare, am spus 
însă cu totul altceva: 

— Știu că toată chestia asta cu modelingul e foarte importantă 
pentru tine... 

Owen m-a oprit, ridicând o mână. 

— R şi R. Reformulează și repetă! 

— De ce? 

— Așa cum ţi-am spus deja, cuvântul chestie este un termen-su- 
rogat extrem de vag. Într-o confruntare, trebuie să te exprimi cât 
mai clar cu putință ca să nu dai naștere interpretărilor, mi-a expli- 
cat el, aplecându-se puţin spre mine. Știu că ţi se pare ciudat, a 


continuat el. Dar metoda funcţionează. Îţi promit. 

Cuvintele lui îmi ofereau prea puţină alinare, căci treceam de la 
stânjeneală la umilință. 

— Știu că modelingul este foarte important pentru tine și îţi 
conferă multă plăcere și satisfacţie, am spus eu. 

Owen a dat aprobator din cap, făcându-mi semn să continui. 

— Dar ca să fiu sinceră..., am adăugat eu, ascunzându-mi după 
ureche o şuviţă de păr. În ultimul timp, mă tot gândesc la asta și 
simt că... 

Ştiam prea bine că totul nu era decât un joc. Niște exerciţii fic- 
tive, nu pura realitate. Dar chiar și așa, aveam senzaţia că ceva 
pune stavilă cuvintelor mele. Miza era prea mare — dacă aveam să 
dau greș, acest lucru îmi va dezvălui nu doar teama pe care o nu- 
tream în faţa unei confruntări, ci mă va pune în același timp și 
într-o lumină cumplit de proastă. 

El aştepta să continui. 

— Nu pot să merg mai departe, i-am spus eu, evitându-i privirea. 

— Dar ai fost atât de aproape! a exclamat el, lovind zidul cu 
palma. Ai fost cât pe ce să treci pragul! 

— Îmi pare rău, i-am răspuns, luându-mi sendvișul. Pur și sim- 
plu... nu pot să merg mai departe, am adăugat cu glasul încordat. 

El m-a fixat o clipă cu privirea. Apoi, a ridicat din umeri. 

— Nu-i nimic, mi-a spus. Nu e o tragedie. 

Tăcerea s-a aşternut dintr-odată între noi. Habar nu aveam ce 
s-a întâmplat, dar mie mi se părea cu adevărat o tragedie. Apoi, 
l-am auzit pe Owen trăgând adânc aer în piept. 

— Vreau să-ţi spun ceva, a început el. Toată povara asta pe care 
o ţii în tine o să te doboare. Toate lucrurile pe care le păstrezi 
adânc ferecate în suflet te vor sufoca într-o bună zi. Te vor face 


să ţi pierzi minţile. 

Stiam că vorbea despre modeling. Dar cuvintele lui m-au pur- 
tat cu gândul la altceva, la cea mai mai mare taină a mea, la secre- 
tul pe care nu puteam să-l recunosc. Căci — dacă o rază de lumină, 
fie și un crâmpei, s-ar răsfrânge asupra lui — nu voi mai reuși ni- 
ciodată să-l ascund. 

— Trebuie să plec, am spus eu, îndesându-mi sendvișul în geantă. 
Trebuie... trebuie să vorbesc cu profesorul de engleză despre pro- 
iectul pe care îl am de făcut. 

— Aha! mi-a răspuns el. 

Îi simţeam ochii sfredelitori în ceafă, dar am reușit să nu-mi 
întorc privirea spre el. 

— Desigur, a adăugat apoi. 

M-am ridicat în picioare și mi-am luat geanta. 

— Ne vedem mai târziu. 

— Da, mi-a răspuns, luându-și iPod-ul. Pe curând. 

Am dat din cap și m-am îndepărtat, lăsându-l în urmă. Abia 
când am ajuns la ușile de la intrare, am îndrăznit să mă uit înapoi. 

Stătea în continuare acolo, cu capul în jos, și asculta muzică de 
parcă nimic nu s-ar fi întâmplat. Mi-am amintit prima impresie pe 
care mi-a creat-o — cea a unui individ primejdios și înfricoșător. 
Știam acum că mă înșelasem, că nu era deloc așa cum mi-l imagi- 
nasem. Cu toate acestea, Owen Armstrong era un om înspăimântă- 
tor: prin francheţea și firea lui tranșantă, cât şi prin faptul că aștepta 


același lucru de la toţi cei din jur, mă speria de moarte. 


La început, când m-am îndepărtat de Owen, m-am simţit ușu- 
rată. Dar n-a durat prea mult. 
Adevărul era — realizam eu odată cu trecerea timpului — că, 


în ciuda faptului că abia îl cunoşteam pe Owen, mi-am deschis 

sufletul în faţa lui cum n-o mai făcusem de foarte mult timp. Ştia 
despre conflictul meu cu Sophie, despre boala lui Whitney și des 
pre dorinţa mea de a renunţa la modeling. Păreau prea multe in 
formaţii împărtășite unei persoane cu care nu știam dacă merita 
riscul să mă împrietenesc. M-am convins de asta abia în clipa în 
care am văzut-o pe Clarke. 

Ne aflam pe coridorul școlii, după a șaptea oră de curs, iar ea îsi 
deschidea dulapul. Avea părul legat în două codițe de cal și purta 
blugi, un tricou negru și o pereche de pantofi negri, marca Mary 
Janes. O fată, pe care nu o cunoșteam, a trecut pe lângă ea și a stri- 
gat-o pe nume, iar Clarke s-a întors și a salutat-o, zâmbind. Urmă- 
ream o scenă cât se poate de firească dintr-o zi obișnuită, ca oricare 
alta, dar ceva m-a purtat cu gândul la noaptea aceea petrecută la 
piscină. Un alt moment în care am evitat un conflict, un moment în 
care mi-a fost teamă să fiu sinceră și să spun ce gândesc. Și astfel am 
pierdut o prietenă. Poate cea mai bună prietenă din viaţa mea. 

Era prea târziu ca să mai schimb ceva între mine şi Clarke, dar 
poate că mai aveam timp să schimb altceva. Poate chiar pe mine. 
Așa că am pornit să-l caut pe Owen. 

Într-o şcoală cu peste două mii de elevi, era ușor să te pierzi, ca 
să nu mai spun cât de ușor era să pierzi pe cineva în puhoiul acela 
de oameni. Dar Owen se distingea clar în mulţime, așa că — în 
momentul în care nu l-am găsit nici pe el și nu i-am văzut nici 
maşina — mi-am imaginat că plecase mai devreme. Dar când 
m-am urcat în mașină și am ieșit pe strada principală, l-am zărit, 
mergând pe jos, cu rucsacul în spate și căștile la urechi. 

Abia când am ajuns lângă el m-am gândit că s-ar putea să fac o 
greșeală. Dar viața îţi oferă adesea șansa să schimbi, dacă nu trecu- 


tul, măcar viitorul. Așa că am încetinit și am deschis fereastra. 


ASCULTĂ-ȚI INIMA O 159 


— Hei! l-am strigat eu, dar nu m-a auzit. Owen! 

Niciun răspuns. Atunci, am apăsat cu putere pe claxonul mași- 
nii aflat în centrul volanului. În cele din urmă, a întors capul. 

— Bună, m-a salutat, pe când cineva din spatele meu m-a claxo- 
nat violent, trecând apoi cu viteză pe lângă mine. Ce s-a întâmplat? 

— Unde ţi-e mașina? l-am întrebat. 

S-a oprit pe loc și și-a scos casca de la urechea stângă. 

— La reparat. Are niște probleme, mi-a răspuns el. 

Asta e! m-am gândit în sinea mea. Spune ceva! Orice! Dă-i drumul! 

— Asta e şi povestea vieţii mele, i-am spus eu, deschizându-i 


portiera. Hai, urcă! 


Capitolul 
Opt 


Când s-a urcat în mașină, Owen s-a lovit cu capul de tavanul 
prea scund pentru el. 

— Au! a exclamat, frecându-și fruntea și izbindu-se cu genun- 
chiul de bord. O, Doamne, ce mică e mașina asta! 

— Serios? N-am observat până acum şi am 1,70 metri înălțime. 

— E chiar atât de înaltă? 

— Eu așa credeam, i-am răspuns, uitându-mă la el. 

— Eu am 1,90, mi-a spus, încercând să împingă, cât mai de- 
parte de bord, scaunul, care era deja împins la maxim. 

A încercat apoi să-și sprijine braţul de fereastră, dar pentru că 
era prea mare, n-a reușit, așa că și-a schimbat poziţia și și-a reze- 
mat mâna pe abdomen. În cele din urmă, a lăsat-o să atârne pe 
lângă corp. 

— Cred că totul este relativ, a spus el apoi. 

— Stai comod? l-am întrebat eu. 

— Da, mi-a răspuns, vădit nestingherit, de parcă i se întâmpla 
adesea acest lucru. Îţi mulțumesc pentru că m-ai luat cu mașina. 

— N-ai pentru ce. Spune-mi doar unde să te duc! 

— Acasă, mi-a răspuns, încercând să găsească din nou o poziţie 


comodă pentru braţul său lung. Deocamdată, mergi drept înainte! 


ASCULTATI INIMA © 161 


Un timp, ne-am continuat drumul în tăcere. Ştiam că acesta 
era momentul să-mi pun sufletul pe tavă, să mă justific. Am tras 
adânc aer în piept, încercând să-mi fac curaj. 

— Cum de suporţi asta? m-a întrebat deodată. 

— Poftim? am spus eu, clipind nedumerită. 

— Este atâta liniște aici. Mi se pare chiar pustiu. 

— Unde? 

— Aici, mi-a răspuns, arătându-mi mașina. Conduci în tăcere. 
Fără muzică. 

— Ca să fiu sinceră, nici nu mi-am dat seama, i-am spus încet. 

S-a rezemat de speteaza scaunului, cu capul de tetieră. 

— Eu am observat imediat. Tăcerea este cumplit de stridentă. 

Replica lui era fie foarte complexă, fie era o figură de stil, un 
oximoron, de exemplu. Nu știam care dintre ele. 

— CD-urile mele sunt în consola din mijloc, dacă vrei să..., 
i-am spus eu. 

Nici n-am apucat să-mi duc gândul la bun sfârşit, că el a și 
deschis-o, scoțând din ea un vraf de CD-uri. În timp ce se uita 
printre ele, eu i-am aruncat o privire nervoasă. 

— Nu sunt preferatele mele, i-am spus eu. Dar asta e tot ce 
am aici. 

— Aha! mi-a răspuns, fără să-și ridice ochii spre mine. 

M-am concentrat din nou asupra drumului, auzind cum carca- 
sele CD-urilor zăngăneau în timp ce Owen se uita printre ele. 

— Drake Peyton, Drake Peyton... să înţeleg că îţi place muzica 
rock cu accente hippie? 

— Cred că da, i-am răspuns. 

E de rău, mi-am spus în gând. 


— L-am văzut live într-un concert pe care l-a ţinut vara trecută. 

— Aha! a repetat el. Alt CD cu Drake Peyton... și Alamance. 
Asta e muzică alt-country’, nu-i așa? 

— Da. 

— Interesant, a spus el. N-aș fi zis că îţi place... Tiny? Acesta e 
volumul lui cel mai recent, nu? 

— L-am luat în vară, i-am răspuns, încetinind la un semafor. 

— Atunci, ăsta e! a repetat el, clătinând din cap. Sunt surprins, 
trebuie s-o recunosc. N-aș fi crezut pentru nimic în lume că ești 
fan Tiny. Sau fan al muzicii rap. 

— De ce nu? 

— Nu ştiu, mi-a răspuns, ridicând din umeri. Cred că m-am 
bazat pe o premisă greșită. Cine ţi l-a făcut pe ăsta? 

M-am uitat la CD-ul pe care îl ţinea în mână și am recunoscut 
imediat literele înclinate. 

— Sora mea, Kirsten. 

— Îi place rockul clasic, a spus el. 

— Încă din liceu, i-am răspuns. Are de ani de zile pe perete un 
poster cu Jimmy Page. 

— Aha! a spus el, citind lista melodiilor. Are gusturi bune. E 
un album Led Zeppelin fără Szairway to Heaven. Melodia mea 
preferată este Thank You, a continuat Owen, vădit impresionat. 

— Serios? 

— Serios. Este un hit nemuritor, o baladă extraordinară. Ușor 
ironică, dar sinceră. Pot să-l pun? 

— Desigur, i-am răspuns. Îţi mulţumesc pentru că mi-ai cerut voie. 

— Trebuie să ceri voie, mi-a spus el, introducând CD-ul în apa- 
ratul meu. Numai un bădăran își permite să facă ce vrea în mașina 


altcuiva. Este un lucru cât se poate de serios. 


1 Alt-country sau alternative country — subgen al muzicii country. 

Discul a pârâit de câteva ori, apoi muzica a început să cânte în 
surdină. Owen a pus mâna pe butonul de volum, cerându-mi voie 
din priviri. Când am dat afirmativ din cap, a dat sonorul mai tare. 
Auzind primele acorduri, mi s-a făcut un dor nebun de Kirsten, 
care, în timpul ultimului an de liceu, a făcut o adevărată pasiune 
pentru rockul anilor '70, în special pentru albumul formaţiei Pink 
Floyd — Dark Side of the Moon — pe care'l-a ascultat săptămâni 
de-a rândul. 

Bântuită de aceste gânduri, m-am uitat din nou la Owen, care 
bătea darabana cu degetele pe genunchi. Kirsten n-ar ezita nicio 
clipă să spună ce gândește. Astfel, sub imperiul melodiilor ei, 
m-am hotărât să-i urmez exemplul. Sau, măcar, să încerc. 

— Îmi pare rău pentru ce s-a întâmplat astăzi, am spus eu, în 
cele din urmă. 

El și-a ridicat privirea spre mine. 

— Dar ce s-a întâmplat? 

Fu mi-am aţintit ochii asupra drumului, simțind cum obrajii 
îmi iau foc. 

— În timpul scenetei noastre, am luat-o razna și am plecat. 

Mă aşteptam să-mi dea un răspuns de genul: „Nu-i nimic” sau 
„Nu-ţi face probleme pentru asta!” Dar răspunsul a fost cu totul altul: 

— Ce-ai făcut tu înseamnă că ai luat-o razna? 

— Cred că da, i-am răspuns eu. 

— Aha! Bine, mi-a spus el. 

— Nu credeam că jocul nostru o să mă tulbure atât de tare, 
i-am explicat eu. Încerc să evit confruntările. Nu sunt un comba- 


tant prea strălucit, după cum bine ai văzut. Așa că... îţi cer iertare. 

— Nu e nicio problemă, mi-a răspuns, lovindu-se cu cotul de 
ușă, în timp ce încerca să-și găsească o poziţie mai comodă pe 
scaun. De fapt... 

Am așteptat să-și ducă gândul la bun sfârșit. Pentru că nu o 


mai făcea, am reluat ideea: 


— De fapt...? 
— Mie nu mi se pare că ai luat-o deloc razna, a spus el. 
— Nu? 


— În concepţia mea, s-o iei razna înseamnă să ridici vocea, a 
continuat el, clătinând din cap. Să ţipi. Cu venele umflate, gata 
să-ţi explodeze. Să loveşti oamenii în parcări. Lucruri de acest gen. 

— Nu fac așa ceva, am spus eu. 

— Nici nu spun s-o faci, a continuat el, trecându-și mâna prin 
păr; în clipa aceea, inelul de pe degetul mijlociu a captat lumina 
soarelui, strălucind cu putere. E doar o metaforă, a adăugat apoi. 
La următoarea stradă, ia-o la dreapta! 

Când am virat, așa cum mi-a spus, am ajuns pe o stradă străju- 
ită de copaci. Toate casele erau mari, prevăzute cu verande întinse. 
Am trecut pe lângă o ceată de copii, care jucau hochei pe role, apoi 
pe lângă un grup de femei însoţite de bebeluși în cărucioare. 

— Gata, am ajuns, mi-a spus el. Casa aceea gri. 

Am încetinit, apoi am oprit lângă trotuar. Era o casă frumoasă, 
cu o verandă mare, pe care se afla un balansoar. Treptele de la in- 
trare erau împodobite cu ghivece de flori de un roz aprins. O pi- 
sică portocalie stătea pe aleea din faţa casei și se întindea la soare. 

— Impresionantă! am spus eu. 

— Nu e din sticlă, mi-a răspuns. Dar e frumoasă. 

Am rămas, pentru o clipă, în tăcere, așteptând de această dată 


ca el să coboare din mașină. 

— Voiam să-ţi mărturisesc, m-am încumetat eu în cele din 
urmă, că ai avut dreptate în tot ce mi-ai spus mai devreme. Este 
greu să ţii totul ferecat în tine. Dar mie... îmi este și mai greu să-mi 
pun sufletul pe tavă. 

Nu știam de ce simţeam nevoia să spun toate aceste lucruri. 
Poate ca să mă justific. În faţa lui sau a mea. 

— Da, e adevărat, mi-a răspuns el. Dar trebuie să-ţi eliberezi 
sufletul. Altfel, rana va colecta tot mai mult puroi, iar buba se va 
sparge la un moment dat. 

— Vezi, tocmai asta e problema, i-am spus eu. Nu suport să 
văd oameni mânioși. 

— Dar mânia nu este un lucru rău, mi-a explicat el. Este un 
sentiment uman. lar pe de altă parte, doar pentru că cineva e su- 
părat la un moment dat, nu înseamnă că va rămâne așa pentru 
totdeauna. 

Mi-am aţintit ochii asupra volanului, jucându-mă cu marginile 
acestuia. 

— Nu ştiu ce să spun în privinţa asta, i-am răspuns eu. Din 
experienţa mea, când oamenii apropiaţi se supără pe mine, o fac 
pentru totdeauna. Mânia lor esze definitivă. Totul se schimbă. 

Owen n-a mai rostit niciun cuvânt. Tăcerea ne-a fost între- 
ruptă doar de lătratul unui câine aflat undeva la câteva case depărtare. 

— Poate că nu ţi-au fost atât de apropiaţi cum ţi-ai închipuit. 

— Adică? 

— Adică, dacă o persoană îţi este cu adevărat apropiată, un mic 
conflict între voi nu înseamnă nimic, iar relaţia voastră rămâne 
aceeași. Se mai întâmplă între prieteni. Este un lucru cât se poate 


de firesc. Trebuie doar să dezamorsezi conflictul. 

— Să dezamorsez conflictul, am repetat eu. Nu cred că aș şti să 
fac asta. 

— E normal, mi-a răspuns. Dat fiind că eviţi confruntările de 
la bun început. 

CD-ul continua să meargă, redând acum un cântec al forma- 
ţiei Rush, în timp ce un minivan a trecut pe lângă noi, stârnind un 
vârtej de frunze uscate. Habar nu aveam câte minute trecuseră de 
când stăteam acolo. Părea un timp îndelungat. 

— Ai răspunsuri la toate problemele, i-am spus eu. 

— Nu e adevărat, mi-a ripostat, răsucindu-și pe deget unul din- 
tre inele. Mă străduiesc să găsesc soluţii, în funcţie de circumstanțe. 

— Şi reușești? l-am întrebat eu. 

— Ştii cum e, mi-a răspuns, ridicându-şi privirea spre mine. 
O iei pas cu pas. 

Replica lui mi-a stârnit un zâmbet. 

— Îmi plac inelele tale, i-am spus, arătându-i-le cu capul. Sunt 
identice? 

— Aproape. Nu în totalitate. 

Și l-a scos apoi pe cel de pe mâna stângă și mi l-a întins. 

— Joacă rolul unor secvenţe de genul înainte și după. Rolly mi 
le-a făcut. Tatăl lui este bijutier. 

— El l-a făcut? am întrebat eu, simțind în mână greutatea ine- 
lului de argint. 

— Nu inelul, mi-a răspuns. Ci cuvintele gravate în interior. 

Am răsucit ușor inelul și am văzut gravate pe banda din in- 
terior, cu litere de-o șchioapă, frumoase și elegante, cuvintele: 
DU-TE DRACULUI! 


— Interesant! am comentat eu. 

— Un exemplu de rafinament, nu? a spus el, făcând o grimasă. 
Se referă la perioada mea de dinaintea arestării. Eram puţin cam... 

— Mânios? 

— Am putea spune și așa. Pe acesta l-a gravat după ce am ter- 
minat Programul de Controlare a Mâniei. 

Și-a scos apoi și celălalt inel și mi l-a arătat. Avea același mo- 
del și aceeași mărime, iar cuvintele gravate spuneau: SAU MAI 
BINE NU. 

— E bine să-ţi cunoşti întotdeauna opţiunile, i-am spus râ- 
zând, dându-i inelul înapoi. 

— Exact, mi-a răspuns, cu un zâmbet pe buze. 

Am simţit cum mă înroșesc din nou la faţă, fără să mă simt însă 
nici stânjenită, nici neliniștită — ci copleșită de un sentiment cu 
totul diferit. Un sentiment pe care n-aș fi crezut vreodată că îl voi 
simţi în preajma lui Owen Armstrong. Momentul ne-a fost însă 
spulberat de o voce, 

— Annabel! 

M-am uitat în dreapta — era Mallory. La un moment dat, în 
timpul discuţiei noastre, apăruse la geamul lui Owen, de unde 
acum îmi zâmbea cu gura până la urechi și îmi făcea cu mâna. 

— Bună. 

— Bună, i-am răspuns și eu. 

I-a făcut semn lui Owen să deschidă fereastra, iar el s-a supus, 
încet și fără tragere de inimă. Imediat ce a avut suficient spaţiu, 
și-a introdus capul înăuntru, exclamând: 

— O, Doamne, cât de mult îmi place bluza ta! E de la Tosca? 

— S-ar putea, i-am răspuns, privindu-mi piesa vestimentară ce 


stârnise atâta admiraţie. Mi-a cumpărat-o mama. 

— Cât de norocoasă poţi să fii! Ador hainele celor de la Tosca. 
Este magazinul meu preferat din întreaga lume. Vii înăuntru? 

— Înăuntru? am repetat eu. 

— În casă. Rămâi la masă? Trebuie să rămâi la masă. Nici nu se 
pune problema. 

— Mallory! a strigat-o Owen, frecându-și faţa cu mâna. Te rog 
să nu mai ţipi! 

Ea l-a ignorat și și-a introdus și mai mult capul în mașină. 

— Aş vrea să-ţi arăt camera mea, a spus ea, cu ochii mari și 
încântați. Şi hainele, și... 

— Mallory! a strigat-o Owen din nou. leși din mașină! 

— Îi place ţinuta mea? m-a întrebat ea, retrăgându-se ușor ca 
s-o pot vedea. 

Purta un tricou simplu și alb, o jachetă scurtă, blugi cu manșete 
răsucite și ghete lucioase, cu talpă groasă. După ce-a făcut o piruetă, 
și-a băgat din nou capul pe fereastră. 

— M-am inspirat după ţinutele lui Nicholls Lake. Este cântă- 
reaţa mea preferată acum. E genul punk. 

Owen s-a rezemat de spătarul scaunului, lovindu-se cu capul 
de tetieră. 

— Nicholls Lake nu e punk, a spus el, încet. 

— Ba da, este, l-a contrazis Mallory. Și astăzi sunt și eu! 

— Mallory, am mai vorbit despre asta. Ai uitat? Ţi-am explicat 
care este definiţia termenului punk, a spus Owen. 45 ascultat CD-ul 
formaţiei Black Flag pe care ți l-am dat? 

— E cumplit de zgomotos, i-a răspuns ea. Și nici nu poţi să 
cânţi cu ei. Nicholls Lake este mult mai bună. 

— Mallory! a repetat el, trăgând adânc aer în piept. N-ai pu- 


tea să... 

Tocmai atunci, în pragul ușii, a apărut o femeie înaltă, cu părul 
negru — mama lui Owen, probabil — care a strigat-o. Mallory i-a 
aruncat o privire mânioasă. 

— Trebuie să plec, ne-a anunţat ea, aplecându-se și mai mult, 
încât aproape că își lipea chipul de cel al lui Owen. Dar o să mai 
vii și altă dată, da? 

— Fireşte, i-am răspuns. 

— La revedere, Annabel. 

— La revedere. 

S-a retras, zâmbind, din mașină, și mi-a făcut cu mâna. l-am răs- 
puns și eu la fel și am urmărit-o apoi, împreună cu Owen, străbă- 
tând aleea din faţa casei și întorcându-și mereu privirea spre noi. 

— Așadar, acum e punk, am spus eu. 

Owen nu mi-a răspuns. Îl auzeam, în schimb, trăgând cu zgo- 
mot aer în piept, de câteva ori la rând. 

— Aşa îţi manifești tu mânia? l-am întrebat eu. 

— Nu, mi-a răspuns, dând afară aerul din plămâni. Așa îmi 
manifest eu supărarea. Nu știu ce-i cu ea. Cred că toate surorile 
sunt la fel. Te calcă pe nervi. 

— ... povestea vieţii mele, i-am spus eu. 

S-a așternut din nou tăcerea. Şi de fiecare dată, îmi spuneam că 
o să coboare din mașină și o să plece, și astfel, totul se va termina. 
Şi îmi doream cu şi mai multă ardoare să n-o facă. 

— Spui adesea asta. 

— Ce anume? 

— „E şi povestea vieţii mele.” 

— Tu ai spus-o primul. 

— Serios? 


— În ziua aceea, în spatele școlii, i-am reamintit eu, dând din cap. 

— Aha! a spus el, fără să mai rostească vreun cuvânt. Dacă stai 
bine și te gândești, a continuat Owen, rupând apoi tăcerea, este un 
lucru cât se poate de ciudat. Rolul expresiei este să-ţi confere sim- 
patia interlocutorului. Dar nu este deloc așa. Ba, dimpotrivă, îi dai 
de înţeles că povestea ta se repetă, că nu e nimic unic în tot ce spui. 

M-am gândit la cuvintele sale în timp ce câţiva copii au trecut 
cu rolele pe lângă noi, ţinând pe umeri crose de hochei. 

— Ai dreptate, am spus eu în cele din urmă, dar ai putea să pri- 
vești lucrurile și altfel. Ca de exemplu, indiferent cât de prost merg 
lucrurile, poţi să relaţionezi cu interlocutorul. 

— Aha! Vrei să spui, așadar, că relaţionezi cu mine. 

— Nu. Nicidecum. 

— Drăguţ din partea ta! mi-a răspuns, râzând, întorcându-și 
capul spre fereastră. 

I-am surprins profilul și mi-am amintit de zilele în care îl ana- 
lizam de la distanţă. 

— De acord, am spus apoi. Poate doar foarte puţin. 

S-a întors din nou cu fața spre mine și am avut din nou același 
sentiment indescifrabil, întrebându-mă — în tăcerea ce se așternuse 
între noi — ce se întâmpla cu adevărat. Apoi, a deschis portiera. 

— Îşi mulţumesc din nou pentru că m-ai luat cu mașina, mi-a 
spus el. 

— N-ai pentru ce. Oricum, îţi eram datoare. 

— Nu e adevărat, mi-a răspuns, reușind cu greu să iasă din 
mașină. Ne vedem mâine atunci. 

A închis ușa în urma lui, apoi și-a luat geanta și s-a îndreptat 
spre casă. L-am urmărit până când a intrat înăuntru. 

Când am pornit la drum, întreaga după-amiază mi se părea ciu- 


dată, aproape ireală. Mintea îmi era bântuită de un iureș de gânduri, 

prea multe ca să le pot înțelege. Dar în timp ce mergeam, mi-am 
dat seama că mai era ceva ce mă deranja: CD-ul se oprise și nu 
mai cânta muzica. Înainte, poate că nici n-aş fi observat; acum, 
însă, tăcerea mi se părea, dacă nu asurzitoare, cel puţin tulbură- 
toare. Nu prea știam ce înseamnă asta. Dar am dat oricum drumul 


la radio. 


Capitolul 
NOUQ 


Frumoasa și bestia. Un cuplu ciudat!. Shrek și Fiona. Puhoiul 
de zvonuri se revărsase și ne purta pe valurile sale. În următoarele 
săptămâni, așa-zisa noastră „relaţie”, căci nici nu știam cum să de- 
finesc ce făceam noi pe zid în pauza de masă, se desfășura sub 
semnul numelor și poreclelor răutăcioase. Habar nu aveam cum să 
caracterizez „legătura” noastră. Căci nu eram nici împreună, dar 
nu eram nici străini. Ne aflam undeva la mijloc. 

Indiferent de situaţie, unele lucruri deveniseră cât se poate de 
clare între noi. În primul rând, stăteam mereu împreună. În al 
doilea rând, i-am făcut mereu zile fripte pentru că nu mânca ni- 


A. 


mic — mi-a mărturisit că își cheltuia întotdeauna banii de mân- 
care pe CD-uri cu muzică — până când l-am convins să împărțim 
prânzul pe care mi-l pregătea mama. Și în al treilea rând, obişnuiam 
să ne certăm. Nu, nu ne certam propriu-zis. Discutam, mai exact. 
Iniţial, vorbeam numai despre muzică — subiectul preferat al 
lui Owen, unde se simţea ca peștele în apă. Când îi împărtăşeam 
părerile, eram inteligentă și luminată. Când nu eram de acord cu 
el, atunci gusturile mele în materie de muzică erau îndoielnice. De 
obicei, discuţiile cele mai aprinse le purtam la începutul săptămânii, 


! The Odd Couple , în original, comedie scrisă de dramaturgul și scenaristul ame- 
rican Neil Simon. 

când analizam împreună emisiunea lui de la radio, pe care acum o 
ascultam cu fidelitate în fiecare duminică de dimineaţă. Îmi era 
greu să cred că, în trecut, ezitam să-i spun ce gândesc. Acum, cu- 
vintele îmi veneau de la sine. 

— Glumești, fără doar și poate! a spus el, într-o zi de luni, clă- 
tinând din cap. Nu ţi-a plăcut piesa celor de la Baby Bejesuses? 

— Te referi la cea alcătuită din tot felul de sunete de tipul 
„touch screen”? 

— N-au fost numai sunete gen „touch screen”, a protestat el, 
indignat. Au mai fost şi alte acorduri. 

— Ca de exemplu? 

M-a pironit o clipă cu privirea, ţinând în mână jumătate din 
sendvișul meu cu carne de curcan. 

— Ca de exemplu, mi-a răspuns, mușcând din sendviș, ceea ce 
însemna că se împotmolise și își căuta cuvintele. 

După câteva clipe, în care a mestecat și a înghiţit îmbucătura, 
a continuat: 

— Cei de la Baby Bejesuses sunt inovatorii acestui gen muzical. 

— Atunci, ar trebui să fie în stare să compună o piesă folosind 
și alte acorduri, nu doar sunetele tastaturii de la telefon. 

— Acesta este un exemplu de L-I, mi-a atras el atenţia, îndrep- 
tând sendvișul spre mine. Ai grijă! 

L-I însemna Limbaj Inflamator. La fel ca și R și R sau ter- 
meni-surogat, L-I a devenit o parte din vocabularul meu zilnic. 
Dacă petreceai mai mult timp în compania lui Owen, beneficiai 
de cursuri gratuite de controlare a mâniei. 

— Ştii prea bine că nu-mi place muzica techno, am spus eu. 


Așa că n-ar trebui să-mi mai ceri părerea în această privinţă. 

— Nu generaliza! a ripostat el. Cum poţi să respingi un întreg 
gen muzical? Tragi concluzii pripite. 

— Nu e adevărat, i-am răspuns eu. 

— Şi atunci, cum ţi-ai defini atitudinea? 

— Francheţe — îţi spun pur şi simplu ce gândesc. 

M-a țintuit iar cu privirea. Apoi, oftând adânc, a mușcat din 
nou din sendviș. 

— Bine, a spus el, mestecând îmbucătura. Să mergem mai de- 
parte! Ce părere ai de piesa thrash metal a formaţiei Lipswitches? 

— Prea zgomotoasă. 

— Așa și trebuie să fie! Doar e thrash metal! 

— Nu m-ar deranja zgomotele dacă ar mai avea și alte calităţi, 
i-am răspuns eu. Doar că în piesa asta interpreţii nu fac altceva 
decât să ţipe cât îi ţine gura de tare. 

— Aşadar, nu-ţi place nici muzica techno, nici thrash metal, a 
spus el, băgând în gură ultima coajă de pâine. Ce-a mai rămas? 

— Celelalte genuri muzicale, i-am răspuns. 

— Celelalte genuri muzicale, a repetat el, ușor şovăitor, nefiind 
încă pe deplin convins. Bine. Ce zici de ultima piesă difuzată, cea 
cântată la g/ockenspiel'? 

— La glockenspiel? 

— Da. Cea cântată de Aimee Decker. Acordurile de contrabas 
de la început au fost apoi însoţite de yodeling și pe urmă... 

— Yodeling? am spus eu. Sunetele acelea au fost yodeling? 

— Să nu-mi spui că nu-ţi place nici pode/ingu A 

Și aşa mai departe. Uneori, discuţiile noastre deveneau destul 


de încinse, dar fără să atingă vreodată graniţele agresiunii verbale. 


' Instrument de percuție alcătuit din lame metalice așezate pe un suport, care, 
lovite cu ciocănele de lemn, scot sunete asemănătoare cu clinchetul de clopoțel. 

Adevărul era că aşteptam să iau prânzul în compania lui Owen cu 
mai multă nerăbdare decât aș fi vrut să recunosc. 

Printre discuţiile noastre despre punk, big band și swing, dar și 
despre calităţile îndoielnice ale muzicii techno, aflam tot mai 
multe lucruri despre el. Știam acum, de exemplu, că — deși a fost 
mereu pasionat de muzică — abia după divorţul părinţilor lui, sur- 
venit în urmă cu un an și jumătate, a devenit — ca să-l citez — 
„realmente obsedat” de această artă. Se pare că despărţirea s-a încheiat 
extrem de urât, cu acuzaţii de-o parte și de-o alta. Muzica a deve- 
nit, astfel, pentru el, o cale de scăpare. Totul se schimba și se în- 
cheia — muzica rămânea, însă, izvorul său inepuizabil de energie. 

— Practic, mi-a spus el într-o bună zi, când nu vorbeau unul cu 
celălalt, eu mă trezeam prins la mijloc, jucând rolul de intermediar. 
Nu reușeam niciodată să-i mulțumesc. Dacă eram de acord cu 
unul dintre ei, celălalt făcea pe victima, iar eu primeam măciucile 
în cap. Dacă nu eram de acord, atunci însemna că eram părtinitor. 
Nu aveam șanse de izbândă. 

— Probabil că ţi-a fost tare greu, i-am spus eu. 

— A fost oribil. Atunci, am început să mă orientez spre genurile 
muzicale obscure. Dacă nu se știa nimic despre ele, atunci nimeni 
nu avea cum să-mi influenţeze părerea. Nu se punea problema 
unei căi greșite sau corecte, a continuat el, alungând cu mâna o 
albină, care ne tot dădea târcoale. Cam în această perioadă, am 
început să ascult un post de radio care emitea în Phoenix — 
KXPC. Aici, lucra un D] care difuza în weekend, târziu în noapte, 
niște piese muzicale extrem de obscure. Muzică tribală, un gen de 
muzică punk underground sau sunetul picăturilor de apă ce cad 
de la robinet. Lucruri de acest gen. 


— Sunetul picăturilor de apă ce cad de la robinet? am repetat eu. 

El a încuviinţat din cap. 

— Asta e muzică? l-am întrebat apoi. 

— Se pare că nu e pentru toată lumea, mi-a răspuns, aruncân- 
du-mi o privire piezișă. 

Eu i-am zâmbit. 

— Dar tocmai despre asta este vorba. Despre un teritoriu cu 
totul neexplorat. Am început să notez numele pieselor pe care 
DJ-ul le difuza și le căutam apoi la magazinele de CD-uri sau 
online. Reușeam astfel să mă concentrez asupra altor lucruri, igno- 
rând în același timp discuţiile și ţipetele de acasă. 

— Serios? Se ajungea la ţipete? 

— Nu era chiar atât de rău, mi-a răspuns, ridicând din umeri. 
Dar erau frecușuri de ambele părți. Ca să fiu sincer, însă, tăcerea 
era și mai cumplită. 

— Mai cumplită decât ţipetele? 

— Mult mai cumplită, mi-a răspuns, dând din cap. Cel puţin, 
în cazul unor discuţii, știi ce se întâmplă. Sau îţi faci o idee. Tăce- 
rea, însă... poate însemna orice. E... | 

— Cumplit de asurzitoare, i-am dus eu gândul la bun sfârșit. 

— Exact, a subliniat el. 

Așadar, lui Owen nu-i plăcea tăcerea. lată și alte lucruri care 
nu-i plăceau: untul de arahide (prea uscat), mincinoşii (lucru de la 
sine înţeles) și oamenii care nu dădeau bacșiș (se pare că nu era 
chiar atât de bine plătit pentru pizza pe care o livra clienţilor). Și 
acestea erau doar cele pe care mi le mărturisise până atunci. Poate 
datorită Programului de Controlare a Mâniei, Owen nu se sfia 
niciodată să spună ce-l deranja. 

— Tu nu faci la fel? m-a întrebat el, când am adus acest subiect 


în discuţie. 

— Nu, i-am răspuns. Firește, și pe mine mă deranjează anu- 
mite lucruri. 

— Ca de exemplu? 

Mi-am îndreptat automat ochii spre Sophie, care stătea la lo- 
cul ei obișnuit pe bancă și vorbea la telefon. 

— Muzica techno, i-am răspuns, în schimb. 

— Ha, ha! a râs el. Fii serioasă! 

— Nu știu, am spus, alegând coaja senvișului. Cred că surorile 
mele. Uneori. 

— Şi altceva? 

— Nu-mi vine nimic altceva în minte, i-am răspuns. 

— Hai nu zău! Vrei să spui că singurele lucruri care te ener- 
vează sunt surorile tale și un anumit gen de muzică? Și vrei să te 
cred? Tu nu ești un om normal? 

— Poate că nu sunt atât de mânioasă ca tine, i-am răspuns. 

— Nimeni nu este atât de mânios ca mine, mi-a ripostat, calm 
ca de obicei. Acesta e adevărul. Dar chiar și pe zine trebuie să te 
deranjeze anumite lucruri. 

— Poate că mă deranjează. Dar în clipa asta nu-mi vine nimic 
în minte. 

El și-a dat ochii peste cap. 

— Și de ce spui că nimeni nu e atât de mânios ca tine? Cum 
rămâne cu Programul de Controlare a Mâniei? 

— Ce-i cu el? 

— Nu este menit să-ţi mai domolească mânia? 

— Scopul programului nu este să-ţi domolească mânia. 

— Nu? 

— Nu, mi-a răspuns, clătinând din cap. Mânia este un senti- 


ment inevitabil. Exact cum îi spune și numele, programul te ajută 

să-ţi controlezi mânia. Să ţi-o manifești într-un mod mult mai 
eficient decât să lovești oamenii în parcări. 

Dacă, la început, m-am îndoit, acum nu mai aveam nicio um- 
bră de îndoială: Owen era întotdeauna debordant de sincer. Dacă 
îi puneai o întrebare, obţineai mereu un răspuns. Un timp, însă, 
l-am supus la diverse teste, cerându-i părerea despre anumite 
lucruri ca, de exemplu, ţinutele mele vestimentare („Nuanţa asta 
nu te avantajează prea mult”, mi-a spus, referindu-se la o bluză de 
culoarea piersicii), impresia pe care i-am creat-o iniţial („Mi s-a 
părut că eşti perfectă şi complet inabordabilă”) și viaţa lui amo- 
roasă („Inexistentă, în prezent”). 

— Există vreun lucru pe care nu l-ai mărturisi vreodată? l-am 
întrebat într-o bună zi, după ce mi-a spus că — deși noua mea 
tunsoare îmi venea bine — prefera să am părul mai lung. 

— M-ai întrebat ce părere am, mi-a răspuns, luând un covrig 
din punga aflată între noi. De ce mă mai întrebi dacă nu vrei un 
răspuns sincer? 

— Nu mă refer la tunsoarea mea. Ci, așa, în general. 

Mi-a aruncat o privire suspicioasă, băgând covrigul în gură. 

— Vorbesc cât se poate de serios. Nu te întrebi niciodată dacă 
n-ar trebui să treci sub tăcere un anumit lucru? Că poate nu e bine 
să-l mărturisești cuiva? 

A căzut un timp pe gânduri. 

— Nu, mi-a răspuns în cele din urmă. Ți-am spus deja — nu 
suport oamenii care mint. 

— Dar nu e vorba de minciună aici. Ci de a nu spune un anu- 
mit lucru. 


— Şi e vreo diferenţă între cele două noţiuni? 

— Firește, i-am răspuns. Una presupune denaturarea în mod 
deliberat a adevărului. Cealaltă doar tăinuirea lui. 

— Da, e adevărat, mi-a răspuns, luând un alt covrig. Dar tot 
înșelăm pe cineva. Pe noi înșine. Am dreptate? 

Íl priveam, analizându-i spusele în gând. 

— Nu ştiu, i-am răspuns domol. 

— De fapt, dacă stăm bine și ne gândim, tăinuirea adevărului e 
un lucru mult mai grav decât minciuna. Măcar noi ar trebui să 
recunoaştem adevărul. Dacă nu avem încredere în noi înșine, în 
cine altcineva am putea avea? Înţelegi ce vreau să spun? 

N-aș fi putut niciodată să-i mărturisesc acest lucru, dar Owen 
mă inspira extraordinar de mult. Micile minciuni nevinovate pe 
care le spuneam zilnic, lucrurile pe care le tăinuiam adesea, mo- 
mentele în care nu eram sinceră pe deplin — pe toate le percepeam 
acum cu multă acuitate. Conștientizam, de asemenea, sentimen- 
tele extraordinare pe care le simţeam ori de câte ori reușeam să 
spun cuiva ce gândesc. Chiar dacă era vorba doar de muzică. Sau nu. 

Într-o zi, în pauza de masă, Owen și-a pus rucsacul pe zid, 
între noi, și a scos din el un vraf de CD-uri. 

— Uite! mi-a spus apoi, întinzându-mi-le. Sunt pentru tine. 

— Pentru mine? Dar ce conţin? 

— O privire de ansamblu, mi-a explicat el. Am vrut să fac mai 
multe, dar CD-writer-ul meu a cam dat semne de oboseală. Așa 
că ţi-am făcut doar câteva. 

În concepţia lui Owen, „câteva” CD-uri însemnau, după calcu- 
lele mele, cam zece discuri. Privindu-le pe cele de deasupra, am 
văzut că fiecare dintre ele avea un titlu — HIP HOP ADEVĂRAT, 
INCANTAȚII ȘI CÂNTECE MARINĂREȘTI (DIVERSE), MU- 
ZICĂ DE JAZZ (SUPORTABILĂ), INTERPREȚI ADEVĂRAȚI 


180 © Sarah Dessen 


CARE CÂNTĂ MUZICĂ ADEVĂRATĂ — și o listă cu numele 
pieselor. M-am gândit că acesta era, probabil, rezultatul unei dis- 
cuţii aprinse despre stoner rock! pe care am avut-o cu o zi în urmă, 
când Owen a ajuns la concluzia că, din cauza lipsei de informare, 
cunoștințele mele de muzică erau — ca să-l citez — „mediocre și 
anemice”. Acesta era, așadar, remediul său: un abecedar personal, 
împărţit în capitole. 

— Dacă o să-ţi placă ceva din toate astea, o să-ţi dau mai multe, 
a continuat el. Atunci când vei fi pregătită să aprofundezi genurile. 

Am luat vraful de CD-uri și m-am uitat printre celelalte titluri. 
Unul era cu muzică country, altul cu artiști britanici sau cântece 
folk. Când am ajuns la ultimul, am văzut că doar trei cuvinte erau 
scrise pe el: ASCULTĂ ȘI ATÂT! 

Acest lucru mi-a stârnit imediat suspiciuni. 

— E muzică techno? l-am întrebat eu. 

— Nu-mi vine să cred că te-ai gândit imediat la asta, a spus el, 
vădit jignit. O, Doamne! 

— Owen! 

— Nu e muzică techno. 

L-am privit, fără să spun nimic. 

— Toate celelalte CD-uri conţin albumele unor interpreţi — 
sunt niște liste sau concepte bine definite. Un manual, dacă vrei. Pe 
acestea ar trebui să le asculți mai întâi. Apoi, când crezi că ești pregă- 
tită — bine pregătită — ascultă-l pe ăsta! Aici, vei găsi... mai mult. 

— Bine, i-am răspuns. Acum chiar că m-ai făcut circumspectă. 


' Stoner rock — subgen muzical care îmbină elemente de heavy metal tradiţional, 
rock psihedelic, blues rock, acid rock și doom metal. 

— S-ar putea să nu-ţi placă deloc, a continuat el. Sau poate că 
P P , 
da. S-ar putea să-ti ofere răspunsuri la toate întrebările existentiale. 
P 

Ín asta constă frumusețea lui. Ințelegi? 

Mi-am aruncat din nou privirea asupra carcasei CD-ului. 

— „Ascultă și atât!” 

— Exact. Nu critica ṣi nici nu judeca! Ascultă doar! 

` J 

— Şi apoi? 

— Şi apoi, îţi poţi forma o părere. Corect? 

Da, mi se părea corect. Fie că este vorba de un cântec, de o 
persoană sau de o poveste, nu ai cum să-ţi faci o idee doar dintr-un 


pasaj, o privire sau un fragment dintr-un cor. 


— Bine, i-am răspuns, strecurând discul sub celelalte CD-uri. 


De acord. 


— Grace! a spus tata, uitându-se din nou la ceas. E timpul să 
plecăm. 

— Ştiu, Andrew. Sunt aproape gata, i-a răspuns mama, luân- 
du-și geanta și punându-și-o pe umăr. Annabel, v-am lăsat bani ca 
să luaţi o pizza diseară, iar mâine puteţi să gătiţi ce vreţi. Am fost 
la cumpărături, așa că aveţi ce să mâncaţi. Bine? 

Am dat aprobator din cap, în timp ce tata se agita nerăbdător 
în pragul ușii. 

— Oare ce-am făcut cu cheile de la mașină? a spus ea apoi. 

— N-avem nevoie de cheile tale, i-a spus tata. Oricum, conduc eu. 

— Dar toată ziua de mâine și jumătate din cea de luni o să stau 
în Charleston cât timp tu te afli la întruniri, i-a răspuns ea, înce- 
pând să scotocească prin geantă. Poate mai ies și eu puţin din hotel. 

Tata, care stătea de mai bine de douăzeci de minute în pragul 


ușii ce dădea spre garaj, s-a rezemat de clanţă, expirând cu zgomot 


182 © Sarah Dessen 


aerul din plămâni. Era sâmbătă de dimineaţă, iar părinţii mei ar fi 
trebuit să plece de mult spre Carolina de Sud, unde urma să aibă 
loc o conferință a arhitecţilor. 

— Atunci, le poţi lua pe ale mele, i-a spus el, dar ea l-a ignorat 
și a început să-și scoată lucrurile din geantă, etalându-și pe blatul 
de bucătărie portofelul, un pachet de șerveţele Kleenex şi telefonul 
mobil. Grace, hai să mergem! 

Ea nici nu s-a urnit din loc. 

Când tata i-a propus să facă împreună această călătorie, i-a 
înfăţișat-o ca pe o evadare într-unul dintre orașele lor preferate. 
Cât timp el va sta la întruniri, ea putea să viziteze locurile și să facă 
cumpărături, iar seara vor lua masa la cele mai bune restaurante și 
se vor bucura de timpul petrecut împreună. Mie mi s-a părut o 
idee extraordinară, dar mama a ezitat la început, căci nu voia să ne 
lase singure pe mine și pe Whitney. Cu atât mai mult cu cât sora 
mea era într-o dispoziţie tot mai proastă de săptămâna trecută, 
când începuse o nouă formă de terapie de grup. Împotriva dorin- 
telor ei. Cu o „ţăcănită”, ca să redau textual. 

— Whitney, te rog! a spus mama într-o seară, la masă, când 
subiectul a venit în discuţie. Doctorul Hammond crede că această 
formă de terapie te poate ajuta. 

— Doctorul Hammond este un idiot, i-a ripostat Whitney. 

Tata i-a aruncat o privire piezișă, dar ea i-a ignorat-o, chiar dacă 
a văzut-o. 

— Cunosc oameni care au lucrat cu femeia asta, mamă, a con- 
tinuat ea. E nebună de legat. 


— Mi-e greu să cred așa ceva, a intervenit tata. 

— Ar fi bine să crezi. Nici măcar nu este psihiatru. Foarte mulţi 
doctori din programul meu de terapie o consideră excentrică. Iar 
metodele ei sunt cu totul neortodoxe. 

— Neortodoxe? În ce sens? a întrebat tata. 

— Doctorul Hammond, a spus mama, făcând-o pe Whitney 
să-și dea ochii peste cap la auzul numelui medicului ei, susţine că 
metodele Moirei Bell au avut succes în cazul multora dintre pa- 
cienţii săi, deoarece abordează problemele dintr-un unghi cu to- 
tul diferit. 

— Eu tot nu înţeleg de ce e atât de diferită femeia asta, a in- 
tervenit tata. 

— Apelează la exerciţii practice, i-a explicat mama. Nu se limi- 
tează doar la discuţii. 

— Vrei un exemplu? a spus Whitney, lăsând furculiţa în farfu- 
rie. În spital, am cunoscut-o pe Janet, care a făcut terapie cu Moira 
Bell. Ce crezi că a pus-o să facă? A obligat-o să înveţe să facă focul. 

— Să facă focul? a repetat mama, vădit nedumerită. 

— Da. Moira i-a dat două bețe, spunându-i că misiunea ei era 
de a le freca unul de celălalt până când aveau să ia foc. Până când 
avea să înveţe să facă focul în adevăratul sens al cuvântului. 

— Și care era scopul acestui exercițiu? a întrebat tata. 

Whitney a ridicat din umeri, luându-și din nou furculiţa. 

— Janet spunea că, astfel, capeţi mai multă independenţă și 
încredere de sine. Tot ea spunea că Moira Bell e nebună de legat. 

— Asta e, într-adevăr, cu totul altceva, a spus mama, părând 
îngrijorată, de parcă și-o imagina pe Whitney dând foc întregii case. 

— Totul o să fie doar o pierdere de vreme, a conchis Whitney. 


— Încearcă un timp! a sfătuit-o tata. Apoi, iei o hotărâre. 


184 © Sarah Dessen 


Era evident, însă, că luase deja o hotărâre, judecând după com- 
portamentul ei din seara aceea — trântirea ușilor, suspinele adânci 
și mofturile ei păreau să atingă acum apogeul. A doua zi, după 
ședința de terapie, s-a întors acasă și mai îmbufnată ca de obicei. 
Acum, după alte două ședințe, deși nu dăduse încă foc casei, mama 
era încă îngrijorată din cauza ei. Cred că și eu eram puţin, de 
vreme ce aveam să rămân singură cu ea. 

Tata considera însă că era timpul să-i încredințăm lui Whitney 
mai multe responsabilităţi. Nu va fi niciodată independentă dacă 
mama va continua să-i stea mereu prin preajmă și să-i poarte ne- 
contenit de grijă. În plus, nu vor lipsi mai mult de două zile. 
A vorbit chiar și cu doctorul Hammond, care și-a dat consimță- 
mântul. Cu toate acestea, mama nu era încă pe deplin convinsă, 
motiv pentru care continua să tragă de timp, scotocind prin geantă 
în timp ce tata se uita nerăbdător la ceas. 

— Chiar nu știu ce s-a întâmplat, a spus ea, deschizând și mai 
mult poșeta. Aseară le aveam. Nu înţeleg nici în ruptul capului 
unde au dispărut... 

În clipa aceea, am auzit ușa de la intrare închizându-se. O clipă 
mai târziu, Whitney a intrat în casă, purtând niște pantaloni de 
yoga, un tricou și o pereche de adidași și având părul strâns în 
coadă de cal. Într-o mână, ţinea o plasă de la Home&Garden. 
În cealaltă, cheile de la mașină ale mamei. 

— Uite! a spus tata, îndreptându-se spre mama. S-a rezolvat 
misterul, a adăugat el, băgând în geantă toate lucrurile pe care ea 
le etalase pe blatul de bucătărie. Hai să mergem! Înainte să mai 
pierdem ceva. 

Și au plecat, în cele din urmă. Eu îi priveam de la masa din 


bucătărie ieșind cu mașina de pe aleea din curte. Ultima imagine 

pe care am zărit-o a fost cea a mamei, care și-a întors încă o dată 
privirea spre casă. 

După ce-au plecat, m-am ridicat în picioare și m-am uitat la 
Whitney, care studia încruntată conţinutul plasei de la Home& 
Garden. 

— Am rămas doar noi două, am spus eu. 

— Poftim? mi-a răspuns ea, fără să-și ridice privirea spre mine. 

Pretutindeni în jurul meu, casa părea pustie. Tăcută. Weekendul 
avea să treacă extrem de greu. 


— Nu-i nimic, i-am spus eu. Nu mai contează. 


Din fericire, mai aveam și alte lucruri de făcut decât să suport 
indiferența surorii mele. De fapt, un singur lucru. 

Show-ul de Modă al Toamnei avea să fie organizat la sfârșitul 
săptămânii viitoare la Lakeview Mall și în ziua aceea, trebuia să 
mă duc la o întâlnire cu organizatorii ca să discutăm despre pro- 
gramul de repetiţii. Când am ajuns la Kopf's, m-am trezit într-un 
vacarm de nedescris, lucru obișnuit pentru o zi de sâmbătă, stârnit 
și de apariţia unei cântărețe pop, Jenny Reef, care promova, nici 
mai mult, nici mai puţin, costumele de surf marca Mooshka. 
Raionul pentru tineri era înțesat de fete, care stăteau la o coadă 
interminabilă, ce ajungea până la rafturile cu lenjerie intimă. 
Atmosfera era completată de o melodie pop redată la nesfârșit de 
un casetofon portabil. 

— Annabel! 

Când m-am întors, am dat cu ochii de Mallory Armstrong. 
Zâmbea cu gura până la urechi și se îndrepta iute spre mine, îm- 
piedicându-se pe drum de lucrurile pe care le ţinea în mână: un 


poster, un CD și un aparat de fotografiat. În urma ei, venea, cu pași 

mult mai domoli, mama ei, pe care am recunoscut-o din ziua în 
care l-am condus pe Owen acasă. 

— Bună, m-a întâmpinat Mallory. Nu-mi vine să cred — și tu 
ești fan Jenny Reef? 

— Nu chiar, i-am răspuns, în clipa în care mai multe fete au 
trecut în fugă pe lângă noi ca să se așeze la coadă. A trebuit să vin 
pentru o întâlnire... 

— Cu cei de la Lakeview Models? 

— Da, exact, i-am răspuns. La sfârșitul săptămânii viitoare, 
avem un show de modă. 

— Show-ul de Modă al Toamnei! Da, știu. Îl aştept cu nerăb- 
dare. Nu voi lipsi pentru nimic în lume. Îţi vine să crezi că Jenny 
Reef e aici? Mi-a dat un autograf pe posterul ei, a continuat 
Mallory, desfășurându-l în toată splendoarea lui ca să-l pot vedea. 

Afișul o înfățișa, într-adevăr, pe Jenny Reef, care poza pe o 
plajă în costum de surfer. Într-o parte, era flancată de o chitară 
înfiptă în nisip, iar în cealaltă, de o placă de surf. Dedesubt, era 
scris cu un marker negru: PENTRU MALLORY. RĂMÂI PE VAL 
ALĂTURI DE MINE ȘI DE COSTUMELE MOOSHKA! CU 
DRAG, JENNY. 

— Grozav! am exclamat în clipa în care mama ei s-a apropiat 
de noi. 

— Şi am primit și un CD și o fotografie! a continuat Mallory, 
încântată, săltând ușor pe vârfurile picioarelor. Aș fi vrut și un tri- 
cou Mooshka, dar... 

— Dar ai deja sute de tricouri, a intervenit mama ei. 

Privind-o, am văzut de unde moștenise Owen statura lui impu- 
nătoare. Era mai înaltă ca mine și avea părul negru, strâns la ceafă. 


Purta o pereche de blugi și un pulover tricotat. M-am uitat la 

pantofii ei și am observat că nu erau ascuţiţi la vârf. M-am întrebat 
dacă erau vegan. 

— Bună, mi-a spus ea. Eu sunt Teresa Armstrong. Cu cine am 
plăcerea? 

— Mama! a strigat-o Mallory, clătind din cap. E Annabel 
Greene! Nu-mi vine să cred că n-o recunoști! 

— Îmi pare rău, a spus doamna Armstrong. Ar trebui s-o recu- 
nosc? 

— Nu, i-am răspuns. 

— Ba da! a insistat Mallory, întorcându-se spre mama ei. 
Annabel a apărut în reclama celor de la Kopf's, cea de care sunt 
realmente obsedată. 

— Aha! a spus mama ei, zâmbind politicos. Da, așa e. 

— Şi este prietenă cu Owen. Sunt buni prieteni. 

— Serios? a întrebat doamna Armstrong, vădit surprinsă. Îmi 
pare bine, mi-a spus apoi, cu un zâmbet pe buze. 

— Annabel participă la show-ul de modă care va avea loc la sfâr- 
șitul săptămânii viitoare, i-a explicat Mallory. Mama nu ştie nimic 
despre modă, a adăugat apoi, întorcându-se apoi spre mine. Dar 
încerc s-o educ. 

— lar eu încerc să-i îndrept atenţia și spre alte lucruri, care nu 
au legătură cu cântăreții de muzică pop sau cu ţinutele vestimen- 
tare, a spus doamna Armstrong, oftând adânc. 

— O misiune grea, am spus eu. 

— Aproape imposibilă, mi-a răspuns, trăgându-și geanta pe 
umăr. Dar mă străduiesc. 

— Bună ziua, dragi clienţi Kopf's, a răsunat în clipa aceea o 
voce la un microfon. Vă mulţumim pentru prezenţa voastră în ma- 


gazinul nostru, împreună cu Jenny Reef, a cărei apariție exclusivistă 

este sponsorizată de firma Mooshka. Vă invităm alături de noi peste 
câteva minute, la ora unu, când Jenny va interpreta noul ei single — 
Becalmed — în cafeneaua Kopf's, aflată lângă raionul de articole 
pentru bărbaţi. Ne vedem acolo. 

— Ai auzit? O să cânte! a exclamat Mallory, luând-o pe mama 
ei de mână. Trebuie să rămânem. 

— Nu se poate, i-a răspuns doamna Armstrong. La ora unu și 
jumătate trebuie să ajungem la seminarul Asociaţiei Femeilor. 

— Mama! Te rog, nu astăzi! a început Mallory să se văică- 
rească. Te rog! 

— Participăm la un grup de discuţii mamă-fiică, mi-a explicat 
doamna Armstrong. Ne întâlnim, o dată pe săptămână, șase mame, 
împreună cu fiicele lor, ca să discutăm anumite probleme extrem 
de importante pentru dezvoltarea noastră personală. Seminariile 
se ţin sub egida lui Boo Connell, un profesor universitar extraor- 
dinar de studii feministe. E realmente... 

— Cumplit de plictisitor, a conchis Mallory. Săptămâna tre- 
cută, am adormit. 

— Păcat, deoarece subiectul abordat a fost ciclul menstrual, a 
spus doamna Armstrong. Este un moment care marchează pro- 
fund viaţa femeilor, un moment al schimbărilor și al noilor înce- 
puturi... Discuţiile au fost fascinante. 

— Mama! a mustrat-o Mallory, cu răsuflarea întretăiată. Doar 
n-o să vorbeşti despre menstruaţie cu Annabel Greene! 

— Dar ciclul menstrual nu este un subiect de care să-ţi fie ru- 
șine, draga mea, i-a răspuns mama ei, în timp ce Mallory s-a îm- 
bujorat toată la faţă. Sunt convinsă că și modelele au ciclu. 


— O, Doamne! a exclamat Mallory, acoperindu-şi faţa cu mâna. 

Apoi, a închis ochii, dorindu-și parcă să se facă nevăzută sau 
prefăcându-se că a și dispărut deja. 

— Trebuie să plec, am spus eu, încercând să acopăr vocea răsu- 
nătoare de la microfon. Mă bucur că v-am cunoscut. 

— $i eu, mi-a răspuns doamna Armstrong. 

I-am zâmbit lui Mallory, care mă privea cu o expresie abătută 
pe chip. 

— Pe curând, i-am spus eu. 

— Bine. La revedere, Annabel, mi-a răspuns ea, dând din cap. 

Am pornit apoi spre sala de conferinţe. Nici n-am apucat să fac 
câţiva pași, când am auzit-o pe Mallory spunând în șoaptă: 

— Nu-mi vine să cred că mi-ai făcut asta, mamă. 

— Dar ce ţi-am făcut? 

— M-ai umilit în felul ăsta, a continuat Mallory. Ar trebui să-ţi 
ceri scuze. 

— Draga mea, a spus doamna Armstrong, oftând, n-am prea 
înţeles care e problema. Poate dacă ai... 

Restul frazei s-a pierdut în vacarmul glasurilor zgomotoase ale 
femeilor de la raionul de cosmetice. Când am ajuns, însă, în sala de 
conferinţe, mi-am întors privirea și am văzut că Mallory și mama 
ei erau încă în același loc în care le lăsasem. Doamna Armstrong 
stătea ghemuită pe vine în faţa fiicei ei și o asculta cu atenţie, dând 
uneori din cap, în timp ce Mallory vorbea necontenit. 

În sală, doamna McMurty ne-a spus să facem liniște, căci era 
timpul să înceapă conferinţa. Eu am mai zăbovit un timp, privind 
cum doamna Armstrong și Mallory s-au îndreptat în cele din 
urmă spre ieșire. Mallory nu părea prea fericită, dar după câţiva 


pași, când mama ei a luat-o de mână, ea n-a respins-o. Și-a înfășurat, 

în schimb, degetele în jurul mâinii mamei sale și, grăbind pasul, au 


ieșit amândouă pe ușă. 


Când am ajuns acasă în după-amiaza aceea, am găsit-o pe 
Whitney pe treptele de la intrare. În faţa ei, se aflau patru ghivece 
mici și o pungă cu pământ de flori. Fa le privea cu o expresie iri- 
tată pe chip, ţinând în mână o lopeţică. 

— Bună, am salutat-o eu, îndreptându-mă spre ea. Ce faci? 

Nu mi-a răspuns la început, mulţumindu-se doar să desfacă 
punga cu pământ și să bage lopeţica înăuntru. Apoi, însă, când am 
trecut pe lângă ea ca să intru în casă, mi-a spus: 

— Trebuie să sădesc plante. 

Am încremenit. 

— Plante? 

— Da, mi-a răspuns. 

A luat apoi niște pământ din plasă și l-a turnat cu zgomot 
într-unul dintre ghivecele micuţe, vărsând puţin pe jos. 

— Pentru ședința mea idioată de terapie. 

— Dar de ce plante? 

— Cine ştie? 

A umplut un alt ghiveci, vărsând din nou pământul pe jos, apoi 
s-a şters pe faţă. 

— De-aia îi plătesc părinţii noștri o sută cincizeci de dolari pe 
oră Moirei Bell — ca să mă pună să sădesc rozmarin, a continuat 
ea, luând un vraf de pliculeţe cu seminţe și uitându-se prin ele. Și 
busuioc. Și oregano. Și cimbru. Bani bine investiţi, nu-i așa? 

— Mi se pare destul de ciudat, am spus eu. 

— Așa și este, mi-a răspuns, luând o altă lopeţică de pământ 


pentru cel de al treilea ghiveci. Este o prostie și o pierdere de 

vreme. Şi nici n-o să dea rezultate. Suntem în pragul iernii. Nu 
sădești plante iarna. 

— Și nu i-ai spus asta? 

— Am încercat. Dar n-o interesează. N-o interesează nimic 
altceva decât să te facă să pari un idiot. 

A aruncat apoi pământ și în ultimul ghiveci, făcându-l să se 
clatine periculos, fără însă să-l răstoarne. 

— „Poţi să le creşti în casă”, mi-a spus, toată numai zâmbete. 
„Într-un loc însorit.” Da, sigur. O să se aleagă praful de ele. Și 
chiar dacă nu va fi așa, ce dracu să fac cu plantele astea? 

Am urmărit-o rupând pliculeţul cu busuioc și vărsând în palmă 
câteva seminţe. 

— Ai putea să le folosești la gătit, i-am sugerat eu. 

Se pregătea să planteze seminţele, dar cuvintele mele au făcut-o 
să-şi ridice ochii spre mine, privindu-mă cu o expresie indescifrabilă. 

— La gătit, a repetat ea. Da, bună idee! 

Am simţit cum obrajii îmi iau foc. lar am reușit să spun exact 
ce nu trebuia, chiar dacă n-am avut nici cea mai mică intenţie să 
spun ceva. Din fericire, telefonul a început să sune în clipa aceea, 
iar eu m-am dus să răspund, fericită să găsesc un motiv ca să mă 
ascund în spatele unei uși închise. 

Până să ajung în bucătărie, robotul a și răspuns deja. După un 
beep, am auzit vocea lui Kirsten. 

— Alo! a spus ea, tare ca de obicei. Nu e nimeni acasă? Eu sunt, 
răspundeţi dacă sunteţi acasă! Doamne, unde aţi dispărut cu toţii? 
Și voiam să vă spun o veste bună... 

— Ce veste bună? am întrebat-o eu, ridicând receptorul. 


— Annabel! Bună, mi-a răspuns ea, vădit încântată. 

Tonalităţile vocii ei făceau notă discordantă cu monotonia din 
glasul lui Whitney. M-am așezat comod pe un scaun — cum 
mesajele lui Kirsten erau extrem de lungi, atunci o discuţie cu ea 
la telefon se putea derula pe parcursul unei întregi după-amiezi. 

— Mă bucur că te-am găsit acasă. Ce faci? 

— Bine, i-am răspuns, așezându- mi scaunul puţin spre dreapta. 

Uitându-mă pe fereastră, o vedeam pe Whitney plantând se- 
minţe într-un ghiveci, încruntată și concentrată. 

— Tu ce faci? 

— Minunat! Ţi-am povestit că semestrul ăsta urmez un curs 
de regie film. Mai ţii minte? 

— Da, i-am răspuns. 

— A trebuit să facem un film de scurt metraj pentru examenul 
nostru parţial, a continuat ea. Profesorii aveau să aleagă apoi doar 
două din ele pentru seara proiecţiilor de film la care participă toată 
lumea. Şi l-au ales pe al meu! 

— Extraordinar! Felicitări! i-am spus eu. 

— Mulţumesc, mi-a răspuns ea, râzând. Nici nu pot să-ţi spun 
cât de emoţionată sunt! Cursul ăsta, cât și cel de comunicare mi-au 
schimbat viziunea asupra lucrurilor. Ca să-l citez pe Brian — în- 
văţ să spun, dar și să arăt. ȘI... 

— Stai puţin! am întrerupt-o eu. Cine e Brian? 

— Asistentul cursului de comunicare. El îl ajută pe profesor să 
ţină cursul şi tot el ţine și seminariile de vineri. Este fascinant și 
uluitor de inteligent. Doamne, sunt extraordinar de mândră de 
creaţia mea regizorală! Dar la sfârșitul săptămânii viitoare trebuie 
s-o prezint în faţa tuturor și sunt cumplit de emoţionată. 


— Tu? Emoţionată? 

Acesta era unul dintre atributele pe care nu le-aș fi folosit nici- 
odată ca s-o descriu pe sora mea. 

— Fi bine, da, am nişte emoţii îngrozitoare, mi-a răspuns ea. 
Annabel, trebuie să-mi prezint filmul în faţa unor oameni com- 
plet străini. 

— Dar ai defilat adesea în faţa unor oameni complet străini, 
am subliniat eu. Chiar și în costume de baie. 

— Acum, însă, totul e diferit. 

— În ce sens? 

— Acum..., a început ea, lăsând însă cuvintele suspendate în 
aer. Acum, totul e personal. Aievea. Înţelegi? 

— Cred că da, i-am răspuns, deși nu eram prea sigură că 
înţelegeam. 

— Evenimentul va avea loc de astăzi într-o săptămână. Așa că 
va trebui să-mi ţii pumnii. Bine? 

— Firește, i-am răspuns. Și... despre ce e vorba? 

— În filmuleţul meu? 

— Da. 

— E cam greu să-ţi explic..., mi-a răspuns, înainte de a dez- 
volta subiectul. Pe scurt, a început ea, e vorba despre mine. Și des- 
pre Whitney. 

M-am uitat din nou pe fereastră la Whitney, care rupea un alt pli- 
culeţ cu seminţe, întrebându-mă cum ar reacţiona dacă ar ști asta. 

— Serios? 

— Bine, este o operă de ficţiune, mi-a explicat ea. Dar scena- 
riul se bazează pe un episod din copilărie, când ne plimbam cu 
bicicleta, iar ea și-a rupt mâna. Îţi mai aduci aminte? Am adus-o 
acasă pe ghidon. 


— Da, i-am răspuns, adâncită în gânduri. Asta nu s-a întâmplat... 

— Ba da, de ziua ta, mi-a răspuns. Împlineai nouă ani. Tata a 
plecat de la petrecere ca s-o ducă la spital. A adus-o înapoi cu 
mâna în ghips exact când se servea tortul. 

— Da, așa e. Îmi aduc aminte acum. 

— Ei bine, scenariul are la bază această întâmplare. Dar e 
cumva diferit. Mi-e greu să-ţi explic. Aș putea să ţi-l trimit prin 
e-mail dacă vrei. Mai trebuie să-l cizelez pe alocuri, dar ţi-ai putea 
face o idee. 

— Mi-ar plăcea să-l văd. 

— Va trebui să-mi spui dacă ţi se pare îngrozitor. 

— Sunt convinsă că nu va fi aşa. 

— Vom vedea sâmbătă, mi-a răspuns, oftând. Trebuie să plec 
acum. Am vrut doar sa vă spun și vouă vestea cea bună. Toate 
bune acasă? 

M-am uitat din nou la Whitney. Presărase un alt strat de pă- 
mânt în ghivece și acum le uda cu un furtun, privind încruntată 
picăturile de apă. 

— Da, i-am răspuns. Totul e bine. 

Când am închis telefonul, am auzit ușa de la intrare deschi- 
zându-se. O clipă mai târziu, când am traversat holul, am văzut-o 
pe Whitney așezându-și ghivecele pe pervazul ferestrei din sufra- 
gerie. Am rămas sub arcadă, privind-o cum le aranja și le ştergea 
marginile cu degetele. După ce-a terminat, s-a ridicat în picioare, 
punându-și mâinile pe șolduri. 

— Totul e în zadar, a spus apoi. 

— Poate că nu, i-am răspuns. 

Ea m-a privit, făcându-mă să mă întreb la ce să mă aştept: la 


un răspuns tăios sau la o replică sarcastică. 

— Vom vedea, mi-a spus, în schimb, îndreptându-se apoi spre 
bucătărie. 

În timp ce Whitney se spăla pe mâini, eu m-am dus la fereastră 
ca să privesc ghivecele. Pământul din ele era negru și înmiresmat, 
presărat cu îngrășământ și picături de apă ce străluceau în bătaia 
razelor de soare. Poate că această metodă de terapie era ciudată și 
naivă, iar plantele sădite în pragul iernii nu vor răsări niciodată. 
Dar ideea de a le sădi, de a le oferi șansa să încolțească, mi se părea 
extraordinară. Chiar dacă procesul nu putea fi văzut la suprafaţă, 
moleculele se contopeau între ele, dând naștere unui vlăstar care 


începea apoi să-și croiască drum, încet și singur, spre lumină. 


Capitolul 
Zece 


Până la prânz, mama ne lăsase deja două mesaje: într-unul ne 
spunea că ajunseseră deja la hotel, iar în celălalt îmi reamintea 
unde lăsase banii pentru pizza, o aluzie subtilă prin care îmi sugera 
să mâncăm (sau, mai bine spus, să am grijă ca Whitney să mănânce). 
Am înţeles mesajul, mi-am spus în gând, îndreptându-mă spre bu- 
cătărie. Banii se aflau pe masă alături de o listă cu localurile care 
livrau pizza la domiciliu. Mama era întotdeauna bine pregătită. 

— Whitney! am strigat-o eu din capul scărilor. 

Niciun răspuns. Asta nu însemna că nu era în camera ei, ci mai 
degrabă că nu avea chef să răspundă. 

— Vreau să comand o pizza. Eşti de acord să luăm una cu 
brânză? 

Aceeași tăcere. Bine, mi-am spus în sinea mea. Atunci, cu brânză 
să fie. Am ales la întâmplare un număr de telefon și am sunat. 

După ce-am făcut comanda, am urcat în camera mea, hotărâtă 
să ascult discurile pe care mi le dăduse Owen. M-am oprit la cel 
pe care scria CÂNTECE DE PROTEST (ACUSTICA ȘI LUMEA). 
Am reușit să ascult doar trei melodii despre sindicate, apoi am 
aţipit. M-am trezit speriată în clipa în care am auzit soneria de la ușă. 

Când m-am ridicat din pat, am văzut-o pe Whitney trecând 


prin faţa camerei mele și coborând treptele spre ușa de la intrare. 

După ce m-am spălat pe dinţi, m-am dus după ea. Când am ajuns 
în hol, Whitney stătea în pragul ușii deschise, lucru care mă îm- 
piedica să văd cu cine vorbea. Le auzeam doar glasurile. 

— .... nu albumele lor recente, ci pe cele mai vechi, spunea ea. 
Am și câteva din import, care sunt extraordinare. Mi le-a trimis 
un prieten. 

— Serios? a spus o voce mult mai gravă — de bărbat. Din Marea 
Britanie sau din altă parte? 

— Cred că din Marea Britanie. Trebuie să verific. 

Poate pentru că eram încă buimacă de somn, scena mi se părea 
cunoscută, dar n-aș fi știut să spun de ce. 

— Cât ai spus că trebuie să-ţi dau? a întrebat Whitney. 

— Unsprezece dolari și optzeci și șapte de cenți, a răspuns 
bărbatul. 

— Uite douăzeci de dolari! Dă-mi înapoi doar cinci! 

— Îţi mulţumesc. 

Fu am mai făcut un pas. Vocea îmi era cunoscută, fără doar 
ȘI poate. 

— Ca să apreciezi muzica celor de la Ebb Tide, ai nevoie de un 
gust dobândit, a continuat vocea. 

— Fără îndoială, i-a răspuns Whitney. 

— Majoritatea oamenilor nici măcar nu... 

Când am ajuns în prag, am dat cu ochii de Owen. Stătea pe 
covorașul din faţa ușii noastre, cu căștile atârnate de gât, și îi dădea 
niște bani surorii mele. Ea încuviinţa din cap în timp ce el vorbea 
și îl privea cu multă căldură — expresie pe care nu o mai văzusem 
de mult pe chipul ei. Când m-a zărit, Owen mi-a zâmbit. 

— Uite, un exemplu grăitor! i-a spus el lui Whitney. Annabel 


nu este fan Ebb Tide. De fapt, ea chiar urăște muzica techno. 

Whitney s-a uitat la mine, apoi din nou la Owen, vădit confuză. 

— Serios? 

— Da. În ciuda eforturilor mele de a-i schimba opinia, i-a răs- 
puns el. E foarte încăpăţânată, odată ce și-a format o părere. E foarte 
sinceră și tranșantă. Dar cred că știi deja asta. 

Whitney mi-a aruncat o privire piezișă, din care am înţeles 
foarte bine ce gândea: nu putea fi vorba despre mine, nu, nici pe 
departe. Nici mie nu mi se părea să fie chiar descrierea corectă, dar 
din anumite motive, îndoiala cu care mă privea mă deranja nespus 
de mult. 

— Și acum poftim pizza pe care aţi comandat-o! a spus el, des- 
făcând fermoarul unei genţi din plastic și scoțând din ea o cutie de 
carton. Poftă bună! 

Whitney a dat din cap, cu ochii încă aţintiţi asupra mea, și a 
luat cutia din mâna lui. 

— Mulţumim, i-a răspuns ea. O seară plăcută. 

— Şi vouă, a răspuns Owen în clipa în care Whitney a intrat în 
casă şi s-a îndreptat spre bucătărie. 

Am trecut pragul ușii deschise și l-am văzut pe Owen înde- 
sându-și în buzunar un teanc de bani și luându-și apoi geanta de 
plastic. Purta niște blugi și un tricou roșu, pe care scria SLICE 
O'CHEESE. Dintre toate numerele de telefon ale pizzeriilor de pe 
lista mamei, l-am ales tocmai pe cel al localului unde lucra Owen. 
De unde să știu? Mă bucuram, însă, să-l văd, trebuie s-o recunosc. 

— Sora ta este o admiratoare a formaţiei Ebb Tide, mi-a spus 
el acum. Are albume din import. 

— Şi asta e bine? 

— Foarte bine, mi-a răspuns. Este un lucru extraordinar, do- 


vada unui spirit luminat. Este greu să obţii albumele din import. 

— Vorbești despre muzică cu toţi oamenii pe care îi întâlnești 
în cale? 

— Nu, mi-a răspuns. 

Eu îl priveam stăruitor, fără să spun nimic. În spatele meu, am 
auzit-o pe Whitney dând drumul la televizor. 

— Nu întotdeauna, a adăugat apoi. În cazul de faţă, sora ta m-a 
văzut cu căștile la urechi şi m-a întrebat ce muzică ascult. 

— Şi s-a întâmplat să asculţi o formaţie pe care o cunoaște și 
care îi place. 

— Acesta este limbajul universal al muzicii, mi-a explicat el, 
vesel, mutând geanta pe celălalt braţ. Este un liant între oameni. 
Între prieteni și dușmani. Între bătrâni și tineri. Între mine și sora 
ta. Şi... 

— Între mine şi sora ta, am continuat eu. Dar și între mine și 
mama ta. 

— Între tine şi mama? a întrebat el. 

— M-am întâlnit astăzi cu ea, la mall. La spectacolul lui Jenny 
Reef. 

— Te-ai dus s-o vezi pe Jenny Reef? m-a întrebat el, cu deza- 
măgire în glas. 

— O ador pe Jenny Reef, i-am spus eu. E mult mai bună decât 
cei de la Ebb Tide. 

L-am văzut crispându-se ușor la auzul cuvintelor mele. 

— Asta n-ar trebui s-o spui nici măcar în glumă, mi-a ripostat 
el, cu o expresie gravă pe chip. 

— Dar ce îi reproșezi lui Jenny Reef? l-am întrebat eu. 

— Totul! mi-a răspuns, pe un ton tăios. 


Bravo! O luăm de la capăt, mi-am spus în sinea mea. 

— N-ai văzut posterul pe care i l-a dat lui Mallory? a conti- 
nuat el, la fel de vehement. Până și autograful reprezintă o moda- 
litate de a face reclamă. Este oribil ca un artist să se vândă cu trup 
și suflet mașinăriei corporatiste, și totul în numele... 

— Gata, pata, liniștește-te! i-am spus eu, hotărâtă să-i mărtu- 
risesc adevărul înainte de a-i plezni venele de mânie. Nu m-am 
dus s-o văd pe Jenny Reef. Am avut o întâlnire cu cei de la Lake- 
view Models la magazinul Kopf 's. 

— Slavă Domnului! a spus el, oftând și clătinând din cap. Mi-ai 
dat emoţii pentru o clipă. 

— Nu spuneai însă că în muzică nu există concepţii corecte și 
greșite? Sau acest principiu nu se aplică interpreţilor adolescentini 
de muzică pop? | 

— Ba da, se aplică, mi-a răspuns el, fără ezitare. E dreptul tău 
să ai o opinie despre Jenny Reef. Doar că aș fi cumplit de dezamă- 
git dacă ai fi fanul ei. 

— Dar i-ai acordat măcar o şansă? Îţi mai aminteşti ce mi-ai 
spus? l-am întrebat, ridicând o mână. „Nu critica și nici nu judeca! 
Ascultă doar!” 

— Am ascultat-o pe Jenny Reef, mi-a răspuns, cu o grimasă pe 
chip. Nu neapărat de bunăvoie, dar am făcut-o. Și după părerea mea, 
este doar o târfă, care s-a vândut publicităţii, compromiţându-și 
astfel cariera și muzica — asta dacă vrei s-o numeşti muzică — în 
numele materialismului și afacerilor grandioase. 

— Nu e cazul să priveşti lucrurile cu atâta înverșunare, i-am 
spus eu. 

Am auzit deodată un bâzâit ușor, iar Owen a scos un telefon 


din buzunarul de la spate al pantalonilor și i-a privit ecranul. 

— E timpul să plec, mai am de livrat și alte comenzi, a spus el, 
îndesându-și geanta la subraț. Nu pot să stau să discut cu tine 
toată noaptea despre muzică, indiferent cât ţi-ai dori asta. 

— Nu? 

— Nu, mi-a răspuns, îndepărtându-se de ușă. Dar dacă vrei să 
continuăm discuţia altă dată, aș fi încântat s-o facem. 

— Marţi, de exemplu? 

— Da, e foarte bine, mi-a spus, coborând treptele. Ne vedem 
atunci, bine? 

Eu am încuviinţat din cap. 

— La revedere, Owen. 

— Şi nu uita de emisiunea de mâine! mi-a strigat peste umăr, 
îndreptându-se spre mașină. Vom difuza numai muzică techno. 
O oră întreagă de sunete ce redau clipocitul apei de la robinet. 

— Glumești, nu-i așa? 

— Poate că da. Dar va trebui să asculţi emisiunea ca să te convingi. 

I-am zâmbit și l-am privit urcându-se în Land Cruiser. Mai în- 
tâi, a dat drumul CD-ului și abia pe urmă a pornit motorul. Firește! 

Când am ajuns în sufragerie, am găsit-o pe Whitney cuibărită 
pe canapea, cu o sticlă de apă în mână. Pizza ne aştepta pe blatul 
de bucătărie. Fa urmărea cu atenţie o emisiune la televizor, ce pre- 
zenta drama unei actrițe de comedie dependentă de cocaină. Eu 
mi-am luat o bucată de pizza și m-am așezat la masa din bucătărie. 

— Nu..., am început eu, apoi m-am oprit. Nu ţi-e foame? 

— O să mănânc și eu imediat, mi-a răspuns, fără să-și des- 
prindă însă ochii de la televizor. 

Bine, mi-am spus în gând. Mama n-ar fi prea încântată, dar nu 
era acasă. lar eu muream de foame. Când am mușcat însă din 


pizza, Whitney a închis sonorul televizorului și m-a întrebat: 

— De unde îl cunoști pe tipul ăsta? 

— E la aceeași școală cu mine, i-am răspuns, înghițind îmbucătura. 

Pentru că mă privea cu intensitate, am adăugat: 

— Suntem prieteni. 

— Prieteni, a repetat ea. 

Am revăzut zâmbetul uimit al doamnei Armstrong când i-am 
spus același lucru câteva ore mai devreme. 

— Da, i-am răspuns. Uneori, luăm prânzul împreună. 

Fa a dat aprobator din cap. 

— E prieten şi cu Sophie? 

— Nu, i-am răspuns. 

Nu ştiam de ce, dar întrebarea ei mi-a stârnit suspiciuni, punân- 
du-mă imediat în gardă. Mă întrebam ce se ascundea în spatele 
cuvintelor ei. Sau, mai degrabă, de ce am început să vorbim, când, 
până atunci, mi-a respins toate încercările de a face conversaţie cu 
ea. Mi-am amintit apoi uimirea de pe chipul ei în clipa în care 
Owen m-a descris ca fiind extrem de sinceră, așa că am adăugat: 

— Nu mai sunt prietenă cu Sophie de câtva timp. 

— Nu? 

— Nu. 

— Dar ce s-a întâmplat? 

Ce-pi pasă? aş fi vrut s-o întreb. 

— Ne-am certat în primăvara trecută, i-am spus în schimb. 
A fost destul de urât... Nu prea mai vorbim acum. 

— Aha! 

Mi-am aţintit ochii asupra pizzei din farfurie, întrebându-mă 
de ce i-am mărturisit tocmai lui Whitney povestea asta. Am făcut 


o greșeală și acum mă așteptam să-mi dea o replică sarcastică sau 

răutăcioasă, dar n-a făcut-o. Și-a îndreptat din nou atenţia asupra 
televizorului, dându-i volumul mai tare. 

Pe ecran, actriţa își depăna acum povestea, ștergându-și lacri- 
mile cu un șerveţel. Eu am privit-o pe Whitney, care stătea pe 
fotoliul tatălui meu. Cine știa că îi plăcea muzica formaţiei Ebb 
Tide, că avea albume din import și că era — cel puţin, în viziunea 
lui Owen — un spirit luminat? Pe de altă parte, nici ea nu știa prea 
multe despre mine. Poate că am fi reușit să micșorăm cumva pră- 
pastia dintre noi în acest weekend lung petrecut împreună, dar 
n-am făcut-o. Preferam să stăm alături, dar la mare depărtare una 
de cealaltă, privind o emisiune unde o persoană cu totul străină își 
dezvăluia secretele în faţa unei lumi întregi, în timp ce noi le păs- 


tram, ca întotdeauna, adânc ferecate în sufletul nostru. 


A doua zi de dimineaţă, Owen și-a început emisiunea cu o 
piesă techno, care a ţinut — fără glumă — opt minute și jumătate. 
Răstimp în care mi-am spus că eram complet îndreptăţită să mă 
duc din nou la culcare, dar ceva m-a ţinut lipită de aparatul de radio. 

— Aţi ascultat formaţia Prickle cu piesa Velveteen, a spus el, când 
melodia s-a încheiat în cele din urmă. Face parte din cel de al doilea 
album al lor — The Burning — care este, probabil, unul dintre cele 
mai bune albume techno scoase vreodată. E greu de crezut că unora 
nici nu le place acest gen de muzică, nu-i așa? Ascultaţi Programul 
de Controlare a Mâniei. Vreţi să ascultați vreo piesă anume? Su- 
naţi-ne la 555-WRUS! Acum urmează Snakeplant. 

Mi-am dat ochii peste cap, dar nu m-am dus la culcare. Am 
ascultat, în schimb, întreaga emisiune, așa cum făceam de obicei, 


în timp ce Owen a difuzat piese din diverse genuri muzicale: 

rockabilly’, muzică gregoriană și un cântec în spaniolă, pe care l-a 
asemănat cu „stilul lui Astrid Gilberto, sau poate că nu”. Ce-o mai 
fi însemnând și asta. Iar la sfârșit, în ultimele minute de emisiune, 
înainte de ora opt, am auzit primele acorduri ale unui cântec ce mi 
se părea familiar. Am înţeles de ce piesa îmi era cunoscută abia în 
clipa în care l-am auzit vorbind din nou la microfon: 

— Aţi ascultat Programul de Controlare a Mâniei, aici, pe pos- 
tul de radio WRUS, 89,9. În încheiere, aș vrea să fac o dedicație 
unei ascultătoare fidele, căreia am vrea să-i spunem că nu trebuic 
să se simtă stânjenită din cauza muzicii pe care o ascultă. Chiar 
dacă, după umila noastră părere, aia nu se poate numi muzică. Știm 
foarte bine de ce te-ai dus la mall ieri. Ne vedem săptămâna viitoare. 

Abia atunci mi-a căzut fisa: Cântecul, interpretat de Jenny 
Reef, era cel difuzat nonstop ieri la mall. După primele acorduri, 
mi-am și luat telefonul. 

— Postul de radio WRUSS. 

— N-am fost la mall ca s-o văd pe Jenny Reef. Ți-am spus asta 
ȘI ieri. 

— Nu-ţi place cântecul? 

— Ba da, i-am răspuns. E mai frumos decât aproape toate pie- 
sele pe care le difuzaţi voi. 

— Drăguţ din partea ta! 

— Nu glumesc. 

— Sunt convins de asta. Lucru extrem de trist. 

— Aproape la fel de trist ca și faptul că difuzaţi în emisiunea 
voastră o piesă a lui Jenny Reef. Te ghidezi acum după motto-ul 
„Mai multă muzică bună și mai puţină vorbărie”? 


! Unul dintre primele stiluri ale muzicii rock'n'roll, care a apărut în prima jumătate 
a anilor '50; îmbină muzica country cu stilul rhythm and blues. 

— Am vrut să fim ironici. 

Eu am zâmbit, dându-mi după ureche o şuviţă de păr. 

— Asta s-o crezi tu! 

El a oftat adânc şi tare, sunetul invadându-mi urechea. 

— Am vorbit destul despre Jenny Reef. Spune-mi altceva acum! 
Îţi place baconul? 

— Baconul? am repetat eu. Ce piesă afost asta? 

— Nu este o piesă. Este un produs alimentar. Bacon! Preparat 
din carne de porc. Și prăjit în tigaie. 

Mi-am desprins telefonul de la ureche și l-am privit nedume- 
rită. Apoi, l-am dus din nou la ureche. 

— Ce zici? Te încântă ideea? l-am auzit spunând. 

— Ce idee? l-am întrebat. 

— Să iei micul dejun. 

— Acum? am spus eu, uitându-mă la ceas. 

— Ţi-ai făcut deja alte planuri? 

— Nu, dar... 

— Grozav! Vin să te iau peste douăzeci de minute. 

Și apoi a închis. Am pus telefonul în furcă și m-am uitat în oglinda 
de pe birou. Douăzeci de minute, mi-am spus în gând. Perfect! 

În nouăsprezece minute și jumătate, am reușit să fac un duș, 
să-mi pun niște haine pe mine și să ies pe veranda din faţă, unde 
Owen m-a și găsit când a parcat mașina pe alee. Whitney dormea 
încă, lucru care îmi convenea de minune, pentru că astfel nu mai 
eram nevoită să-i dau explicaţii. Nici n-aş fi știut ce să-i spun dacă 
mi le cerea. Când am pornit spre mașină, Rolly, care stătea în faţă, 
a deschis portiera și a ieșit afară, lăsându-mi ușa deschisă. 


— Ţi-l mai amintești pe Rolly, da? m-a întrebat Owen. 

— Da, i-am răspuns, în timp ce el a înclinat ușor capul, salu- 
tându-mă. Dar nu trebuie să te muţi. Pot la fel de bine să stau și în 
spate. 

— Nu e nicio problemă, mi-a răspuns el, urcându-se pe ban- 
cheta din spate. Oricum, trebuie să-mi verific echipamentul. 

— Echipamentul? am repetat eu, urcându-mă în mașină şi în- 
chizând portiera. 

Owen mi-a făcut semn să-mi pun centura de siguranţă. M-am 
supus, iar el a blocat-o ca și prima dată, lovind-o cu ciocanul. 

— Echipamentul pentru ore, mi-a explicat Rolly. Am o lecţie 
astăzi. 

Întorcându-mă spre el, l-am văzut ţinând în mână aceeaşi cască 
roşie pe care o purta și prima oară când ne-am cunoscut. Lângă el, 
se mai aflau și câteva protecţii solide, de diverse mărimi: una 
imensă, destinată parcă unui arbitru, alte câteva în formă de tub și 
o pereche de mănuși groase. 

— Cursanţii de astăzi se află într-un stadiu intermediar. De 
aceea, trebuie să fiu bine protejat. 

— Am înţeles, am spus eu când Owen a pornit mașina în mar- 
șarier și am ieşit de pe alee. Cum ai ajuns să ai o slujbă ca asta? 

— Cum se întâmplă de obicei, mi-a răspuns el. Am găsit un 
anunţ și mi-am depus CV-ul. La început, rolul meu era doar să 
răspund la telefoane și să-i înscriu pe oameni la cursuri. Apoi, însă, 
un coleg s-a rănit în zona inghinală și a renunţat la post. Astfel, 
am fost promovat în rol de atacator. 

— Sau retrogradat, a intervenit Owen. Depinde din ce unghi 
priveşti lucrurile. 


— O, nu! a protestat Rolly, clătinând din cap. 

Era extrem de încântător, am observat eu. În timp ce Owen 
era solid și bine făcut, întruchipând mult mai bine prototipul 
atacatorului, Rolly era mai scund și mai zvelt, cu ochi albaștri și 
strălucitori. 

— Rolul de atacator este mult mai interesant decât munca 
de birou. 

— Serios? am întrebat eu. 

— Firește. În primul rând, este o activitate incitantă, mi-a răs- 
puns el. Și în al doilea rând, îţi oferă ocazia să cunoști oameni și să 
legi prietenii. Nici nu-ţi vine să crezi ce relaţie se leagă cu o per- 
soană care te bate de-ţi iese untul din tine. 

M-am uitat la Owen, care schimba vitezele cu o mână și căuta 
un post de radio cu cealaltă. 

— Poţi să te uiţi la mine cât vrei, a spus el, cu ochii aţintiți 
asupra drumului. N-am ce să comentez în acest caz. 

— Luptele creează o legătură strânsă între oameni, a spus 
Rolly. Foarte multe dintre cursantele mele vin după ore și mă îm- 
brăţișează. Oamenii relaţionează cu mine. Mi s-a întâmplat de 
nenumărate ori. 

— Dar numai o singură dată a contat cu adevărat, a adăugat 
Owen. 

— Adevărat, a spus Rolly, oftând. Cât se poate de adevărat. 

— Adică? am întrebat eu. 

— Rolly s-a îndrăgostit de o fată care i-a ars un pumn în faţă, 
mi-a explicat Owen. 

— Nu în faţă, l-a corectat Rolly. Ci în gât. 

— Se pare că i-a aplicat un croșeu de dreapta, mi-a spus Owen. 

— A fost de-a dreptul impresionant, a completat și Rolly. Aveam 


un stand la o expoziţie din mall, unde îi invitam pe vizitatori să ia 

o lecţie gratuită, în timpul căreia mă puteau lovi doar din pură 
distracţie. 

Clătinând din cap, Owen a semnalizat direcţia în care avea să 
o 1a. 

— Aşadar, a continuat Rolly, fata asta a venit la standul nostru 
însoțită de câțiva prieteni. Delores, şefa mea, le-a prezentat cursu- 
rile de autoapărare și i-a invitat să mă lovească. Prietenii ei au re- 
fuzat s-o facă, dar ea și-a luat inima în dinţi și, privindu-mă în 
ochi, mi-a ars una direct în claviculă. 

— Dar nu purtai echipamentul de protecţie? l-am întrebat eu. 

— Ba da, firește! Doar sunt un profesionist. Dar chiar și prin 
costum, simţi când cineva te lovește cu putere. lar fata asta mi-a 
ars una de nu m-am văzut. Și mai era și frumoasă pe deasupra. O 
combinaţie letală. Dar până să apuc să-i spun ceva, îmi mulţu- 
mește cu zâmbetul pe buze și pleacă. Dispare. Pur și simplu. N-am 
aflat nici cum o cheamă. 

Intram pe autostradă acum, iar mașina prindea viteză. 

— Impresionant! am spus eu. Asta, da, poveste! 

— Da, știu, a încuviinţat el, cu o expresie gravă pe chip, împre- 
unându-și mâinile pe casca de pe genunchi. 

Owen a deschis fereastra, lăsând aerul să pătrundă înăuntru. 
Apoi, a inspirat adânc. 

— O, da! a spus el. Aproape că am ajuns. 

M-am uitat de jur împrejur; dar nu vedeam decât autostrada. 

— Unde? 

— În două cuvinte — dublu bacon, a spus Owen. 

Cinci minute mai târziu, opream mașina în parcarea unui local 
de pe autostradă — World of Waffles — deschis douăzeci și patru 


de ore. Asadar, le place să ia micul dejun, mi-am spus eu în gând. 

Apoi, adierea vântului mi-a invadat nările cu un miros înţepător, 
greoi și covârșitor: bacon. 

— O, Doamne! am exclamat eu, îndreptându-ne spre restaurant. 

De-o parte și de alta, Owen și Rolly trăgeau adânc aer în piept. 

— Miroase... 

— Îmbătător, da, știu, a spus Owen. Înainte, nu era așa. Făceau 
bacon, dar nu la nivelul ăsta. Apoi, pe partea cealaltă a autostrăzii, 
s-a deschis un nou local... 

— The Morning Café, a intervenit Rolly, strâmbând din nas. 
Mult inferior. Renumit pentru clătitele fleșcăite. 

— ... şi au fost nevoiţi să devină mult mai competitivi. Acum, 
fiecare zi este Ziua Baconului Dublu, a continuat Owen, deschi- 
zându-mi ușa. Miroase bine, nu? 

Eu am încuviințat din cap și am intrat înăuntru. Primul lucru 
care m-a izbit a fost mirosul și mai puternic, dacă acest lucru mai 
putea fi posibil. Apoi, frigul care m-a întâmpinat în clipa în care 
am intrat în încăperea mică și înţesată cu mese şi separeuri aproape 
că m-a paralizat pe loc. 

— O! a exclamat Owen când a văzut că mi-am înfășurat bra- 
tele în jurul corpului, încercând în zadar să mă încălzesc. Am uitat 
să-ţi spun că e foarte frig aici. Uite, pune-ţi asta! a spus el, sco- 
ţându-și geaca pe care o purta și oferindu-mi-o mie. Menţin fri- 
gul pentru ca oamenii să nu stea prea mult, a adăugat apoi, când 
eu am încercat să protestez. Dacă acum ţi-e frig, peste zece minute 
o să îngheţi de-a binelea, crede-mă pe cuvânt! Ia geaca! 

Am luat-o și am pus-o pe mine. Era imensă, firește — mâne- 
cile îmi acopereau mâinile cu totul. M-am înfofolit în ea și am 
pornit, toţi trei, pe urmele unei chelneriţe înalte și zvelte (DEANN 


era numele ei, după cum scria pe ecusonul prins de uniformă), care 

ne-a condus la un separeu de lângă fereastră. În spatele nostru, o 
femeie își alăpta pruncul în tăcere, ţinându-și capul plecat. De 
cealaltă parte, un cuplu, cam de vârsta noastră, mânca gofre, amân 
doi îmbrăcaţi în haine de sport. Fata avea părul blond și un elastic 
prins de încheietura mâinii, iar băiatul era mai înalt și avea pielea 
ușor închisă la culoare. De sub mânecă i se ivea un tatuaj. 

— Îţi recomand clătitele cu bucăţi de ciocolată, mi-a spus Rolly, 
după ce Deann ne-a adus cafeaua și ne-a lăsat apoi să studiem 
meniul. Cu mult unt și sirop. Și bacon. 

— Eu rămân la meniul meu obișnuit, a spus Owen. Ouă, bacon 
și un fursec. Gata! 

Cum produsele de porc nu puteau fi evitate, am comandat, așa- 
dar, când Deann s-a întors din nou la masa noastră, o gofră şi, fi- 
rește, bacon. Deși nu cred că mai era cazul să mai cer — după 
mirosul pe care îl inhalasem în tot acest timp, aveam senzaţia că 
am mâncat pe săturate. 

— Așadar, asta faceţi voi în fiecare săptămână, am spus, luând 
o înghiţitură de apă. 

— Da, a încuviinţat Owen. Încă de la prima emisiune. A deve- 
nit o tradiţie. Și Rolly plăteşte mereu. 

— Nu e o tradiţie, l-a contrazis Rolly. Este consecinţa pierderii 
unui pariu. 

— Şi cât timp trebuie să plătești? 

— Pentru totdeauna, mi-a răspuns Rolly. Am avut o șansă și 
am ratat-o. Și acum trebuie să plătesc. La propriu. 

— Nu chiar pentru totdeauna, a spus Owen, ciocnindu-și lin- 
gura de paharul cu apă. Doar până o să vorbești cu ea. 

— Și când se va întâmpla asta? a întrebat Rolly. 


— Data viitoare când o să vă reîntâlniți. 

— Da, a răspuns el, posac. Data viitoare. 

Eu l-am privit întrebătoare pe Owen. 

— E vorba de fata cu croșeul de dreapta, mi-a explicat el. În 
iulie, am revăzut-o într-un club. Era prima oară când o întâlneam 
după povestea de la mall. lar Rolly vorbea non-stop de ea... 

— Nu chiar non-stop, a intervenit Rolly, imbujorându-se la față. 

— ... și asta era șansa lui, și-a reluat Owen firul gândurilor. Dar 
n-a putut să reacționeze. 

— Eu cred cu ardoare în „momentul oportun”. Acestea nu ni se 
ivesc prea adesea în cale. 

Cugetările sale profunde au fost subliniate — sau întrerupte, 
depinde din ce unghi privești lucrurile — de sosirea lui Deann, 
care ne-a adus comanda. N-am văzut în viaţa mea atâta bacon — 
stătea atât de înghesuit pe farfurie, lângă gofră, încât părea gata 
să cadă. 

— Încercam, așadar, să găsesc o cale prin care s-o abordez, a spus 
Rolly, ungându-și clătitele cu unt, când puloverul îi cade brusc de 
pe spătarul scaunului. Era șansa perfectă, nu? lar eu am încreme- 
nit pe loc. N-am putut să fac nimic. 

Lângă mine, Owen înfuleca cu poftă o bucată de bacon, în timp 
ce presăra piper peste ouă. 

— Ideea e, a continuat Rolly, că — în momentul în care ai, în 
sfârșit, șansa să faci exact ceea ce vrei să faci — ceea ce trebuie să 
faci — intri în panică și te blochezi. 

El mi-a întins siropul, iar eu am turnat puţin peste gofră. 

— Sunt convinsă, i-am răspuns. 

— Motiv pentru care, a intervenit Owen, i-am spus că — dacă 


avea să-i ia puloverul de jos și să intre apoi în vorbă cu ea — voi 

plăti eu micul dejun. Dar dacă nu o va face, atunci nota de plată vu 
cădea pe umerii lui. 

— De fapt, m-am ridicat în picioare și am pornit spre masa ci, 
a spus Rolly, luând o altă îmbucătură din clătite. Dar s-a întors și... 

— Te-ai blocat, a spus Owen. 

— M-am speriat. M-a văzut, iar eu m-am făcut roșu la faţi 
ca racul și mi-am continuat drumul. Acum, trebuie să plătesc mi 
cul dejun o viaţă întreagă. Sau până voi câștiga rămășagul, lucru 
puţin probabil, pentru că n-am mai văzut-o de atunci. 

— Impresionant! am spus eu. Asta, da, poveste! 

El a încuviinţat, trist, din cap, așa cum făcuse și mai devreme în 
mașină. 

— Da, ştiu, mi-a răspuns apoi. 

O oră mai târziu, când am părăsit localul, după ce înfulecasem 
toată porţia de bacon, mă simţeam atât de umflată, încât aveam 
senzaţia că o să explodez. În mașină, am tras centura de siguranţă, 
iar Owen a început s-o lovească din nou cu ciocanul. În timp ce îi 
fixa catarama, îmi atingea mijlocul cu mâinile, ţinându-și capul 
plecat, rezemat aproape de umărul meu. Poziţia în care stătea îmi 
oferea ocazia să-i studiez părul negru, pistruii din jurul urechii și 
genele lungi. Apoi, însă, s-a retras cât ai clipi din ochi. 

Tot drumul spre oraș, l-am privit pe Rolly în oglinda retrovi- 
zoare cum își punea echipamentul de luptă: mai întâi, protecţia 
pentru piept, apoi cele sub formă de tuburi, destinate să-i prote- 
jeze mâinile și picioarele. Devenea, sub ochii mei, din ce în ce mai 
mare și mai greu de recunoscut. Și-a pus și casca în momentul în 


care am parcat în faţa mallului unde își avea sediul firma Em- 


POWerment, unde lucra Rolly. 

— Îşi mulțumesc pentru că m-ai adus până aici, a spus el, des- 
chizând portiera şi ieșind afară. 

Protecţiile de la picioare erau atât de groase, încât era nevoit să 
meargă încet, cu pași mici, oprindu-se adesea, cu braţele întinse pe 
lângă corp. 

— Te sun mai târziu. 

— Bine, i-a răspuns Owen. 

În drum spre casă, în timp ce peisajele îmi zburau prin faţa 
ochilor, mi-am amintit prima zi în care m-a luat cu mașina și sen- 
timentele contradictorii pe care mi le-a stârnit prezenţa lui. Acum, 
totul mi se părea cât se poate de normal. Afară, cartierul era cu- 
fundat în tăcere — câteva aspersoare udau peluzele, iar un bărbat 
imbrăcat într-un halat traversa aleea casei sale ca să-și ia ziarul din 
cutia poștală. Cuvintele lui Rolly despre momentul oportun îmi 
răsunau în minte. Acesta mi se părea, deodată, momentul potrivit 
ca să-i spun ceva lui Owen. Să-i mulţumesc sau să-i mărturisesc 
cât de mult însemna pentru mine prietenia noastră din ultimele 
săptămâni. Dar când să-mi iau inima în dinţi ca să-mi îmbrac 
gândurile în cuvinte, mi-a luat-o înainte. 

— Ai ascultat ceva din CD-urile pe care ţi le-am făcut? 

— Da, i-am răspuns când am intrat pe strada mea. Chiar ieri 
am început să-l ascult pe cel cu cântece de protest. 

— $i? 

— Și am adormit, i-am mărturisit. Dar eram cumplit de obo- 
sită, am adăugat apoi, văzându-l ușor crispat. O să-l ascult din nou 
Și o să-ţi împărtășesc părerea mea. 

— Nu e nicio grabă, mi-a spus, parcând mașina în faţa casei. 
Piesele astea necesită timp. 


— Nu mai spune! Dar mi-ai dat o grămadă. 

— Zece CD-uri nu sunt „o grămadă”, mi-a ripostat el. Sunt 
doar câteva. 

— Owen, toate conţin cam o sută patruzeci de melodii. Cel puţin. 

— Dacă vrei să-ţi faci o educaţie solidă, a continuat el, igno- 
rându-mi comentariul, nu trebuie să aștepți să-ţi cadă muzica din 
cer. Trebuie să pornești tu pe urmele muzicii. 

— Îmi sugerezi să plec într-un soi de pelerinaj? l-am întrebat 
eu în glumă. 

Judecând însă după expresia gravă de pe chipul lui, Owen nu 
glumea deloc. 

— Ai putea să-i spui și așa. 

— Oho! am exclamat eu, rezemându-mă de spătarul scaunului. 
Dar fu cum i-ai spune? 

— O călătorie pe aripile muzicii, într-un club, unde cântă live 
o formaţie, mi-a răspuns el. O formaţie bună. La sfârșitul săptă- 
mânii viitoare. 

Primul lucru care mi-a trecut prin minte a fost o întrebare: Mă 
inviți la o întâlnire? Dar dacă i-o puneam aievea, îmi va răspunde 
cu francheţea-i caracteristică și nu eram convinsă că îmi doream 
acest lucru. Dacă avea să-mi dea un răspuns afirmativ, va fi... cum 
va fi? Extraordinar. Și înspăimântător. lar dacă îmi dă un răspuns 
negativ, mă voi simţi cumplit de prost. 

— O formaţie bună, am repetat eu. Cine spune că e bună? 

— Eu, fireşte. 

— Aha! 

— Dar și alții o spun, a continuat, ridicând o sprânceană. Este 
formaţia vărului lui Rolly. 


— Şi cântă... 

— Nu. Nu cântă techno, mi-a răspuns, fără ezitare. Mai de- 
grabă un rock neconvențional, cu piese originale, ușor distractiv, 
dar fără îndoială alternativ. 

— Impresionantă descriere! am spus eu. 

— Descrierea nu spune nimic. Muzica e cea care contează cu 
adevărat. Și este o muzică pe gustul tău. Crede-mă pe cuvânt! 

— Vom vedea, i-am răspuns, stârnindu-i'un zâmbet. Și când va 
cânta această formaţie de „rock neconvențional, cu piese originale, 
ușor distractiv, dar fără îndoială alternativ”? 

— Sâmbătă seară, mi-a răspuns. Este vorba despre un specta- 
col pentru toate vârstele organizat la Bendo. Pentru că în deschi- 
dere va cânta o altă formaţie, ei vor începe cam pe la ora nouă. 

— Bine. 

— „Bine” înseamnă că ești de acord să vii? 

— Da. 

— Grozav! a spus el, făcându-mă să zâmbesc. 

În clipa aceea, am văzut-o pe Whitney în casă apărând în capul 
scărilor. Era îmbrăcată în pijama și căsca, ţinându-și mâna la gură, 
în timp ce străbătea holul, însoţită de propria-i umbră ce se întin- 
dea pe peretele de lângă ea. După ce-a coborât scările, a traversat 
sufrageria, îndreptându-se spre ghivecele de pe pervazul ferestrei. 
După o clipă, a tasat pământul dintr-un ghiveci și a întors un altul 
cu faţa spre lumină. Apoi, s-a așezat pe vine și a început să le stu- 
dieze cu atenţie, ţinându-și mâinile în poală. 

M-am uitat la Owen, care o privea și el, și m-am întrebat ce-i 
trecea oare prin minte, Din exterior, lucrurile păreau cu totul diferite 
faţă de cum erau în realitate. Dacă priveai casa de alături, vedeai 


altceva — o altă imagine, o altă poveste. Cea pe care o urmăream 

acum nici măcar nu era a mea, dar dintr-un oarecare motiv, am 
simţit nevoia să 1-0 împărtășesc. 

— Sunt plante, i-am explicat eu lui Owen. Le-a sădit ieri. Este... 
un soi de metodă terapeutică. 

— Da, mi-ai spus că e bolnavă, mi-a răspuns el, dând din cap. 
Ce-a păţit? Dacă nu sunt indiscret. 

— Suferă de o tulburare alimentară. 

— Aha! 

— Acum se simte mult mai bine, am adăugat apoi. 

Și era cât se poate de adevărat. Aseară, am văzut-o mâncând 
două felii de pizza. Mult mai târziu după ce eu mâncasem deja, și 
numai după ce a șters orice urmă de grăsime și le-a tăiat în mai 
multe bucățele. Dar le-a mâncat, și asta însemna ceva. 

— Prima dată când am aflat de afecțiunea ei, se simţea foarte 
rău, am continuat eu. Anul trecut, a fost internată mai mult timp 
în spital. 

Am privit-o apoi împreună ridicându-se în picioare și dându-și 
la o parte de pe faţă o șuviţă de păr. Mă întrebam dacă aceste in- 
formaţii i-au schimbat impresia pe care și-o crease, poate, despre 
ea. l-am studiat expresia de pe chip, dar nimic nu-i trăda gându- 
rile și sentimentele. 

— Cred că ţi-a fost greu s-o vezi trecând prin acest calvar, a 
spus el, în clipa în care, intrând în bucătărie, Whitney a dispărut 
pentru o clipă din raza noastră vizuală. 

Am revăzut-o puţin mai târziu în faţa blatului de bucătărie. 
Aceasta era particularitatea casei noastre — faptul că îţi crea im- 
presia că puteai să vezi totul înăuntru, dar îţi ascundea, de fapt, 


anumite lucruri. 

— Da, i-am răspuns. A fost cumplit de greu. Îngrozitor, de fapt. 
M-a speriat de moarte. 

De data aceasta, cuvintele îmi veneau de la sine — nu mă mai 
luptam să spun adevărul, ci îl rosteam pur și simplu, cu o ușurință 
uluitoare. Owen și-a întors privirea spre mine, iar eu am înghiţit 
în sec. Apoi, așa cum se întâmpla de fiecare dată când mă bucuram 
de atenţia lui, am continuat: 

— Whitney a fost întotdeauna o persoană introvertită. Astfel 
că nu știai niciodată dacă se simte bine sau nu sau dacă trece prin 
momente de cumpănă. Sora mea, Kirsten, este exact opusul lui 
Whitney, oferindu-ne mereu prea multe informaţii. Când Kirsten 
era nefericită, aflai asta vrând-nevrând. Lui Whitney, însă, trebuia 
să-i smulgi cuvintele cu cleștele. Sau să le intuiești cumva. 

Owen și-a îndreptat din nou ochii spre casă, dar Whitney dis- 
păruse din nou. 

— Dar în cazul tău cum este? m-a întrebat el. 

— Adică? 

— Cum își dau seama cei din jur că ceva e în neregulă cu tine? 

Nu-şi dau seama, mi-am spus în sinea mea, dar nu mi-am îm- 
brăcat gândul în cuvinte. Nu puteam să fac asta. 

— Nu știu, i-am răspuns. Cred că va trebui să-i întrebi. 

Un SUV mare a trecut pe lângă noi, ridicând în aer un nor de 
frunze uscate, adunate lângă trotuar. În timp ce fluturau prin faţa 
parbrizului, mi-am aţintit din nou privirea asupra casei și am vă- 
zut-o pe Whitney urcând iarăși treptele, cu o sticlă de apă în mână. 
De data aceasta, și-a aruncat ochii pe fereastră. Când ne-a zărit, a 
încetinit ușor pasul, apoi și-a continuat drumul. 

— Trebuie să plec, i-am spus apoi, desfăcându-mi centura de 


siguranță. Îţi mulțumesc din nou pentru micul dejun. 

— N-ai pentru ce, mi-a răspuns Owen. Nu uita de pelerinajul 
muzical! Sâmbătă. La ora nouă seara. Bine? 

— Am înţeles, i-am răspuns, deschizând portiera, ieşind afară 
şi închizând apoi ușa în urma mea. 

Când m-am îndreptat spre casă, Owen a pornit motorul, apoi 
mi-a făcut cu mâna. Abia când am ajuns cam pe la jumătatea aleii, 
mi-am dat seama că eram încă îmbrăcată cu geaca lui. M-am în- 
tors iute, dar era deja prea târziu — dispăruse în trafic. 

Am descuiat ușa de la intrare și, intrând înăuntru, am scos 
geaca și am împăturit-o pe braţ. Am auzit ceva zăngănind în bu- 
zunar și, bâjbâind cu degetele, am dat de un obiect solid. Chiar 
înainte de a-l scoate, știam ce-am găsit: iPod-ul lui Owen. Era 
zgâriat cum rar îţi mai era dat să vezi, avea ecranul puţin spart, iar 
căştile erau înfășurate de jur împrejur. În ciuda frigului de la World 
of Waffles, îl simţeam cald în mână. 

— Annabel! 

Mi-am ridicat ochii, tresărind; Whitney se uita la mine din 
capul scărilor. 

— Bună, am salutat-o eu. 

— Te-ai trezit devreme. 

— Da. Am luat micul dejun. 

— Când ai plecat? m-a întrebat, privindu-mă cu ochii între- 
deschiși. 

— Cu puţin timp în urmă, i-am răspuns, urcând treptele. 

Când am ajuns pe palier, s-a dat puţin la o parte, cât să-mi facă 
loc să mă strecor.pe lângă ea. Am auzit-o apoi adulmecând — o 
dată. De două ori. Bacon, i-am explicat în gând. 

— Mă duc să-mi fac temele, i-am spus apoi, îndreptându-mă 


spre camera mea. 

— Bine, mi-a răspuns încet. 
A rămas însă încremenită pe loc, urmărindu-mă în continuare 


cu privirea, în timp ce eu am închis ușa de la camera mea. 


Pentru că nu l-am văzut niciodată pe Owen fără iPod-ul său, 
mi-am imaginat că îi va observa repede lipsa. Așa că — în clipa în 
care a sunat telefonul puţin mai târziu în ziua aceea — am ridicat 
receptorul, convinsă fiind că îl voi auzi hoinărind deja pe aripile 
muzicii. Dar nu era Owen, ci mama. 

— Annabel! Bună. 

Când mama era nervoasă sau agitată, coeficientul veseliei ei 
atingea norii. Aproape că îmi zgâria urechea cu falsa ei voioșie. 

— Bună. Cum vă distraţi? am întrebat-o eu. 

— De minune, mi-a răspuns. Tatăl tău joacă golf, iar eu tocmai 
mi-am făcut manichiura. Suntem foarte ocupați, dar m-am gândit 
să vă sun ca să văd ce faceţi. Cum stau lucrurile pe acasă? 

Acesta era, de fapt, cel de al treilea telefon pe care ni-l dădea în 
treizeci și șase de ore. Dar am intrat în jocul ei. 

— Toate bune, i-am răspuns. Nu am noutăţi. 

— Ce face Whitney? 

— Bine. 

— E acasă acum? 

— Nu ştiu, i-am răspuns, ridicându-mă din pat şi deschizând 
ușa camerei mele. Pot să verific... 

— A ieșit în oraș? 

— N-aș putea să-ţi spun. 

O, Doamne! am exclamat în gând. 

— Aşteaptă puţin! i-am spus apoi, ieşind pe hol și ascultând cu 


urechile ciulite. 

N-am auzit nici sonorul televizorului, nici alte zgomote de la 
parter, aşa că am făcut câțiva pași spre ușa lui Whitney, pe care am 
găsit-o întredeschisă. Am bătut uşor în ea. 

— Da? 

Când am deschis-o, Whitney stătea în pat, cu picioarele încru- 
cişate sub ea, și scria ceva într-o agendă. 

— A sunat mama, i-am spus eu. 

Fa a oftat adânc, apoi a întins mâna după telefon. Eu m-am 
apropiat de pat și i l-am oferit. 

— Alo!... Bună... Da, sunt acasă... Mă simt bine... Totul e în 
regulă. Nu e cazul să suni tot timpul. 

Apoi, mama a spus ceva, iar Whitney s-a rezemat de speteaza 
patului. În timp ce o asculta, mormăind în barbă, eu m-am uitat pe 
fereastră. Chiar dacă dormitoarele noastre se învecinau, camera ei 
îmi oferea o priveliște cu totul diferită asupra terenului de golf, 
unde un bărbat în pantaloni cadrilaţi repeta acum o lovitură. 
Aveam senzaţia că mă aflu într-un loc complet străin. 

— Da, bine, spunea ea acum, trecându-și mâna prin păr. 

Privind-o, descopeream din nou cât de fascinantă putea să fie — 
chiar și fără machiaj și îmbrăcată într-un tricou și o pereche de 
blugi, frumuseţea ei te lăsa fără suflare. De aceea, îmi era greu să 
înţeleg cum de nu vedea asta atunci când se uita în oglindă. 

— Bine... Îi spun... Pa, pa. 

A luat telefonul de la ureche și l-a închis apăsând pe butonul OFF. 

— Mama îţi transmite că se întorc mâine cam pe la prânz, 
mi-a spus ea. Vă vedeţi atunci. 


— Aha! Bine, i-am răspuns, în timp ce îmi dădea telefonul înapoi. 

— lar diseară putem fie să mâncăm acasă niște spaghete, fie să 
ieşim undeva în oraș, a spus ea, ridicându-și genunchii la piept și 
privindu-mă cu intensitate. Ce vrei să facem? 

Am ezitat ușor, întrebându-mă dacă nu cumva era o întrebare 
capcană. 

— Nu-mi pasă, i-am răspuns. Cred că ideea spaghetelor e 
foarte bună. 

— În regulă, atunci. Le pregătesc în curând. 

— Bine. Pot să te ajut, dacă vrei. 

— În fine. Vedem mai târziu, a conchis ea, luând un pix de 
lângă piciorul ei şi scoțându-i capacul. 

Atunci am văzut că prima pagină a agendei pe care o ţinea în 
poală era acoperită cu scrisul ei și m-am întrebat ce scria. După o 
clipă, și-a ridicat privirea spre mine. 

— Cee? 

— Nimic, i-am răspuns, realizând că rămăsesem încremenită și 
mă holbam la ea. Atunci, ne vedem mai târziu. 

M-am întors în camera mea și m-am așezat în pat cu iPod-ul 
lui Owen. Mi se părea ciudat, dacă nu chiar o greșeală, faptul că îl 
tineam aici, în dormitorul meu, ca să nu mai spun, în mâinile mele. 
Cu toate acestea, i-am desfăcut căștile și am apăsat pe butonul 
power. După o clipă, ecranul s-a luminat și mi-a apărut meniul. 
Am accesat capitolul CÂNTECE. 

Aveam de ales dintre 9.987 de melodii. Doamne sfinte! am ex- 
clamat în gând, răsfoind un timp lista pieselor. Mi-am amintit 
atunci ce mi-a spus cu câtva timp în urmă — că muzica a fost, 
pentru el, o cale de scăpare. Că asculta muzică din perioada divor- 


tului părinţilor săi și o făcea în fiecare zi, ori de câte ori îl vedeam 

cu căștile la urechi. Zece mii de cântece înlăturau, fără îndoială, 
orice urmă de tăcere. 

Am accesat din nou meniul și am intrat în PLAYLISTS. Am dat 
de o altă listă lungă: A.M. EMISIUNEA DIN 12/8, A.M. EMISIU- 
NEA DIN 19/8,INCANTAŢII (DIN IMPORT). Și apoi: ANNABEL. 

Am luat degetul de pe buton. Era, probabil, vreunul dintre 
CD-urile pe care mi le făcuse. Am ezitat, așa cum am făcut și mai 
devreme în mașină. Voiam — și nu voiam — să știu ce conţinea 
fişierul. De data aceasta, am cedat ispitei. 

Când am apăsat pe buton, pe ecran mi-a apărut.o listă cu me- 
lodii. Prima era Jennifer a formaţiei Lipo. Numele mi se părea 
cunoscut. Așa cum mi se părea și numele celui de al doilea cântec — 
Descartes Dream al formaţiei Misanthrope. Pe acesta l-am accesat. 
După câteva acorduri, am recunoscut imediat melodia — era una 
dintre piesele difuzate în prima emisiune a lui Owen pe care am 
ascultat-o. Nu mi-a plăcut, dar am ascultat-o. Și apoi am anali- 
zat-o împreună. 

Avea totul acolo. Fiecare piesă pe care am disecat-o, în discuţii 
mai mult sau mai puţin aprinse, toate aranjate în ordine, cu multă 
migală. Cântecele mayașe, pe care mi le-a pus în ziua în care m-a 
dus acasă cu mașina. Melodia Thank You a formaţiei Led Zeppelin, 
pe care am ascultat-o în ziua în care l-am condus eu acasă. Toate 
piesele techno, ca și cele thrash metal. Chiar și melodia lui Jenny 
Reef. În timp ce ascultam câte puţin din fiecare, l-am revăzut pe 
Owen cu căștile în urechi și mi-am amintit de câte ori nu mi-am 
dorit să știu ce asculta, fără să mă întreb însă la ce se și gândea. 
Cine ar fi crezut că se gândea la mine? 

M-am uitat la ceas — era 16:55. Lui Owen îi era dor, fără îndo- 


ială, de aparatul lui. O să trec pe la el ca să i-l dau. Nu era mare lucru. 

Cam pe la jumătatea treptelor, însă, am auzit un zgomot, urmat 

de un „La dracu'!” rostit în barbă. Când mi-am băgat capul în 
bucătărie, am văzut-o pe Whitney îndesând o cratiţă în dulap. 

— Totul e în regulă? am întrebat-o eu. 

— Da, mi-a răspuns, ridicându-se în picioare și dându-și la o 
parte părul de pe faţă. 

Pe blatul din faţa ei, se aflau un borcan cu sos pentru paste, o 
cutie cu spaghete, un ardei roșu și un castravete, așezați pe un fund, 
și o pungă cu salată verde. 

— Pleci undeva? 

— Păi... așa aveam de gând, pentru scurt timp. Dar dacă vrei să... 

— Nu, mă descurc și singură. 

A luat apoi cutia cu spaghete, citind încruntată ce scria pe spa- 
tele ei. 

— Bine, atunci, am spus eu. Mă întorc pe la... 

— Doar că..., a început ea, lăsând cutia jos. Nu prea știu în ce 
cratiţă să fierb pastele. 

Am pus haina lui Owen pe un scaun lângă masă și m-am în- 
dreptat spre dulapul de lângă aragaz. 

— În asta, i-am spus, scoțând o oală înaltă, dotată cu o sită 
pentru paste. E mai ușor să le strecori în felul acesta. 

— Aha! a spus ea. Corect. Firește. 

Am luat oala, am umplut-o cu apă și am pus-o apoi pe aragaz. 
Îi simţeam privirea aţintită asupra mea în timp ce am dat drumul 
la foc. 

— O să mai dureze un timp, i-am spus eu. Dacă îi pui capacul, 
o să fiarbă mai repede. 


— Bine, mi-a răspuns, încuviinţând din cap. 

M-am așezat pe scaunul pe care lăsasem geaca lui Owen și am 
privit-o luând o cratiţă mai mică din dulap și punând-o pe aragaz. 
A desfăcut apoi borcanul cu sosul pentru paste și a turnat conţinu- 
tul în cratiţă. Făcea totul cu mișcări lente și deliberate, de parcă ar 
fi dezagregat atomi. Nici nu era de mirare, de vreme ce Whitney 
nu gătea niciodată. Mama îi pregătea toate mesele, gustările și 
sendvișurile, chiar și cerealele pe care le mânca la micul dejun. 
Mi-am dat seama că — dacă mie mi se părea ciudat s-o privesc 
gătind — pentru ea, era de-a dreptul straniu. Cu atât mai mult cu 
cât trebuia s-o facă de una singură. 

— Vrei să te ajut? am întrebat-o când a scos o lingură din ser- 
tarul dulapului de lângă aragaz și a început să amestece, cu mișcări 
șovăitoare, în sosul pentru paste. Nu mă deranjează. 

A păstrat tăcerea pentru o clipă, făcându-mă să mă întreb dacă 
nu cumva am jignit-o. 

— Bine, mi-a răspuns în cele din urmă, fără să se întoarcă spre 
mine. Dacă vrei... 

Astfel, în seara aceea, pentru prima oară în viaţa mea, am pre- 
gătit masa împreună cu sora mea. N-am vorbit prea mult — îi 
răspundeam doar la întrebările sporadice pe care mi le punea (la ce 
temperatură să seteze cuptorul pentru pâinea unsă cu usturoi sau 
câte spaghete să pună la fiert). La 176 de grade și toată cutia de 
spaghete. Am așezat masa în timp ce ea pregătea salata, cu aceleași 
mișcări lente și metodice, tăind legumele cu multă grijă și așe- 
zându-le în funcţie de culoare pe fundul de tăiat. Când totul a fost 
gata, eu și Whitney ne-am așezat, numai noi două, la masa din 
sufragerie. Înainte de a mă așeza pe scaun, mi-am aruncat privirea 
spre ghivecele de pe pervazul ferestrei. 


— Stau bine acolo, am spus eu. 

— Cred că da, mi-a răspuns, luându-și șerveţelul de pânză. 

Farfuria ei conţinea, în mare parte, doar salată, cu vagi urme de 
paste, dar n-am spus nimic, fie și numai pentru că mama n-ar fi tăcut. 

— Acum trebuie doar să crească, a adăugat ea. 

Am răsucit câteva spaghete de jur împrejurul furculiţei, apoi 
am luat o îmbucătură. 

— Sunt bune, i-am spus eu. Perfecte. 

— Sunt doar niște paste, mi-a răspuns, ridicând din umeri. 
Sunt ușor de gătit. 

— Nu întotdeauna. Dacă nu le fierbi suficient, rămân crocante 
la mijloc. lar dacă le fierbi prea mult, devin prea moi. Trebuie să 
ştii exact cât să le fierbi. 

— Serios? a spus ea. 

Eu am încuviinţat din cap. Un timp, am păstrat amândouă tă- 
cerea, mulţumindu-ne doar să mâncăm. Mi-am aruncat din nou 
privirea pe fereastră spre terenul de golf de un verde aproape ireal. 

— Îşi mulţumesc, a spus Whitney. 

Nu ştiam dacă mulţumirile ei erau un compliment pentru ta- 
lentul meu culinar sau pentru că am rămas cu ea și am ajutat-o să 
pregătească masa. Dar nici nu mă interesa prea mult. Eram fericită 
pentru că mi le adresa, indiferent de motiv. 

— N-ai pentru ce, i-am răspuns. 

Fa a dat din cap în timp ce, afară, o mașină, ce trecea prin faţa 
casei noastre, a încetinit ușor, iar șoferul ne-a privit pentru o clipă 


înainte de a-și vedea din nou de drum. 


Capitolul 
unsprezece 


— E Annabel! 

Nici n-am apucat să-mi iau bine degetul de pe sonerie, că Mallory 
a și deschis ușa. 

La început, nici n-am recunoscut-o, căci se fardase cumplit de 
strident, folosind toate produsele de machiaj pe care le găsise la 
îndemână: fond de ten, creion dermatograf, farduri de ochi, ruj (în 
cantităţi industriale) și gene false, dintre care una — nefiind apli- 
cată corect — i se lipise de sprânceană. Purta o rochie neagră, 
mulată pe corp și fără bretele, și niște sandale cu tocuri înalte, pe 
care se clătina, ușor nesigură. 

Era înconjurată de alte patru fete, toate machiate și îmbrăcate 
elegant, care mă priveau cu ochii mari cât cepele: o fată mignonă, 
cu ochelari și părul negru, care purta o rochie neagră și sandale 
înalte, cu platformă; două surori gemene, roșcate, cu pistrui și 
ochii verzi, îmbrăcate în blugi și tricouri scurte până la buric; și o 
blondă bucălată, ce părea să poarte o rochie de bal. În spaţiul în- 
gust din cadrul ușii, mirosul de fixativ era copleșitor. 

— Annabel! a strigat Mallory, ţopăind de bucurie, fără să-și 
clintească din loc nici măcar o șuviţă din părul strâns deasupra 
capului într-o creastă. Bună. 


— Bună, i-am răspuns. Ce... 

Dar înainte de a apuca să-mi formulez întrebarea, ea m-a apu- 
cat de mână și m-a tras peste prag. 

— Fetelor, a spus ea, în clipa în care prietenele ei au făcut un 
pas înapoi, fără să-și desprindă ochii de la mine, ea e Annabel 
Greene. O, Doamne, vă vine să credeţi? 

— Eşti fata din reclama aia, a spus blonda în rochie de bal, 
analizându-mă din cap până în picioare, cu buzele ţuguiate. 

— Firește că ea e! i-a spus Mallory, aranjându-și, în sfârșit, 
geana falsă. Lucrează ca model pentru cei de la Kopf 's și Lakeview 
Models. 

— Și ce cauţi aici? m-a întrebat una dintre roşcate. 

— Eram prin zonă, i-am răspuns eu, și... 

— E prietenă cu fratele meu. Și cu mine, a intervenit Mallory, 
strâângându-mi mâna din nou cu palma ei fierbinte. Ai venit exact 
la timp pentru ședința noastră foto, mi-a spus apoi. Ne poţi ajuta 
să ne alegem poziţiile care ne pun cel mai bine în valoare. 

— Dar nu pot să stau, am protestat eu. Sunt doar în trecere. 

Asta îi spusesem și lui Whitney după masă. Că trebuia să trec 
pe la un prieten ca să-i dau ceva și că mă voi întoarce cam într-o 
oră. Ea s-a mulţumit doar să dea din cap, aruncându-mi o privire 
ciudată, de parcă se întreba dacă aveam să mă întorc din nou acasă 
mirosind a bacon. 

— Îţi place ţinuta mea? m-a întrebat Mallory, pozând cu o 
mână la ceafă și cu ochii în tavan. 

A rămas așa o clipă, apoi a revenit la poziţia iniţială. 

— Jucăm diverse roluri din lumea modei. Eu întruchipez 
Ţinuta Elegantă de Seară. 

— ar noi Ținutele Casual de Zi, a spus una dintre gemenele 


roşcate, punându-și o mână pe șold. 

Sora ei, ceva mai pistruiată, a încuviințat din cap, cu o expresie 
gravă pe chip. 

M-am uitat apoi la fata cu părul negru și cu ochelari. 

— Eu reprezint Jinuta Elegantă de Birou, a murmurat ea, tră- 
gând de rochia neagră pe care o purta. 

— Iar eu întruchipez Ținuta Logodnei de Vis, a spus blonda, 
făcând o piruetă pentru a-și pune rochia în valoare. 

— Nu e adevărat, a contrazis-o Mallory. Tu reprezinţi Ţinuta 
Oficială de Seară. 

— Ba nu. Eu sunt Ținuta Logodnei de Vis, a insistat blonda, 
făcând o altă piruetă. 

Apoi, întorcându-se spre mine, a adăugat: 

— ar rochia asta a costat... 

— Patru sute de dolari, da, știm deja, a spus Mallory, vădit de- 
ranjată. Își dă importanţă doar pentru că sora ei și-a făcut debutul 
în societate în cadrul unui bal somptuos. 

— Când facem fotografiile? a întrebat una dintre roșcate. M-am 
săturat de Ținuta mea Casual. Vreau să port și eu o rochie. 

— Ai răbdare! i-a ripostat Mallory, iritată. Mai întâi, trebuie 
să-i arăt camera mea lui Annabel. Apoi, ne poate da niște sfaturi 
legate de ţinutele noastre, a continuat ea, trăgându-mă apoi spre 
scări, urmate de ceata de fete. 

— Owen e acasă? am întrebat-o eu. 

— Da, e pe undeva, mi-a răspuns, când am început să urcăm 
treptele. 

Fata cu părul negru se afla acum lângă mine și mă studia cu o 


expresie gravă, în timp ce celelalte trei șușoteau în spatele meu. 

— Ar trebui să vezi fotografiile pe care le-am făcut data trecută 
la Michelle's. Sunt atât de reușite! Eu întruchipam Ținuta Euro- 
peană. A fost fantastic. 

— Ţinuta Europeană? am repetat eu. 

— Da, mi-a răspuns, dând din cap. Purtam o bască și o fustă 
ecosez și am pozat ţinând în mână o baghetă franţuzească. A fost 
extraordinar. 

— Vreau şi eu să reprezint Ţinuta Europeană, a spus fata în 
negru. Rochia asta este atât de anostă. Cum de numai tu întruchi- 
pezi Ţinuta Elegantă de Seară? 

— Mai ai puţină răbdare! i-a spus Mallory printre dinţi când 
am ajuns în faţa unei uși închise. Așa, a spus ea, strângându-și 
mâinile la piept. 

Geana falsă i se desprinsese din nou. 

— Pregătește-te pentru experienţa supremă de model! 

Acest lucru nu părea deloc promiţător. M-am uitat la fetele din 
spatele meu, care continuau să mă privească cu ochi mari și curioși. 
Apoi, m-am întors din nou spre Mallory. 

— Bine, i-am spus încet. 

A pus mâna pe clanţă și, apăsând ușor, a deschis ușa. 

— Uite! a spus ea. Îţi vine să crezi? 

Nu, chiar nu-mi venea să cred. Peretele din faţa mea, ca și cele 
care mă flancau de-o parte și de alta, era tapetat, de sus până jos, 
cu fotografii și imagini decupate din revistele de modă. Manechin 
după manechin, reclamă după reclamă, celebritate după celebri- 
tate. Modele blonde, brunete și roșcate. Ținute moderne, ţinute de 
bal, ţinute casual sau ţinute din showbiz. Chipuri frumoase, sur- 
prinse în toate poziţiile posibile. Erau atât de multe fotografii, că 


peretele nici nu se mai vedea. 

— Ei bine? Ce părere ai? m-a întrebat Mallory. 

Ca să fiu sinceră, priveliștea era într-adevăr copleșitoare, chiar 
înainte de a-mi arăta o anumită imagine. Numai în momentul in 
care m-am apropiat mai tare, mi-am dat seama că imaginea din 
fotografie era a mea. 

— E fotografia din calendarul de anul trecut, realizat de Lakeview 
Models, când ai reprezentat luna aprilie și ai pozat cu anvelopele 
de mașină. Îţi mai amintești? 

Eu am încuviinţat din cap, iar ea m-a tras puţin mai la dreapta, 
arătându-mi alte fotografii. Între timp, prietenele ei se împrăştin 
seră prin cameră — gemenele se așezaseră în pat, unde răsfoiuu un 
vraf de reviste, pe când blonda și fata cu părul negru încercau să și 
menţină echilibrul pe scaunul din faţa unei oglinzi. 

— lar asta, a continuat Mallory, cu degetul aproape lipit «le 
perete, este o fotografie din reclama la produsele Boca Tan, ditu 
zată în timpul unei partide de baschet pe care am văzut-o anul 
trecut la universitate. Vezi că părul tău este mai blond aici? 

— Da, i-am răspuns. 

De fapt, părea chiar portocaliu. Ce ciudat! Am uitat cu totul «le 
reclama aia. 

— Da, ai dreptate, am adăugat apoi. 

M-a tras din nou de mână, de data aceasta în direcţie opusă, 
oprindu-se în capătul din stânga al peretelui. 

— Dar acestea sunt preferatele mele, a spus ea. De aceea, le şi 
ţin aici, lângă pat. 

M-am apropiat ca să văd mai bine. Era un colaj de fotografii 
din reclama la produsele magazinului Kopf's: eu — în uniforma 
de majoretă; eu — pe bancă împreună cu fetele din reclamă; eu — la 


un birou; eu — la braţului partenerului îmbrăcat în smoching. 

— De unde ai pozele astea? am întrebat-o apoi. 

— Sunt capturi de ecran, mi-a răspuns ea, mândră. Am tras 
tlama pe un DVD, am descărcat-o apoi în calculator, am făcut 
instantanee și am salvat imaginile în computer. Grozav, nu-i așa? 

M-am apropiat și mai mult, amintindu-mi — așa cum făceam 
ile fiecare dată când vedeam reclama — ziua aceea de aprilie când 
am filmat-o. Eram atât de diferită pe atunci; totul era atât de dife- 
rit pe atunci. 

Mallory mi-a eliberat mâna, aplecându-se și ea lângă mine. 

— Ador reclama aia, a spus ea. La început, doar din cauza cos- 
tumului de majoretă, pentru că lumea aceea mă fascina cu totul. 
Apoi, au început să-mi placă și hainele, și povestea... Totul e extra- 
ordinar. 

— Povestea, am repetat eu. 

— Da, mi-a răspuns, întorcându-se spre mine. Joci rolul unei 
Iete care se întoarce la școală după o vacanță de vară minunată. 

— Da, aşa e. 

— Reclama redă exact ce se întâmplă la începutul şcolii. Me- 
ciurile importante la care faci galerie. Testele pentru care trebuie 
na studiezi. Și ieșirile cu prietenii prin campus. 

Ieşirile cu prietenii prin campus. Da, chiar aşa, mi-am spus în gând. 

— Şi se încheie cu primul dans, unde te alegi cu cel mai chipeș 
baiat din şcoală, lucru care îţi sugerează că vei avea parte de un an 
lı tel de frumos ca și începutul, a redat ea povestea, oftând adânc. 
‘Te lasă să înţelegi că ai o viață minunată, presărată numai de lu- 
ceruri incitante. Așa cum ar trebui să și fie viața de liceean. Pari să fii... 

Eu m-am uitat din nou la ea. Avea chipul aproape lipit de fo- 


toprafiile pe care le scruta cu intensitate. 

— Fata care are totul, am spus eu, amintindu-mi cuvintele re- 
gizorului. | 

— Exact, mi-a răspuns, întorcându-și privirea spre mine. 

Voiam să-i spun că nimic din toată povestea asta nu era adevă- 
rat. Că nu eram nici pe departe „fata care are totul”; că nu aveam 
nimic în comun cu protagonista din fotografii. Nimeni nu are 
parte de o viaţă strălucitoare ca aia înfățișată în reclame, nimănui 
nu-i sunt hărăzite numai clipe de glorie și fericire, și cu atât mai puţin 
eu. Un colaj de fotografii realizate din viaţa mea de liceean ar sur- 
prinde momente cu totul diferite: momente în care Sophie îmi 
aruncă un singur cuvânt urât, momente în care Will Cash rânjește 
la mine, momente în care mă trezesc în spatele școlii vomitând în 
iarbă. Aceasta era adevărata mea viață de liceean. Povestea vieţii mele. 

Am auzit niște pași greoi pe hol, apoi un suspin adânc. 

— Mallory, ţi-am spus că — dacă vrei să facem fotografii — 
hai să trecem la treabă! Trebuie să mă ocup de emisiune şi n-am... 

Când m-am ridicat, l-am văzut pe Owen în pragul ușii. Când 
m-a zărit, a căscat ochii mari cât cepele. 

— ... şi n-am toată noaptea la dispoziţie, a încheiat el. Bună. 
Ce faci aici? 

— A venit la petrecerea mea, i-a răspuns Mallory. 

— Pentru asta ai venit? m-a întrebat el, încruntat. 

— Tu ești fotograful care se ocupă de ședința foto? i-am răs- 
puns eu tot printr-o întrebare. 

— Nu. Eu doar... 

— Aveam nevoie de un fotograf pentru pozele de grup, mi-a 
explicat Mallory. Și acum avem și un stilist. Nici că se putea mai 


bine! a continuat ea, bătând din palme. Fetelor, haideţi să ne 
> P 

pregătim! Mai întâi, o să facem fotografiile de grup, apoi pe cele 
individuale. La cine e lista cu ordinea participantelor? 

Fata cu părul negru s-a ridicat de pe scaunul de lângă oglindă 
și a scos din buzunar o hârtie împăturită. 

— Uite-o! a spus ea. 

— Spune-mi acum motivul real pentru care ai venit aici! mi-a 
zis Owen, în timp ce Mallory a luat hârtia din mâna ei. 

— Moda este viaţa mea, i-am răspuns. Doar știi asta. 

— Prima este Ținuta Casual de Zi, a spus Mallory, dregându-și 
glasul și arătându-le pe gemenele roșcate. Apoi, Ţinuta Elegantă 
de Birou, a continuat, urmată de Ținuta Elegantă de Seară și de 
Ţinuta Oficială de Seară. 

— "Ținuta Logodnei de Vis, a corectat-o blonda. 

— Hai la parter! Să mergem! a spus Mallory. 

Roşcatele s-au ridicat din pat și s-au îndreptat spre ușă, urmate 
îndeaproape de fata cu părul negru. Blonda, în schimb, trăgea de 
timp, mergând cu pași lenți. Când a ajuns lângă mine, mi-a arun- 
cat o privire piezișă. 

— Bună, Owen, a spus ea, când a trecut pe lângă el, măturând 
covorul cu trena rochiei sale. 

Owen a salutat-o dând din cap, cu o expresie plictisită pe chip. 

— Bună, Elinor, i-a răspuns el. 

Auzindu-şi numele, s-a îmbujorat toată la faţă și a grăbit pasul, 
ieșind iute pe ușă și coborând treptele în fugă la parter, unde a fost 
întâmpinată de un cor de chicoteli. 

Mallory a pornit după prietenele ei, dar s-a oprit în pragul ușii 


și s-a întors spre noi. 

— Owen, te așteptăm peste cinci minute să ne faci poze, i-a 
spus ea. Annabel, tu ai putea să ne oferi nişte sfaturi în privinta 
ţinutelor și să dirijezi şedinţa foto. 

— Ai grijă cum vorbeşti, Mallory! a avertizat-o Owen. Altfel, 
s-ar putea să vă faceţi autoportrete. 

— Ne vedem peste cinci minute! a repetat ea. 

Apoi, a coborât treptele cu zgomot și a continuat să le dea or- 
dine prietenelor ei cu glasul ridicat. 

— Impresionant! am spus eu. Dar asta e o adevărată prezentare 
de modă. 

— Mie îmi spui! mi-a răspuns el, așezându-se pe marginea 
patului. Și se va încheia în lacrimi — crede-mă pe cuvânt! Așa se 
întâmplă întotdeauna. Fetele astea nu cunosc conceptul „căii de 
mijloc”. 

— Ce concept? 

— Al „căii de mijloc”, a repetat Owen, când m-am așezat pe 
pat lângă el. Este o sintagmă din limbajul Programului de Con- 
trolare a Mâniei. Se referă la faptul că nu trebuie să gândim doar 
în extreme. Fie obţin ce vreau, fie nu. Fie am dreptate, fie nu. 

— Fie întruchipez Ţinuta Logodnei de Vis, fie Ținuta Oficială 
de Seară, am adăugat eu. 

— Exact. Este primejdios să gândim în felul acesta, pentru că 
nimic nu este definitiv și irevocabil. Bine, asta dacă n-ai treispre- 
zece ani. 

— Domnișoara Logodnă de Vis pare deja o mică divă. 

— Elinor! a spus el, oftând adânc. E într-adevăr o mare figură. 

— Se pare că te cam place. 

— Încetează! mi-a spus el, aruncându-mi o privire întunecată. 


Acesta e un exemplu de LI. Și încă unul extrem de periculos. 

— Ştii că între model și fotograf trebuie să existe o conexiune, 
i-am spus eu, lovindu-l cu genunchiul. Este o condiţie obligatorie. 

— De ce ai venit aici? 

— Ca să-ţi aduc asta, i-am răspuns, întinzându-i geaca. Am 
uitat să ţi-o dau de dimineaţă. 

— Aha! a spus el. Îţi mulţumesc. Dar puteai să aștepți până 
marţi. 

— Așa și voiam să fac, i-am spus, scoțând iPod-ul din buzunar. 
Dar m-am gândit că s-ar putea să ai nevoie de ăsta. 

— O, Doamne! a exclamat, cu ochii mari cât cepele, luându-mi-l 
din mână. Chiar aș fi avut nevoie de el. 

— Am crezut că îi duci dorul deja. 

— Nu încă, mi-a răspuns. Dar urma să mă apuc să pregătesc 
emisiunea de săptămâna viitoare, așa că aveam să-mi dau seama că 
lipseşte în curând. Îţi mulţumesc. 

— N-ai pentru ce. 

De la parter, răzbăteau niște zgomote, ce păreau fie chiote de 
bucurie, fie plânsete. 

— Vezi? Ce ţi-am zis eu? a spus Owen, arătându-mi ușa des- 
chisă. Se lasă cu lacrimi. Garantat! Nu există cale de mijloc. 

— Poate ar trebui să ne ascundem aici, i-am spus eu. Am fi mai 
în siguranţă. 

— N-aș prea crede, mi-a răspuns el, măturând pereţii cu privi- 
rea. Fotografiile astea îmi dau fiori. 

— Măcar tu nu te regăsești în ele. 

— Tu da? Sunt și poze cu tine pe aici? 

I-am arătat atunci fotografiile din reclamă, iar el s-a ridicat din 
pat și s-a dus să le privească de-aproape. 


— Nu mă miră deloc. Crede-mă! 

Nu-și desprindea însă privirea de la ele, analizându-le înde- 
lung, încât am început să regret că i le-am arătat. 

— E ciudat, a spus, în cele din urmă. 

— O, Doamne! Îţi mulțumesc. 

— Imaginile astea nu seamănă cu tine, a adăugat Owen, apro- 
piindu-se și mai mult. Adică, îmi pari o figură cunoscută, dar şi 
străină totodată. 

Am rămas pentru o clipă încremenită pe loc, puţin uluită, căci 
și eu aveam aceeași impresie când mă uitam la reclamele mai vechi, 
în special la cele realizate pentru produsele Kopf's. Fata aceea era 
cu totul diferită faţă de cea de acum, mult mai stăpână și încrezătoare 
în ea decât cea pe care o vedeam în oglindă în ultimul timp. Cre- 
deam că numai eu observasem acest lucru. 

— N-am vrut să te jignesc, a spus Owen. 

— Nu e nicio problemă, i-am răspuns, clătinând din cap. 

— Fotografiile sunt frumoase, a adăugat apoi, aruncându-le 
încă o privire. Doar că acum arăţi mai bine. 

La început, am crezut că n-aud bine. 

— Acum? am repetat eu. 

— Da, mi-a răspuns, uitându-se din nou la mine. Ce-ai crezut 
că o să-ţi spun? 

— N-am..., am început, apoi m-am oprit. Nu mai contează. 

— Crezi că ţi-aș fi spus că arăţi mai bine în pozele astea? 

— Eşti sincer, ca de obicei. 

— Nu vreau să mă crezi un bădăran, mi-a răspuns el. Arăți 
bine. Doar că acum ești altfel... Diferită. 

— Diferită în sens negativ, am subliniat eu. 


— Diferită în sensul de diferit. 


ASCULTAȚŢI INIMA O 237 


— O descriere cât se poate de vagă, am punctat eu. Folosești un 
termen-surogat. De fapt, un dublu surogat. 

— Ai dreptate. Privind fotografiile astea, mi-am spus în gând: 
Fata de aici nu e Annabel. Nu seamănă deloc cu ea. 

— Dar care e imaginea pe care ţi-o evoc? 

— Asta, mi-a spus, înclinându-și capul spre mine. Ideea e că eu 
nu te cunosc ca pe un model îmbrăcat în costum de majoretă. Nu 
te cunosc ca model, punct. Pentru mine, imaginea ta ca manechin 
și imaginea ta reală sunt două noţiuni complet diferite. 

Voiam să-l rog să dezvolte subiectul, să-mi schiţeze propriul 
lui portret. Am realizat însă că o făcuse deja. Ştiam că mă consi- 
dera sinceră, tranșantă și chiar nostimă — lucruri pe care nu le-aș 
fi asociat niciodată cu imaginea mea. Cine știe ce alte trăsături 
mi-ar mai atribui, ce potenţial zăcea în diferenţele dintre fata din 
reclame și cea pe care o vedea acum? Atâtea posibilităţi nerostite... 

— Owen! a strigat Mallory din capul scărilor. Te așteptăm. 

El și-a dat ochii peste cap. Apoi, s-a îndreptat spre ușă, ofe- 
rindu-mi mâna ca să mă ajute să mă ridic în picioare. 

— Bine, a spus el. Hai să mergem! 

Ridicându-mi privirea spre el, am realizat că și acest mo- 
ment — în care Owen îmi întindea mâna —, alături de toate 
celelalte momente cumplite, create de Sophie și Will, făcea parte 
din viaţa mea de liceean. Și acum, în timp ce îl prindeam cu de- 
getele, mă bucuram, mai mult ca oricând, că aveam ceva de care 


să mă agăţ. 


Owen a avut dreptate în privinţa lacrimilor. Peste o oră, ne-am 


și confruntat cu o criză de nervi. 

— Nu e corect! a spus, cu vocea tremurândă, fata cu părul ne- 
gru, pe care o chema Angela. 

— Arăţi bine, i-a spus Mallory, aranjându-și șalul de pene. Nu 
văd care e problema. 

Eu ştiam care era problema. De fapt, totul era cât se poate de 
clar. În timp ce Mallory și celelalte fete interpretau, pe rând, Ți- 
nuta Elegantă de Seară și Ţinuta Oficială de Seară (sau Ţinuta 
Logodei de Vis, depinde din ce unghi priveai lucrurile), Angela 
continua să reprezinte Ţinuta Elegantă de Birou, pe care era evi- 
dent că nu putea s-o sufere. Acum, își privea dezamăgită fusta 
neagră și simplă, bluza neagră și balerinii din picioare. 

— Vreau să reprezint şi eu Ţinuta Flegantă de Seară, a protes- 
tat ea. Când îmi vine și mie rândul? 

—— Owen! a strigat blonda Elinor, trăgându-și peste abdomen 
tricoul gen tube top’. Eşti pregătit pentru mine? 

— Nu, a murmurat Owen, în timp ce ea se îndrepta spre el, flu- 
turându-și părul în aer și punându-și o mână pe șold. Nici pe departe. 

Şedinţa foto avea să fie o adevărată creaţie regizorală. Fetele nu 
mutaseră doar mobila din sufragerie, alegând ca decor un cearșaf 
alb pe care îl puseseră în faţa șemineului, ci improvizaseră şi o 
cabină de machiaj (în toaletă), asigurând în același timp și muzica 
de fundal (în general, Jenny Reef, Bitsy Bonds și Z104; propune- 
rea lui Owen de a realiza împreună un mixaj a fost respinsă 
cu vehemenţă). 

— O să-ţi vină şi ţie rândul, a spus Mallory, care purta acum 
sutienul auriu al unui costum de baie și un sarong’, asortate cu 


' Articol vestimentar pentru femei, fără umeri și fără mâneci, care acoperă partea 
superioară a bustului. 

2 Îmbrăcăminte din portul malaez, sub forma unei fuste lungi și strâmte, purtată 
și de bărbaţi, și de femei. 

șalul de pene. Dar Ţinuta Flegantă de Birou este foarte impor- 
tantă, a adăugat ea. Cineva trebuie s-o reprezinte. 

— Și de ce n-o reprezinţi tu? i-a ripostat Angela. 

Mallory a oftat adânc, dându-și la o parte bretonul de pe frunte. 

— Pentru că mi se potrivesc mai bine ţinutele de seară, i-a 
explicat ea, în timp ce gemenele roșcate, îmbrăcate acum în cos- 
tume de baie, se pregăteau pentru fotografiile cu tematică estivală, 
jucând volei pe o plajă imaginară. Din cauza ochelarilor, ţie îţi vin 
mult mai bine ţinutele serioase de birou. 

Când m-am uitat la Angela, am văzut că buza de sus îi tremura ușor. 

— Dar ar putea să-și scoată ochelarii, am sugerat eu. 

— Sunt gata! i-a spus Elinor lui Owen. Hai, la treabă! 

Owen, care stătea în faţa canapelei, a dus, crispat, aparatul la ochi. 
Din experienţa mea, modelele nu dau niciodată ordine fotografului. 
Aici, însă, lucrurile stăteau cu totul altfel. Owen nici nu-și mai 
desprindea degetul de pe butonul de declanșare, făcând fotografie 
după fotografie, în timp ce fetele pozau în toate poziţiile posibile. 
I-am citit consternarea pe chip în clipa în care Elinor i-a trimis 
o bezea. 

Ca stilist, misiunea mea era să stau în toaleta cu rol de cabină 
de machiaj și să inspectez garderoba, alcătuită din haine și încălță- 
minte aruncate claie peste grămadă pe mobile, pe podea sau pe 
scările din apropiere. După ce micile mele sfaturi (mai puţine de- 
colteuri și farduri) au fost complet ignorate, m-am mulțumit doar 
să-l privesc pe Owen, încercând cu greu să-mi stăpânesc râsul. 

— Cred că am terminat cu ședința foto pe ziua de astăzi, a spus 
fotograful amator, în clipa în care Elinor s-a întins pe podea și a 
început să se târască spre el, cu mișcări lascive, lovind cu coatele 


lemnul tare al parchetului. 

— Dar n-am făcut pozele de grup! a protestat Mallory. 

— Atunci, ar fi bine să vă adunaţi odată! i-a spus el. Stilistul și 
fotograful sunt plătiţi cu ora și nu cred că vă permiteţi să ne ţineţi 
mai mult. 

— Bine, gata, a mormăit Mallory, aruncându-și șalul de pene 
peste umăr. Toată lumea adunarea în faţa decorului! Acum! 

Gemenele roșcate au luat mingea și s-au îndreptat spre cearșa- 
ful ce juca rol de decor, în timp ce Elinor s-a ridicat în picioare, 
trăgând din nou de tricoul gen tube top. Am privit-o pe Angela, care 
stătea sub arcada din sufragerie, cu braţele încrucișate pe piept și 
cu buzele tremurânde, gata să izbucnească în plâns. În vacarmul 
general, nimeni nu avea să observe mica noastră stratagemă. 

— Hei, vino încoace! am strigat-o cu, iar ea și-a întors privirea 
spre mine. Hai să căutăm altă ţinută! 

O auzeam pe Mallory direcţionându-le pe celelalte fete spre 
locurile lor, în timp ce Angela m-a urmat în cabina de machiaj, 
unde scotoceam prin garderoba creată ad-hoc. 

— Asta e drăguță, am spus eu, alegând o fustă roșie. Ce părere ai? 

— Da, merge, mi-a răspuns Angela, vorbind pe nas, în timp ce 
își aranja ochelarii. 

— Și am putea s-o asortăm cu..., am continuat eu, uitându-mă 
de jur împrejur. Cu asta, am spus, alegând un tricou negru, fără 
mâneci și cu niște breteluţe foarte subţiri. Și cu o pereche de pan- 
tofi foarte înalţi. 

Fa a încuviinţat din cap, luând fusta din mâna mea. 

— Bine, mi-a spus apoi, străbătând holul spre un dormitor lă- 
turalnic. Mă duc să mă schimb. 

— În regulă, i-am răspuns. Între timp, eu îţi caut pantofii. 


— Angela! a strigat-o Mallory. Avem nevoie de tine. 

— Aşteptaţi o clipă! i-am răspuns eu, scotocind prin maldărul 
de încălțăminte de la picioarele mele. 

Găsisem o sanda cu breteluţe și îi căutam perechea când am 
simţit că cineva mă privea. Ridicându-mi ochii, l-am văzut pe Owen 
în prag, ţinând în mână aparatul de fotografiat. 

— O clipă, i-am spus. Ne schimbăm ţinutele. 

— Am auzit, mi-a răspuns. 

A intrat apoi în toaletă și, rezemându-se de ușă, mă privea că- 
utând perechea sandalei. Am găsit-o, în cele din urmă, ascunsă sub 
o geacă de iarnă. 

— Frumos din partea ta, mi-a spus el. Că o ajuţi. 

— Modelingul poate fi o afacere urâtă, i-am răspuns eu. 

— Serios? 

Eu am dat din cap, ridicându-mă în picioare și căutând-o din 
priviri pe Angela, apoi m-am rezemat de cealaltă parte a cadrului 
ușii, cu faţa spre el, ţinând sandalele în mână. După o clipă, Owen 
a ridicat aparatul de fotografiat. 

— Nu, te rog! am protestat eu, acoperindu-mi faţa cu mâna. 

— De ce nu? 

— Nu-mi place să fiu fotografiată. 

— Dar ești model. 

— Tocmai de aceea, i-am spus. M-am plictisit. 

— Hai! Doar una, a insistat el. 

Mi-am descoperit faţa, dar n-am zâmbit în clipa în care a apă- 
sat pe buton. M-am mulţumit doar să-l privesc cu intensitate, prin 
lentilele aparatului, așteptând ca bliţul să se declanșeze. 

— Frumos, a spus el. 


— Serios? 

A încuviinţat din cap, întorcând aparatul spre mine ca să văd 
poza pe ecran. Am făcut un pas spre el, ţinându-mi ochii aţintiţi 
asupra ecranului. Mă priveam, stând în cadrul ușii, nemachiată și 
nepieptănată, cu faţa încadrată de câteva șuviţe rebele. Nu m-a 
prins chiar din cel mai bun unghi. Dar nici nu era o poză urâtă. 
M-am apropiat și mai mult, analizându-mi chipul scăldat într-o 
lumină difuză. 

— Vezi? a spus Owen. 

Îi simţeam umărul rezemat de mine, iar chipul aproape lipit de 
obrazul meu, în timp ce priveam amândoi fotografia. 

— Aşa arăţi tu cu adevărat, a adăugat el. 

Mi-am întors capul ca să-i spun ceva — nici eu nu știam ce 
anume — și i-am atins obrazul. Mi-am ridicat privirea și atunci, 
fără să-mi dau seama ce se întâmplă, și-a aplecat ușor capul spre 
mine. Am închis ochii și i-am simţit buzele moi contopindu-se cu 
ale mele. Am mai făcut un pas spre el, lipindu-mă de... 

— Sunt gata. Am venit după pantofi. 

Amândoi am tresărit speriaţi, iar Owen s-a lovit cu capul de 
cadrul ușii. 

— La dracu”! a exclamat el. 

Cu inima bătându-mi frenetic în piept, m-am uitat la Angela, 
care ne privea cu o expresie gravă pe chip. 

— După pantofi, am repetat eu. Uite-i! am spus apoi, întin- 
zându-i sandalele. 

— Dar ce doare, măiculiță! a spus Owen, frecându-și capul, cu 
ochii închiși. 


— Te simţi bine? l-am întrebat eu. 

El a dat din cap, iar eu i-am atins ușor tâmpla. Am zăbovit un 
timp acolo, simţindu-i cu degetele pielea caldă și catifelată, apoi 
mi-am retras mâna. 

— Owen! a strigat Mallory din sufragerie. Suntem gata! Hai 
la treabă! 

Owen s-a desprins din cadrul ușii și a pornit spre sufragerie, în 
timp ce Angela, încălțată acum în sandale, îl urma cu pași domoli. 
Eu am rămas, pentru o clipă, pe loc, apoi m-am privit în oglinda 
din toaletă, uluită de ceea ce s-a întâmplat. Mi-am analizat un 
timp chipul reflectat în oglindă, apoi am fugit cât mai departe de 
propria-mi imagine. 

Când am ajuns în sufragerie, mica dramă fusese de mult uitată, 
iar ședința foto era în toi. Toate cele cinci fete pozau încântate, în 
timp ce Owen își făcea sârguincios datoria. M-am sprijinit de ar- 
cadă și le priveam cum încercau, fiecare în parte, să flirteze cu 
aparatul de fotografiat — un dans din șold, o arcuire a gâtului sau 
o privire languroasă, însoţită de gene fremătătoare. 

Melodia, ce se auzea pe fundal, nu era deloc pe placul lui Owen: 
ritmuri vesele și dansante, acompaniate de vocea unei fete, care se 
strecura cu talent printre instrumente. Mallory a dat mai tare 
volumul CD player-ului de lângă ea, iar fetele au început să ţipe și 
să danseze, fluturându-și mâinile pe deasupra capului. Owen s-a 
retras ușor, lăsându-le să danseze în voie, apoi a îndreptat aparatul 
spre mine, ţinându-l un timp acolo în timp ce fetele treceau prin- 
tre noi. Nu știam exact ce vedea, dar aveam o vagă idee. Așa că, de 


această dată, am zâmbit. 


În seara aceea, când am parcat mașina pe aleea din faţa casei 


noastre, toate luminile erau stinse, cu excepţia celei din camera lui 

Whitney. O vedeam stând pe scaunul de lângă fereastră, cu picioa- 
rele îndesate sub ea. Ținea pe genunchi aceeași agendă deschisă, iar 
mâna îi aluneca încet pe pagină în timp ce își așternea gândurile pe 
hârtie. Am mai rămas un timp pe loc, urmărind-o cu privirea, căci 
imaginea ei era singurul lucru pe care îl distingeam în întuneric. 

Am plecat de la Owen exact la timp. Elinor, Angela și gemenele 
se săturaseră de ședința foto, cât și de aerele de şefă ale lui Mallory 
și se aflau în pragul unei revolte; casa era un dezastru, iar mama lui 
Owen — obsedată, se părea, de ordine și curățenie — urma să se 
întoarcă acasă în orice clipă. M-am oferit să-l ajut să aranjăm lucru- 
rile împreună sau să joc rolul de pacificator, dar m-a refuzat. 

— Mă descurc, mi-a răspuns, în timp ce stăteam pe treptele de 
la intrare. Dacă aș fi în locul tău, aș pleca cât mai repede cu pu- 
tință. Lucrurile o vor lua razna pe aici. 

— Eşti optimist, i-am spus. 

— Nu, mi-a răspuns, în clipa în care, din casă, s-a auzit un țipăt 
de indignare, urmat de zgomotul unei uși trântite. Sunt doar realist, 
a continuat, întorcându-și capul spre ușă și apoi din nou spre mine. 

Am zâmbit și am coborât prima treaptă, scoțându-mi cheile 
din buzunar. 

— Atunci, ne vedem la școală. 

— Da. Ne vedem acolo. 

Niciunul dintre noi nu s-a clintit din loc, iar asta m-a făcut să 
mă întreb dacă avea să mă sărute din nou. 

— Bine, am spus, simțind fluturi în stomac. Atunci, o să plec. 

— Bine. 

S-a apropiat de marginea treptei pe care stătea, iar eu am mai 
făcut un pas spre el. Când s-a aplecat spre mine, am închis ochii. 


In clipa aceea, s-a auzit un zgomot de pași, ce părea tot mai 

gproape. Cineva a apăsat pe clanţă, iar noi am tresărit, speriaţi, în 
momentul în care Mallory a apărut în prag, purtând o pereche de 
pantofi cu tocuri ortopedice și un costum mulat pe corp, asortat cu 
șalul verde de pene. 

— Stai puţin! mi-a spus ea, venind spre mine, cu mâna întinsă. 
Astea sunt pentru tine, a adăugat, oferindu-mi un teanc de poze. 

Abia erau scoase la imprimantă, iar mirosul de cerneală era 
încă proaspăt. Prima fotografie o înfățișa în sutienul auriu al unui 
costum de baie, cu chipul încadrat de șalul de pene. Următoarele 
erau poze de grup, care o surprindeau pe Elinor zvârcolindu-se pe 
podea sau pe Angela pozând în ţinuta aleasă de mine. 

— Grozav! am spus eu. Sunt minunate. 

— Poţi să le agăţi pe perete, mi-a sugerat ea. Ca să te uiţi la 
mine uneori. 

— Îşi mulţumesc. 

— N-ai pentru ce, mi-a răspuns, întorcându-se apoi spre Owen. 
A sunat mama din mașină. Ajunge acasă în zece minute. 

— Bine, a spus Owen, oftând. Atunci, pe curând, și-a luat el la 
revedere de la mine. 

I-am răspuns dând din cap și i-am urmărit intrând înăuntru, 
de unde răzbăteau certurile aprinse ale celorlalte fete. Mallory 
mi-a făcut, pentru ultima oară, cu mâna, apoi a închis ușa. O clipă 
mai târziu, Owen a spus ceva, iar fetele s-au liniștit rapid. Când 
am coborât treptele, tăcerea domnea atotcuprinzătoare. 

M-am dat acum jos din mașină și am pornit pe alee, ţinând în 
mână pozele lui Mallory. Tot drumul spre casă, gândul mi-a zbu- 
rat la Owen, la chipul lui apropiat de al meu, la atingerea buzelor 


sale, care — deși efemeră — mi-a lăsat o amintire de neșters. Am 

simţit cum obrajii îmi iau foc în clipa în care am deschis ușa de la 
intrare și am început să urc treptele. 

— Annabel! m-a strigat Whitney, când am ajuns pe palier. 
Tu eşti? 

— Da, i-am răspuns. M-am întors. 

Când m-am îndreptat spre camera mea, ea a deschis ușa dor 
mitorului și a ieșit în prag. 

— Mama a sunat din nou, mi-a spus apoi. I-am zis că te-ai dus 
la o prietenă. M-a întrebat la cine, dar i-am răspuns că nu ştiu. 

Ne-am privit o clipă una pe cealaltă, iar eu m-am întrebat dacă 
ar trebui să-i ofer alte explicaţii. 

— Îşi mulţumesc, i-am spus, în cele din urmă, deschizând ușa 
şi aprinzând lumina. 

Am pus fotografiile pe birou și mi-am scos haina, aruncând-o 
pe scaunul din faţa biroului. Când m-am întors, am văzut-o pe 
Whitney în pragul ușii. 

— l-am spus că poate o suni tu când te întorci acasă. Dar nu c 
obligatoriu s-o faci. 

— Bine, i-am răspuns. 

Și-a schimbat ușor poziţia, rezemându-se de clanţa ușii. Ochii 
i-au căzut atunci asupra fotografiilor. 

— Ce sunt astea? m-a întrebat ea. 

— Nimic important, i-am răspuns. Nişte... prostii. 

Le-a luat în palmă și a început să le răsfoiască, trecând, rând pe 
rând, de la indiferenţă la curiozitate și, în final, la groază când a 
văzut-o pe Elinor întinsă pe podea. 

— Sora mai mică a prietenului meu a dat o petrecere, care a 
avut ca tematică modelingul, i-am explicat eu, venind lângă ea ca 


să privim pozele împreună. 

Unele dintre fotografii le înfățișau pe gemenele roșcate, po- 
zând una lângă cealaltă în poziţii-oglindă. Altele o surprindeau pe 
Angela în Ținuta ei Flegantă de Birou, pe care o ura cu atâta pa- 
tos. Cele mai multe, însă, imortalizau o gamă largă de expresii 
surprinse pe chipul lui Mallory — melancolie, reverie și, poate din 
cauza vreunui comentariu al lui Owen, chiar iritare. 

— Se îmbracă, se machiază și își fac poze, am continuat eu. 

Whitney a zăbovit asupra unei fotografii a lui Elinor, care o 
înfățișa în rochia ei albă, cu o privire îngândurată. 

— Interesantă apariţie! a spus ea. 

— Se numește Logodna de Vis. 

— Aha! a spus ea, privind următoarea poză, tot a lui Elinor, 
surprinsă însă de această dată tolănită pe podea, cu gura întredes- 
chisă. Asta cum se mai numește? 

— Nu cred că poartă vreun nume, i-am răspuns eu. 

S-a abținut să facă alte comentarii, mulțumindu-se doar să răs- 
foiască fotografiile. Una dintre ele o înfățișa pe Mallory într-un 
tricou roşu, gen maiou, cu faţa spre aparatul de fotografiat. Purta 
gene false, extrem de lungi, și își ţinea buzele ţuguiate. 

— E drăguță, a spus Whitney, înclinând ușor fotografia. Are 
ochi frumoși. 

— O, Doamne! am exclamat eu, clătinând din cap. Ar muri 
dacă ar auzi asta! 

— Serios? 

— E obsedată de modeling, i-am răspuns, dând din cap. Și-a 
tapetat pereţii camerei cu fotografii decupate din reviste. N-ai loc 
să mai agăţi un ac acolo. 

— Probabil că a fost încântată că te-ai dus la petrecere, a spus 


Whitney. Un model în carne şi oase. 

— Cred că da, i-am răspuns, în timp ce ea continua să răsfo- 
iască pozele: în unele fotografii, fetele apăreau cu feţele lipite unele 
de celalalte, iar în altele se uitau în direcţii diferite, de parcă aștep- 
tau cinci autobuze separate. Dar pentru mine, a fost destul de ciu- 
dat, am adăugat eu. 

Pentru o clipă, Whitney n-a mai spus nimic. 

— Da, a rupt ea tăcerea în cele din urmă. Le înţeleg prea bine. 

Replica ei cu totul neașteptată, ca întregul weekend petrecut 
alături de sora mea, m-a lăsat aproape fără suflare. 

— Noi n-am dat niciodată petreceri de acest gen, am spus apoi. 
Când eram copii. 

— N-am fost nevoite să ne prefacem că suntem modele, mi-a 
răspuns ea, scrutând o fotografie a Angelei, ce privea aparatul de 
fotografiat cu ochii ei negri și gravi. Noi eram modele în viaţa reală. 

— Da, așa e. Dar poate că am fi avut parte de mai multă dis- 
tracţie. Și mai puţină presiune. 

Am simţit-o cum mă străpunge cu privirea, convinsă fiind — 
am realizat eu prea târziu — că mă refeream la ea. Mă așteptam 
să-mi dea un răspuns caustic sau răutăcios, dar n-a făcut-o, mul- 
țumindu-se doar să-mi dea înapoi fotografiile. 

— Cred că nu vom ști niciodată, mi-a răspuns apoi. 

Când a trecut pragul camerei, îndreptându-se spre hol, ochii 
mi-au căzut din nou asupra pozelor — din prima fotografie, 
Mallory mă ţintuia cu privirea, încadrată de șalul ei de pene. 

— Somn ușor, i-am urat eu. 

— Da, mi-a răspuns, uitându-se la mine. 

Imaginea ei, scăldată în lumina difuză de pe hol, m-a frapat 
din nou — perfecțiunea obrajilor și a buzelor sale era pe cât de 


izbitoare, pe atât de stranie. 

— Noapte bună, Annabel. 

Mai târziu, când m-am băgat în pat, am luat din nou fotogra- 
fiile și, așezându-mă în capul oaselor, am început să le răsfoiesc. 
După ce le-am revăzut de vreo două ori, m-am ridicat din pat și 
m-am dus la birou, scotocind prin sertarul de deasupra în căutarea 
unor piuneze. Le-am agăţat apoi, dispuse câte trei, pe peretele 
unde se afla radioul. Ca să te uiţi la mine uneori, îmi spusese Mallory. 
Și asta am și făcut după ce-am stins veioza. Luna, care pătrundea 
în cameră, le scălda într-o lumină strălucitoare, iar eu le-am privit 
îndelung. Apoi, însă, simțind cum somnul îmi dădea târcoale, 


m-am întors pe o parte și m-am cufundat în întuneric. 


Capitolul 
doisprezece 


Mama s-a întors din prima ei vacanță, luată după mai bine de 
un an de zile, odihnită, proaspătă și reîntinerită. Lucru minunat 
dacă nu și-ar fi canalizat noua energie asupra singurului lucru la 
care nu voiam să mă gândesc, dar pe care acum nu mai puteam să-l 
evit: Parada de Modă a Toamnei organizată de Lakeview Models. 

— Așadar, astăzi trebuie să te duci la Kopf's ca să probezi hai- 
nele, iar mâine trebuie să te duci la o repetiţie, mi-a spus ea, în 
timp ce îmi luam micul dejun înainte de a pleca la școală. Apoi, 
ultima repetiţie generală va avea loc vineri. Joi, ai programare la 
coafor, iar sâmbătă dimineaţă, la manichiură. E bine? 

După un weekend întreg petrecut după bunul meu plac, ca să nu 
mai pomenesc de ultimele luni când n-am prea avut oferte de 
muncă, perspectiva nu părea deloc bună. Ba, dimpotrivă, mi se părea 
înfricoșătoare. Dar n-am spus nimic. Indiferent cât de tare mă îns- 
păimânta întreagă săptămână și spectacolul din weekened, abia aș- 
teptam să merg împreună cu Owen la concertul de la Bendo. 

— Mă tot gândesc la ceva de câtva timp, a continuat mama. 
Cei de la Kopf's vor începe, probabil, să organizeze concursuri de 
casting pentru campania din primăvară. Așa că parada asta repre- 
zintă o ocazie extraordinară ca să te vadă în carne și oase, nu crezi? 

Auzindu-i spusele, am simţit o gheară în inimă, știind că aveam 


să-i mărturisesc faptul că voiam să renunţ la modeling. Prin faţa 

ochilor, mi-a trecut atunci imaginea mea și a lui Owen stând pe 
zidul din curtea școlii şi interpretând exact aceste roluri. În ciuda 
faptului că totul nu era decât un joc, n-am reușit să dau glas cuvin- 
telor. Acum, mama stătea în faţa mea și sorbea din cafea. Știam că 
acesta era momentul potrivit ca să-i împărtășesc hotărârea mea. 
Scăpase puloverul pe jos, iar eu trebuia doar să-l ridic de pe podea. 
Dar la fel ca Rolly, m-am oprit. Și am păstrat tăcerea. O să-i spun 
mai târziu, mi-am zis în sinea mea. După spectacol. O s-o fac 
negreșit. 

În același timp în care voi defila pe podiumul de modă de la mall, 
prezentând o colecţie de haine de iarnă, sora mea Kirsten va sta și ea 
în faţa unei mulţimi, dintr-un motiv, însă, cu totul diferit. Cu o zi 
înainte, mi-a trimis, în sfârșit, filmuleţul pe e-mail, așa cum mi-a 
promis. Pentru că eram obișnuită ca ea să ne explice — și să ne „răs- 
explice” — tot ceea ce i se întâmpla în viaţă, mesajul pe care mi l-a 
trimis de această dată m-a luat cu totul prin surprindere. 

Bună, Annabel. Uite filmuleţul! Spune-mi ce părere ai! Cu drag, K. 

La început, am tot „scotocit” e-mailul în căutarea altor explica- 
ţii — dacă sora mea lăsa mesaje interminabile la telefon, e-mailu- 
rile ei erau la fel de lungi și elocvente. Acum, însă, n-am mai găsit 
nimic altceva. 

Am apăsat pe butonul de DOWNLOAD și am așteptat ca 
filmul să se descarce în computer. Apoi, am apăsat pe PLAY. 

Primele imagini ne înfățișează o iarbă. O iarbă verde și frumoasă, 
cum este cea de pe terenul de golf de peste drum (stimulată cu chi- 
micale), umple ecranul de la un capăt la celălalt. Camera de luat 
vederi începe apoi să se retragă ușor-ușor, dezvăluindu-ne curtea 
din faţa unei case albe, mărginite cu albastru, și două figuri înde- 


părtate, ce merg cu bicicleta. 

Imaginile dispar, iar spectatorul se trezește deodată în faţa a 
două fete pe biciclete. Una dintre ele este blondă și pare să aibă în 
jur de treisprezece ani; cealaltă, brunetă, este mai zveltă şi mai 
slăbuţă și merge puţin mai în urmă. 

Deodată, fata din faţă se uită la cealaltă, apoi începe să peda- 
leze mai repede, îndepărtându-se iute de ea, cu părul fluturându-i 
în vânt. În acest timp, camera surprinde împrejurimile în imagini 
idilice: un câine moţăie pe un trotuar, un bărbat își ia ziarul, cerul 
este de un albastru aprins, iar un aspersor stropește cu apă un strat 
de fiori. În timp ce fata continuă să pedaleze, mergând tot mai 
repede, imaginile încep să se deruleze și ele la fel de rapid, până ce 
camera se oprește în faţa unui drum în formă de 7. Ea se oprește 
pe loc și își întoarce privirea. În urma ei, în depărtare, o bicicletă 
zace în mijlocul drumului, în timp ce o roată se învârte în aer, iar 
fetiţa mai mică stă lângă ea, ţinându-și un braţ cu mâna. 

În următoarea secvenţă vedem cum blonda îi sare în ajutor. 

— Ce s-a întâmplat? o întreabă ea. 

— Nu ştiu, îi răspunde fetiţa, clătinând din cap. 

Blonda se apropie și mai mult de ea. 

— Hai, vino aici! îi spune apoi. 

Următoarele imagini ne-o prezintă pe fetiță cocoţată pe ghi- 
donul bicicletei, ţinându-și braţul cu mâna, în timp ce blonda pe- 
dalează pe stradă. Camera ne înfățișează din nou împrejurimile, 
dar acestea par diferite acum: câinele latră și le atacă în clipa în 
care trec pe lângă el, bărbatul se împiedică în timp ce încearcă 
să-și ia ziarul, cerul e cenușiu, iar aspersorul stropește o mașină 
aflată în apropiere. Totul pare neschimbat și totuși nimic nu mai e 
la fel. Până și casa pare diferită. Blonda pedalează pe alee, iar ca- 
mera începe să se retragă încet, oprindu-se în clipa în care fetița 


coboară de pe ghidon, susţinându-și în contiuare braţul la piept. 

Ele lasă bicicleta în iarbă și pornesc spre casă. Urcă treptele. 
Cineva le deschide ușa, dar nu vedem cine se află de cealaltă parte. 
Când fetele dispar în casă, camera se îndepărtează din nou 
până când iarba inundă din nou ecranul, de la un capăt la altul, 
înspăimântător de verde, de strălucitoare și de ireală. Și apoi, totul 
se sfârşeşte. 

Am rămas un timp pe loc, privind ecranul gol. Apoi, am apăsat 
din nou pe PLAY și am revăzut filmul. O dată. Și încă o dată. 
Eram la fel de confuză ca și prima oară când l-am văzut, dar am 
luat telefonul și am format numărul lui Kirsten. Când a răspuns, 
i-am spus că mi-a plăcut, deși n-am înţeles nimic din el. Ea n-a 
părut deloc supărată, ba, dimpotrivă, mi-a spus că tocmai asta era 
și ideea. 

— Care anume? Să rămâi confuz ca mine? am întrebat-o eu. 

— Nu, mi-a răspuns. Ca semnificaţia să rămână ascunsă. Ca 
spectatorul să-i găsească propria interpretare. 

— Dar zu îi cunoşti semnificaţia, am spus eu. Nu-i așa? 

— Fireşte. 

— Şi care e aceasta? 

— Eu îi confer propria mea semnificaţie, mi-a răspuns ea, of- 
tând. Tu trebuie să-i găsești propria ta interpretare. Filmul atinge 
coardele sensibile și intime ale spectatorului. Nu există mesaje co- 
recte sau greșite. Contează doar trăirile pe care ţi le stârnește și 
propria-ţi viziune pe care ţi-o conferă. 

Mi-am aţintit ochii asupra ecranului pe care stăruia încă ima- 
ginea ierbii ireal de verde. 

— Aha! am spus eu. Bine. 

Mi se părea atât de bizar. Sora mea, regina explicaţiilor, refuza 
acum să-mi ofere vreuna. Eram obișnuită să intuiesc și să înţeleg 


printre rânduri limbajul altor oameni, dar niciodată cu Kirsten, 

și nu-mi prea plăcea s-o fac acum. Fa, însă, părea mai fericită 
ca oricând. 

— Îmi pare bine că ţi-a plăcut. Și că ai reacţionat în felul acesta, 
a spus ea, râzând. Sper ca și spectatorii de sâmbătă să aibă aceeași 
reacţie ca tine și totul o să fie grozav! 

Grozav pentru tine, mi-am spus în sinea mea, când am închis 
telefonul câteva clipe mai târziu. Eu, însă, eram la fel de confuză. 
Dar și curioasă, trebuie s-o recunosc. Atât de curioasă încât am 
revăzut filmul de încă două ori, analizând cadru cu cadru. 

Acum, când tata a intrat în bucătărie, iar mama se agita în jurul 
lui, mi-am pus farfuria în chiuvetă și am lăsat apa să curgă peste 
ea. Prin fereastra din faţa mea, o vedeam pe Whitney stând pe un 
şezlong lângă piscină, cu o ceașcă de cafea alături. În mod normal, 
dormea la ora asta, dar în ultimul timp începuse să se trezească 
devreme. Era una dintre numeroasele schimbări survenite recent. 

La început, aceste schimbări au fost mici, dar perceptibile. 
A devenit cumva mai sociabilă — cu câteva zile în urmă, s-a dus 
să bea o cafea cu colegii de terapie din grupul Moirei Bell — și a 
început chiar să lucreze câteva ore pe săptămână la biroul tatălui 
nostru, unde răspundea la telefoane în locul unei alte secretare 
gravide. Când era acasă, nu mai petrecea tot timpul închisă în ca- 
mera ei. Totul se întâmpla în etape: de unde, înainte, ţinea ușa 
mereu închisă, a început, încetul cu încetul, s-o lase întredeschisă, 
ca, în final, să n-o mai închidă uneori deloc. Am observat apoi că, 
în loc să mai stea ferecată în dormitorul ei, petrecea tot mai mult 
timp în sufragerie. Iar cu o zi în urmă, când m-am întors de la 
școală, am găsit-o stând la masa din sufragerie, înconjurată de vra- 


furi de cărţi, și scriind ceva într-o agendă. 

Mă ignora de atâta amar de vreme, încât ezitam să-i mai adre- 
sez vreun cuvânt când mă aflam în preajma ei. De data aceasta, 
însă, ea a fost cea care a rupt tăcerea. 

— Hei! a spus Whitney, fără să-și ridice privirea din paginile 
agendei. Mama a plecat să rezolve niște treburi. M-a rugat să-ţi 
aduc aminte să nu uiţi de repetiţia de la ora patru și jumătate. 

— Bine, i-am răspuns. : 

Își ţinea braţul îndoit deasupra agendei, iar pixul îi scârţâia 
ușor în timp ce îşi așternea gândurile pe hârtie. Ghivecele cu plan- 
tele pe care le sădise se aflau pe pervaz, în bătaia soarelui, deși ni- 
ciunul nu dădea încă semne de viaţă. 

— Ce faci? am întrebat-o eu. 

— Trebuie să scriu o poveste. 

— O poveste? am repetat eu. Despre ce? 

— De fapt, două povești, mi-a răspuns, lăsând pixul deoparte 
şi întinzându-și degetele. Una despre viaţa mea. Iar cealaltă despre 
tulburarea mea alimentară. 

Mi se părea ciudat s-o aud spunând asta și am înţeles în curând 
şi de ce. Deși această problemă domina viaţa familiei mele de mai 
bine de un an de zile, n-am auzit-o niciodată pe Whitney recu- 
noscând-o cu glas tare. La fel ca în multe alte situaţii, știam cu 
toţii de existenţa ei, dar nu o discutam fățiș; era o prezenţă con- 
stantă, fără s-o recunoaştem, însă, oficial. Din tonul neutru pe care 
îl folosise, am înţeles că se obişnuise cu această afecţiune. 

— Sunt două lucruri separate? am întrebat-o eu. 

— Se pare că da. Cel puţin, așa susține Moira, mi-a răspuns ea, 
oftând, deşi de această dată, când numele terapeutului ei a venit în 
discuţie, părea mai degrabă obosită decât iritată. Există o dife- 
rență, chiar dacă noi nu o vedem. Și asta pentru că, înainte de a 


suferi de o tulburare, am avut o viaţă. 

M-am apropiat de masă și mi-am aruncat privirea asupra vra- 
fului de cărţi de lângă ea. Starving for Attention: Eating Disorders 
and Adolescents! era titlul uneia dintre ele; dedesubt se afla un vo- 
lum mai subţire, care se numea Hunger Pains. 

— Şi trebuie să citeşti toate aceste cărţi? 

— Nu trebuie să le citesc, mi-a răspuns ea, luându-și din nou 
pixul. Mă ajută doar să reconstitui faptele, dacă e cazul. Dar po- 
vestea se bazează numai pe amintirile mele. Trebuie s-o împărțim 
pe capitole în funcţie de fiecare an din viață. 

Mi-a arătat apoi din cap agenda din faţa ei. Pe primul rând, scri- 
sese CAPITOLUL UNSPREZECE (11). Restul paginii era goală. 

— Mi se pare ciudat, am spus eu. Să încerci să reconstitui fie- 
care an din viaţă. 

— Da, e greu. Mai greu decât mi-am imaginat, mi-a răspuns, 
răsfoind o carte și apoi închizând-o. Multe lucruri nici nu mi le 
mai amintesc. 

M-am uitat din nou la ghivecele de pe pervaz; scăldate în lu- 
mina soarelui. Peste drum, terenul de golf era verde şi strălucitor. 

— Ţi-ai rupt mâna, i-am spus eu. 

— Poftim? 

— Când aveai unsprezece ani. Ţi-ai rupt mâna. Ai căzut de pe 
bicicletă. Îți mai aduci aminte? 

O clipă, a rămas încremenită în tăcere. 

— Da, așa e, a spus, în cele din urmă, dând din cap. O, Doamne! 
Asta nu s-a întâmplat imediat după ziua ta? 

— Ba chiar de ziua mea. Te-ai întors de la spital cu mâna în 
ghips exact în momentul în care serveam tortul. 

' A te înfometa pentru a fi în centrul atenției. Problemele de alimentație și 


adolescenții. 
? Suferințele provocate de senzaţia de foame. 

— Nu-mi vine să cred că am uitat asta, a spus ea, clătinând 
din cap. 

Aţintindu-și apoi ochii asupra paginii din faţa ei, a luat pixul și 
a început să scrie, umplând rândurile colii de hârtie. Am vrut să-i 
spun că filmul lui Kirsten mi-a reamintit de acest episod, dar m-am 
oprit. Scria cu înfrigurare și nu voiam s-o întrerup. Așa că m-am re- 
tras ușor din cameră, lăsând-o să-și depene amintirile. Când am 
trecut din nou prin sufragerie, o oră mai târziu, scria în continuare, 
iar de această dată, nu și-a mai ridicat privirea spre mine. A conti- 
nuat să scrie. 

Acum, întorcându-mă de la chiuvetă, m-am uitat la mama și 
m-am întrebat oare ea ce își mai amintea din ziua aceea, când 
împlineam nouă ani, cu o lună sau două înainte de moartea mamei 
sale. Iarba de un verde intens, ca sora mea Kirsten. Faptul că 
Whitney şi-a rupt mâna cu puţin înainte de petrecerea mea, 
ca mine. Sau mai nimic, ca Whitney, cel puţin, la început. Atât de 
multe versiuni ale aceleași amintiri — și cu toate acestea, niciuna 
nu era corectă sau greșită. Erau doar frânturi. Numai în momentul 


în care le vom pune cap la cap, povestea va căpăta contur. 


— Hai, urcă-te! 

L-am privit pe Owen, ridicând dintr-o sprânceană. Străbă- 
team parcarea din faţa magazinului Kopf's, îndreptându-mă spre 
mașina mea, după o altă repetiţie a paradei de modă, când am 
auzit roţile unei mașini scrâșnind în spatele meu. M-am întors, 
speriată, așteptându-mă să văd duba albă a unui răpitor. Dar nu 
era decât Owen în Land Cruiser-ul lui. Ținea portiera deschisă, 
invitându-mă să mă urc înăuntru. 


— Mă răpești? l-am întrebat eu. 

El a clătinat din cap, făcându-mi semn nerăbdător cu o mână 
să mă urc în mașină, în timp ce cu cealaltă butona aparatul stereo. 

— Trebuie să auzi asta, mi-a spus el, când m-am urcat încet pe 
scaunul din dreapta. 

— Owen, de unde ai știut că sunt aici? l-am întrebat, privindu-l 
cum apăsa de zor pe butoanele consolei. 

— N-am știut, mi-a răspuns. Mă duceam acasă, iar când am 
ajuns la semafor, te-am văzut. Ascultă piesa asta! mi-a spus apoi, 
dând volumul mai tare. 

O clipă mai târziu, un șuierat mi-a invadat timpanele, urmat 
de acordurile unei vioare electrice, interpretate într-un ritm ame- 
ţitor. Rezultatul era un zgomot strident, care însă nu te-ar fi de- 
ranjat dacă l-ai fi ascultat în surdină. Cu sonorul dat la maxim, 
însă, simţeam cum mi se face părul măciucă. 

— E minunat, nu-i așa? m-a întrebat Owen, cu un zâmbet larg 
pe buze, legănându-și capul pe ritmul ameţitor al muzicii. 

Dacă cineva mi-ar fi monitorizat în clipa aceea bătăile inimii 
cu ajutorul unui monitor cardiac, acul aparatului ar fi sărit de pe 
ecran, atât de tare îmi tresărea inima la fiecare sunet al piesei. 

— Ce e asta? am spus — sau, mai degrabă, am ţipat eu, crispată. 

— Formaţia se numește Melisma, mi-a răspuns el, ţipând ca și 
mine, printr-o cascadă de bași, atât de puternici că îmi clătinau 
scaunul. 

În maşina de alături, o femeie cu un copil și-a ridicat privirea 
spre nol. 

— Este un proiect muzical, a continuat el. Autorii au îmbinat 
instrumentele cu coardă cu diverse ritmuri internaţionale, influen- 
ţate de... 

Restul cuvintelor s-a pierdut sub explozia unor ritmuri ameţi- 


toare de tobe. li urmăream buzele ce i se mișcau necontenit până 

când sunetele asurzitoare s-au mai domolit, lăsându-mă să mai 
prind ceva din replica lui. 

— ... ideea este incredibilă, nu-i așa? 

Acordurile răsunătoare ale chimvalelor, care s-au făcut atunci 
auzite, urmate de alte șuierături, m-au lăsat practic fără suflare, 
împiedicându-mă să-i răspund. Din reflex, din instinctul de auto- 
conservare sau dintr-o judecată sănătoasă, mi-am acoperit ure- 
chile cu mâinile. 

Abia când l-am văzut pe Owen căscând ochii mari cât cepele, 
mi-am dat seama ce făcusem. Când mi-am descoperit urechile, 
piesa se sfârșise deja, iar tăcerea stânjenitoare care s-a lăsat între 
noi părea asurzitoare. 

— Nu-mi vine să cred că ţi-ai acoperit urechile, a spus Owen, 
în cele din urmă, pe un ton domol. Mi s-a părut. N-ai făcut-o cu 
adevărat, nu-i așa? 

— A fost un accident, i-am răspuns. Am... 

— E un lucru cât se poate de grav, a continuat el, clătinând din 
cap și oprind CD-ul. Una e să asculţi piesa și să spui apoi că nu 
ţi-a plăcut. Şi alta e s-o refuzi de la bun început, fără să-i acorzi 
vreo şansă... 

— Dar i-am acordat o șansă! am protestat eu. 

— Asta numești tu șansă? a întrebat el. Ai ascultat-o doar cinci 
secunde. 

— Suficient cât să-mi fac o părere, i-am răspuns. 

— Şi ce părere ţi-ai făcut? 

— Mi-am acoperit urechile. Ce-ţi spune asta? 

El a vrut să mai adauge ceva, dar s-a oprit, clătinând din nou 
din cap. Femeia cu copilul din mașina de alături a pornit motorul 


şi a ieșit din parcare, trecând pe lângă noi. 

— Piesele formaţiei Melisma sunt inovatoare și complexe prin 
îmbinarea unor stiluri muzicale cu totul diferite, a spus Owen, 
după câteva clipe. 

— Dacă prin „complex” înţelegi „imposibil de ascultat”, atunci 
sunt de acord cu tine, i-am răspuns încet. 

— Ai grijă! Ăsta e LI, mi-a atras el atenţia, îndreptându-și 
degetul spre mine. Nu-mi vine să cred ce spui! Piesele astea repre- 
zintă îmbinarea perfectă dintre instrumentele muzicale și tehno- 
logia modernă. Nimeni n-a mai făcut așa ceva până acum. lar 
rezultatul este incredibil. 

— Poate într-o spălătorie auto, am murmurat eu. 

Se pregătea să-și continue dizertaţia, trăgând adânc aer în piept. 
Acum, însă, auzindu-mi răspunsul, a dat afară aerul din plămâni și 
și-a întors capul spre mine, ţintuindu-mă cu privirea. 

— Ce-ai spus? 

La fel cum s-a întâmplat și puţin mai devreme, când mi-am 
pus mâinile la urechi, cuvintele mi-au scăpat de pe buze fără să-mi 
dau seama. Cândva, eram extrem de atentă la fiecare vorbă pe care 
o spuneam sau la fiecare gest pe care îl făceam în preajma lui 
Owen. Faptul că lucrurile nu mai stăteau acum așa era fie foarte 
bun, fie foarte rău. După expresia pe care i-o citeam pe chip, unde 
groaza se împletea cu tristeţea, aveam senzaţia că era un lucru rău. 
Cel puţin, în momentul de față. 

— Am spus..., am început eu, dregându-mi glasul, că poate 
sună incredibil într-o spălătorie auto. 

Îi simţeam privirea stăruitoare aţintită asupra mea, așa că îmi 
făceam de lucru cu marginile scaunului. 

— Ce înseamnă asta? m-a întrebat apoi. 

— Ştii foarte bine ce înseamnă, i-am răspuns. 


— Chiar nu știu. Luminează-mă! 

Fra firesc să-mi ceară explicaţii. 

— Ei bine, am spus eu încet, totul sună mai bine când stai în 
mașină într-o spălătorie auto. Este pur și simplu un adevăr general 
valabil. Corect? 

El nu spunea nimic — se mulțumea doar să mă privească. 

— Ideea e că această muzică nu e genul meu, am continuat eu, 
încercând să mă justific. Îmi pare rău. N-ar fi trebuit să-mi pun 
mâinile la urechi. A fost urât din partea mea, dar... 

— Ce spălătorie auto? 

— Poftim? 

— Care e această spălătorie auto magică, unde se decide cali- 
tatea genurilor muzicale? 

— Owen! am spus eu, privindu-l cu intensitate. 

— Vorbesc cât se poate de serios. Vreau să știu. 

— Nu este vorba de o anumită spălătorie auto. Ci de „fenome- 
nul spălătoriilor auto”. Chiar nu știi despre ce vorbesc? 

— Nu, nu știu, a repetat, pornind mașina. Dar o să știu. Înce- 
pând de acum. 

Cinci minute mai târziu, ne-am oprit în faţa spălătoriei auto 
automate 123SUDS, care se afla peste drum de cartierul meu. 
O știam de-o viaţă. Ne duceam adesea acolo, pentru că îi plăcea 
mamei. ata îi spunea mereu că singura modalitate prin care poţi 
să speli cu adevărat mașina era s-o faci cu mâna — iar el o spăla 
adesea, în zilele calde și însorite, pe aleea din faţa casei — susţi- 
nând cu tărie că 123SUDS era doar o pierdere de timp și de bani. 
Dar mamei nu-i păsa. „Nu este vorba de spălarea în sine”, îi răs- 
pundea ea. „Ci de experiența pe care ţi-o oferă.” 

Nu plănuiam niciodată să mergem la spălătorie. Dar se întâm- 
pla să trecem pe lângă ea, iar mama oprea mașina și ne punea — 


pe mine și pe surorile mele — să adunăm toate monedele pe care 

le găseam pe podea și în consola din centru și să le introducem în 
automatul spălătoriei auto. Alegeam întotdeauna serviciile de bază, 
sărind peste ceara fierbinte. Optam uneori pentru spălarea roţilor. 
Închideam apoi toate geamurile, ne așezam comod pe scaune și 
intram înăuntru. 

Și atunci se întâmpla ceva. Apa năvălea în cascadă peste ma- 
șină ca o furtună puternică, izbucnită din senin. Se prăvălea peste 
capotă și portbagaj și lovea geamurile din toate părțile, înlăturând 
polenul și praful. Dacă închideai ochii, puteai să-ţi imaginezi că 
pluteai cu mașina pe crestele valurilor. Era un fenomen ciudat și 
neobișnuit, iar când vorbeai, o făceai în șoaptă, chiar dacă nu știai 
de ce. Dar mai mult decât orice altceva, îmi aminteam muzica. 

Mama adora muzica clasică — numai asta asculta în mașină, 
scoţându-ne din minţi pe mine și pe surorile mele. O rugam să 
dea drumul la radio, să ascultăm orice altă muzică, din secolul nos- 
tru, dar ne refuza cu încăpățânare. „Când o să vă aflaţi la volanul 
mașinii voastre, puteţi să ascultați ce vreţi voi”, ne spunea ea, dând 
apoi mai tare muzica lui Brahms sau a lui Beethoven ca să nu ne 
mai audă protestele și suspinele de iritare. 

Dar în spălătoria auto, muzica mamei suna cu totul altfel. Era 
frumoasă. Numai atunci închideam ochii și mă bucuram cu ade- 
vărat de ea, înțelegând de ce mama o asculta tot timpul. 

Da, când aveam să-mi iau permisul de conducere, aveam să 
ascult ce muzică voiam eu. Cu toate acestea, prima dată când 
m-am dus singură cu mașina la spălătoria 123SUDS, am căutat, 
de dragul vremurilor trecute, un post de radio care difuza muzică 
clasică. Dar când am intrat înăuntru, postul de radio s-a pierdut, 
iar selectorul de canale a sărit la următorul post, care difuza o me- 
lodie country, cam stridentă, pe care n-aș fi ales-o niciodată cu 


mâna mea. Dar ceva ciudat s-a petrecut atunci. Stând la volan, în 

timp ce periile frecau mașina, iar apa se prăvălea peste geamul 
meu, până și cântecul acela — care vorbea despre o plimbare sub 
clar de lună într-un Ford vechi — mi se părea că sună perfect. Ca 
și când nici nu mai conta ce ascultam, ci doar cu câtă intensitate o 
făceam, acolo, pe întuneric. 

I-am povestit toate astea lui Owen pe drum, explicându-i că, 
de atunci, am rămas ferm convinsă că totul sună mult mai bine 
într-o spălătorie auto. El părea sceptic însă, în timp ce înainta spre 
automatul spălătoriei auto, iar eu mă întrebam dacă teoria mea nu 
avea să fie demontată. 

— Şi acum ce facem? m-a întrebat el în clipa în care automatul 
i-a dat chitanţa, iar lumina roșie de lângă spălătorie a devenit verde. 
Intrăm pur și simplu? 

— N-ai fost niciodată într-o spălătorie auto? l-am întrebat eu. 

— Nu sunt adeptul întreţinerii unei mașini doar de dragul es- 
teticii, mi-a răspuns el. lar pe de altă parte, cheltuielile îmi fac o 
gaură în acoperiș. 

I-am făcut semn să meargă mai departe și să treacă peste pra- 
gul uşor ridicat, ajungând în faţa liniei galbene, decolorate de-a 
lungul timpului, pe care scria: STOP! Apoi, a oprit motorul. 

— Bun, a spus el. Sunt gata să mă las impresionat. 

— Pentru că e prima dată când faci asta, i-am răspuns eu, arun- 
cându-i o privire piezișă, şi pentru ca experimentul să aibă un efect 
deplin, trebuie să stai când mai comod pe scaun. 

— Trebuie să stau cât mai comod pe scaun. 

— Experienţa devine, astfel, mult mai plăcută, i-am spus eu. 
Crede-mă pe cuvânt! 

~ Ne-am dat scaunele pe spate și ne-am așezat cât mai comod cu 
putinţă. Braţul i se odihnea alături de al meu, iar atingerea sa m-a 


purtat cu gândul la momentele de aseară când am fost cât pe ce 

să-l sărut — și încă de două ori. Când mașinăria s-a pus în func- 
ţiune, am dat din nou drumul CD-ului. 

— Bun, am spus eu, când duzele şi-au făcut apariţia deasupra 
noastră. Jine-te bine! 

Am auzit apa răpăind pe acoperiș, apoi am văzut-o prăvălindu-se 
pe parbriz în valuri succesive. Owen a început să se fâțâie pe scaun 
în clipa în care o picătură de apă i-a căzut pe cap şi a aterizat apoi 
pe cămașă. 

— Grozav! a spus el. Chiar am o gaură în acoperiș. 

A tăcut, însă, atunci când au răsunat primele acorduri ale 
CD-ului — un freamăt domol, urmat de sunetele unor instru- 
mente cu coardă. Acestea erau acompaniate de un soi de bâzâit, 
dar din cauza apei ce se prăvălea peste noi, îngustând, parcă, inte- 
riorul mașinii, sunetele stridente păreau să dispară ușor-uşor. Zgo- 
motul înăbușit al periilor ce se apropiau de mașină se împleteau cu 
acordurile triste ale unei viori. Aveam senzaţia, ca întotdeauna, că 
timpul se oprește pe loc, dând naștere, aici şi acum, unui moment 
cu totul unic. 

Mi-am întors capul ca să mă uit la Owen. Stătea întins pe 
scaun și privea cu intensitate cum periile trasau cercuri mari și 
înspumate pe parbrizul din faţa noastră. Plutea pe aripile muzicii. 
Am închis și eu ochii, încercând s-o ascult cu aceeași fervoare. Dar 
nu mă gândeam decât la făgașul cu totul diferit pe care îl urma — 
din nou — viaţa mea de când îl cunoșteam pe Owen; și îmi do- 
ream, nu pentru prima oară, să-i spun acest lucru. Să găsesc 
cuvintele potrivite în care să-mi îmbrac ideile, convinsă fiind că 
aici, în acest context, ar fi sunat perfect. 

Bântuită de aceste gânduri, m-am întors spre el și am deschis 


ochii. El mă ţintuia cu privirea. 

— Ai avut dreptate, mi-a spus, pe un ton domol. E extraordi- 
nar. Vorbesc cât se poate de serios. 

— Da, așa e, am încuviinţat și eu. 

S-a mişcat uşor pe scaun, apropiindu-se de mine, și i-am simţit 
atingerea caldă a braţului. Și atunci, m-a sărutat, în sfârșit — m-a 
sărutat cu adevărat — și n-am mai auzit nimic în jurul meu: nici 
apa, nici muzica și nici măcar inima ce-mi, bătea gata să-mi iasă 
din piept. Totul se cufundase într-o tăcere covârșitoare, transfor- 
mând clipa în eternitate. Apoi, însă, feeria s-a sfârșit. | 

Deodată, nu se mai auzea nimic — nici apa, nici periile ce spă- 
lau mașina și nici muzica. Deasupra mea, o picătură de apă se 
clătina periculos, gata să cadă. Am închis ochii și am așteptat să 
se prăbușească. A aterizat cu zgomot pe braţul meu exact în clipa 
în care claxonul unei mașini a răsunat în spatele nostru. 

— Hopa! a exclamat Owen, ridicându-ne amândoi în capul oaselor. 

El a pornit motorul, iar eu, întorcându-mi privirea în urma 
noastră, am văzut un individ într-un Mustang, care aștepta la in- 
trare, având deja toate geamurile închise. 

— "Ţine-te bine! 

Când am ieșit din spălătorie, soarele strălucea ameţitor, reflec- 
tându-se în apa de pe capotă. Aflându-mă încă sub vraja sărutului 
şi a întunericului, aveam senzaţia că mă aflam încă sub apă. De 
aceea, strălucirea soarelui mi se părea năucitoare. 

— O, Doamne! a exclamat Owen, clipind iute în bătaia razelor 
de soare. Impresionantă experienţă! a continuat apoi, parcând ma- 
șina lângă trotuar. 

— Ți-am spus eu! Totul sună mai bine într-o spălătorie auto. 

— Totul, ai? m-a întrebat el, scrutându-mă cu fervoare. 

L-am revăzut atunci, cu ochiul minţii, plutind pe aripile muzicii, 


cu privirea aţintită asupra parbrizului. Poate într-o bună zi, voi reuși 

să-mi îmbrac gândurile în cuvinte și să-i mărturisesc tot ce îmi tre- 
cuse prin minte în momentele acelea. Și chiar mai mult decât atât. 
— Oare ar avea același efect miraculos și în cazul muzicii techno? 
a spus el, trecându-și mâna prin păr. 
— Niciodată, i-am răspuns, fără ezitare. 
— Pari extrem de sigură. 
— Fireşte, i-am răspuns, dând din cap. Sunt ferm convinsă. 
— Da, bine, a conchis el, ridicând o sprânceană. Rămâne de 


văzut, a adăugat apoi, pornind la drum. 


— Ai auzit? 

Era ora șase după-amiaza, în ziua paradei de modă, iar eu stă- 
team în cabina improvizată a magazinului Kopf's și aşteptam 
să-mi vină rândul pe podium. 

În ultimele ore, în timp ce stiliştii îmi făceau părul, mă fardau 
și îmi aranjau hainele, am reușit cu succes să ignor murmurul de 
glasuri din jurul meu. Încercam să mă concentrez asupra show-ului 
de modă, sperând să trec cu bine peste această nouă încercare pen- 
tru a-mi canaliza apoi energia asupra spectacolului pe care abia 
aşteptam să-l văd — cel de la Bendo, alături de Owen. Și până 
acum, m-am descurcat de minune. Până acum! 

Mi-am întors privirea spre stânga, unde Hillary Prescott toc- 
mai se așezase lângă o fată pe nume Marnie. Machiate și coafate, 
așteptau, ca și mine, să intre pe podium. Și neavând altceva de fă- 
cut ca să-și omoare timpul, beau apă, se uitau în oglindă și bârfeau. 

— Ce să aud? a întrebat Marnie, o fată zveltă, cu faţa prelungă 
și pomeţi proeminenţi. 

Când am văzut-o prima dată, mi s-a părut că semăna cu Whitney. 
Nu era, însă, nici pe departe atât de frumoasă ca sora mea, poate 


doar drăguță. 

Hillary s-a uitat, precaută, peste un umăr, apoi peste celălalt. 

— Ce s-a petrecut aseară la petrecerea Beccăi Durham, i-a, 
răspuns ea. 

— Nu, a spus Marnie, atingându-și ușor cu degetul lip gloss-ul 
de pe buze. Ce s-a întâmplat? 

— Din câte am aflat, a spus ea, aplecându-se mai în faţă, a avut 
loc o adevărată dramă. Louise mi-a povestit că, în timpul petrecerii... 

S-a oprit brusc, cu privirea aţintită asupra oglinzii din fața 
noastră, în clipa în care Emily Shuster a intrat în cabină. Mergea 
cu capul în pământ și cu braţele încrucişate pe piept și era însoţită 
de mama ei. Am surprins-o doar în treacăt, dar era suficient ca 
să-ţi dai seama că Emily arăta cumplit: avea faţa umflată de plâns 
şi ochii roșii şi încercănaţi. 

Eu, Hillary și Marnie am privit-o trecând pe lângă noi, împre- 
ună cu mama ei, și îndreptându-se spre doamna McMurty, care se 
afla în celălalt capăt al camerei. 

— Nu-mi vine să cred că și-a făcut apariţia aici, a spus Hillary. 

— De ce? a întrebat Marnie. Ce s-a întâmplat? 

Nu e treaba mea, mi-am spus în gând, concentrându-mă din 
nou asupra manualului de istorie pe care îl luasem cu mine ca să 
mai citesc din el în timpul momentelor de așteptare. În clipa aceea, 
însă, o șuviţă de păr mi s-a lipit de obraz. M-am uitat în oglindă 
ca s-o dau la o parte exact în momentul în care Hillary s-a aplecat 
şi mai mult spre Marnie. 

— S-a încurcat cu Will Cash aseară, a spus ea, cu glas scăzut, 
dar nu chiar atât de scăzut. În mașina lui. lar Sophie i-a prins. 

„— Nu mai spune! a exclamat Marnie, cu ochii mari cât cepele. 


Vorbești serios? 


268 O Sarah Dessen 


Pentru că mă uitam în oglindă în clipa aceea, mi-am văzut 
propria-mi reacţie la auzul spuselor ei — am clipit de câteva ori, 
cu gura căscată, apoi, închizând-o iute, m-am uitat în altă parte. 

— Louise era înăuntru, spunea Hillary acum, așa că știe poves- 
tea doar din auzite. Se pare că Will a condus-o pe Emily acolo şi 
cineva i-a văzut. lar Sophie a luat-o razna. 

Marnie și-a îndreptat privirea spre Emily, care stătea cu spatele 
la noi, în timp ce mama ei vorbea cu doamna McMurty. 

— Dumnezeule mare! a exclamat ea. Ce-a făcut Will? 

— Nu ştiu. Louise susţine că Sophie avea o vagă bănuială. Emily 
flirta mereu cu el și se purta prostește în preajma lui. 

Se purta prosteste, mi-am spus eu în gând. Sau poate era doar ner- 
voasă. Prin faţa ochilor, mi-a trecut atunci imaginea lui Will, cu 
privirea lui scrutătoare și rece, amintindu-mi cât de greu trecea 
timpul de fiecare dată când rămâneam împreună în mașină și o 
aşteptam pe Sophie. Oamenii treceau de colo-colo pe lângă mine, 
manechinele vorbeau necontenit, iar în cameră era o agitaţie de 
nedescris. Eu, însă, nu auzeam decât glasurile celor două fete și 
bătăile frenetice ale inimii mele. 

— Doamne Dumnezeule! a spus Marnie. Săraca Sophie! 

— Serios! Și când te gândeşti că erau cele mai bune prietene, a con- 
tinuat Hillary, oftând adânc. Nu poţi să mai ai încredere în nimeni. 

Mi-am întors capul spre ele. Așa cum mi-am imaginat, amân- 
două se uitau la mine. Le-am susţinut privirile, până când Marnie, 
roșie la faţă, și-a mutat ochii în altă parte. Hillary, însă, a continuat 
să-mi înfrunte un timp privirea, apoi s-a ridicat în picioare și, 
fluturându-și părul prin aer, s-a îndepărtat. Câteva clipe mai târ- 
ziu, Marnie, vădit stânjenită, şi-a luat sticla de apă și a urmat-o. 

Am rămas o vreme pe loc, încercând să procesez informaţiile. 


M-am uitat la Emily, care stătea acum pe un scaun în celălalt ca- 

păt al camerei. Mama ei, aflată lângă ea, spunea ceva, cu o expresie 
gravă pe chip, iar doamna McMurty dădea aprobator din cap. 
Doamna Shuster îşi ţinea mâna pe umărul lui Emily și i-l strângea 
uneori, cu un gest încurajator. 

Am închis ochii, simțind un nod în gât. S-a încurcat cu Will 
Cash aseară. Sophie a luat-o razna. Și când te gândești că erau cele mai 
bune prietene. Nu poți să mai ai încredere în nimeni. 

Nu, asa e, mi-am spus în sinea mea. Nu mai poți. Prin faţa ochi- 
lor mi s-au perindat în clipa aceea ultimele luni din viaţă, vara 
petrecută în tihnă, începutul anului școlar și ziua aceea cumplită 
când am împins-o cu violență pe Sophie. Nu puteam să mai 
schimb nimic din toate astea. Dar îmi dădeam acum seama, prea 
târziu, că aș fi putut să schimb ceva. Sau măcar un singur lucru. 

Am încercat să citesc din manualul de istorie, să mă gândesc la 
Owen și la spectacolul pe care îl vom vedea amândoi. Dar de fiecare 
dată când reușeam să-mi distrag gândurile, mă trezeam privind-o 
pe Emily, care stătea în faţa unei oglinzi. Venise târziu, iar cei doi 
stiliști, care se ocupau de coafura și machiajul ei, lucrau în tandem, 
călcându-se aproape pe picioare. În cameră, oamenii treceau de 
colo-colo printre noi, într-o forfotă de nedescris, căci mai era puţin 
până la începerea paradei de modă. Emily, însă, continua să-și ţină 
ochii aţintiţi asupra chipului ei din oglindă, fără se uite în altă parte. 

Când ne-au spus să ieşim din cabina de machiaj, ea a rămas 
ceva mai în urmă, făcându-și apariţia după ce noi ne-am ocupat 
locurile. Ea s-a așezat a doua în rând, în faţa mea, despărţindu-ne 
doar alte trei fete. Ceasul digital de pe un ecranul unui ghid 
electronic afișa ora 6:55. Într-un alt stat, la mii de kilometri depăr- 
tare, Kirsten se pregătea să-și prezinte filmul și am revăzut atunci 
un crâmpei din iarba de un verde intens, aproape ireal, ce nu mai 


părea atât de perfectă. 

De obicei, acesta era momentul în care emoţiile mă copleșeau 
cu totul — aceste ultime minute înainte de ieșirea pe podium. 
În faţa mea, Julia Reinhart își aranja bluza, iar în spatele meu, una 
dintre fetele din primul an de liceu se plângea că o strângeau pan- 
tofii. Emily păstra tăcerea, ţinându-și ochii aţintiţi asupra cortinei 
ce avea să se ridice în curând. 

În clipa aceea, au răsunat acordurile unei muzici pop, de genul 
celei difuzate la postul de radio Z104, iar doamna McMurty s-a 
apropiat de noi, părând istovită și ţinând o mapă în mână. 

— Mai aveţi doar un minut! ne-a spus ea, iar prima fată din 
rând, una dintre elevele din ultimul an de liceu, şi-a fluturat părul 
în aer și și-a îndreptat umerii. 

Mi-am întins degetele și am tras adânc aer în piept. Acum, to- 
tul în mall părea mai strălucitor şi mai spaţios. Trebuia doar să mai 
străbat o dată podiumul de modă, apoi îl voi căuta pe Owen și voi 
porni în noua aventură a vieţii mele, lăsând trecutul în urmă. 
Aveam să fac ce-mi doream, nu ceea ce am fost obligată. 

Muzica a încetat pentru o clipă, apoi a început din nou. Doamna 
McMurty a tras cortina și i-a făcut semn primei fete să defileze pe 
podium. Atunci, am zărit publicul pentru o fracțiune de secundă — 
o mulţime de oameni stăteau pe scaune, de o parte și de alta a po- 
diumului, iar în spatele lor, stăteau și mai mulţi în picioare. 

„Când i-a venit rândul, Emily a intrat în scenă cu capul sus și cu 
spatele încordat ca un arc. În timp ce o priveam, îmi doream să fiu 
ca toţi cei din public, care vedeau defilând doar o fată frumoasă, în 
haine elegante, nici mai mult, nici mai puţin. A urmat un alt model, 
apoi Julia. În clipa aceea, Emily şi-a încheiat defilarea și s-a întors 
pe cealaltă partea a podiumului în cabina de machiaj. Apoi, a venit 


rândul meu. 


Când s-a deschis cortina, singurul lucru pe care l-am văzut la 
început a fost podiumul care se întindea înaintea mea, străjuit de-o 
parte şi de alta de o mare de chipuri umane. Muzica îmi răsuna în 
urechi în timp ce defilam, încercând să-mi ţin ochii ațintiți doar în 
fața mea. Mai zăream uneori și crâmpeie din mulţime. La stânga, 
i-am văzut pe părinţii mei — mama îmi zâmbea cu gura până la 
urechi, iar tata își ţinea braţul pe umerii ei. Mallory Armstrong stă- 
tea, împreună cu gemenele roșcate de la petrecere, pe un rând ceva 
mai în spate, de cealaltă parte a podiumului. În clipa în care privirile 
ni s-au întâlnit pentru o fracțiune de secundă, ea mi-a făcut încân- 

-tată cu mâna, ţopăind pe scaun. Eu am continuat să străbat podiu- 
mul. Când am ajuns la capăt, am văzut-o pe Whitney. 

Se rezema de un ghiveci cu flori din faţa unui magazin cu pro- 
duse naturiste, aflat cam la cincisprezece metri distanţă în spatele 
mulţimii de spectatori. Nici n-am ştiut că o să vină. Dar ce m-a 
frapat şi mai tare decât prezenţa ei acolo a fost tristeţea ce i se citea 
pe chip — o tristeţe atât de copleșitoare, încât m-a lăsat aproape 
fără suflare. Când ochii ni s-au întâlnit, a făcut un pas înainte, în- 
desându-și mâinile în buzunare. Am fixat-o un timp cu privirea, 
simțind o gheară în piept. Apoi, a trebuit să mă întorc. 

Simţeam un nod în gât în timp ce mă îndreptam spre cortină. 
Eram sătulă de toate astea. Nu voiam să mă gândesc la ce i se în- 
tâmpla sau i se întâmplase lui Emily sau mie. Îmi doream doar să 
stau pe zidul din curtea școlii, împreună cu Owen, și să vorbim 
despre muzică — să fiu cea pe care el o vedea — o persoană cu 
totul diferită, într-un sens bun. În toate sensurile bune. 

Mă aflam la mijlocul podiumului — mai aveam doar jumătate 
de drum până la destinaţie. Aveam să mai prezint doar patru 


rânduri de haine și să defilez de încă patru ori și apoi totul se va 

termina. Nu era misiunea mea să salvez pe nimeni. Cu atât mai 
mult cu cât n-am reușit să mă salvez nici pe mine. 

— Annabel! m-a strigat o voce din mulţime. 

Când mi-am întors privirea spre stânga, am văzut-o pe Mallory, 
cu un zâmbet pe buze, ridicând aparatul de fotografiat și apăsând 
cu degetul pe butonul de declanșare. Gemenele îmi făceau cu 
mâna și toţi ochii erau îndreptaţi spre mine. Dar când bliţul s-a 
declanșat, gândul mi-a zburat la momentul în care mă aflam cu 
Owen în camera ei și priveam toate chipurile manechinelor lipite 
pe pereţi fără ca măcar să mi-l recunosc pe al meu. 

Mi-am aţintit ochii în faţa mea și am văzut-o pe Emily ivindu-se 
din spatele cortinei. Mi-au răsunat atunci prin minte cuvintele pe 
care mi le-a spus Kirsten atunci când îmi explica motivul pentru care 
se temea atât de tare de prezentarea filmului ei: Acum, totul e personal, 
Aievea. Şi acest moment era aievea, chiar dacă nu-ţi dădeai seama de 
la prima vedere. Era „cosmetizat” la suprafaţă, dar atât de real în inte- 
rior. Trebuia, însă, să te uiţi cu multă atenţie ca să-ţi dai seama de asta. 

Pe tot parcursul toamnei, la școală, sau la repetițiile de modă, sau 
oriunde ne întâlneam, Emily îmi evita întotdeauna privirea. Aveam 
senzaţia că nici nu voia să mă vadă. Acum, însă, în timp ce ne apro- 
piam una de cealaltă, îi simţeam ochii stăruitori aţintiţi asupra mea, 
cerându-mi parcă să-mi întorc capul spre ea, să-mi îndrept privirea 
în direcţia ei. Am încercat să nu cedez invitaţiei ei tacite. Dar când 
a trecut pe lângă mine, mi-am ridicat capul spre ea. 

Știa. Mi-am dat seama de asta dintr-o simplă privire. Ochii o 
trădau. În ciuda machiajului strident, aceștiau erau încercănaţi, 
trişti și bântuiţi de gânduri negre. O expresie ce-mi era bine cu- 
noscută. Faptul că ne aflam în faţa a sute de străini nu schimba 
nimic. Aceeași privire — înspăimântată, pierdută şi confuză — am 


văzut-o și eu în oglindă toată vara. Aș fi recunoscut-o oriunde. 


Capitolul 
treisprezece 


— Sophie! 

Întârziasem la petrecerea de sfârșit de an din luna iunie a anu- 
lui trecut. Primul lucru pe care l-am auzit când am intrat pe ușă a 
fost glasul lui Emily, care o striga pe Sophie. 

La început, nici n-am văzut-o — holul de la intrare, ca și trep- 
tele erau înţesate de oameni — dar am zărit-o, o clipă mai târziu, 
venind cu câte o bere în mână. Când m-a văzut, a zâmbit. 

— Ai apărut, în sfârșit, a spus ea. De ce ai întârziat atâta? 

Am revăzut-o atunci, cu ochiul minţii, pe mama, care o privea 
cu ochii mari cât cepele pe Whitney în timp ce aceasta a trântit 
scaunul de masă, clătinându-ne farfuriile. Problema, de această 
dată, era friptura de pui — mai exact, jumătatea din pieptul de pui 
pe care tata i-o pusese în farfurie. După ce o tăiase în mii de bu- 
căţele, aproape minuscule, le dăduse pe toate la o parte și începuse 
să mănânce din salată, mestecând cu anii fiecare frunză în parte. 
Eu și părinţii mei ne prefăceam că nu observăm nimic din toate 
astea, continuând să vorbim, aproape fără încetare, despre vreme. 
Dar, câteva minute mai târziu, când Whitney a aruncat în farfurie 
şerveţelul de pânză, l-am privit învăluind în faldurile sale friptura 
de pui ca eșarfa unui magician care l-ar fi făcut să dispară. În zadar, 
însă. Tata i-a spus să termine de mâncat ce avea în farfurie și 


atunci, a explodat. 

De acum, ar fi trebuit să ne obișnuim deja cu gesturile ei his- 
trionice din timpul mesei — ieșise din spital de câteva luni, răstimp 
în care deveniseră o rutină — dar se întâmpla uneori ca amploarea 
crizelor ei, izbucnite din senin, să ne ia pe toţi prin surprindere. În 
special, pe mama, pentru care fiecare silabă rostită pe un ton ridi- 
cat, fiecare obiect trântit sau fiecare zgomot strident, chiar și nu- 
meroasele suspine sarcastice, deveneau atacuri personale. De 
aceea, am mai zăbovit pe acasă, după masă, stând în bucătărie cu 
mama, care spăla vasele. Îi priveam cu intensitate chipul reflectat 
în fereastra de deasupra chiuvetei, așa cum făceam de fiecare dată 
când era supărată, temându-mă că, dincolo de trăsăturile ei, aș 
putea vedea ceva ce-aș recunoaște cu ușurință. 

— Am avut o problemă acasă, i-am răspuns apoi lui Emily. 
Am pierdut ceva? 

— Nu prea. Ai văzut-o pe Sophie? 

M-am uitat de jur împrejur, dincolo de oamenii de lângă noi și 
din sufragerie, unde am zărit-o stând pe o canapea mică de lângă 
fereastră, cu o expresie plictisită pe chip. 

— Vino pe aici! i-am spus lui Emily, luând o bere din mâna ei 
și croindu-mi drum prin mulţime spre canapea. Bună, am salutat-o, 
încercând să acopăr zgomotul unui televizor din apropiere. Ce se 
petrece pe aici? 

— Mai nimic, mi-a răspuns Sophie, pe un ton plictisit. E pen- 
tru mine? m-a întrebat apoi, arătându-mi berea cu capul. 

— Poate că da, i-am spus. 

Sophie s-a strâmbat, iar eu i-am oferit berea, apoi m-am așezat 
alături, în timp ce ea a luat o înghiţitură, murdărind de ruj margi- 
nea paharului. 

— Doamne, cât de mult îmi place bluza ta, Annabel! a spus 


Emily. E nouă? 

— Da, destul de nouă, i-am răspuns, mângâind cu mâna tex- 
tura bluzei roz, din piele de căprioară, pe care o cumpărasem cu 
mama de la Tosca cu o zi în urmă. 

A fost scumpă, dar ne-am gândit că — dacă o voi purta toată 
vara — își va justifica preţul. 

— Am luat-o săptămâna asta, am adăugat apoi. 

Sophie a eliminat cu zgomot aerul din plămâni, clătinând din cap. 

— Asta e cea mai proastă petrecere de sfârșit de an, a declarat ea. 

— E doar opt și jumătate, i-am răspuns eu, examinând camera 
cu privirea. 

Doi îndrăgostiţi se sărutau pe un fotoliu din apropiere, iar câţiva 
oameni jucau cărţi în jurul unei mese. Simţeam cum podeaua se 
clătina sub imperiul bașilor puternici ai muzicii ce venea, probabil, 
de undeva din spate. 

— Lucrurile se pot schimba. 

— Mă îndoiesc, mi-a răspuns, luând o altă înghiţitură de bere. 
Dacă ar fi să ne luăm după petrecerea asta, atunci vara o să fie și 
mai plictisitoare. 

— Serios? a spus Emily, vădit surprinsă. Am văzut pe afară 
niște studenţi drăguți. 

— Şi vrei să te întâlneşti cu un student care pierde vremea pe 
la petrecerile de liceeni? a întrebat-o ea. 

— Nu ştiu, i-a răspuns Emily. 

— În concluzie, petrecerea e jalnică, a insistat Sophie. 

Zgomotele, ce răzbăteau dintr-odată din partea stângă, m-au 
făcut să-mi întorc privirea. Am văzut atunci câţiva tineri ce-și cro- 
iau drum prin holul de la intrare — o fată pe care am recunoscut-o 
de la orele de educaţie fizică, doi băieţi pe care nu-i cunoșteam și 


Will Cash, cel care asigura ariergarda. 

— Vezi? Lucrurile încep deja să ia o turnură mult mai fru- 
moasă, i-am spus eu lui Sophie. 

Dar, în loc să pară încântată, îl privea printre gene. Se certaseră cu 
câteva zile în urmă, dar am crezut că situaţia s-a rezolvat între timp, 
cum se întâmpla de obicei. Se părea, însă, că nu era deloc așa. Will a 
salutat-o pe Sophie din cap, apoi şi-a urmat prietenii în bucătărie. 

După ce s-a făcut nevăzut, Sophie s-a rezemat din nou de spe- 
teaza canapelei, încrucișându-și picioarele. 

— O porcărie, a spus ea, iar de această dată n-am mai contrazis-o. 

M-am ridicat în picioare și i-am întins mâna. 

— Hai să ne plimbăm pe aici prin jur! i-am propus eu. 

— Nu, m-a refuzat ea, pe un ton categoric. 

Emily, care se ridicase și ea în picioare, s-a așezat din nou pe 
canapea. 

— Sophie! 

— Duceţi-vă voi două! a spus ea, clătinând din cap. Distraţi-vă 
de minune! 

— În timp ce tu stai aici bosumflată? 

— Nu stau bosumflată, mi-a ripostat, cu răceală. Stau pur și simplu. 

— Bine, i-am spus apoi. Mă duc să mai iau o bere. Tu vrei ceva? 

— Nu, mi-a răspuns, cu ochii aţintiţi asupra lui Will. 

El se afla în sufragerie și vorbea cu cel care împărțea cărţile la 
masa de joc. 

— Vrei să vii cu mine? am întrebat-o eu pe Emily. 

Fa a încuviințat din cap și m-a urmat pe hol, lăsându-și berea 
pe măsuţa de cafea. 

— Se simte bine? m-a întrebat apoi, când Sophie nu ne mai 
putea auzi. 

— Da, e bine, i-am răspuns. 


— Pare supărată. Până să vii tu aici, nici n-a prea vorbit cu mine. 

— O să-și revină, am asigurat-o eu. Doar o cunoşti prea bine. 

Am ieșit afară, pe verandă, unde se afla butoiul cu bere, străjuit 
de câţiva băieţi mai mari ca noi. 

— Hei! m-a strigat unul dintre ei, un individ înalt și slab, care 
fuma o ţigară. Pot să-ţi ofer o bere? 

— Mă descurc și singură, i-am răspuns, umplându-mi paharul, 
cu un zâmbet vag pe buze. 

— Voi două sunteţi eleve la Jackson? a întrebat-o un alt băiat 
pe Emily, care stătea într-o parte, cu braţele încrucișate pe piept. 

Fa a dat aprobator din cap, cu ochii aţintiţi asupra mea. 

— „Boboacele” astea sunt, în fiecare an, tot mai sexy. 

— Nu suntem „boboace”, i-am răspuns, vrând să plec. 

Un băiat cu părul ondulat stătea chiar în faţa mea, blocân- 
du-mi drumul. 

— Scuză-mă, te rog! i-am spus eu. 

Individul m-a privit îndelung, apoi s-a dat la o parte. 

— Nu se lasă ușor, a spus apoi, când am trecut pe lângă el. Îmi 
place asta. 

Am reușit să intrăm apoi în bucătărie, iar Emily a trântit ușa în 
urma noastră. 

— Nu la tipii ăştia m-am referit mai devreme, mi-a spus ea încet. 

— Știu. Pe ăștia îi găsești la toate petrecerile. 

Ne-am îndreptat din nou spre Sophie, dar un alt grup de oa- 
meni își făcuse apariţia pe holul și aşa aglomerat şi cufundat într-un 
vacarm asurzitor. Am încercat să-mi croiesc drum printre ei spre 
sufrageric, dar m-am împotmolit, strivită din toate părţile de tru- 
puri umane. Am căutat-o cu privirea pe Emily şi am văzut-o stând 
de vorbă cu Helena, o fată care lucra ca model la Lakeview Mo- 
dels. După câte se părea, aceasta încerca să-i spună ceva, ţipân- 


du-i la ureche. 

— Scuză-mă! mi-a spus, pe un ton tăios, o fată pe care nu o 
cunoșteam, înghiontindu-mă cu cotul. 

Am simţit cum ceva mi se prelinge pe picioare — berea — a ei 
sau a mea, era greu de spus. Brusc, holul mi se părea tot mai îngust, 
ca să nu spun înăbușitor. Așa că, în clipa în care am găsit un spa- 
ţiu — o mică firidă sub scări — m-am adăpostit acolo ca să-mi 
trag sufletul. 

M-am rezemat de perete și am luat o înghiţitură de bere în 
timp ce petrecăreţii continuau să se perinde de colo-colo. Tocmai 
când mă pregăteam să intru și eu în mulţime, l-am văzut pe Will 
Cash trecând pe lângă mine. Când m-a zărit, s-a oprit pe loc. 

— Hei! m-a strigat. 

Doi băieţi se îndreptau spre el, mergând în direcţie opusă. Unul 
dintre ei i-a ciufulit părul, iar Will s-a strâmbat. 

— Ce faci? m-a întrebat apoi. 

— Nimic, i-am răspuns. Doar... 

S-a aplecat și s-a strecurat sub firidă lângă mine. Nu prea aveam 
amândoi loc acolo — era un spaţiu îngust, destinat unei măsuţe 
sau unui obiect decorativ — dar am încercat să mă mut spre stânga, 
îndepărtându-mă cât mai mult de el. 

— Te ascunzi, ai? m-a întrebat. 

Nu zâmbea deloc, chiar dacă o spunea sub formă de glumă. 
Asta era problema cu Will. Nu-ţi dădeai niciodată seama dacă 
glumea sau nu. Sau eu, cel puţin, nu-mi dădeam seama. 

— E... cam nebunie pe aici, i-am răspuns. Ai găsit-o pe Sophie? 

El mă privea stăruitor, cu aceiași ochi reci, iar eu m-am făcut 
roşie la faţă ca racul. 

— Nu încă, mi-a răspuns. De cât timp sunteţi pe aici? 

— Eu n-am venit cu ele, i-am răspuns în clipa în care Hillary 


Prescott a trecut pe lângă noi. 

Când ne-a văzut, a încetinit pasul și ne-a țintuit cu privirea, 
apoi a plecat mai departe, dispărând în mulțime. 

— Abia am venit... N-am putut să plec mai devreme de acasă. 

Will n-a spus nimic, a continuat doar să mă privească stăruitor. 

— Ştii cum e, am continuat, luând o altă înghiţitură de bere, în 
timp ce un grup de fete a trecut, râzând, pe lângă noi. Probleme 
de familie. 

Habar nu aveam de ce îi spuneam toate astea, așa cum habar 
nu aveam de ce mă purtam în felul acesta în preajma lui Will 
Cash. Prezenţa lui mă tulbura atât de tare, încât încercam să-mi com- 
pensez nesiguranța pe care mi-o crea printr-o sinceritate debordantă. 

— Aha! a spus, pe un ton neutru. 

Am simţit cum obrajii îmi iau din nou foc. 

— Mă duc s-o caut pe Sophie, am spus eu. Ne mai vedem, probabil. 

— Da, mi-a răspuns, dând din cap. Pe curând. 

N-am mai așteptat să apară vreo breșă prin mulţime, ci m-am 
strecurat printre oameni, lovindu-mă de un jucător de fotbal, care 
trecea în clipa aceea pe acolo. L-am urmat până în bucătărie, unde 
am găsit-o pe Emily rezemată de blat, cu telefonul lipit de ureche. 

— Unde ai fost? m-a întrebat, închizând telefonul și băgându-l 
apoi în buzunar. | 

— Nicăieri, i-am răspuns. Hai să mergem! 

Când am ajuns din nou în sufragerie, am găsit-o pe Sophie stând 
tot pe canapea, dar de această dată, nu mai era singură, ci cu Will. 
Din scena pe care ne-o ofereau, am intuit că se certau. Sophie îi 
spunea ceva, crispată la față, iar Will o lăsa să vorbească în voie în 
timp ce privirea îi rătăcea prin cameră. 

— Ar fi mai bine să-i lăsăm în pace acum, i-am spus eu lui Emily. 
Ne întoarcem mai târziu. Oricum, eu vreau să mă duc la toaletă. 


Știi cumva unde e baia? 

— Cred că am văzut una pe acolo, mi-a răspuns, arătându-mi 
cu capul un hol din apropiere. Hai cu mine! 

Am găsit, într-adevăr, baia, dar era înţesată de oameni care 
stăteau la rând, așa că ne-am hotărât să ne încercăm norocul la 
etaj. Străbăteam un coridor lung când am auzit pe cineva stri- 
gându-mă. 

M-am oprit și, uitându-ne printr-o ușă deschisă, i-am văzut pe 
Michael Kitchens și Nick Lester, doi colegi din ultimul an, cu care 
împărtășisem chinurile orelor de istorie a artei. Jucau biliard. 

— Vezi? a spus Nick. Ți-am spus eu că am văzut-o pe Annabel! 

— Ia te uită! a exclamat Michael, care stătea aplecat deasupra 
mesei, pregătindu-se să lovească o minge. Și eu care credeam că ai 
halucinaţii. 

Nick s-a întors spre noi și și-a pus mâna pe inimă când m-a văzut. 

— Nu, chiar ea e, a spus el. Annabel, Annabel, Annabel Greene. 

— Ai promis că, la sfârșitul anului, o să renunți să-mi tot spui 
așa, i-am Zis eu. 

Realizase un proiect despre opera lui Poe și mă înnebunea cu 
replica asta. 

— Îţi mai aduci aminte? 

— Nu, mi-a răspuns, râzând cu gura până la urechi. 

Michael a lovit bila cu zgomot, împrăștiindu-le pe celelalte. 

— Nick e beat, ne-a informat el. Asta ca să știți. 

— Nu sunt beat, a protestat Nick. Sunt doar binedispus. 

— E vreo toaletă pe aici? i-am întrebat eu. Am căutat-o peste tot. 

— E chiar acolo, mi-a spus Michael, arătându-mi-o cu capul. 

— Vino încoace! am chemat-o eu pe Emily, iar ea a intrat în 
cameră. Ei sunt Nick și Michael. lar ea e Emily, le-am făcut eu 


prezentările, dându-i berea. Mă întorc imediat, bine? 


! Aluzie la poemul lui Edgar Allan Poe — Annabel Lee. 

Fa mi-a răspuns dând din cap, puţin nervoasă. 

— Joci biliard? a întrebat-o Michael, arătându-i masa. 

— Oarecum, a răspuns ea. 

El s-a îndreptat spre perete, de unde a luat un tac. 

— Spui așa și pe urmă mă baţi în zece secunde. 

— Are privirea unui rechin care o să te devoreze, a spus Nick. 

Emily a izbucnit în râs, clătinând din cap. 

— Așa sunt ăștia tăcuţi, a adăugat el. 

— Ai milă de mine! i-a spus Michael. Doar atât de rog! 

Când am ieşit de la baie două minute mai târziu, Emily era 
stăpână pe situaţie. Flirta, de asemenea, cu Michael, care părea 
fericit să-i răspundă în aceeași manieră. Am fost nevoită, astfel, să 
rămân cu Nick, care s-a aşezat lângă mine pe canapea, anunţându-mă 
că vrea să-mi spună ceva. 

— Ştii, a început el, sorbind din bere, acum că am terminat 
școala, vreau să-ţi spun că îţi cunosc sentimentele pe care le nu- 
trești pentru mine. 

— Sentimentele pe care le nutresc pentru tine, am repetat eu. 

— Încetează, fraiere, înainte să spui ceva ce-o să regreţi! i-a 
strigat Michael, stând în dreptul buzunarului de colţ din partea 
dreaptă a mesei de biliard. 

— Ssst! l-a redus Nick la tăcere, fluturându-și braţul prin aer. 
Annabel! mi-a spus apoi, pe un ton grav, întorcându-se spre mine. 
Îţi înţeleg pasiunea pe care ai făcut-o pentru mine. 

— O, Doamne! a mormăit Michael. Mi-e rușine de rușinea ta. 

— Adică, e de înţeles, a continuat Nick, bâlbâindu-se ușor, în 
timp ce eu încercam cu greu să nu zâmbesc. Sunt mai mare, în 
ultimul an de liceu. E firesc să te îndrăgostești de mine. Dar... 

A lăsat cuvintele suspendate în aer ca să ia o altă înghiţitură 


de bere. 

— Dar n-o să meargă, a conchis el. 

— Aha! am spus eu. E mai bine s-o aflu acum. 

— Mă simt flatat, a adăugat el, mângâindu-mi mâna și dând 
din cap. Dar nu contează cât de mult mă iubeşti. Pentru că eu 
nu-ţi împărtăşesc sentimentele. 

— Pe dracu! a intervenit Michael, iar Emily a izbucnit în râs. 

— Înţeleg prea bine, i-am spus eu lui Nick. 

— Serios? 

— Da. 

Îmi mângâia mâna în continuare, dar nu-mi mai dădeam seama 
dacă o făcea conştient sau nu. 

— Bun. Căci îmi doresc tare mult să rămânem prieteni, dacă 
reușeşti să treci peste această pasiune. 

— Şi eu îmi doresc asta. 

Nick s-a rezemat apoi de speteaza canapelei, ducându-și sticla 
la gură. Apoi, a întors-o cu gura în jos. Doar o picătură s-a mai 
prelins din ea. 

— E goală, a spus el. Vreau alta. 

— E cazul să te opreşti, l-a sfătuit Michael, tresărind în clipa 
în care Emily a lovit cu tacul, băgând într-un buzunar două dintre 
bilele lui. 

— Nu vrei niște apă? l-am întrebat pe Nick. Chiar aveam de 
gând să mă duc să-mi iau una pentru mine. 

— Apă, a repetat el încet, ca și când cuvântul i-ar fi fost com- 
plet străin. Bine. Ia-o înainte! 

— Ne întoarcem repede, i-am spus eu lui Emily, ridicându-mă 
în picioare. 

Nick s-a ridicat și el, dar cu multă greutate. 

— Vrei ceva? am întrebat-o apoi. 


Fa a clătinat din cap, aplecându-se să dea altă lovitură. 

— Nu-mi trebuie nimic, mi-a răspuns. Mă simt bine. 

— Chiar prea bine, a spus Michael, văzând cum alte două bile 
îi dispar de pe masă. Eşti bună, la naiba! Nu joci doar „oarecum”. 

Nici n-am apucat să străbatem coridorul când, pe la jumătatea 
drumului, Nick m-a anunţat că s-a răzgândit. 

— Sunt prea obosit, mi-a spus, rezemându-se de ușa unui dor- 
mitor. Trebuie să mă odihnesc puţin. 

— Te simţi bine? l-am întrebat eu. 

— Grozav! mi-a răspuns. Tu du-te să iei...chestia aia... 

— Apa. 
= — Da, apa. Ne întâlnim aici. Bine? a îngăimat el, cu mișcări 
șovăitoare, lovindu-se cu capul de perete. Chiar aici. 

Am încuviinţat din cap și mi-am continuat drumul. Când am 
ajuns în capul scărilor, am privit sufrageria, care era și mai aglome- 
rată. Sophie dispăruse de pe canapea, ca și Will, lucru care era fie 
de bun augur, fie de rău. 

La parter, după ce-am luat două sticle de apă, m-am oprit ca să 
vorbesc cu câţiva oameni. Când m-am urcat din nou la etaj, nu 
l-am mai găsit pe Nick. Mi-am imaginat că s-a întors în sala de 
biliard. Voiam să fac la fel când am auzit o voce. 

— Annabel! 

Era moale, aproape stinsă. M-am întors. La dreapta, am văzut 
un dormitor, care avea uşa întredeschisă. Ideal, dacă abia te mai ţii 
pe picioare sau, și mai rău, dacă îţi vine să vomiţi. Sărmanul Nick! 
mi-am spus în gând. Mi-am îndesat o sticlă de apă în buzunarul 
de la spate al pantalonilor, am desfăcut-o pe cealaltă, apoi, deschi- 
zând ușa, am intrat înăuntru. 

— Hei! am spus eu. Te-ai rătăcit? 

Când am trecut pragul în întuneric, am simţit că ceva nu era în re- 


gulă. Atmosfera din cameră părea tulburătoare, aproape înăbuşitoare. 

Am făcut un pas înapoi, bâjbâind cu degetele prin beznă în căuta- 
rea mânerului de la ușă, dar nu l-am găsit. Atingeam doar peretele. 

— Nick? l-am strigat eu. 

În clipa aceea, m-am lovit de ceva. Nu era nici mobilă, nici 
vreun obiect anume, ci ceva viu. Un om. Nick, mi-am spus în gând. 
E beat. Am început să bâjbâi din nou prin întuneric, de data asta 
mai repede, căutând întrerupătorul de lumină sau mânerul ușii. În 
cele din urmă, am găsit mânerul. Exact în clipa în care îl răsuceam, 
am simţit cum cineva mă apucă de încheietura mâinii. 

— Hei! am exclamat, cu spaimă în glas, deși încercam să par 
cât mai calmă cu putinţă. Ce...? 

— Ssst, Annabel! a spus o voce, plimbându-și degetele pe bra- 
tul meu. 

Apoi, am simțit atingerea unei alte mâini pe umărul drept. 

— Eu sunt, a continuat vocea. 

Nu era Nick. Cel care vorbea nu se bâlbâia deloc, ci pronunţa cu 
claritate fiecare silabă în parte. Realizând acest lucru, am intrat în 
panică și am strâns cu putere sticla de apă pe care o ţineam în mână. 
Dopul i-a sărit și am simţit cum apa rece mi se prelinge pe bluză. 

— Încetează! am spus eu. 

— Ssst! a repetat vocea. 

Necunoscutul și-a luat apoi mâinile de pe mine. O clipă mai 
târziu, însă, mi-a acoperit ochii. 

M-am zbătut cu disperare, încercând să mă eliberez. Sticla de 
apă, acum goală, mi-a scăpat din mână și a căzut pe podea cu un 
zgomot surd. Individul m-a prins apoi de umeri, ţinându-mă cu 
putere. Am continuat să mă zvârcolesc, încercând să scap din 
strânsoarea lui și să fug spre ușă, dar îmi agitam zadarnic mâinile 
prin aer. Aveam senzaţia că pereţii se îndepărtaseră, fiindu-mi cu 


neputinţă acum să-i mai ating. Nu aveam de ce să mă agăţ. 

Gâfâiam, aproape fără suflare, în clipa în care m-a luat de gât 
cu braţul și m-a tras spre el. Am simţit cum pământul îmi fuge de 
sub picioare și am început să mă zbat în braţele lui, lovind ușa cu 
pantofii înainte ca el să mă târască înapoi câţiva pași. Cu cealaltă 
mână, mi-a ridicat bluza, luptându-se apoi să-mi dea blugii jos. 

— Încetează! am strigat eu, dar individul mi-a acoperit gura cu 
braţul — fierbinte și transpirat — înăbușindu-mi strigătele. 

I-am simţit degetele pătrunzându-mi, tot mai adânc, în lenje- 
ria intimă și îi auzeam respiraţia sacadată în urechi. Mă zbăteam 
cu disperare să scap din braţele lui, în timp ce își continua invazia 
cu degetele până când l-am simţit în interiorul meu. 

Atunci, mi-am înfipt dinţii, cu putere, în braţul lui. A pipat și 
și-a retras mâna, eliberându-mă din strânsoare. Când am simţit 
din nou pământul sub picioare, am ajuns la perete și am încercat 
să mă orientez cumva prin întuneric. Am dat însă cu degetele doar 
de o suprafaţă solidă înainte de a mă apuca din nou de betelia 
blugilor și de a mă întoarce cu faţa spre el. Am încercat să mă apăr 
cu mâinile, dar mi le-a dat la o parte, cu violenţă, și apoi m-a trân- 
tit pe jos. 

Într-o fracțiune de secundă — nu-mi venea să cred cât de iute 
se mișca — s-a așezat deasupra mea și mi-a desfăcut fermoarul 
blugilor. Covorul îmi zgâria spatele în timp ce încercam să-l îm- 
ping, iar mirosul de piele udă de căprioară îmi invada nările. El 
și-a pus o mână pe pieptul meu, imobilizându-mă, iar cu cealaltă 
a început să-mi dea blugii jos. Mi-am înfipt coatele în podea, lup- 
tându-mă să mă ridic, dar nu puteam să mă mișc. 

L-am auzit desfăcându-și fermoarul pantalonilor și apoi l-am 
simţit din nou deasupra mea. Am încercat cu disperare să-l îm- 
ping de umeri, dar era cumplit de greu. Mi-a ridicat apoi un pi- 


cior — Dumnezeule, toate astea se întâmplau aievea! — şi atunci, 

exact în clipa în care mă zbăteam cu ultimele puteri, am zărit ceva: 
o rază de lumină ce cădea deasupra noastră. 

Mi se părea ca un fir călăuzitor prin întuneric. Şi, în bătaia ei, 
i-am văzut ceafa — plină de pistrui; părul blond de pe braţul cu care 
mă ţinea imobilizată; un crâmpei din bluza mea roz din piele de 
căprioară; și apoi, înainte de a se ridica de pe mine, ochii albaștri, 
mari cât cepele, pe care apoi i-a închis și i-a deschis din nou, în timp 
ce lumina invada camera. L-am văzut apoi ridicându-se în picioare. 

M-am ridicat și eu în capul oaselor, cu inima bătându-mi fre- 
netic în piept, și mi-am tras pantalonii. Am reușit cumva să mă 
concentrez și să le închid fermoarul, de parcă acesta era cel mai 
important lucru din lume. Reușisem să-i închid când lumina s-a 
aprins în cameră, iar în prag, în faţa mea, a apărut Sophie. 

Ea m-a văzut prima. Apoi, și-a întors capul și s-a uitat la Will 
Cash, care stătea acum pe pat în spatele meu. 

— Will! l-a strigat ea, cu glasul strident și încordat. Ce se pe- 
trece aici? 

Will! mi-am spus în gând. Am revăzut, pentru o clipă, secvența 
în care îmi acoperea gura cu braţul și ochii cu mâinile, apoi scena 
de mai devreme, când s-a așezat atât de aproape de mine în firida 
de sub scări. E Will! 

— Nu știu, i-a răspuns el, ridicând din umeri și trecându-și 
apoi o mână prin păr. Ea... 

Sophie m-a privit îndelung. De pe holul din spatele ei, răzbă- 
teau râsete, iar prin faţa ochilor mi-a trecut imaginea lui Emily 
care juca biliard cu Michael. Încă mă așteptau. 

— Annabel! m-a strigat ea, întorcându-se spre mine și intrând 


în cameră, cu mâna încă lipită de mânerul ușii. Ce faci? 


ASCULTA-ŢI INIMA O 287 


Mă simţeam zdrobită în mii de bucățele şi aveam senzaţia că 
tot ceea ce s-a întâmplat era doar un fragment, nu o parte dintr-un 
întreg. M-am ridicat în picioare și mi-am aranjat bluza. 

— Nimic, i-am răspuns, rostind cuvântul cu greutate. 

Am încercat să înghit nodul pe care îl simţeam în gât. 

— Eu doar... 

Sophie și-a aţintit din nou ochii asupra lui Will și, chiar dacă 
nu m-a întrerupt, m-am oprit, lăsând cuvintele suspendate în aer. 
El i-a susţinut privirea, fără nici cea mai mică tresărire. 

— Ar fi bine să-mi explicaţi și mie ce se întâmplă aici, a spus 
ea. Acum! 

Dar nimeni n-a spus nimic. Mai târziu, revăzând scena cu 
ochiul minţii, m-a frapat purtarea mea din clipa aceea, căci aștep- 
tam ca altcineva să definească întâmplarea, ca și când n-aș fi fost 
acolo, ca și când n-aş fi avut cuvinte s-o descriu. 

— Will! Spune ceva! a insistat Sophie. 

— Te aşteptam, iar ea a intrat aici și..., a început el, apoi s-a 
oprit, clătinând din cap, fără să-și desprindă însă privirea de la ea. 
Nu știu, a adăugat în final. 

Sophie și-a îndreptat apoi atenţia spre mine și, pentru o clipă, 
ne-am mulţumit doar să ne privim una pe cealaltă. Trebuia să vadă 
CĂ ceva nu era în regulă, mi-am spus eu în gând. Nu era cazul să-i 
spun eu. Nu eram una dintre fetele pe care le-am vânat împreună 
în nopţile acelea nebune. Eram cele mai bune prietene. Credeam 
cu tărie acest lucru. Atunci. 

Și în clipa aceea, am văzut-o ţuguindu-și buzele și rostind un 
singur cuvânt: 

— Târjă! 

Mai târziu, scena mi s-a părut stupidă. Dar atunci, am fost con- 


vinsă că n-am auzit bine. 

— Poftim? am îngăimat eu. 

— Eşti o târfă nenorocită, a repetat ea, cu vocea tremurătoare, 
dar tot mai puternică. Nu-mi vine să cred! 

— Sophie! am strigat-o eu. Stai puţin! N-am făcut... 

— Ce n-ai făcut? m-a întrebat ea. 

În spatele ei, vedeam umbre care se întindeau pe peretele de 
vizavi al holului. Veneau oameni, mi-am spus în gând. Și aveau să 
audă toate astea. Aveau să afle. 

— Crezi că poţi să faci sex cu prietenul meu la o petrecere, iar 
eu să nu aflu? 

Am deschis gura, dar niciun cuvânt nu mi-a ieșit de pe buze. 
Am rămas încremenită, cu ochii aţintiţi asupra ei, și atunci, Emily 
și-a făcut apariţia în prag, cu ochii mari cât cepele. 

— Annabel! Ce se întâmplă? a întrebat ea. 

— Prietena ta e o târfă — asta se întâmplă, i-a răspuns Sophie. 

— Nu, am protestat eu. Nu s-a întâmplat deloc așa. 

— Doar știu ce am văzut! a spus Sophie, ţipând. 

În spatele ei, Emily a făcut un pas înapoi. 

— Întotdeauna ai vrut ce am eu! a continuat Sophie, ţintu- 
indu-mă cu degetul. Întotdeauna ai fost geloasă pe mine! 

Cuvintele ei m-au înfiorat din cap până în picioare. Vocea sfre- 
delitoare părea să-mi pătrundă până în oase. Eram atât de confuză 
şi de speriată, încât — dacă până acum am reușit să-mi stăpânesc 
lacrimile (cum de n-am plâns în tot acest timp?) — acum simţeam 
un nod în gât ce ameninţa să mă sufoce. 

Sophie a străbătut camera, din doi pași mari, și m-am trezit cu 
ea în faţa mea. Dormitorul părea dintr-odată să se îngusteze, iar 
Will, Emily și toţi ceilalţi au dispărut din raza mea vizuală. În faţa 
ochilor, o vedeam numai pe ea, cu privirea ei încruntată și degetul 


îndreptat spre mine, revărsându-și cascada de mânie asupra mea. 

— Eşti terminată, mi-a spus Sophie, cu glasu-i fremătător. To- 
tul s-a terminat pentru tine. 

— Sophie! am îngăimat eu, clătinând din cap. Te rog! 

— Dispari din faţa mea! a ţipat ea. Pleacă de aici! 

Și atunci, la fel de repede cum dispăruse, tabloul a prins din 
nou contur și am văzut totul. Mulțimea de chipuri care se strân- 
sese pe hol. Will Cash, care stătea încă pe pat. Covorul verde ca 
marea de la picioarele mele și lumina gălbuie de deasupra. Îmi era 
greu să cred că, doar cu câteva clipe mai devreme, toate acestea 
erau învăluite într-un întuneric de nepătruns, că n-aș fi recunoscut 
pe nimeni de aici. Acum, însă, ca și mine, toţi erau expuși. 

Sophie stătea încă în faţa mea. Pretutindeni, domnea liniștea. 
Știam că aș fi putut să rup tăcerea, să spun tot ce s-a întâmplat. 
Era cuvântul meu împotriva cuvântului lui, și acum al ei. Dar 
n-am făcut-o. 

Am ieșit din cameră sub privirile scrutătoare ale spectatorilor. 
Am trecut pe lângă Sophie, apoi, străbătând coridorul, am pornit 
spre scări. Când am ajuns în holul de la intrare, am deschis ușa și 
am pășit în noapte, traversând iarba umedă spre locul unde îmi 
lăsasem mașina. Făceam totul cu mișcări atente și deliberate, ca și 
când acest lucru m-ar fi ajutat să neutralizez consecinţele drama- 
tice ale acestei întâmplări tragice. 

Singurul lucru pe care, însă, nu l-am făcut, tot drumul spre casă, 
a fost să mă privesc. Nici în oglinda laterală. Nici în oglinda retrovi- 
zoare. De fiecare dată când eram nevoită să opresc la un semafor, 
îmi axam privirea asupra unui anumit obiect din faţa mea: botul 
mașinii, o clădire îndepărtată sau chiar linia întreruptă de pe mijlo- 


cul drumului. Nu voiam să mă văd în felul acela. 

Când am ajuns acasă, tata mă aștepta, ca de obicei, stând singur 
în sufragerie. Am văzut licărind lumina televizorului din clipa în 
care am intrat înăuntru. 

— Annabel! m-a strigat el, dând sonorul tot mai încet până 
când, în final, l-a închis de tot. Tu eşti? 

Am rămas pentru o clipă în holul de la intrare, știind că — 
dacă nu-mi voi face apariţia — va bănui că s-a întâmplat ceva. 
Mi-am aranjat părul cu degetele, apoi am tras adânc aer în piept și 
am întrat în sufragerie. 

— Da, i-am răspuns. Eu sunt. 

— Ai avut o seară frumoasă? m-a întrebat el, întorcându-se cu 
faţa spre mine. 

— A fost bine. 

— Am găsit un documentar interesant, mi-a spus el, arătându-mi 
televizorul cu capul. Despre Noua Învoială!. Te interesează? 

În oricare altă seară, am fi urmărit emisiunea împreună. Așa 
era obiceiul nostru, chiar dacă nu rămâneam mai mult de câteva 
minute. Dar de această dată, nu puteam s-o fac. 

— Nu, mulțumesc, i-am răspuns. Mă simt cam obosită. Cred 
că o să mă culc. 

— Bine, mi-a spus el, întorcându-și privirea spre televizor. 
Noapte bună, Annabel. 

— Noapte bună. 

Și-a luat apoi telecomanda, iar eu m-am întors în holul de la 
intrare, unde luna, care pătrundea înăuntru prin geamul de la ușă, 
scălda în lumina ei tabloul meu, al mamei și al surorilor mele, 


agăţat pe peretele de vizavi. In lumina strălucitoare a razelor de 


' The New Deal — Noua Învoială sau Noua Orientare presupune o serie de pro- 
grame economice adoptate în Statele Unite între anii 1933 şi 1936. Programele au 
implicat decrete prezidenţiale sau legi adoptate de Congresul Statelor Unite ale 
Americii în timpul primului mandat al președintelui Franklin D. Roosevelt. 

lună, puteai să distingi fiecare detaliu în parte: crestele îndepărtate 
ale valurilor sau nuanţa gri a cerului. Am rămas un timp pe loc, 
analizând zâmbetul lui Kirsten, privirea bântuită de gânduri a lui 
Whitney și felul în care mama își ţinea capul ușor aplecat într-o 
parte. Când ochii mi-au căzut asupra chipului meu — un chip surâ- 
zător și senin, pe un fundal întunecat — l-am privit un timp înde- 
lungat, de parcă nici nu-l recunoșteam. Ca un cuvânt pe o pagină 
pe care l-ai citit de milioane de ori și care acum îţi pare ciudat, sau 
eronat, sau străin și te simţi speriat, de parcă ai fi pierdut ceva, 
chiar dacă nu știi ce anume. 

A doua zi, am încercat s-o sun pe Sophie, dar n-a vrut să-mi 
răspundă. Ştiam că ar trebui să mă duc acasă la ea și să-i explic, între 
patru ochi, ce s-a întâmplat, dar de fiecare dată când încercam, îmi 
aminteam mâna pe care mi-a pus-o peste gură sau ușa pe care am 
lovit-o cu piciorul, și n-am putut s-o fac. De fapt, ori de câte ori 
retrăiam momentele petrecute atunci, simţeam cum stomacul mi se 
întoarce pe dos și îmi venea să vărs. Aveam senzaţia că trupul meu 
încerca să dea afară ceea ce eu nu puteam de una singură. 

Nici alternativa nu era prea grozavă. Purtam deja stigmatul de 
târfă și cine știe ce amploare luase deja povestea în răstimpul care 
trecuse de atunci. Dar ceea ce s-a întâmplat era mai rău decât orice 
basm ar fi născocit Sophie. 

Stiam, în adâncul sufletului meu, că n-am greșit cu nimic. Că 
nu era vina mea și că, într-o lume ideală, puteam să spun în gura 
mare ce s-a întâmplat, fără să-mi fie ruşine. În lumea reală, însă, 
acest lucru era mult mai greu. Eram obișnuită să fiu mereu în cen- 
trul atenţiei — asta era viața mea, așa a fost dintotdeauna. Dar din 
momentul în care oamenii ar afla ce s-a întâmplat cu adevărat, 
m-ar privi cu alţi ochi. Nu m-ar mai vedea pe mine, ci drama — 


pură și rușinoasă — prin care trecusem. N-aș mai fi fata care are 

totul, ci victima neputincioasă a unui atac violent. Mi s-a părut, 
așadar, mult mai bine și mai sigur să păstrez totul adânc ferecat în 
sufletul meu, unde numai eu puteam judeca lucrurile. 

Erau, însă, momente când mă întrebam dacă am luat decizia 
corectă. Dar, odată cu trecerea zilelor, apoi a săptămânilor, aveam 
senzaţia că era deja prea târziu ca să-mi mai spun povestea. Că, 
odată cu trecerea timpului, tot mai puţini oameni ar mai fi crezut-o. 

Așa că n-am făcut nimic. Dar două săptămâni mai târziu, eram 
cu mama într-o farmacie când am auzit-o spunând: 

— Fata aceea nu e Sophie? 

Ba chiar ea era. Se afla în celălalt capăt al raftului de medica- 
mente și răsfoia niște reviste. Am văzut-o întorcând o pagină și 
strâmbând din nas, nemulțumită, probabil, de ce vedea acolo. 

— Da, i-am răspuns. Cred că ea e. 

— Atunci, du-te și salut-o! lau eu asta, mi-a spus ea, luând lista 
din mâna mea. Ne întâlnim în faţă, bine? 

Și a plecat, așezându-și mai bine coșul pe braţ și lăsându-ne 
singure. 

Ar fi trebuit s-o urmez. Dar din motive obscure, m-am îndrep- 
tat spre Sophie, ajungând în spatele ei exact în clipa în care a pus 
înapoi pe raft revista, a cărei copertă era dedicată cu totul despăr- 
ţirii unuia dintre cele mai celebre cupluri din showbiz. 

— Bună, am salutat-o eu. 

Ea a tresărit, speriată, și s-a întors spre mine. Când m-a văzut, 
m-a privit printre gene. 

— Ce vrei? 

Nu plănuisem dinainte ce aveam să-i spun, dar chiar și dacă aș 


fi făcut-o, nu m-ar fi ajutat prea mult. 

— Uite, am început eu, aruncându-mi privirea spre următorul 
raft cu medicamente, unde mama studia cutiile cu aspirină, voiam 
doar să-ţi spun că... 

— Nu vreau să aud nimic, m-a întrerupt ea, vorbind mult mai 
tare decât mine. N-am nimic să-ţi spun. 

— Sophie! am spus eu, în șoaptă. Nu s-a întâmplat cum crezi tu. 

— Acum ești și mediu, nu doar o târfă ordinară? 

Am simţit cum obrajii îmi iau foc și mi-am îndreptat, din instinct, 
ochii spre mama, întrebându-mă dacă o auzise. Ea și-a ridicat pri- 
virea și ne-a zâmbit, pornind mai departe spre următorul raft. 

— Ce s-a întâmplat, Annabel? a continuat Sophie. Stai să ghi- 
cesc! Probleme de familie? 

M-am uitat la ea, vădit nedumerită. Și atunci, mi-am amintit: 
Asta i-am spus în seara aceea lui Will, în firida de sub scări, din 
motive pe care nu le cunosteam. Era firesc ca el să folosească îm- 
potriva mea această mărturisire pe care i-o făcusem dintr-o pros- 
tie crasă. Îmi și imaginam cum a înfățișat povestea — după ce 
i-am destăinuit acest lucru, m-am dus după el în dormitor. Nu stiu, 
au fost cuvintele lui din seara aceea, când aşteptam să-și justifice 
faptele. Ea... 

„Dacă ştii că un tip are o prietenă — iar prietena aceea sunt 
eu — nu trebuie să faci lucruri care ar putea fi interpretate greșit”, 
mi-a spus Sophie cu mult timp în urmă. „Ai de ales, Annabel. lar 
dacă faci alegerea greșită, trebuie să suporţi și consecinţele.” 

În concepţia ei, totul era cât se poate de simplu. Deși știam că 
nimic nu era adevărat din toate astea, am simţit o umbră de teamă 
și de îndoială în momentul în care piesele puzzle-ului se așezau, 
una câte una, la locul lor, dând naștere celor mai cumplite temeri. 
Dar dacă nimeni nu avea să mă creadă? Sau, și mai rău, dacă aveau 


să arunce vina asupra mea? 

Am simţit cum stomacul mi se întoarce pe dos, copleșită de 
senzaţia de greață pe care o cunoșteam atât de bine. 

Sophie și-a îndreptat ochii spre mama, privind-o îndelung. 
Am retrăit, atunci, momentul cinei din seara când Whitney a 
trântit scaunul de masă, făcând-o să tresară speriată. Am fost atât 
de îngrijorată pentru ea în noaptea aceea, ca și în multe alte nopți, 
și nu-mi imaginam ce reacţie ar avea dacă ar afla toată povestea asta. 

— Sophie! am îngăimat apoi. Eu... 

— Dispari din faţa mea! mi-a spus ea. Nu vreau să te mai văd 
vreodată. 

A trecut apoi în fugă pe lângă mine, clătinând din cap. Am 
reușit să străbat culoarul dintre rafturile cu medicamente, în timp 
ce imaginile din jurul meu păreau să fuzioneze unele cu celelalte. 
Am văzut, ca prin vis, o femeie cu un copil în braţe, un bătrân care 
împingea un cadru cu rotile, un funcţionar care verifica un marca- 
tor de preţuri și, în final, pe mama, care mă aștepta în faţa unui raft 
cu loţiuni de plajă. 

— lată-te, în sfârșit! a spus ea când m-a văzut. Ce face Sophie? 

— E bine, i-am răspuns, trăgând adânc aer în piept. Chiar 
foarte bine. 

Fra prima minciună pe care i-am spus-o mamei despre So- 
phie, dar nu avea să fie și ultima. M-am gândit apoi că toate sen- 
timentele pe care le-am trăit în noaptea aceea — rușinea, teama — se 
vor estompa și se vor vindeca cu timpul, devenind o cicatrice 
aproape imperceptibilă. Dar m-am înșelat. Amintirile — micile 
amănunte pe care nu reușeam să le uit — au devenit tot mai pu- 
ternice, prefăcându-se într-o adevărată povară sufletească. Nimic 
nu mă bântuia însă mai tare ca momentul în care am intrat în 
camera aceea întunecată și clipa în care lumina a transformat coș- 


marul într-o întâmplare aievea. 

Cândva, diferenţa dintre lumină și întuneric era doar un con- 
cept elementar. Una reprezenta o noţiune pozitivă, cealaltă — una 
negativă. Deodată, însă, lucrurile nu mai erau atât de clare. Întu- 
nericul era încă învăluit în mister, ascunzând lucruri de temut; 
acum, însă, mă temeam și de lumină. Căci ea scotea totul la iveală. 
Cu ochii închiși, vedeam doar întunericul, ce-mi amintea de se- 
cretul adânc ferecat în sufletul meu; cu ochii deschiși, vedeam lumea 
înconjurătoare, care nu-mi cunoștea taina — o taină mistuitoare, 


de care nu aveam însă cum să scap. 


Capitolul 
paisprezece 


— Bună, m-a salutat Owen, zâmbind, când m-a văzut. Ai reu- 
şit să vii. 

Da, mă aflam acolo, la Bendo, în fața scenei. Cum reușisem, 
însă, să vin era greu de spus. Tot ce s-a întâmplat după ce eu și 
Emily ne-am întâlnit privirile pe podium se pierdea în ceaţă. 

Am reușit cumva să duc la bun sfârșit parada de modă, prezen- 
tând alte trei ţinute vestimentare și aplaudând-o apoi pe doamna 
McMurty, care se prefăcea, ca în fiecare an, stânjenită și surprinsă 
să fie chemată pe scenă ca să primească buchetele de flori. Apoi, 
m-am dus în culise, unde mă așteptau părinții mei. 

Când m-a văzut mama, m-a strâns în braţe, mângâindu-mă 
pe spate. 

— Ai fost fantastică, mi-a spus ea. Extraordinară. 

— Deși rochia asta e puţin cam decoltată, a intervenit tata, 
analizându-mi ultima ţinută vestimentară pe care am purtat-o la 
paradă. Nu crezi? 

— Nu, i-a răspuns mama, înghiontindu-l ușor după ce mi-a 
dat drumul din braţe. Îţi vine de minune. Arăţi perfect. 

Am schiţat un zâmbet palid, copleșită de un iureș de trăiri şi sen- 
timente. Pretutindeni, domneau un freamăt de glasuri și zgomote 


stridente, dar nimic nu-mi abătea gândurile de la Emily. Szia, 

mi-am zis în sinea mea, auzind-o pe mama spunând ceva despre 
doamna McMurty. Stia. 

Mi-am dat o șuviţă de păr după ureche. Eram cumplit de ner- 
voasă și agitată, iar vuietul din sală și căldura emanată de trupurile 
umane nu mă ajutau deloc. Apoi, am auzit-o din nou pe mama 
vorbind. 

— ... ar fi minunat, dar trebuie să ajungem acasă. Whitney pre- 
gătește masa și i-am spus de-acum zece minute că ajungem cât 
de curând. 

— Whitney? am repetat eu, în timp ce tata l-a salutat din cap 
pe un bărbat în costum, care trecea pe lângă noi și l-a strigat pe 
nume. Nu e aici? 

— O, draga mea, a spus mama, strângându-mă de umăr, sunt 
convinsă că ar fi vrut să vină, dar îi este încă foarte greu. A pre- 
ferat să rămână acasă. Dar nouă ne-a plăcut spectacolul. Ne-a plă- 
cut enorm. 

Din cauza întâmplării cu Emily, mă simţeam confuză și ame- 
ţită, dar de un lucru eram sigură: când am ajuns la capătul podiu- 
mului, am văzut-o pe sora mea, privindu-mă de la distanță. 
Puteam să bag mâna în foc pentru asta. 

Simţind o atingere pe braţ, m-am întors și am văzut-o pe 
doamna McMurty însoţită de un bărbat înalt, cu părul cărunt, 
îmbrăcat în costum. 

— Annabel! a spus ea, zâmbind. Vreau să ţi-l prezint pe dom- 
nul Driscoll. Este directorul de marketing de la Kopf's. Vrea să 
te salute. 

— Bună ziua, am spus eu. Mă bucur să vă cunosc. 

— Şi eu, mi-a răspuns el, întinzându-mi mâna. 


Avea palma uscată și rece. 

— Suntem cu toţii fanii tăi, a continuat apoi. Ne-a plăcut rolul 
pe care l-ai interpretat în reclama cu întoarcerea la școală. 

— Vă mulţumesc. 

— Frumos spectacolul de astăzi! a conchis el. 

Zâmbind, i-a salutat din cap pe părinții mei și s-a îndepărtat, 
împreună cu doamna McMurty, pierzându-se amândoi în mul- 
time. Mama i-a urmărit cu privirea, îmbujorată toată la faţă. 

— O, Annabel! a exclamat ea. 

M-a strâns din nou de braţ, fără să spună nimic altceva, dar am 
înţeles mesajul. Clar și răspicat. 

În clipa aceea, peste capul mamei, am văzut-o pe doamna Shus- 
ter, stând în spatele scenei, cu o haină împăturită pe braţ. S-a uitat 
la ceas, apoi a cercetat sala cu o privire îngrijorată. Am văzut-o 
apoi relaxându-se în momentul în care Emily s-a îndreptat spre 
ea. Era coafată și machiată la fel ca pe podium, dar se schimbase 
în niște haine comode de stradă. Își croia drum prin mulţime fără 
să vorbească cu nimeni. 

— Trebuie să mă duc să mă schimb, le-am spus eu părinţilor 
mei. Mă omoară pantofii ăştia. 

Mama a încuviinţat din cap și, aplecându-se spre mine, m-a 
sărutat din nou pe obraz. 

— Firește, mi-a răspuns ea, când domnul Driscoll a trecut din 
nou pe lângă noi, de data asta fără doamna McMurty. 

Mama l-a privit îndepărtându-se, apoi mi-a spus: 

— Te așteptăm la masă, bine? 

— Cred că o să mă duc cu fetele la pizza. Ca să sărbătorim 
reușita show-ului nostru. 

— Aha! a spus mama. Dar cred că ești obosită, așa că nu sta 


prea mult! Bine? 


ASCULTĂ-ŢI INIMA © 299 


Eu i-am răspuns dând din cap, în timp ce, în spatele ei, doamna 
Shuster i-a oferit haina lui Emily și a așteptat-o, cu o expresie 
gravă pe chip, să se îmbrace. Apoi, și-a strecurat mâna pe sub bra- 
çul fiicei sale, masându-i-l ușor, și au pornit împreună spre ieșirea 
din mall. Mi-am îndreptat apoi iute atenţia spre mama. 

— N-o să întârzii, am spus eu. 

— La unsprezece, cel târziu, să fii acașă! a spus tata, strângân- 
du-mă în braţe. Bine? 

— Bine, i-am răspuns. 

În răstimpul în care m-am schimbat de haine și am străbătut 
apoi orașul cu mașina, mi-am spus că trebuia să-mi abat gândurile 
de la întâmplarea nefericită prin care trecuse Emily. Abia aștep- 
tam să ajung la Bendo și eram hotărâtă să mă bucur de fiecare 
clipă petrecută acolo. Sau, cel puţin, să încerc. 


Chiar de acum. 


— Ce-am pierdut? l-am întrebat eu pe Owen, care și-a îndrep- 
tat din nou atenţia spre scenă. 

— Nu mare lucru, mi-a răspuns, în clipa în care cineva m-a izbit 
din spate. 

El m-a prins de braţ, ajutându-mă să-mi recapăt echilibrul. 

— Ai grijă! mi-a spus apoi. Locul ăsta e un adevărat balamuc. 

De pe scena din fața noastră, s-a auzit un ţiuit strident, lucru 
care i-a determinat pe câţiva spectatori din stânga noastră să iz- 
bucnească într-un cor de huiduieli. 

— Cum a fost show-ul de modă? m-a întrebat Owen, aple- 
cându-se ca să-mi vorbească la ureche. 

Nu voiam să-l mint. Dar în același timp, ştiam că nu puteam 
să-i mărturisesc tot ce se întâmplase cu adevărat — nu aici, nu în 


seara asta. Poate niciodată. 

— S-a terminat, i-am răspuns, în cele din urmă, lucru, practic, 
adevărat. 

— Asta e bine, nu-i aşa? m-a întrebat el, în momentul în care 
o fată înaltă, îmbrăcată cu o bluză cu paiete, ne-a stropit în trecere 
cu băutura pe care o ţinea în mână. 

— Oarecum, i-am răspuns, zâmbind. 

— Nu-ţi face griji! Când o să cânte formaţia noastră, o să te 
simţi mult mai bine. 

— Crezi? 

— Sunt convins, mi-a răspuns, în clipa în care un individ cu o 
haină neagră, care vorbea la telefon, l-a izbit cu violenţă. 

Owen i-a aruncat o privire piezișă, dar individul a dat din 
umeri și și-a văzut de drum, prea puţin deranjat. 

— Gata! E timpul să luăm o pauză. Vino cu mine! 

S-a întors și a început să-și croiască drum prin mulţime, obli- 
gându-mă să-l urmez spre un separeu. 

— Ia un loc! mi-a spus el, făcându-mi semn să mă strecor înă- 
untru. Nu vezi mare lucru de aici, dar măcar nu te mai înghion- 
tește nimeni. 

De pe scenă, au răzbătut sunetele stridente ale unor instrumente 
pe care cineva încerca să le acordeze, apoi o explozie de ţiuituri. 

— Asta e formaţia care cântă în deschidere, mi-a spus Owen, 
arătându-mi scena cu capul. Ar fi trebuit să înceapă acum o jumă- 
tate de oră, dar... 

Ideea i-a fost întreruptă de apariţia lui Rolly, care s-a trântit cu 
zgomot pe canapea. 

— Dumnezeule mare! a exclamat el, aproape fără suflare. 

— În sfârșit! a spus Owen, ţintuindu-l cu privirea. Unde dracu’ 
ai fost, omule? Începusem să cred că te-a răpit cineva. 


— Nu, i-a răspuns Rolly. N-o să-ţi vină să crezi ce s-a întâmplat. 

— S-a dus să aducă ceva de băut acum o jumătate de oră, mi-a 
explicat Owen. Ştiu că e greu să străbaţi toată mulțimea asta, dar 
întârzierea ta e ridicolă. Și unde e apa mea? 

— La naiba! a spus Rolly, clătinând din cap. E aici. 

— Poftim? 

Rolly a tras adânc aer în piept, apoi și-a ridicat mâinile în aer. 

— E aici, a repetat el, făcând o pauză pentru ca spusele lui să 
aibă efectul scontat. E aici și mi-a zâmbit, a adăugat apoi. 

— Timp de treizeci de minute? a întrebat Owen. 

— Nu. Doar pentru o clipă. 

— E vorba de fata care te-a pocnit? l-am întrebat eu, clarifi- 
când lucrurile. 

— Da. 

— Nu-mi vine să cred că nu mi-ai adus apa, a spus Owen. 

— Mai lasă-mă cu apa ta! a protestat Rolly, trecându-și mâna 
prin păr. Cred că nu înţelegi semnificaţia acestei situaţii. 

— Deci, ai vorbit cu ea, a spus Owen. 

— Nu. Uite cum s-a întâmplat totul! a început Rolly să ne 
explice, trăgând adânc aer în piept. Mă îndreptam spre bar când 
mi s-a ivit brusc în față. Mi-a apărut ca o nălucă în cale. Și tocmai 
când mă pregăteam să vorbesc cu ea, cineva s-a interpus între noi. 
Și apoi, a dispărut pur și simplu în mulțime. De atunci, o tot caut, 
așteptând momentul prielnic ca s-o abordez. Totul trebuie să se 
desfășoare ca la carte. 

— De ce nu-i oferi niște apă? i-a sugerat Owen. Între timp, 
poţi să-mi aduci și mie una. 

— Dar ce te-a apucat cu apa asta? l-a întrebat Rolly, ţintuindu-l 
cu privirea. 

— Mi-e sete, i-a răspuns Owen. M-aș fi dus eu, dar te-ai oferit 


s-o iei tu. De fapt, chiar ai insistat, aş putea spune. 


302 © Sarah Dessen 


— O să-ţi aduc și apa! a spus Rolly. Dar, mai întâi, dacă nu te 
superi, aș vrea să-mi întâlnesc destinul într-un mod cu totul ideal. 

De pe scenă, au răsunat alte ţiuituri. 

— Cred că ar trebui să uiţi de momentul ideal, i-a spus Owen, 
oftând. 

— Nu înţeleg, i-a răspuns Rolly, privindu-l nedumerit. 

— Ai revăzut-o după foarte mult timp. Corect? a continuat 
Owen. Cine știe când se va ivi momentul ideal? Poate ar trebui să 
treci direct la fapte. În felul acesta... 

— La dracu"! a exclamat Rolly dintr-odată, cu ochii mari cât 
cepele. Uite-o! | 

— Unde? a întrebat Owen, aplecându-se ușor peste canapeaua 
separeului. 

— Nu te uita! a strigat Rolly, trăgându-l înapoi. O, Doamne! 

Owen și-a aţintit privirea asupra mânecii sale, de care Rolly 
trăgea cu putere. Acesta și-a retras mâna. 

— Bine, a spus el, încet. Stă lângă ușă. Și e îmbrăcată în roșu. 

L-am privit pe Owen, care s-a aplecat din nou peste canapeaua 
separeului, a aruncat iute o privire în spatele meu și apoi s-a așezat 
din nou pe banchetă. 

— Da, ea e, a încuviinţat el. Și acum ce faci? 

— Tocmai despre asta îţi vorbeam și eu. Aştept momentul 
prielnic. 

Trebuie să mărturisesc că suspansul îmi stârnise curiozitatea. 

— O să scrutez și eu sala cât pot de iute, i-am spus lui Rolly. 
Ești de acord? 

El a încuviinţat din cap, iar Owen i-a aruncat o privire piezișă. 

— E fată, i-a explicat Rolly. Ele pot să se uite fără să-ţi lase 


impresia că se holbează la tine. 

Când mi-am întors capul, am văzut doar un individ solid, ce 
purta un tricou cu Metallica. Apoi, după ce-a făcut câţiva pași, am 
văzut o fată în spatele lui. Avea părul negru și strălucitor, purta o 
pereche de ochelari retro, un pulover roșu și blugi, și ţinea pe umăr 
o geantă cu strasuri. Nu aveam însă nevoie de toate aceste ele- 
mente; căci am recunoscut-o într-o clipită. 

— Stai puţin! am spus eu, întorcându-mă spre Rolly. Dar fata 
asta... nu e Clarke? 

Rolly m-a țintuit o clipă cu privirea. Apoi, s-a repezit dintr-o- 
dată spre mine, făcându-mă să mă retrag speriată și lovindu-mă cu 
capul de speteaza canapelei. 

— Aşa o cheamă? m-a întrebat el, cu chipul aproape lipit de al 
meu. Clarke? 

— Da, i-am răspuns, dând din cap. 

După alte câteva clipe, în care m-a fixat cu privirea, a revenit 
la locul lui pe canapea. 

— Are un nume. Şi o cheamă Clarke. Clarke..., a continuat el, 
lăsând cuvintele suspendate în aer, cu ochii aţintiţi asupra mea. 

— Reynolds, i-am răspuns. 

— Clarke Reynolds, a repetat el. Extraordinar! a exclamat el, 
căzând parcă în transă. 

Apoi, a căscat ochii mari și a pocnit din degete. 

— Asta e! Tu ești momentul meu propice. 

— Eu? 

— O cunoşti, a continuat el, dând, entuziasmat, din cap. 

— Nu, i-am răspuns eu repede. N-o cunosc. 

— Dar știi cum o cheamă, a subliniat el. 

— Am fost cândva prietene. Dar... 

— Aţi fost prietene? a întrebat el. Este perfect! 


— Nu e deloc așa, am protestat eu, clătinând din cap. 

— Du-te să vorbeşti cu ea! Eu voi trece pe lângă voi ca din în- 
tâmplare, iar tu o să ne faci cunoștință. Este un lucru firesc. Ideal! 

— Rolly, vorbesc serios! am spus eu. Nu sunt persoana potri- 
vită ca să-ţi fac cunoștință cu Clarke. 

— Annabel! a insistat el, întinzându-și mâinile pe masă. An- 
nabel, Annabel, Annabel Greene! 

Ssst, Annabel! Eu sunt. Am simţit cum un fior rece îmi străbate 
Șira spinării. 

— Te rog! a insistat Rolly. Ascultă-mă până la capăt! 

M-am uitat la Owen, care clătina din cap. Când mi-am mișcat 
ușor mâna pe masă, Rolly mi-a cuprins-o imediat în palma lui încinsă. 

— Fata asta reprezintă destinul meu, a spus el, pe un ton grav. 

— Gata, Rolly! a intervenit Owen. Ai înnebunit-o deja. 

— Rolly! am spus eu. Problema e că... 

— Te rog, Annabel! a insistat el, punându-și și cealaltă mână 
peste a mea. Fă-mi cunoștință cu ea! E tot ce-ţi cer. O singură 
șansă. Te rog! 

Aș fi vrut să-i spun motivul real pentru care n-ar trebui să mă 
implic în relația — reală sau ipotetică — dintre el și Clarke. Nu doar 
pentru că era dreptul lui să știe acest lucru, ci și pentru că, până 
acum, am fost cât se poate de sinceră cu Owen. Dacă nu aveam să-i 
mărturisesc ce s-a întâmplat între mine și Clarke, aveam să joc, pen- 
tru a doua oară în seara aceea, rolul unei ipocrite, anulând cu totul 
imaginea fetei cinstite pe care şi-o conturase despre mine. Asta dacă 
am fost vreodată atât de sinceră cum și-a imaginat el. 

Dar privind chipul plin de speranţă al lui Rolly, m-am trezit 
șovăind ușor. Aveam senzaţia că puteam să compensez cumva ceea 
ce am făcut — sau n-am făcut — într-o seară fatidică. Nu puteam 
să schimb trecutul și nici întâmplarea nefericită prin care trecuse 


Emily, dar poate reușeam să schimb viitorul altcuiva. 

— Bine, am acceptat în cele din urmă. Dar îţi spun de pe-acum 
că s-ar putea să nu meargă. 

Chipul lui Rolly s-a luminat dintr-odată, apoi i-a făcut semn gră- 
bit lui Owen să se ridice de pe canapea ca să poată ieși din separeu. 

— O să aştept la bar să intri în vorbă cu ea, a spus el. Apoi, o să 
trec, ca din întâmplare, pe lângă voi, iar tu o să ne faci cunoștință. 
Bine? 

Eu am încuviinţat din cap. Deja regretam faptul că am intrat în 
acest joc, lucru pe care Rolly l-a intuit oarecum, căci a și fugit din 
separeu ca nu cumva să mă răzpândesc. 

— Eşti sigură că vrei să faci asta? m-a întrebat Owen când 
m-am ridicat în picioare. 

— Nu, i-am răspuns, privind-o pe Clarke, care stătea acum la 
o masă împreună cu un grup de oameni. Mă întorc imediat. 

Când am vrut să plec, m-a prins cu mâna de braţ. 

— Hei! Te simţi bine? m-a întrebat el. 

— Poftim? De ce mă întrebi? 

— Nu ştiu, mi-a răspuns, dându-mi drumul și privindu-mă 
neliniștit. Pari... Nu știu cum să spun. Nu pari în apele tale. S-a în- 
tâmplat ceva? 

Și eu care credeam că reușeam să-mi ascund trăirile. Dar dife- 
renţa era evidentă — ca și cea dintre imaginea mea surprinsă în 
fotografiile de pe peretele lui Mallory și expresia chipului meu 
redată în pozele lui Owen — dintre persoana care am fost și cea 
care deveneam cu fiecare pas pe care îl făceam sau eram obligată 
să-l fac înapoi. Diferenţa era covârșitoare și amândoi ne dădeam 
seama de asta. De aceea, nici n-am mai încercat să fiu sinceră, ci 
m-am lăsat purtată de val și de instincte. 

— Mă simt bine, i-am răspuns, simţindu-i privirea cercetă- 


toare în timp ce mă îndepărtam. 

Clarke vorbea cu o fată cu părul blond şi ochii puternic contu- 
raţi, observându-mă abia când am ajuns în dreptul ei. Şi-a ridicat 
privirea spre mine, zâmbind ușor, amuzată probabil de ce-i spunea 
prietena ei. Când m-a văzut, a strâns din buze, afişând pe chip in- 
diferenţa-i caracteristică. Acum, însă, nu mai puteam să dau îna- 
poi. Așa că am luat taurul de coarne. 

— Bună, am salutat-o eu. 

La început, n-a spus nimic, tăcerea ei prelungindu-se la nesfâr- 
şit, încât am crezut că o să mă ignore complet. Dar în clipa în care 
liniștea devenea aproape insuportabilă, mi-a răspuns: 

— Bună. 

Cineva din capul mesei i-a spus ceva fetei blonde, iar aceasta 
s-a întors spre interlocutorul ei, lăsându-ne singure. Clarke se uita 
în continuare la mine, cu chipul lipsit de orice expresie. Am revă- 
zut-o atunci, pentru o clipă, pe marginea piscinei, cu mulţi ani în 
urmă, ţinând câteva cărţi de joc între degetul mare și cel arătător. 

— Știu că mă urăști, am izbucnit eu. Problema e că... 

— Asta crezi tu? 

— Poftim? am îngăimat eu, cu respiraţia întretăiată. 

— Crezi că te urăsc? m-a întrebat ea, cu vocea clară ca cristalul, 
fără nici cea mai mică nuanţă guturală. Asta crezi tu că e problema? 

— Nu ştiu, i-am răspuns. Am crezut că... 

— Nu ştii, a repetat ea, cu glasul aspru. Chiar așa? 

Și atunci, o mână m-a apucat cu atâta putere de umăr, că m-a 
împins aproape pe masă. 

— Annabel! Bună. 

Era Rolly. Când m-am întors spre el, mă privea cu uimire, de 
parcă eram prieteni de-o viață și nu ne mai văzuserăm de-un veac. 


li simțeam, în același timp, pe umăr, palma umedă. 

— Bună, i-am răspuns, încercând să mă port cât mai firesc cu 
putinţă. 

— Bună, a spus el, la fel de fals ca și mine. Mă duc să iau niște 
apă. Vrei și tu? 

Clarke ne privea încruntată. Hai să ferminăm odată cu povestea 
asta! mi-am spus în gând. 

— Desigur, i-am răspuns. Mulţumesc. Rolly, vreau să ţi-o pre- 
zint pe Clarke. Clarke, el e Rolly. 

Rolly i-a întins mâna. 

— Bună, a salutat-o el, în timp ce Clarke i-a oferit şi ea, mult 
mai încet, mâna. Îmi pare bine să te cunosc. 

— Şi mie, i-a răspuns ea, pe un ton neutru. Ce spuneai? m-a 
întrebat apoi, întorcându-se spre mine. 

— Aţi venit să-i vedeţi pe cei de la Truth Squad, nu-i așa? a 
intervenit Rolly, uitându-se când la mine, când la Clarke. Sunt 
foarte buni. -aţi mai auzit cântând? 

— Nu, a răspuns Clarke. Eu nu. 

— O, sunt extraordinari! şi-a continuat Rolly tirada. 

Eu am făcut un pas într-o parte, iar el mi-a ocupat imediat locul. 

— l-am văzut de nenumărate ori. 

— Mă duc să văd dacă Owen vrea ceva de băut, am spus eu. 

Clarke mi-a aruncat o privire piezișă; acum, era realmente fu- 
rioasă. 

— Mă întorc peste un minut. Sau două. 

Şi am plecat de acolo cât de repede am putut. Când m-am în- 
tors la Owen, l-am găsit stând de vorbă cu un individ cu părul 
scurt și negru și o expresie arzătoare pe chip. . 

— ... un haos total, spunea acesta când m-am așezat pe cana- 
peaua din separeu. Era mult mai bine când ne făceam singuri re- 


zervările. Măcar atunci aveam un cuvânt greu de spus în stabilirea 

detaliilor privind orele și zilele concertelor. Acum, suntem doar 
nişte pioni în jocurile lor mizerabile. 

— Aiurea, a spus Owen. 

— Așa e, a încuviinţat individul, clătinând din cap. Măcar sin- 
gle-ul este destul de difuzat pe plan naţional. Cel puţin, așa ni se 
spune. Dar cine știe dacă este adevărat sau nu. 

Mi-am întors privirea spre masa lui Clarke. Rolly stătea încă în 
picioare și vorbea cu multă însufleţire, în timp ce Clarke părea să-l 
asculte, fără să spună prea multe. 

— Annabel, el este Ted. Ted, ea e Annabel, a făcut Owen pre- 
zentările. 

— Bună, a spus Ted, aruncându-mi o privire fugară. 

— Bună. 

De pe scenă, au răzbătut nişte pocnituri înăbușite în clipa în 
care cineva a testat microfonul. 

— Hei! a spus o voce. Merge chestia asta? 

Cineva din mulţime i-a răspuns cu huiduieli. 

— Vezi? a spus Ted, oftând. Despre asta este vorba. Măscăricii 
ăștia trebuiau să cânte câteva piese și nici măcar n-au început. 

— Cine sunt? a întrebat Owen. 

— Habar n-am, i-a răspuns Ted, vădit dezgustat. Cei care ar fi 
trebuit să deschidă spectacolul au făcut gastroenterită, așa că orga- 
nizatorii i-au angajat pe tipii ăştia să umple golul. 

— Ar fi trebuit să începeţi mai devreme, a spus Owen. Este un 
spectacol pentru zoaze vârstele. Pe de altă parte, toţi cei de aici au 
venit să vă vadă pe voi. 

— Exact asta spun și eu, i-a răspuns Ted. lar dacă am avea mai 
mult timp la dispoziţie, am putea să cântăm și noile piese pe care 
le-am scris de curând. Ele reprezintă o nouă abordare pentru noi. 


— Serios? 

Ted a încuviinţat din cap, părând tot mai însufleţit. 

— Nu sunt cu mult diferite de genul nostru obișnuit. Doar pu- 
ţin mai lente și presărate cu mai multe tonalități tehnice. Sunete 
cu efecte de reverb. 

— Tonalităţi tehnice? a întrebat Owen. Sau techno? 

— E greu de spus. Sunt unice, greu de încadrat într-un gen anu- 
me, i-a explicat Ted. Poate că vom reuși să:cântăm vreo două piese 
în partea a doua a concertului. Să-mi spui ce părere ai, bine? Aș 
zice că sunt nonconformiste, dar accesibile. 

— Dacă vrei o părere, a spus Owen, uitându-se la mine, ar tre- 
bui să i-o ceri lui Annabel. Urăște muzica techno. 

Amândoi mă ţintuiau acum cu privirea. 

— De fapt..., am îngăimat eu. 

— Dacă o să-i placă, a continuat Owen, atunci muzica voastră 
nu este atât de nonconformistă. lar dacă n-o să-i placă, atunci nu 
va fi accesibilă nici publicului larg. 

— Asta în cazul în care o să ne spună dacă i-a plăcut sau nu,a 
adăugat Ted. 

— O să ne spună, a insistat Owen, dând din cap. Este cât se poate 
de sinceră. Nu se sfiește să spună ce gândește. 

Auzindu-i cuvintele, am simţit cum mi se strânge inima în piept. 
Mi-am dorit atât de mult ca acest lucru să fie adevărat, încât, la un 
moment dat, chiar am crezut că așa și este. Acum, însă, în timp ce 
le înfruntam privirile scrutătoare, aveam senzaţia că sunt cea mai 
mare mincinoasă din lume. 

De pe scenă, au răsunat în clipa aceea câteva acorduri de chi- 
tară, urmate de mai multe lovituri de tobă. Începea, în sfârșit, for- 
maţia care deschidea spectacolul. Cu o grimasă pe chip, Ted s-a 


ridicat în picioare. 

— Nu pot să ascult porcăria asta. Mă duc în culise. Nu vrei să 
vii și tu? 

— Ba da, i-a răspuns Owen. Hai cu noi! mi-a spus apoi, prin- 
tre ţipetele și ţiuiturile de pe scenă. 

I-am urmat prin mulțime, trecând în fugă pe lângă masa lui 
Clarke. Rolly era tot acolo și vorbea cu aceeași însufleţire, flutu- 
rându-și mâinile prin aer. De data aceasta, Clarke îl asculta cu 
atenţie, iar asta însemna ceva. 

Ted ne-a condus la o ușă de lângă bar, care dădea într-un cori- 
dor atât de întunecat că abia distingeam toaletele din împrejurimi. 
Când a deschis apoi o ușă, pe care scria de mână CABINET PRI- 
VAT, lumina orbitoare care m-a izbit dintr-odată m-a făcut să în- 
chid ochii. 

De cum am intrat, am văzut un individ cu părul negru și ondu- 
lat, stând ghemuit pe podea și căutând ceva sub o canapea. Când 
ne-a văzut, s-a ridicat în picioare, cu un zâmbet larg pe buze. 

— Owen! Ce faci, omule? 

— Nu mare lucru, i-a răspuns Owen, în timp ce își strângeau 
mâinile. Tu ce faci? 

— La fel, la fel, a spus el, arătându-i un telefon mobil și o ba- 
terie. Mi-am stricat telefonul. lar! 

— Ea e Annabel, m-a prezentat Owen. 

— Eu sunt Dexter, a spus el, întinzându-mi mâna. Ce se în- 
tâmplă în sală? l-a întrebat apoi pe Ted. 

— Cântă cei din deschidere, i-a răspuns Ted, îndreptându-se 
spre un minibar, de unde a scos o bere. Sunteţi pregătiţi, băieţi? 

Doi indivizi jucau cărți la o masă din apropiere. 

— ŢȚi se pare că suntem pregătiţi? l-a întrebat unul dintre ei, cu 


părul roșcat. 


— Nu. 

— Ei bine, aparențele pot fi înșelătoare. Căci suntem foarte 
bine pregătiţi. 

Partenerul lui de joc a izbucnit în râs și a aruncat o carte pe 
masă, în timp ce Ted i-a aruncat o privire piezișă, trântindu-se 
apoi pe canapea și rezemându-și picioarele de masa din fața lui. 

— Aşadar, ce mai e nou pe scena muzicală locală? a întrebat 
Dexter, așezându-se în celălalt capăt al canapelei și analizând ba- 
teria telefonului. 

— Nimic demn de menţionat, i-a răspuns Owen. 

— Fără glumă! a intervenit și Ted. Ar trebui să-i vezi pe cei 
Care cântă acum pe scenă — o formaţie de cover-uri frat-rock. 
Adevăraţi aspiranţi Spinnerbait. 

— Spinnerbait? am repetat eu. 

'— E o formaţie, mi-a explicat Owen. 

— Nu pot să-i sufăr pe cei de la Spinnerbait, a spus tipul roș- 
cat, aruncând o carte pe masă. 

— Şi tu acum! a spus Dexter, punând cu grijă bateria la locul ei 
în telefon. 

Când și-a desprins însă mâna de pe celular, bateria a căzut iar 
pe podea, scoțând o bufnitură. El s-a aplecat și a luat-o de jos. 

— Asta e partea frumoasă a orașului nostru, a continuat Dex- 
ter. Sunt foarte multe formaţii. Ai de unde alege. 

— Dar asta nu înseamnă că știu să și cânte, a spus Ted. 

— Adevărat. Dar diversitatea este un lucru bun, a spus Dexter, 
când bateria i-a căzut din nou din telefon. 

El a sucit aparatul, încercând să găsească poziţia corectă a ba- 
teriei: zadarnic, însă. 

— În altă parte, sunt atât de puţine formaţii, că nici n-ai de 
unde să alegi, a continuat apoi în clipa în care bateria s-a desprins 


din nou. Şi asta e aiurea, a conchis în cele din urmă. 

— Dexter! l-a strigat atunci un glas feminin. 

Când mi-am întors privirea, am văzut o fată blondă stând pe 
un scaun într-un colţ al camerei. Ținea în mână un marker galben, 
iar pe genunchi un manual deschis. Nici n-o văzusem până atunci. 

— Ai nevoie de ajutor? l-a întrebat ea. 

— Nu. Mă descurc. Mulţumesc, oricum. 

Fa s-a ridicat însă de pe scaun și, introducând markerul între 
paginile cărţii și ţinând apoi cartea la subraţ, s-a îndreptat spre el. 

— Dă-mi telefonul! 

— Nu, l-am rezolvat, a spus Dexter, sucind din nou aparatul. 
De data asta, cred s-a stricat de tot. Poate că s-a spart ceva în interior. 

— Lasă-mă să încerc! a insistat ea, întinzând mâna. 

El i l-a dat. Și, sub privirile noastre, a studiat pentru o clipă 
telefonul, a introdus bateria înăuntru și a apăsat cu putere. După 
un clic, ecranul celularului a revenit la viață. Apoi, i l-a dat înapoi 
ȘI s-a așezat pe canapea. 

— O! a exclamat el, privind mobilul. Îți mulțumesc, draga mea. 

— N-ai pentru ce, i-a răspuns, deschizând din nou cartea — 
Statistics for Business Applications, scria pe cotorul volumului. Eu 
sunt Remy, a spus apoi, cu un zâmbet pe buze. 

— O! Îmi cer scuze, a spus Dexter, mângâindu-i părul cu o 
mână. Ei sunt Owen și Annabel. Ea e Remy. 

— Bună, am salutat-o eu. 

Fa mi-a răspuns, dând din cap și scoțându-și din nou markerul. 

— Remy profită de vacanţa de toamnă și merge cu noi în turnee, 
ne-a explicat Dexter. Studiază la Stanford. Este foarte inteligentă. 

— Şi atunci, de ce stă cu tine? l-a întrebat individul roșcat de 
la masa de joc. 

— Habar n-am, a răspuns Dexter, în timp ce Remy și-a dat 


ochii peste cap. Dar cred că e înnebunită după arta cu care știu să 

sărut, i-a răspuns el, aplecându-se spre Remy și sărutând-o zgo- 
motos pe obraz. 

Fa a încercat să-l împingă, dar el i-a căzut în poală, întin- 
zându-și picioarele lungi pe canapea. 

— Încetează! a spus ea, râzând. O, Doamne! 

Sala a răsunat deodată de huiduielile spectatorilor. 

— Să sperăm că publicul le scurtează. concertul, a spus Ted. 
N-aţi vrea să vă pregătiţi pentru spectacol? 

— Nu, i-a răspuns individul roșcat. 

— Categoric nu, a adăugat și partenerul lui de joc. 

Ted le-a aruncat o privire furibundă. A trântit apoi berea pe 
masă și s-a îndreptat spre ușă. Când a ajuns pe hol, a trântit-o cu 
putere în urma sa. 

— Gin! a exclamat tipul roșcat, punând cărţile pe masă și ridi- 
cându-și mâinile deasupra capului într-un gest de victorie. În sfârșit! 

— O! a spus celălalt. Fra cât pe ce să câștig. 

— Dă-te jos! i-a spus Remy lui Dexter. 

El s-a ridicat în picioare, scăpând din nou telefonul pe jos. De 
data aceasta, însă, bateria a rămas la locul ei. 

— Ted are dreptate, a spus el, deși acesta ieșise deja din cameră. 
Ar trebui să ne organizăm. Owen, mai rămâneţi după spectacol? 

— Desigur, a răspuns el, uitându-se la mine. 

— Grozav! Atunci, ne vedem mai târziu, bine? 

— Bine. 

Și apoi, toată lumea s-a pus în mișcare: Dexter și-a băgat tele- 
fonul în buzunar, tipul roșcat s-a ridicat de pe scaun, în timp ce 
partenerul lui strângea cărţile. Owen m-a condus pe coridor, unde 
ne-am întâlnit cu Ted, care stătea rezemat de un perete, încă supă- 
rat. Owen i-a urat succes, iar Ted i-a răspuns mormăind ceva în 


barbă, dar n-am înţeles ce-a spus. 

În drum spre locul nostru din separeu, am aruncat o privire 
spre masa lui Clarke. Fa era încă acolo, cu ochii aţintiţi asupra sce- 
nei, dar Rolly dispăruse. Ei bine, am încercat, mi-am spus în gând. 

— Bun, a zis Owen, când ne-am așezat pe banchetă, în timp ce 
formaţia își încheia numărul. Acum vine rândul muzicii adevărate. 
O să-ţi placă. 

Am încuviinţat din cap, rezemându-mă de perete şi dându-mi 
după ureche o șuviţă de păr. Când m-am uitat la Owen, am văzut 
că mă privea insistent. 

— Ce e? l-am întrebat eu. 

— Te frământă ceva, mi-a răspuns el. Ce-ai păţit? 

Am îngheţat. Ca de obicei, îmi punea o întrebare directă. Aș 
putea să-i răspund. Să-i mărturisesc povara ce-mi apăsa sufletul, 
să-mi vărs amarul. Aș putea să... 

— De când ai ajuns la concluzia că o să-ţi placă ce-mi place 
mie? Dacă vom asculta ceva în genul celor de la Ebb Tide? Ai 
cumva febră? m-a întrebat apoi, cu zâmbetul pe buze. 

Am încercat să-i zâmbesc și eu. Dar povara minciunilor și a tu- 
turor lucrurilor pe care evitam să le spun devenea tot mai apăsătoare. 

— Mă simt bine, i-am răspuns printre câteva acorduri de chi- 
tară. Nu-mi mai distrage atenţia! Lasă-mă să mă concentrez asu- 
pra muzicii! 

Sala era înţesată de oameni, publicul fiind acum mult mai nu- 
meros decât la formaţia precedentă, astfel că tot ce vedeam în jurul 
meu erau doar trupuri umane. Owen s-a ridicat în picioare. 

— Ar trebui să te ridici și tu, mi-a spus el. 

— Stau bine și așa, i-am răspuns. 

— Dacă tot ai venit să vezi o formaţie cântând live, atunci ar 
trebui s-o vezi în adevăratul sens al cuvântului, a insistat el, întin- 


zându-mi mâna. 

Încă de când am plecat de la mall, am încercat să uit momentul 
în care eu și Emily ne-am încrucișat privirile pe podium. Dar ri- 
dicându-mi acum ochii spre Owen, m-au năpădit toate amintirile. 
Nu doar cele din prima zi când ne-am cunoscut, ci tot ceea ce am 
trăit împreună din clipa în care mi-a oferit nu doar mâna, ci și 
prietenia lui, care s-a dovedit un adevărat colac de salvare pentru 
mine. Într-o perioadă în care eram singură, speriată și mânioasă, 
Owen mi-a întins o mână de ajutor, când toţi ceilalţi întorceau 
privirile, prefăcându-se că nu s-a întâmplat nimic. Așa cum am 
făcut și eu mai devreme cu Emily. 

Încă îmi întindea mâna. Și aștepta să i-o apuc cu degetele. 

— Mă duc la toaletă, i-am spus, ieşind brusc din separeu. Mă 
întorc imediat. 

— Stai puţin! a spus el, cu ochii aţintiţi asupra scenei. Începe 
spectacolul... 

— Ştiu. Mă întorc repede. 

Și am plecat iute înainte ca el să mai poată spune ceva. Pentru 
că nu mai puteam să-l mint iar. Dar și pentru că simţeam o stare 
cumplită de greață. Trebuia să ies de acolo cât mai repede cu putinţă. 

Încercând să ajung la ușă, îmi croiam tot mai greu drum prin 
masa compactă de oameni. Între timp, cei de la Truth Squad au 
început să cânte o piesă pe care publicul o ştia, judecând după 
numărul mare de spectatori ce-i acompaniau. Versurile spuneau 
ceva despre niște cartofi. 

Am continuat să merg mai departe, înfruntând o mare de oameni, 
toţi cu ochii aţintiţi asupra scenei, unii întorcându-se, deranjaţi, 
spre mine, alţii ignorându-mă complet. În cele din urmă, mulți- 
mea a început să-și subţieze rândurile. Aproape că ajunsesem la 
ușă când cineva m-a prins de mână. 


— Annabel! 

Era Rolly. Îmi zâmbea cu gura până la urechi și căra în braţe 
mai multe sticle cu apă. 

— Am reușit! mi-a spus apoi. 

Fu îl priveam nedumerită în timp ce publicul a izbucnit în 
urale și aplauze. 

— Poftim? 

— Am reușit! a repetat el, ridicând în aer o sticlă cu apă. M-am 
dus să-i cumpăr și ceva de băut, a continuat apoi. Merge! Totul se 
întâmplă, în sfârșit, aievea. Îţi vine să crezi? 

Era fericit și vorbea cu atâta însufleţire că se înroșise la faţă. 

— Îmi pare bine, am îngăimat eu. Tocmai mă duceam... 

— Uite! mi-a spus el, întrerupându-mă. 

Și-a îndesat apoi o sticlă în buzunarul de la cămașă, alta şi-a 
pus-o la subraţ, iar ultimele două mi le-a dat mie. 

— Pentru tine şi Owen. Spune-i că a avut dreptate! În toate 
privinţele. Bine? 

Am încuviinţat din cap, apoi, după ce mi-a arătat degetul mare 
în semn de victorie, s-a și făcut nevăzut. Și în timp ce îl priveam 
dispărând în mulţime, îmi doream să-i fi transmis și eu un mesaj 
pentru Owen. Am aruncat o ultimă privire în sală, știind că mă 
aștepta undeva în celălalt capăt. Acum, însă, mi se părea prea greu — 
dacă nu chiar imposibil — să mai străbat distanța dintre noi. Ast- 
fel, simţindu-mi gura amară și palmele umede, m-am îndreptat 
spre ușă. 

Aerul rece de afară m-a izbit cu putere, iar pietrișul îmi scrâș- 
nea sub picioare când am pornit spre mașină, lăsând clădirea în 
urma mea. Totul îmi era cumplit de familiar — starea de greață, 
bolboroseala din stomac, arsura din gât. Nici n-am ajuns bine la 
mașină, că m-am și prăbușit în genunchi, scăpând sticlele de apă. 


Mi-am dat la o parte părul de pe faţă, pregătindu-mă să dau totul 

afară. Dar în ciuda spasmelor abdominale și a efortului de a 
vomita, n-am vărsat nimic. Nu auzeam decât respiraţia mea saca- 
dată, bătăile frenetice ale inimii și, undeva la distanţă, o muzică 


abia perceptibilă. 


cincisprezece 


— Gata! a spus mama, luând un cărucior din faţa ușilor auto- 
mate ale supermarketului. La treabă! a adăugat ea, scoțând din 
geantă lista de cumpărături. 

Fra a doua săptămână din decembrie și ne aflam la Mayor's 
Market ca să facem cumpărături pentru revenirea acasă a lui Kir- 
sten. Eu nu eram prea încântată, dar mama părea deja cuprinsă de 
febra sărbătorilor de iarnă. Când mi-a zâmbit, însă, împingând 
căruciorul spre ușile ce ni s-au deschis în cale, m-am străduit să-i 
zâmbesc și eu. Cam asta era tot ce făceam în ultimele zile — mă 
străduiam. 

Ultima lună și jumătate trecuse, parcă, învăluită în ceaţă. Sin- 
gurul lucru de care eram, însă, pe deplin conștientă era faptul că 
nimic nu părea să se fi schimbat de la începutul anului școlar. 
Aveam senzaţia că nu petrecusem nici măcar o clipă în compania 
lui Owen. Stăteam din nou singură la școală și continuam să lu- 
crez ca model, chiar dacă nu mai voiam s-o fac. Nu reușeam, însă, 
să schimb cu nimic situaţia. 

A doua zi după concertul de la Bendo, m-am trezit fix la ora 
șapte ca să ascult emisiunea lui Owen de la radio. Dar când am 
deschis ochii, mi-am adus aminte că această dimineaţă de dumi- 
nică era cu totul diferită, aşa că am încercat să mă culc la loc. 


Gândurile nu-mi dădeau însă pace, iar amintirile mă copleşeau. 

Probabil că era mânios pe mine. La urma urmei, plecasem fără 
să-i ofer vreo explicaţie, fără să-i spun absolut nimic. Știam că 
făceam o greșeală de cum am ieșit de la concert, dar nu mă puteam 
opri. Singura cale prin care puteam să îndrept lucrurile era să-i 
explic, deschis și sincer, de ce fugisem de la spectacol. Dar nu pu- 
team să fac asta. Nici măcar pentru el. 

Nu depindea însă numai de mine dacă,aveam să discutăm sau 
nu despre ce s-a întâmplat în seara aceea. A doua zi, la școală, 
Owen a luat hotărârea în numele amândurora. 

Abia parcasem mașina când a apărut în dreptul ferestrei mele. 
Și-a anunţat prezenţa prin trei bătăi puternice în geam. Am tresă- 
rit şi m-am întors. Când a văzut că mi-a atras atenţia, a ocolit 
botul mașinii și s-a îndreptat spre portiera din dreapta șoferului. 
Când a deschis-o, am tras adânc aer în piept, așa cum se spune că 
trebuie să faci atunci când te prăbușești cu mașina în apă — o ul- 
timă gură de aer care să te ajute să supravieţuiești. Și apoi a intrat. 

— Ce-ai păfit? 

Niciun salut, nimic, așa cum m-am și așteptat, de altfel. Niciun 
moment de tăcere. Doar întrebarea care l-a măcinat fără încetare 
timp de treizeci și șase de ore. Mă privea cu atâta ardoare — și 
mânie — că nici nu puteam să mă uit la el. Avea buzele crispate 
și era roșu la faţă, iar prezenţa lui tulburătoare umplea spaţiul din- 
tre noi. 

— Îmi pare rău, am îngăimat, cu vocea frântă. Am... 

Asta este problema cu care te confrunţi în compania oamenilor 
care ştiu să te asculte. Nu intervin în timp ce vorbești, lăsându-te 
să-ţi duci gândul la bun sfârșit. Nici nu vorbesc odată cu tine, „aju- 
tându-te” să-ţi pierzi ideile. Ci așteaptă. Iar tu trebuie să continui. 


— Nu știu ce să spun, am adăugat apoi. Chiar... nu știu. 

Un timp, n-a spus nimic. E cumplit de dureros, mi-am zis în 
gând. În cele din urmă, a rupt tăcerea: 

— Dacă nu voiai să vii sâmbătă la concert, ai fi putut să-mi spui. 

Mi-am muşcat buza şi mi-am privit mâinile în timp ce doi bă- 
ieţi treceau pe lângă portiera din dreptul meu, vorbind despre an- 
trenamentele de fotbal. 

— Dar am vrut să vin, i-am răspuns. 

— Și atunci, ce s-a întâmplat? m-a întrebat. De ce-ai fugit? 
Nici nu știam ce se petrece. Te-am tot așteptat. 

Tonalitatea pe care a conferit-o ultimelor cuvinte mi-a frânt 
inima. Te-am tot aşteptat. Fireşte că m-a așteptat. Şi era cât se 
poate de firesc să mi-o și spună, deoarece, spre deosebire de mine, 
Owen nu avea secrete. Era întruchiparea desăvârșită a proverbului 
„ce-i în gușă, și-n căpușă”. 

— Îmi pare rău, am repetat eu, cuvintele părându-mi chiar și 
mie patetice și lipsite de sens. S-au întâmplat multe, am adăugat apoi. 

— Ca de exemplu? 

Am clătinat din cap. Refuzam să mă las încolţită într-un loc 
unde nu aveam altă șansă decât să spun adevărul. 

— Multe lucruri, i-am răspuns. 

— Lucruri, a repetat. 

Un zermen-surogat, mi-am spus în gând, dar el s-a abținut. 

În schimb, a oftat adânc și și-a întors capul spre fereastră. 
Numai atunci, am îndrăznit să-l privesc, analizându-i maxilarul 
puternic, inelele de pe degete sau căştile ce-i atârnau de gât. Dintr- 
una, se auzea cântând ceva în surdină și m-am întrebat, din 
obișnuință, ce muzică asculta. 

— Nu înţeleg, a continuat el. Trebuie să existe un motiv, pe 
care tu nu vrei să mi-l spui. Și asta..., s-a oprit, clătinând din cap. 


Nu-ţi stă în fire. 

Pentru o clipă, totul a rămas cufundat în tăcere. Nimeni nu mai 
trecea pe lângă noi — nici mașini, nici oameni. 

— Ba da, i-am răspuns. 

— Poftim? a spus Owen, privindu-mă cu ochii lui scrutători în 
timp ce își muta geanta pe celălalt picior. 

— Îmi stă în fire, i-am răspuns, cu glas pierdut. Chiar îmi stă 
în fire. , 

— Annabel! m-a strigat el, vădit supărat, de parcă acest lucru 
n-ar putea fi niciodată adevărat. Fii serioasă! mi-a spus apoi. 

— Am vrut să mă schimb, i-am mărturisit, privindu-mi din 
nou mâinile. Dar așa sunt eu cu adevărat. 

Am încercat să-i spun asta încă din prima zi. l-am spus că as- 
cundeam adesea adevărul, că nu eram un combatant de nădejde 
într-o zonă de conflict, că mânia mă speria și că eram obișnuită ca 
atunci când oamenii se supărau pe mine să dispară cu totul din 
viaţa mea. Greşeala noastră a constat în faptul că amândoi am 
crezut că puteam să mă schimb. Că m-am și schimbat, de fapt. Iar, 
în final, asta a fost cea mai mare minciună. 

În clipa aceea, s-a auzit clopoţelul — prelung și puternic. 
Owen s-a mișcat pe scaun, apoi a pus mâna pe mânerul portierei. 

— Indiferent despre ce era vorba, ai fi putut să-mi spui. Ştii 
asta, da? 

Da, o ştiam prea bine, o știam și cât Owen a stat încremenit, cu 
mâna pe mânerul ușii, așteptând să-mi iau inima în dinţi și să-i 
mărturisesc adevărul. A așteptat mai mult decât mi-am imaginat 
că o va face, apoi a deschis ușa și a coborât din mașină. 

Și a plecat. Cu geanta pe umăr și căștile în urechi. Cu un an în 
urmă, l-am văzut făcând exact același lucru după ce i-a ars un 


pumn lui Ronnie Waterman. Atunci, l-am privit cu admiraţie și 

puţină teamă. Aceleași sentimente le trăiam și acum când mi-am 
dat seama cât de mult aveau să mă coste tăcerea și teama. 

Am așteptat să sune din nou clopoţelul, căci atunci curtea șco- 
lii era aproape pustie, apoi am ieșit din mașină și m-am îndreptat 
spre clasă. Nu voiam să-l văd pe Owen; nu voiam să văd pe ni- 
meni. Toată dimineaţa, am străbătut holurile învăluită parcă într-o 
pâclă, izolându-mă de tot ce mă înconjura. În pauza de masă, 
m-am dus la bibliotecă, la secţia Istoria Americii, și mi-am um- 
plut masa de cărţi, fără să citesc însă vreun cuvânt. 

Când pauza se apropia de sfârșit, mi-am strâns lucrurile și 
m-am dus la toaletă. Acolo, în dreptul chiuvetelor, se aflau doar 
două fete, pe care nu le cunoșteam. Ele au început să vorbească în 
timp ce eu am intrat într-un closet. 

— Nu cred că minte, a spus una dintre ele, dând drumul unui 
robinet de apă. 

— Fii serioasă! i-a răspuns cealaltă, cu glasul puţin mai piţigă- 
iat și mai nazal. Nu e un tip disperat. Se poate întâlni cu orice fată 
care îi place. De ce-ar face așa ceva? 

— Crezi că s-ar mai fi dus la poliţie dacă n-ar fi fost adevărat? 

— Poate că vrea să fie în centrul atenţiei. 

— Nici vorbă! 

Fetele au oprit apa și au smuls șerveţele din dozator ca să se 
șteargă pe mâini. 

— Ea şi Sophie au fost cele mai bune prietene. Acum toată 
lumea știe ce s-a întâmplat. De ce să treacă prin tot acest calvar 
doar pentru o minciună? 

Am încremenit. Vorbeau despre Emily. 

— De ce-a fost acuzat? a întrebat prima fată. 

— De agresiune sexuală. Sau de viol de gradul doi, nu mai știu 


exact. 

— Nu-mi vine să cred că a fost arestat! a spus cealaltă fată. 

— Și la A-Frame! a continuat prietena ei. Meghan ne-a poves- 
tit că — în momentul în care poliţia a apărut la ușă — oamenii au 
început să fugă în toate direcţiile. Toată lumea a crezut că veniseră 
să-i aresteze pentru consumul de alcool. 

— Nici pe departe. 

Am auzit apoi fermoarul unui rucsac. 

— Ai mai văzut-o pe Sophie? 

— Nu. Nu cred că a venit astăzi, i-a răspuns prietena ei. La 
naiba! Tu ai mai veni? 

Răspunsul fetei a fost înăbușit de zgomotul pe care îl făceau 
tocurile lor pe podea în timp ce se îndepărtau. Am rămas în closet, 
cu mâna pe peretele din spatele meu, pe care cineva a scris cu un 
pix albastru URĂSC LOCUL ĂSTA. Am reușit apoi să așez cola- 
cul pe WC și, așezându-mă pe el, am încercat să pun cap la cap 
informaţiile pe care tocmai le auzisem. 

Emily s-a dus la poliţie. Emily a depus plângere. Emily a po- 
vestit fozu/. 

Realizând amploarea gestului ei, am rămas înmărmurită, cu 
mâinile încleștate în poală. Will a fost arestat. Oamenii știau tot 
ce s-a întâmplat. lar eu eram ferm convinsă, încă din noaptea de 
sâmbătă, că Emily, ca și mine, a păstrat, speriată, tăcerea, și a fere- 
cat povestea adânc în sufletul ei. Dar m-am înșelat. 

Pe parcursul zilei, auzind crâmpeie de conversații pretutindeni 
în jurul meu, am reușit să prind întreaga poveste. Am aflat astfel 
că Emily trebuia să plece de la petrecerea organizată la A-Frame 
împreună cu Sophie, dar pentru că aceasta a fost nevoită să mai 
rămână, Will s-a oferit s-o ducă el acasă. Pe drum, a parcat maşina 
pe o stradă și apoi — depinde pe cine credeți — fie s-a năpustit 


asupra ei, fie Emily i-a făcut avansuri. O femeie, care își plimba 

câinele prin apropiere, a văzut că se întâmpla ceva şi i-a ameninţat 
că va chema poliția dacă nu aveau să plece imediat de acolo. Emily 
a reușit, astfel, să iasă din mașină, și, după ce-a ajuns acasă, i-a 
povestit totul mamei ei. Apoi, a doua zi de dimineaţă, s-a dus la 
poliţie și a depus plângere. Seara, când polițiștii au venit să-l ares- 
teze, Will a început să plângă. Tatăl lui l-a scos pe cauţiune câteva 
ore mai târziu și i-a angajat cel mai bun avocat din oraș. Sophie 
spunea în stânga și în dreapta că Emily făcuse o pasiune pentru 
Will și, pentru că el nu-i acorda atenţie, a pretins că a violat-o. Și, 
în timp ce Sophie lipsea astăzi de la școală, Emily era prezentă. 

Am văzut-o abia la sfârșitul orelor. Îmi scoteam un caiet din 
dulap când am simţit cum tăcerea se așternea brusc peste zarva 
firească de la sfârșitul zilei. Nu era chiar o liniște deplină, dar era 
ceva mai liniște. Când mi-am întors privirea, am văzut-o străbă- 
tând coridorul spre mine. Nu-și ascundea capul în pământ ca stru- 
ţul și nici nu era singură. Era însoţită de două fete, ambele 
fiindu-i prietene înainte de relaţia cu Sophie. Eu mi-am imaginat 
că, după tot ce mi se întâmplase, nimeni nu avea să fie de partea 
mea și toată lumea va accepta varianta lui Sophie. Nici nu-mi tre- 
cuse vreodată prin cap că m-ar putea crede cineva. 

În următoarele câteva zile, incidentul petrecut între Emily și 
Will stătea încă pe buzele tuturor, deși făceam tot ce-mi stătea în 
putinţă să nu-i acord atenţie. Uneori, însă, acest lucru era imposi- 
bil, așa cum s-a întâmplat și în ziua în care mă aflam la ora de 
engleză și recapitulam, pe ultima sută de metri, lecţiile pentru exa- 
menul parțial, când Jessica Norfolk și Tabitha Johnson, care stă- 
teau în spatele meu, au început să vorbească despre Will. 

— Am auzit că nu e prima dată când face asta, a spus Jessica, o 
elevă de nota zece, care îndeplinea rolul de trezorier al clasei și pe 


care nu o vedeam în postura de bârfitoare. 

— Serios? a întrebat Tabitha. 

Tot anul, a stat în spatele meu și m-a scos din sărite cu obiceiul 
ei de a apăsa non-stop pe butonul din capul pixului. Și acum făcea 
la fel. 

— Da. Au circulat zvonuri când era încă elev la Perkins Day. 
S-au auzit voci care au spus că obișnuia să atace fetele. 

— Dar nimeni n-a depus plângere împatriva lui. 

— Se pare că nu, i-a răspuns Jessica. Dar asta înseamnă că 
aveam de-a face cu un tipar comportamental. 

Tabitha, care apăsa în continuare pe butonul pixului, a oftat 
printre dinți. 

— Doamne sfinte! a spus ea. Săraca Sophie! 

— Aşa e. Poţi să-ţi imaginezi că prietenul cu care te întâlnești 
poate să facă așa ceva? 

Foarte multe dintre aceste' conversații, pe care le surprindeam 
din întâmplare, reveneau adesea la Sophie, lucru deloc surprinză- 
tor. Fa şi Will se bucurau de celebritate, fie și numai datorită dra- 
moletelor care se desfășurau adesea în public. De aceea, absenţa ei 
de la școală în ziua aceea mi s-a părut ciudată. Dacă atitudinea lui 
Emily m-a luat prin surprindere, nici cea a lui Sophie n-a fost mai 
prejos. M-a surprins nu doar prin faptul că n-a venit la școală în 
ziua aceea, ci și prin comportamentul pe care l-a manifestat atunci 
când și-a făcut apariţia. 

N-a mai rămas în curtea școlii ca să ne dea tuturor de înţeles că 
nu era deloc afectată de cele întâmplate. Și nici n-a înfruntat-o pe 
Emily în public, așa cum mi-a făcut mie. De fapt, prima dată când 
am văzut-o, străbătea singură coridorul școlii, cu telefonul lipit la 
ureche. În pauza de masă, când mi-am aruncat privirea pe fereas- 
tra bibliotecii, n-am mai văzut-o stând pe banca ei obișnuită — 


ocupată acum de câteva fete din anul doi, pe care nu le cunoșteam. 

Stătea, în schimb, pe trotuarul din parcare și aștepta ca cineva s-o 
ia cu mașina. Emily, însă, bea o sticlă de apă şi mânca niște chip- 
suri la o masă de picnic, înconjurată de oameni. 

Așadar, Sophie era singură. Fu eram singură. Și Owen era sin- 
gur, sau, cel puţin, așa îmi imaginam. Înainte sau după ore, îl ză- 
ream câteodată dominându-i pe toţi cei din jur cu statura sa 
impunătoare, în timp ce traversa o alee sau dispărea după un colţ. 
Uneori, când îl vedeam, îmi doream doar să mă duc la el şi să-i 
mărturisesc totul. Gândul mă purta cu el ca puterea unui val — 
impetuos și neașteptat. Dar în clipa următoare, îmi spuneam că 
poate nici nu mai voia să mă asculte acum. Privindu-l cum străbă- 
tea curtea școlii, cu căștile în urechi și chipul lipsit de orice expre- 
sie, aveam senzaţia că se transforma, încetul cu încetul, în băiatul 
misterios de la început, într-un individ cu totul necunoscut, într-un 
chip anonim din mulţime. 

Dacă atmosfera de la școală era apăsătoare, nici acasă nu era 
mai bine. Cel puţin, pentru mine. Pentru toţi ceilalţi din familie, 
lucrurile păreau minunate. Mama, de exemplu, împingea cărucio- 
rul printre rafturile încărcate de produse de la Mayor's Market, 
fericită că familia se reunea, în sfârșit, după atâta timp. Deși 
Kirsten a vrut iniţial să vină acasă de Ziua Recunoștinței, a prefe- 
rat, în cele din urmă, să rămână în oraș, pentru că ar mai fi avut, se 
pare, câte ceva de lucru la serviciu și la școală. Mai târziu, ne-a 
spus că a servit curcanul tradiţional împreună cu Brian, asistentul 
cursului de comunicare, fără să ne ofere, însă, alte detalii, lucru ce 
nu-i stătea deloc în fire. Acum, pentru că venea, în sfârșit, acasă de 
Crăciun, mama deborda de fericire. 

— O să pregătim două feluri de mâncare cu cartofi, mi-a spus 


ea, făcându-mi semn să iau două pungi de plastic de pe rola cu 

pungi. Eu o să fac piure de cartofi cu brânză, iar Whitney o să facă 
nişte cartofi la cuptor cu ulei de măsline. 

— Serios? am spus eu, oferindu-i pungile de plastic. 

— E o reţetă pe care i-a dat-o Moira, mi-a explicat ea. Nu e 
minunat? 

Ba da, așa și era. Lăsând la o parte problemele mele, eram im- 
presionată de progresele extraordinare pe care le făcea Whitney. 
Drama noastră începuse cu un an în urmă; acum, deși nu era vin- 
decată în totalitate, schimbările — toate pozitive — erau evidente. 

Mai întâi, a început să gătească. Nu prea mult și nu mereu; 
procesul a debutat încet, după cina pe care mi-a pregătit-o mie. Se 
pare că Moira Bell era adepta produselor naturale și a reţetelor 
organice, iar când Whitney i-a spus că a făcut spaghete, Moira i-a 
împrumutat două cărţi de bucate. Mâncărurile mamei erau să- 
ţioase și delicioase, bogate în umpluturi cremoase, sosuri, produse 
din carne şi amidon. Nu era de mirare, așadar, că interesul lui 
Whitney se îndrepta spre o cu totul altă direcţie. A început, așadar, 
să facă salate ca garnituri la meniurile noastre. Se ducea la piaţă, de 
unde venea cu plasele pline de legume, pe care le tăia apoi încet ca 
întotdeauna. Sosurile ei constau doar din vinaigrette asezonat cu 
diverse plante. Dacă i-ai fi sugerat să folosim sosurile Thousand 
Island sau Ranchi, ţi-ar fi aruncat o privire cât se poate de grăi- 
toare, din care ai fi înţeles că nu era o idee prea bună. Apoi, în 
weekendul spectacolului de modă, a pregătit pentru părinţii mei 
somon la grătar cu sos de limete, urmat de o porţie de fasole verde 
cu sos de lămâie ca să înlocuiască mâncarea copioasă, cu sos din 
ceapă prăjită, pe care o serveam de obicei de Ziua Recunoștinței. 
Mama era o bucătăreasă desăvârșită, care făcea totul din instinct, 


fără unităţi clare de măsură, ci ghidându-se mai degrabă după 


1 Sosuri bazate pe maioneză, smântână, iaurt, oțet și diverse condimente. 

intuiţie și imaginaţie. Whitney, însă, pregătea totul ca la carte, do- 
zând ingredientele în cantităţi exacte și asezonându-le cu sfaturi 
practice — putem să trăim și fără să mâncăm unt la fiecare masă, 
ne spunea ea, cu un aer de superioritate. Dar în ciuda atitudinii ei 
autoritare, supărătoare, uneori, Whitney făcea progrese vizibile și, 
în plus, mâncam cu toţii mult mai sănătos. Fie că ne plăcea, fie 
că nu. 

Continua, de asemenea, să și scrie. Își terminase povestea ofi- 
cială pe la sfârșitul lui octombrie, dar de atunci, stătea adesea la 
masa din sufragerie, scriind ceva într-o agendă sau își ronţăia cre- 
ionul ghemuită în fotoliul din faţa șemineului. Deocamdată, nu 
m-a lăsat să citesc nimic din ce-a scris, dar nici eu nu i-am cerut 
acest lucru. I-am găsit de câteva ori agenda pe scări sau pe masa 
din bucătărie și am fost tentată s-o deschid și să văd ce ascundeau 
rândurile așternute cu atâta grijă pe hârtie. Dar n-am cedat tenta- 
ţiei. La urma urmei, eu înţelegeam cel mai bine ce însemna să-ţi 
fereci tainele în adâncul sufletului. 

Cel mai uluitor „spectacol” ni l-au oferit însă plantele. După 
ce-au stat la fereastră, fără să dea vreun semn de viaţă timp de vreo 
două luni, rozmarinul a ieșit la lumină cu puţin înainte de 
Halloween — un vlăstar micuţ și firav. În următoarea săptămână, 
au ieșit și celelalte plante. Whitney le verifica în fiecare zi, testând cu 
degetele umiditatea solului și întorcându-le ușor ca să aibă cât mai 
multă lumină. Dacă imaginea pe care mi-o evoca sora mea cândva 
era cea a unei uși închise, acum mi-o imaginam cu totul altfel — o 
vedeam ţinând în mână un cuţit de bucătărie, un pix sau o stropi- 
toare, plimbându-se printre plante și ajutându-le să crească. 

Între timp, Kirsten reuşise nu doar să treacă cu brio peste 
momentul examinării filmului ei, ci câștigase și premiul întâi al 


competiţiei. Credeam că o să ne sune și o să ne încânte, așa cum îi 

era obiceiul, cu vreun monolog presărat cu introspecții şi flux al 
conștiinței. Ne-a lăsat, în schimb, doar un mesaj, în care ne spunea 
că era extrem de încântată pentru că a câștigat competiţia, rezu- 
mând totul în nici două minute, un adevărat record pentru ea. Ni 
se părea atât de ciudat încât am ajuns cu toţii la concluzia că ceva 
nu era în regulă, dar când am sunat-o, mi-a spus că, dimpotrivă, 
totul îi mergea de minune. 

— Lucrurile merg ca pe roate, mi-a spus ea. 

— Eşti sigură? am întrebat-o eu. Ne-ai lăsat un mesaj cumplit 
de scurt. 

— Serios? l 

— La început, am crezut că ți l-a trunchiat robotul. 

— Nici nu e de mirare, a spus ea, oftând. În ultimele zile, mă 
străduiesc să învăţ să comunic cât mai bine cu putință. 

— Da? 

— Firește, mi-a răspuns, oftând din nou, fericită. Am învăţat 
multe lucruri extraordinare semestrul ăsta. Între cursurile de regie 
și seminariile lui Brian, am învăţat adevărata semnificaţie a comu- 
nicării. Mi-au deschis realmente ochii. 

Am așteptat să continue, să-mi ofere mai multe explicaţii. În 
special, despre Brian. Dar n-a făcut-o. Mi-a spus, în schimb, că mă 
iubește, dar că este pe fugă și că o să ne vedem în curând. Și apoi 
a închis. Totul s-a derulat în nici patru minute. 

În timp ce Kirsten stăpânea, poate, arta adevăratei comunicări, 
eu eșuam într-un mod lamentabil. Nu doar cu Owen, ci și cu 
mama, căci, în tot acest iureș, am acceptat să mai apar într-o re- 
clamă pentru Kopf's. 

Asta s-a întâmplat în aceeași săptămână în care am aflat de 
plângerea depusă la poliţie de Emily. Când am ajuns acasă de la 


școală în vinerea aceea, mama mă aștepta la uşă. 

— Fii atentă! mi-a spus înainte să trec pragul casei. Tocmai am 
primit un telefon de la Lindy. Cei de la Kopf's au contactat-o ieri 
de dimineaţă. Vor să apari în noua lor reclamă destinată colecţiei 
de primăvară. 

— Poftim? 

— Se pare că au fost mulţumiţi de cum a decurs campania de 
toamnă. Deși, cred eu, întâlnirea ta cu directorul de marketing 
de la sfârșitul săptămânii trecute a fost de ajutor. Filmările vor 
începe în ianuarie, dar vor să te vadă în decembrie ca să probezi 
hainele. Nu e minunat? 

Minunat, mi-am spus în gând. Cu două luni în urmă, vestea 
mi-ar fi provocat adevărate bătăi de cap. Cu două săptămâni în 
urmă, poate că aș fi reușit să-i pun capăt. Acum, însă, stăteam în- 
cremenită pe loc, dând anemic din cap. 

— l-am spus lui Lindy că o voi suna imediat ce îţi voi da de 
veste, a continuat ea, ducându-se în bucătărie și luând telefonul. 
Din câte am înţeles de la Lindy — a adăugat mama, formând 
numărul — spotul publicitar s-a bucurat de un succes nebun în 
rândul adolescentelor și acesta este un mare câștig al celor de la 
Kopf's. Eşti un model demn de urmat, Annabel! Nu e un lucru 
extraordinar? 

Gândul mi-a zburat la camera lui Mallory tapetată de la un 
capăt la altul cu fotografii făcute din instantanee video. l-am revă- 
zut chipul îndreptat spre aparatul de fotografiat, învăluit în șalul 
de pene. 

— Nu sunt un model demn de urmat, am protestat eu. 

— Ba da, mi-a răspuns ea, privindu-mă cu zâmbetul pe buze în 
timp ce muta telefonul la cealaltă ureche. Ai de ce să fii mândră, 


draga mea. Chiar ai de ce. Adică... Lindy?... Bună. Sunt Grace. 

Am tot încercat să iau legătura cu tine... Nu s-a întors încă secre- 
tara?... Da, cumplit... Am vorbit cu Annabel și e încântată... 

Încântată, mi-am spus în gând. N-aș prea zice. Şi nici un model 
demn de urmat nu sunt. Dar atâta timp cât altcineva crede acest 
lucru, părerea mea nici nu mai contează. 

Octombrie a trecut pe nesimţite, făcându-i loc lui noiembrie, 
apoi lui decembrie, aproape fără să-mi dau'seama. Zilele au deve- 
nit tot mai scurte și mai reci, iar colindele de Crăciun au început 
să răsune la radio. Mă duceam la școală, învăţam și mă întorceam 
acasă. Chiar și atunci când oamenii încercau să vorbească cu mine 
la școală, abia le răspundeam, obișnuită cum eram cu propria-mi 
singurătate, pe care acum o preferam. La început, în serile de 
weekend, părinţii mei mă întrebau de ce nu mai ies în oraș sau 
de ce nu-mi fac alte planuri. Dar după ce le-am spus de câteva ori 
că mă simțeam cumplit de obosită după ședințele de filmare de la 
Lakeview Models și după programul de la școală, când mai aveam 
şi teme de făcut, au încetat să mă mai întrebe. 

Cu toate acestea, eram conştientă de tot ce se întâmpla în jurul 
meu. Știam, din zvonurile care circulau la școală, că procesul lui 
Will se apropia. Se spunea, de asemenea, că vor depune mărturie 
împotriva lui și alte fete de la Perkins Day, ale căror povești erau 
similare cu cea a lui Emily. Cât despre Emily, ea părea să se simtă 
bine. În niciun caz, nu se ascundea. De fapt, o vedeam peste tot — 
pe holuri, în curte sau prin parcare — însoţită întotdeauna de un 
grup de fete. În urmă cu o săptămână şi ceva, am zărit-o pe culoa- 
rul dintre clase, stând lângă dulapul ei și râzând cu poftă. Avea 
obrajii roșii și își acoperea gura cu mâna. Totul n-a durat decât o 
clipă, dar dintr-un oarecare motiv, imaginea mi-a rămas adânc în- 


tipărită în minte. Nu reușeam să-mi desprind gândurile de la ea. 

Lui Sophie nu părea să-i meargă chiar atât de bine. De obicei, 
când o vedeam, era mereu singură, iar în pauza de masă pleca în- 
totdeauna cu o mașină neagră care venea s-o ia de la școală. Nu era 
Will, iar asta mă făcea să mă întreb dacă mai erau împreună. Dar 
pentru că nici nu auzisem că s-ar fi despărţit, bănuiam că încă mai 
formau un cuplu. 

Aveam senzaţia că trecuse un veac de la începutul școlii când 
tremuram doar la auzul numelui ei. Acum, când o vedeam pe So- 
phie, mă simţeam obosită şi tristă pentru soarta amândurora. 
Numai când îl vedeam pe Owen simţeam gheara ascuţită a singu- 
rătăţii. Dar chiar dacă nu mai vorbeam, ascultam, în felul meu. 

Nu emisiunea de la radio, deși mă trezeam cu precizia unui 
ceas deșteptător la ora șapte în fiecare duminică de dimineaţă, un 
obicei prost de care nu mai reușeam să mă descotorosesc. Nici de 
obiceiul de a asculta muzică nu mai puteam să scap. Nu era vorba 
de muzica lui Owen, ci de muzică în general. 

Nu știu când a început totul, dar am ajuns deodată să conștien- 
tizez tăcerea. Oriunde mă duceam, simţeam nevoia să aud zgo- 
mote. În mașină, dădeam imediat drumul la aparatul stereo; în 
camera mea, aprindeam mai întâi lumina și apoi apăsam pe buto- 
nul CD playerului. Chiar și în clasă sau la masă, împreună cu pă- 
rinții mei, „accesam” un cântec în minte, care se derula apoi fără 
încetare. Îmi aminteam cuvintele lui Owen când îmi spunea că, 
în Phoenix, muzica l-a ajutat să supravieţuiască, înecând totul în 
acordurile ei. La fel mi se întâmpla și mie acum. Atâta timp cât 
puteam să ascult ceva, estompam lucrurile la care nu voiam să mă 
gândesc, dacă nu reușeam să le blochez complet. 

Aveam nevoie, însă, de foarte multă muzică pentru a reuși să 
fug de lumea înconjurătoare, astfel că, în doar câteva săptămâni, am 


ascultat, de mai multe ori, întreaga mea colecţie de CD-uri. Motiv 

pentru care, într-o sâmbătă seară, am luat vraful de CD-uri pe 
care mi le făcuse Owen. Vremuri disperate, mi-am spus în gând, când 
am luat CD-ul cu cântecele de protest și l-am introdus în aparat. 

Nu mi-a plăcut, la fel ca și prima dată. Unele piese erau ciu- 
date, iar pe altele nici nu le înţelegeam. Deși am crezut că mi se va 
pătea straniu să ascult muzica lui Owen, am descoperit, în schimb, 
că îmi conferea multă alinare. Mi-l imaginam alegându-mi piesele 
și organizându-le apoi cu multă grijă în speranţa că mă vor „lu- 
mina”. Chiar dacă nu s-a întâmplat așa, îmi dovedeau, cel puţin, că 
am fost, cândva, prieteni. 

În următoarele săptămâni, am ascultat CD după CD, piesă 
după piesă, până când le-am învăţat pe dinafară. De fiecare dată 
când ascultam un album, mă simţeam copleșită de tristeţe, știind 
că aveam să termin în curând și colecţia lui Owen. De aceea, nici 
nu voiam să-l ascult pe cel care se numea ASCULTĂ ȘI ATÂT! La 
fel ca și Owen, CD-ul mi se părea un mister desăvârșit, care ar fi, 
poate, mai bine să rămână nedeslușit. Cu toate acestea, îl scoteam 
uneori de pe raft și îl studiam, învârtindu-l printre degete, apoi îl 


puneam înapoi la locul lui, sub celelalte CD-uri. 


Când am ieșit, în sfârșit, cu mama din Mayor's Market, am 
descoperit cu surprindere că ningea. Fulgii erau mari și dolofani, 
prea frumoși ca să dăinuie, dar ne-am oprit pentru o clipă ca să-i 
privim căzând. Când ne-am urcat în mașină și am plecat din par- 
care, începuseră deja să cadă mai rar, unii plutind în cercuri pe 
aripile vântului. Oprindu-ne la un semafor, mama a pornit ștergă- 
toarele și privea fulgii care se loveau de parbriz. 

— E frumos, nu-i așa? a spus ea. Zăpada îţi creează întotdeauna 


impresia că totul este proaspăt și nou. Nu ești de aceeași părere? 

Am încuviinţat dând din cap. Soarele arunca o lumină pre- 
lungă și, deși era abia cinci după-amiază, începea deja să se întu- 
nece. Mama m-a privit, zâmbind, apoi a dat drumul la radio. Și pe 
când mașina răsuna de acordurile muzicii clasice, mi-am întors 
capul într-o parte. Mi-am lipit obrazul încins de geamul rece și 


am închis ochii în timp ce fulgii continuau să cadă. 


Capitolul 
șaisprezece 


Locul din bibliotecă unde îmi petreceam pauzele de masă se 
afla în colţul cel mai îndepărtat, din partea dreaptă, complet izolat 
de restul sălii. Nu mai eram obişnuită să am companie. De aceea, 
când Emily a venit să mă caute în ultima pauză înainte de vacanţa 
de Crăciun, eu am văzut-o prima. 

Iniţial, am zărit cu coada ochiului doar o pată roșie trecând în 
fugă. O dată, apoi de două ori. Mi-am ridicat privirea din caietele 
de engleză, răspândite în faţa mea, din care învăţam pe ultima sută 
de metri pentru examenul parţial, și m-am uitat de jur împrejur: 
n-am văzut nimic. Aceleași rafturi tăcute, aceleași rânduri de cărți. 
O clipă mai târziu, însă, am auzit zgomot de pași. Când m-am 
întors, am văzut-o stând la capătul rafturilor din spatele meu. 

— O, aici erai! a spus ea, cu glas domol, dar destul de tare ca 
să aud. 

De parcă m-aș fi pierdut. Sau m-aș fi rătăcit și aș fi apărut acum, 
ca o șosetă pe care o găsești după foarte mult timp, când credeai 
s-a pierdut pentru totdeauna prin uscătorul de rufe. N-am spus 
nimic, împietrită de spaimă. Mi-am ales acest loc din bibliotecă 
pentru că stăteai cu faţa la perete și era complet izolat de restul 
sălii. Din același motiv, nici nu ţi-ai fi dorit să te afli aici dacă ci- 


neva ar fi încercat să te prindă în capcană. 

Emily s-a îndreptat spre mine și, fără să-mi dau seama, m-am 
rezemat de scaun, lovind speteaza din spatele meu. Ea s-a oprit pe 
loc, încrucișându-și braţele pe piept. 

— Uite, a spus apoi, ştiu că lucrurile au fost cam ciudate între 
noi în ultimul timp. Dar... trebuie să vorbesc cu tine. 

De undeva, din apropiere, am auzit glasuri, unul masculin și 
celălalt feminin, vorbind printre rafturile cu cărţi. Și Emily le-a 
auzit, căci și-a întors capul și le-a ascultat până când s-au pierdut 
în depărtare. A luat apoi un scaun și s-a așezat lângă mine. 

— Sunt convinsă că ai aflat ce s-a întâmplat, mi-a spus, în 
şoaptă. Ai auzit ce mi-a făcut Will. 

Stătea atât de aproape de mine încât îi simțeam parfumul cu 
arome de fructe și de flori. 

— După aceea, a continuat ea, ţintuindu-mă cu ochii ei verzi, 
am început să mă gândesc la tine. Și la noaptea aceea de la petre- 
cerea de anul trecut când am terminat școala. 

Îmi auzeam respiraţia sacadată, gândindu-mă că, poate, și ea o 
auzea. În spatele ei, copacii de afară se mișcau în bătaia vântului, 
iar o rază de soare cădea printre rafturile de cărţi, scăldând în lu- 
mina ei firele de praf. 

— Nu trebuie să-mi povestești mie nimic, a adăugat apoi. Știu 
că mă urăști. 

Cuvintele ei m-au purtat cu gândul la Clarke. Asza crezi tu? — 
m-a întrebat ea când i-am spus și eu același lucru în seara concer- 
tului de la Bendo. 

— Dacă și tu ai păţit ceva..., a spus Emily, ceva asemănător cu 
ce mi s-a întâmplat mie, s-ar putea să ne ajute. Să punem capăt 


unor povești similare. Să-l oprim să mai facă asta. 

Eu continuam să păstrez tăcerea. Nici nu puteam să rostesc 
vreun cuvânt. Stăteam încremenită pe scaun în timp ce Emily a 
scos o carte de vizită din buzunarul blugilor. 

— Acesta este numele avocatei care se ocupă de cazul meu, a 
adăugat, oferindu-mi cartea de vizită. 

Pentru că am continuat să rămân stană de piatră, a lăsat-o pe 
masă, lângă cotul meu, cu faţa în sus. Numele era scris cu litere 
negre, iar în colţul de sus, din stânga, se afla un soi de ștampilă. 

— Procesul începe luni, dar cercetările continuă încă. Ai putea 
s-o suni și să-i spui... ce vrei tu. E foarte drăguță. 

Exact lucrul de care mă temeam cel mai tare și pe care nu i 
l-am mărturisit nici lui Owen, preferând să dau bir cu fugiţii în 
seara concertului de la Bendo — părea extrem de simplu îmbrăcat 
în cuvintele ei. Dar dacă n-am putut să-i povestesc lui Owen drama 
prin care am trecut, singurul care ar fi putut să mă înţeleagă, cum 
aș putea să-mi pun sufletul pe tavă în faţa unei persoane complet 
străine? Îmi era cu neputinţă. Chiar dacă aș fi vrut s-o fac. Dar 
nu voiam. 

— Gândește-te la asta! mi-a spus Emily. 

Apoi, a tras adânc aer în piept, de parcă ar fi vrut să mai adauge 
ceva, dar n-a făcut-o, mulțumindu-se doar să se ridice în picioare. 

— Ne mai vedem, bine? 

A împins scaunul la loc, apoi a pornit spre cel mai apropiat 
rând de rafturi. După câţiva pași, s-a întors cu faţa spre mine. 

— Annabel! m-a strigat ea. Îmi pare rău. 

Aceste trei cuvinte au rămas suspendate, pentru o clipă, în aer, 
plutind parcă între noi, apoi Emily s-a întors și a dispărut printre 
locurile de studiu din celălalt capăt al culoarului. Îmi pare rău. 
Același lucru aș fi vrut să i-l spun și eu — încă din seara spectaco- 


lului de modă. Pentru ce își cerea iertare? 


338 © Sarah Dessen 


Și în timp ce încercam să găsesc răspunsul la această întrebare, 
am simţit reacţia viscerală provocată de ceea ce tocmai se întâm- 
plase — de faptul că Emily se apropiase mai mult ca oricine de 
adevăr. De adevărul meu. Și am simţit cum stomacul mi se în- 
toarce pe dos. M-am uitat de jur împrejur, întrebându-mă unde aș 
putea să vărs în tăcere, fără să mă vadă nimeni. Dar altceva s-a 
întâmplat în clipa aceea: am început să plâng. 

Să plâng. Cu lacrimi amare, cum nu o mai făcusem de ani de 
zile. În hohote cutremurătoare, care te lovesc cu puterea unui val, 
înecându-te în vâltoarea lor. Lacrimile îmi șiroiau pe obraji, suspi- 
nele mă lăsau aproape fără suflare, iar umerii îmi tremurau necon- 
trolat. Mi-am ascuns, stânjenită, capul în mâini, împingând cu 
cotul cartea de vizită a lui Emily, care a căzut, fluturând prin aer, la 
picioarele mele. Mi-am apăsat palmele peste ochi, încercând să 
mă izolez de tot ce mă înconjura, în timp ce lacrimile îmi curgeau 
șuvoaie. Şi am continuat să plâng, ascunsă în colţul bibliotecii, 
până când mi-am simţit sufletul complet pustiit. 

Mă temeam că cineva avea să mă găsească plângând în hohote, 
dar n-a venit nimeni. N-a auzit nimeni. Nu-mi puteam controla 
suspinele și îmi păreau înspăimântătoare — dacă mi-ar fi fost cu 
putinţă, le-aș fi pus capăt. Dar nu puteam decât să mă las în voia 
lor până când izvorul suferinţei avea să sece. 

Când lacrimile mi-au secătuit, iar sufletul îmi era pustiu, 
mi-am descoperit chipul ascuns în mâini și m-am uitat de jur îm- 
prejur. Nu se schimbase nimic. Cărţile se aflau la locul lor, firele de 
praf dansau în bătaia razelor de soare, iar cartea de vizită zăcea la 
picioarele mele. M-am aplecat și am luat-o de jos. N-am citit-o, 
nici măcar nu m-am uitat la ea. Dar am băgat-o în buzunarul 
genţii exact în clipa în care clopoţelul a sunat, iar pauza de masă 


s-a încheiat. 

La ore, simţeai plutind în aer neliniștea dinaintea vacanței 
când toată lumea număra zilele rămase până la încheierea oficială 
a şcolii. 

După ce-am ieșit de la examen, m-am dus la dulap, apoi am 
intrat la toaletă, unde se afla doar o singură fată, care stătea aple- 
cată spre oglindă și își contura ochii cu un tuș, într-o nuanţă de 
albastru. Curând după ce am intrat în WC, am auzit-o plecând și 
am crezut că am rămas singură. Când am ieșit, am dat cu ochii de 
Clarke Reynolds, care stătea rezemată de chiuvetă, purtând niște 
blugi și un tricou pe care scria TRUTH SQUAD. 

— Bună, m-a salutat ea. 

Primul instinct a fost să mă uit în urma mea, un lucru pe cât de 
nebunesc, pe atât de stupid, căci vedeam în oglindă că nu mai era 
nimeni în toaletă. | 

— Bună, i-am răspuns. 

Am trecut pe lângă ea, îndreptându-mă spre următoarea chiu- 
vetă, și am dat drumul la apă. Îi simţeam privirea scrutătoare aţin- 
tită asupra mea în timp ce mă spălam pe mâini și apăsam pe 
butonul dozatorului de săpun, care era gol, ca de obicei. 

— Te simţi bine? m-a întrebat ea, și i-am auzit din nou glasul 
clar și cristalin, fără urmă de răgușeală. 

— Poftim? am spus eu, închizând apa. 

— Nu doar eu întreb asta, mi-a răspuns ea, potrivindu-și oche- 
larii. Și Owen se întreabă același lucru. 

Mi s-a părut atât de ciudat să aud numele lui Owen încât mi-a 
trebuit un timp ca să procesez informaţia. 

— Owen, am repetat eu. 

Fa a încuviinţat din cap. 


— E..., s-a oprit, apoi a continuat. Îngrijorat, aș spune eu. 

— Din cauza mea, am specificat eu. 

— Da. 

Ceva nu era în regulă aici. 

— Şi te-a rugat să vorbeşti cu mine? 

— O, nu! mi-a răspuns, clătinând din cap. A spus-o doar de 
câteva ori în treacăt și am început să-mi pun întrebări... ar, astăzi, 
când te-am văzut... După pauza de masă. leșeai din bibliotecă și 
păreai foarte supărată. 

Poate pentru că îi pomenise numele lui Owen. Sau poate pen- 
tru că, în acest moment, nu mai aveam ce să pierd în relaţia dintre 
noi două. Indiferent de motiv, m-am hotărât să fiu sinceră. 

— Mă uimește ce-mi spui. Nu credeam că îți pasă dacă sunt 
sau nu supărată. 

Și-a mușcat buza pentru o clipă, gest pe care am văzut-o fă- 
cându-l de nenumărate ori când eram mai mici. Asta însemna că 
am luat-o prin surprindere. 

— Asta crezi tu cu adevărat? m-a întrebat ea. Că nutresc o 
aversiune pentru zine? 

— Da, i-am răspuns. Și încă din vara aceea petrecută cu Sophie. 

— Annabel, fii serioasă! Tu ai fost cea care mi-a dat papucii. 
Ai uitat? 

— Nu, dar... 

— Niciun „dar”. Tu nu mă placi pe mine, Annabel, a spus ea, pe 
un ton neutru. Și asta din vara aceea. 

O priveam complet nedumerită. 

— Dar tu nici măcar nu te uiţi la mine când ne întâlnim la 
școală, i-am ripostat eu. Niciodată! lar în prima zi, pe zidul din curte... 

— Mi-ai rănit sentimentele, mi-a răspuns ea. Dumnezeule, 
Annabel! Eram cele mai bune prietene, iar tu mi-ai dat dintr-o- 


dată papucii. Cum ai vrea să mă simt? 

— Am încercat să vorbesc cu tine! am insistat eu. În ziua aceea, 
la piscină. 

— Și atunci a fost singura dată când ai făcut-o, mi-a reproșat 
ea, ţintuindu-mă cu degetul. Da, eram furioasă. Abia se întâm- 
plase toată povestea! Apoi, însă, n-ai mai încercat să iei legătura cu 
mine, nu m-ai sunat niciodată. Ai dispărut pur și simplu. 

Trăiam aceleași sentimente contradictorii ca în momentul în 
care Emily și-a cerut iertare și vedeam o imagine cu totul distor- 
sionată faţă de cea pe care mi-o imaginasem eu — un lucru nebu- 
nesc și aproape imposibil de procesat. 

— De ce vorbesti cu mine? am întrebat-o apoi. De ce acum? 

— Rolly joacă un rol important în toată povestea asta — tre- 
buie s-o recunosc, mi-a răspuns ea, încet, oftând adânc. 

Rolly! mi-am spus eu în gând. Și l-am revăzut în noaptea aceea, 
ţinând în mâini sticlele cu apă: Spune-i lui Owen că a avut dreptate 
în toate privinfele! mi-a zis el atunci, încântat. 

— Tu şi Rolly? am întrebat apoi. 

Fa și-a mușcat din nou buza și aș fi putut să jur că am văzut-o 
îmbujorându-se la faţă, fie și numai pentru o clipă. 

— Vorbim, mi-a răspuns, trăgând de tricoul cu TRUTH SQUAD, 
care — am observat atunci — părea îngrozitor de purtat pentru 
cineva care auzise de această formaţie doar cu o lună și jumătate în 
urmă. În seara aceea, la club, când te-a rugat să ne faci cunoștință, 
ai spus că te urăsc. M-am gândit atunci la tot ce s-a întâmplat 
între noi în toţi acești ani. Și auzindu-l și pe Owen vorbind des- 
pre tine... mi-ai tot stăruit în minte. lar când te-am văzut astăzi 
atât de... 

— Stai puţin! am întrerupt-o eu. Owen vorbeşte despre mine? 

— Nu spune prea multe, mi-a răspuns ea. Doar că aţi fost prie- 


teni şi apoi a intervenit ceva, care a rupt prietenia voastră. lartă-mă 


342 O Sarah Dessen 


că îţi spun asta, dar povestea mi se părea cunoscută. Înţelegi ce 
vreau să spun. 

Am simţit cum obrajii îmi iau foc, închipuindu-mi cum Clarke 
și Owen îmi analizau comportamentul evitanti. Cât de stânjenitor! 

— Să nu crezi că îţi analizăm felul de a fi, a adăugat ea, de parcă 
aș fi spus acest lucru cu glas tare. 

Aceasta era o altă particularitate a lui Clarke pe care acum 
mi-o aminteam prea bine: întotdeauna mi-a citit gândurile. 

Clarke își făcea griji pentru mine. Emily își cerea iertare. Era o 
zi extrem de ciudată. 

— Te simţi bine, așadar? m-a întrebat Clarke, în clipa în care 
un grup de fete a intrat în toaletă, cu ţigările în mână. 

Când au dat cu ochii de noi, ne-au privit dezamăgite şi s-au 
retras iute, mormăind nemulţumite și așteptându-ne, probabil, 
să plecăm. 

Eu am rămas înțepenită pe loc, întrebându-mă ce să-i răspund. 
Am realizat atunci că nu mi-era dor numai de Owen, ci și de no- 
ţiunea de sinceritate. Poate că acum nu puteam să fiu atât de sin- 
ceră cum îmi doream. Dar nici nu era nevoie să mint. Așa că am 
ales calea de mijloc, pe care o preferam întotdeauna. 

— Nu știu, i-am răspuns. 

Clarke m-a fixat pentru o clipă cu privirea. 

— Şi vrei să vorbim despre asta? m-a întrebat apoi. 

Mi se oferiseră atâtea șanse — Clarke, Owen, Emily. Mult 
timp am crezut că aveam nevoie de cineva care să mă asculte cu 
atenţie, dar nu era deloc adevărat. Eu eram problema. Eu evitam 
să-mi pun sufletul pe tavă. Și acum am făcut la fel. 


— Nu, i-am răspuns. Dar îţi mulţumesc oricum. 


''Tulburare de personalitate ilustrată printr-un tipar persuasiv de inhibiţie socială, 
sentimente de inadecvare și hipersensibilitate la evaluarea negativă. 

Fa a dat din cap, apoi s-a îndepărtat de chiuvetă și am ieșit amân- 
două din toaletă. Pe hol, în timp ce ne pregăteam s-o luăm fiecare 
pe drumul ei, Clarke a scos din geantă un pix și o bucată de hârtie. 

— Uite! mi-a spus ea, scriind ceva pe foiţa de hârtie și ofe- 
rindu-mi-o apoi. Ăsta e numărul meu de telefon. În cazul în care 
te răzgândești. 

Îşi scrisese numele în stilul ei caracteristic — frumos, cu înflo- 
rituri caligrafice şi cu aceeași buclă a F-ului final. 

— Îţi mulţumesc, i-am spus eu. 

— N-ai pentru ce. Sărbători fericite, Annabel! 

— Şi ţie la fel. 

Când ne-am despărţit, eram convinsă că nu o voi suna nicio- 
dată. Cu toate acestea, am băgat hârtia cu numărul ei de telefon în 
buzunarul genţii, alături de cartea de vizită de la Emily. Chiar dacă 
nu le voi folosi niciodată, din motive obscure mă bucuram să le 


am acolo. 


O altă vacanţă, un alt drum la aeroport. La fel ca anul trecut, 
stăteam pe bancheta din spate în timp ce străbăteam autostrada, 
împreună cu părinţii mei, privind cum avioanele își luau neconte- 
nit zborul. Whitney rămăsese acasă, aparent ca să pregătească 
masa. Așa că numai noi trei o aşteptam pe Kirsten să apară pe ușa 
terminalului. 

— Uite-o! a spus mama, făcându-i cu mâna surorii mele când 
aceasta și-a făcut apariţia îmbrăcată cu o haină de un roșu aprins 
și având părul strâns în coadă de cal. 

Kirsten ne-a zâmbit și ne-a făcut cu mâna, în timp ce se îndrepta 


spre noi, trăgând valiza în urma ei. 

— Bună, ne-a salutat ea, îmbrăţișându-l imediat pe tata și apoi 
pe mama, care avea deja ochii în lacrimi, așa cum îi avea ori de câte 
ori cineva venea sau pleca. 

Când mi-a venit rândul, m-a strâns cu putere în brațe, iar eu 
am închis ochii, îmbătându-mă cu parfumul ei: aromele de săpun 
se împleteau cu aerul proaspăt și miresmele de mentă ale șampo- 
nului ei. 

— Sunt atât de fericită să vă văd! 

— Cum a fost zborul? a întrebat-o mama când tata i-a luat 
valiza și am pornit cu toţii spre capătul terminalului. Au fost pro- 
bleme? 

— Nu, deloc, i-a răspuns Kirsten, luându-mă de braţ. Totul a 
fost foarte bine. 

Am așteptat să continue, dar n-a făcut-o. Doar mi-a zâmbit, 
apoi m-a strâns de mână în timp ce am ieșit cu toţii afară, în frig. 

În drum spre casă, părinţii mei au bombardat-o pe Kirsten cu 
întrebări legate de școală și de Brian. Dacă la întrebările referi- 
toare la primul subiect le răspundea cu entuziasm, pe celălalt îl 
evita cu jovialitate, îmbujorându-se uneori la faţă. Noua Kirsten, 
pe care o observasem la telefon, își făcea acum simțită prezenţa. 
Răspunsurile ei, deși nu erau tăioase, erau mult mai scurte decât 
ne-am fi imaginat, astfel încât se întâmpla adesea ca, după ce vor- 
bea, să se lase o tăcere stânjenitoare, în timp ce noi așteptam ca ea 
să reia subiectul. Dar nu o mai făcea, mulţumindu-se, în schimb, 
să ofteze, sau să se uite pe fereastră, sau să-mi strângă mâna pe 
care încă o ţinea și a ţinut-o în palmele sale tot drumul spre casă. 

— "Trebuie să remarc faptul că te-ai schimbat cumva, draga 
mea, a spus mama când tata a intrat în cartierul nostru. 


— Serios? a întrebat Kirsten. 

— N-aș putea să spun exact în ce sens, a continuat mama, cu o 
expresie gânditoare pe chip. Dar cred că... 

— Îi mai lasă și pe alţii să vorbească? a intervenit tata, privind-o 
pe Kirsten în oglinda retrovizoare. 

Zâmbea. Și avea dreptate. 

— O, tati, doar nu vorbeam chiar azâz de mult, nu-i așa? a spus 
Kirsten. , 

— Fireşte că nu! a răspuns mama. Întotdeauna ne-a plăcut să 
te ascultăm. 

— Am învățat arta comunicării concise, a spus Kirsten, oftând. 
Și am învăţat să-i ascult pe cei din jur. Vă dați oare seama cât de 
puţini oameni știu cu adevărat să asculte în vremurile noastre? 

Eu știam. De fapt, perioada dintre şcoală şi plecarea spre aero- 
port am petrecut-o ascultând piesele de pe ultimul CD al lui 
Owen, intitulat PUNK/SKA, ȘCOALA VECHE. Mai aveam doar 
un singur CD de ascultat — cel care se numea ASCULTĂ ȘI 
ATÂT! Şi asta îmi umplea sufletul de tristeţe. Mă obișnuisem să 
petrec un timp în fiecare zi sau în fiecare seară ascultând câteva 
piese de pe diverse albume. Obiceiul devenise un soi de ritual, care 
îmi conferea o oarecare alinare, chiar dacă muzica nu făcea asta. 

În timp ce ascultam, stăteam de obicei în pat, cu ochii închiși, 
încercând să mă pierd pe aripile muzicii. Astăzi, însă, în timp ce 
muzica răsuna pe ritmurile zgomotoase ale unei piese reggae, 
mi-am pus rucsacul pe pat și am scos din el cartea de vizită de la 
Emily și foaia de hârtie cu numărul de telefon al lui Clarke, apoi 
le-am așezat în faţa mea. Și, pe când acordurile piesei continuau să 
se deruleze, le-am analizat pe fiecare în parte, de parcă aș fi vrut 
să mi le întipăresc în memorie: literele ușor scoase în relief ale 


numelui procurorului Parchetului Federal, ANDREA THOMLIN- 


SON, sau liniuţele orizontale care traversau cele două cifre șapte 

din numărul lui Clarke. Îmi spuneam că nu trebuia să am nimic 
de-a face cu niciuna dintre ele. Erau doar niște simple opţiuni. Ca 
cele două mesaje de pe inelele lui Owen. Și e bine să știi întot- 
deauna ce opţiuni ai. 

Când am ajuns acasă, era deja întuneric, dar casa era luminată, 
permiţându-ne s-o vedem pe Whitney în bucătărie, unde ames- 
teca ceva într-o cratiţă de pe aragaz. Când am parcat mașina 
pe aleea din curte, Kirsten m-a strâns din nou de mână, lucru 
care m-a făcut să mă întreb dacă nu cumva avea emoţii. Dar n-a 
spus nimic. 

Înăuntru era cald, iar aromele de mâncare din aer mi-au incitat 
papilele gustative, creându-mi o senzaţie cumplită de foame. 
Kirsten a respirat adânc, închizând ochii. 

— O, Doamne! a spus ea, când tata ne-a condus pe toate în 
bucătărie. Miroase ameţitor. 

— E reţeta stir-fry! a lui Whitney, i-a explicat mama. 

— Whitney gătește? a întrebat Kirsten. 

Whitney stătea în faţa blatului de bucătărie, ţinând în mână 
un prosop. 

— Da, Whitney gătește, i-a răspuns ea. Ar trebui să fie gata în 
cinci minute. 

— O să ai parte de un adevărat deliciu! i-a spus mama lui 
Kirsten, puţin cam prea tare. Whitney e realmente un talent în 
bucătărie. 

— Impresionant! a spus Kirsten. 

S-a lăsat din nou tăcerea. Apoi, i-a spus lui Whitney: 

— Apropo, arăţi foarte bine. 

— Îţi mulţumesc, i-a răspuns Whitney. Şi tu la fel. 


! Stir-fry este un termen folosit pentru a descrie două tehnici rapide de gătit din 
bucătăria asiatică. 

Până acum, toate erau bune și frumoase. Mama zâmbea lângă 
mine. 

— Îţi duc valiza sus, i-a spus tata lui Kirsten, care a încuviinţat 
din cap. 

— ar eu o să fac salata, a spus mama. Și apoi, o să ne așezăm 
la masă și o să stăm de vorbă. Între timp, voi puteţi să vă duceţi să 
vă aranjaţi puţin. Cum vi se pare? 

— Foarte bine, a spus Kirsten, privind-o din nou pe Whitney. 

— Minunat, a răspuns și tata, îndreptându-se spre scări cu gea- 
mantanul lui Kirsten. 

Urcând în cameră, m-am așezat pe pat și am început să ascult 
sunetele din jurul meu. De când plecase, nimeni nu mai intra în 
dormitorul lui Kirsten, astfel că mi se părea ciudat să aud acum 
zgomote — cele ale sertarelor deschise și închise sau ale mobilei 
mutate de colo-colo. Din camera lui Whitney răzbăteau sunetele 
obișnuite — scârţâitul patului sau bâzâitul unui radio. Când mama 
ne-a chemat la masă, ne-am întâlnit toate trei pe hol. 

Kirsten își schimbase bluza și își lăsase părul să-i cadă liber pe 
umeri. S-a uitat la mine, apoi la Whitney, care stătea în spatele 
meu și își punea un pulover. 

— Sunteţi gata? ne-a întrebat ea, ca și când nu urma să luăm o 
simplă masă în familie. 

Fu i-am răspuns dând din cap, iar ea a început să coboare treptele. 

Când am ajuns în sufragerie, mama aranjase deja masa: 
stir-fry-ul se odihnea, aburind, pe un platou imens, alături de un 
bol cu orez brun, un vas cu salata mamei și alte castronașe cu so- 
suri preparate numai după indicaţiile lui Whitney. Totul mirosea 
ameţitor. Tata s-a așezat în capul mesei, iar noi ne-am ocupat lo- 


curile de jur împrejur. 

Mama i-a turnat lui Kirsten un pahar cu vin, iar tata, un adept 
al mâncărurilor simple, a rugat-o pe Whitney să-i explice ce con- 
ţinea reţeta meniului ei. 

— Tempeh’ și stir-fry de legume în sos Hoisin? cu arahide, i-a 
răspuns ea. 

— E bun, tati, l-a asigurat Kirsten. E suficient să știi asta. 

— Nu trebuie să mănânci dacă nu vrei, a spus Whitney. Deși e 
cam cel mai bun lucru care mi-a ieșit vreodată. 

— Dă-i puţin! a spus mama. O să-i placă. 

Tata părea, însă, sceptic când Whitney a luat o lingură și i-a 
pus în farfurie puţin din creaţia ei culinară. În timp ce adăuga și 
garniturile, m-am uitat de jur împrejur la familia mea — atât de 
diferită acum faţă de cum era cu un an în urmă. Poate că nici nu 
vom mai fi vreodată cum am fost cândva, dar cel puţin eram cu 
toţii împreună. 

Bântuită de aceste gânduri, m-am trezit atrasă de luminile de 
afară. Prin fereastra unde se aflau ghivecele cu plante ale lui Whitney, 
vedeam o mașină care trecea prin faţa casei noastre. În timp ce 
încetinea, șoferul și-a ridicat ochii spre noi, iar eu mi-am spus din 
nou că nu aveai cum să-ţi dai seama — doar dintr-o privire arun- 
cată în fugă — ce se întâmplă dincolo de geamurile de sticlă. Dacă 
e bine sau e rău, dacă e corect sau greșit. Căci în spatele ferestrelor 


sunt taine mult mai bine ferecate. 


Regula familiei noastre spunea că — dacă nu gătești — atunci 
speli vasele. Astfel, după masă, eu, Kirsten și cu tata ne aflam cu 


toţii în bucătărie, unde ne-am asumat, cu stoicism, misiunea. 


! Amestec de boabe întregi de soia, cu diferite cereale întregi, ca de exemplu mei, 
grâu sau orez, care sunt fermentate și presate într-un baton. 

? Sos chinezesc din pastă de soia, făină de grâu, zahăr, usturoi, ulei de susan, oţet 
şi alte condimente. 

— A fost o masă delicioasă, a spus Kirsten, dându-mi să clătesc 
o tigaie plină cu spuma de la detergentul de vase. lar sosul a fost o 
nebunie. 

— Nu-i așa? a spus mama, care stătea la masa din bucătărie și 
bea o ceașcă de cafea, căscând însă în continuare. Iar tatăl vostru a 
mâncat zrei porţii. Sper că Whitney a observat asta. E cel mai bun 
compliment pe care i-l poţi face unui bucătar. 

— Eu nu gătesc niciodată, a spus Kirsten. Asta dacă nu pui la 
socoteală comenzile făcute la restaurant. 

— Ba trebuie să le pui, a intervenit tata. 

Ar fi trebuit să ne dea o mână de ajutor, dar nu ne era de prea 
mult folos, căci până acum nu făcuse altceva decât să ducă gunoiul 
și să înlocuiască punga din pubelă — și asta îi luase foarte mult timp. 

— Comenzile la restaurant sunt rețeta mea preferată, a adău- 
gat el. 

Mama s-a strâmbat la el în clipa în care Whitney, care dispă- 
ruse în camera ei după masă, și-a făcut din nou apariţia, purtând o 
geacă și ţinând în mână cheile de la mașină. 

— les puţin, ne-a spus ea. Nu întârzii prea mult. 

— Unde te duci? a întrebat-o Kirsten, cu mâinile în apă, fără 
să-și ascundă curiozitatea din privire. 

— La o cafenea să mă întâlnesc cu cineva, i-a răspuns Whitney. 

— Aha! a spus Kirsten, dând din cap și concentrându-se din 
nou asupra vaselor din chiuvetă. 

— Vrei să..., a început Whitney, oprindu-se apoi. Vrei să vii și tu? 

— Nu vreau să vă deranjez, i-a răspuns Kirsten. 

— Nu e niciun deranj, a spus Whitney. Asta dacă vrei să ieși puţin. 

Am simţit-o din nou: pacea pe care surorile mele încercau s-o 
încheie cu pași șovăitori și atenţi — o pace nu chiar fragilă, dar 


nici bătută în cuie. Părinții mei s-au uitat unul la altul. 

— Annabel, nu vrei să vii și tu? m-a întrebat Kirsten. Îţi cum- 
păr o cafea. 

Îi simţeam privirea pătrunzătoare aţintită asupra mea și mi-am 
amintit cum mă strângea de mână mai devreme, lucru care m-a 
făcut să mă gândesc că poate avea mai multe emoţii decât ne lăsa 
să credem. 

— Firește, am spus. Vin și eu. 

— Minunat! a spus mama. Duceţi-vă și distraţi-vă! O să ter- 
minăm noi spălatul vaselor. 

— Eşti sigură? am întrebat-o eu. Am apucat să spălăm doar 
jumătate din ele... 

— E-n regulă, m-a asigurat ea, ridicându-se în picioare şi fă- 
cându-ne semn, mie și lui Kirsten, să plecăm. 

Apoi, șia suflecat mânecile și s-a apucat de treabă. Eu m-am 
uitat la Whitney, care stătea sub arcadă. Habar nu aveam cum am 
ajuns să fac parte din „filmul” ăsta. Dar iată-mă jucând un rol im- 
portant! 


— Plecaţi odată! ne-a spus mama. 


— Bine aţi venit la show-ul open mike! din clubul Jump Java! 
Eu sunt Esther și în seara aceasta, sunt amfitrioana spectacolului. 
Dacă aţi mai fost aici, atunci cunoașteţi regulile: Trebuie să vă în- 
scrieţi pe o listă, să păstraţi tăcerea în timpul prestaţiei artiştilor și, 
cel mai important, să daţi bacşiș barmanului. Vă mulțumesc. 

Când am ajuns la club, mi-am imaginat că am nimerit din pură 


întâmplare la acest spectacol. Dar în clipa în care prietenele lui 


! Spectacol live unde spectatorii pot performa în faţa unui microfon. De obicei, 
artiștii amatori se înscriu înainte pe lista moderatorului show-ului ca să obțină un 
anumit interval de timp pentru prestaţia lor live. Aceasta presupune recitarea de 
poezii, prezentarea unor creaţii literare proprii, interpretarea unor piese muzicale 
sau numere de stand-up comedy. 

Whitney din grupul ei de terapie ne-au făcut semn cu mâna, am 
înţeles că nu era deloc o simplă coincidenţă. 

— Eşti pregătită? a întrebat-o pe Whitney o fată pe nume 
Jane, înaltă și zveltă, îmbrăcată într-un pulover roșu din buzunarul 
căruia se ivea un pachet de ţigări, după ce-am făcut cunoștință 
unii cu alţii, iar barmanul ne-a adus cafelele. Și — ce este și mai 
important — ai cumva emoţii? 

— Whitney nu are niciodată emoţii, a spus cealaltă fată, pe 
care o chema Heather. 

Părea să fie de vârsta mea și avea părul negru, tăiat foarte scurt, 
sub formă de ţepi, și o varietate de piercinguri în nas și buze. 

— Doar ştii asta foarte bine, a adăugat ea. 

Eu și Kirsten ne-am uitat una la cealaltă. 

— De ce ar trebui să ai emoţii? a întrebat-o ea pe Whitney, 
care stătea lângă mine și scotocea prin geantă. 

— Pentru că în seara asta trebuie să-și prezinte creaţia literară, 
i-a răspuns Jane, luând o înghiţitură din cana pe care o avea în faţă. 

— A fost nevoită să facă asta, a adăugat Heather. Este o con- 
diţie sine qua non a Moirei. 

— Condiţie sine qua non a Moirei? am repetat eu. 

— Face parte din terapia noastră, ne-a explicat Whitney, sco- 
ţând din geantă niște hârtii împăturite și punându-le apoi pe masă 
în faţa ei. Ca un soi de „temă pentru acasă”. Moira e unul dintre 
| terapeuţi: mei. 

— Aha! a spus Kirsten. Am înţeles. 

— Aşadar, ne împărtășești ceva din propria ta creaţie, am spus 
eu. Din povestea vieţii tale. 


— Cam așa ceva, a răspuns Whitney, încuviinţând din cap. 


X 

— Suntem gata să începem, a spus Esther. Și primul pe scenă 
este Jacob. Bine ai venit, Jacob! 

Toată lumea a început să aplaude în clipa în care un bărbat 
înalt și slab, cu o căciulă neagră în cap, s-a îndreptat spre microfon, 
croindu-și drum printre mese. A deschis o agendă mică, apoi și-a 
dres glasul. 

— Poemul se numește Fără titlu, a spus el, când espressorul de 
cafea a început să șuiere în spatele nostru. Este vorba despre fosta 
mea prietenă. 

Poezia pe care a început s-o citească a debutat cu imagini feerice, 
cu vise și lumini scăldate în zori de zi. Apoi, compoziţia a căpătat 
amploarea unei simfonii, transformându-se într-un iureș de cuvinte, 
pe care le rostea, unul după celălalt, cu respiraţia întretăiată. 

— Metal, rece, trădare, fără de sfârșit! spunea acum, împroș- 
când uneori microfonul cu salivă. | 

M-am uitat la Whitney, care își mușca buza, apoi la Kirsten, 
care privea, fascinată, scena. 

— Ce e asta? am întrebat-o eu în șoaptă. 

— Ssst! a spus ea. 

Jacob a continuat să-și recite poemul, ce părea într-adevăr „fără 
de sfârșit”, culminând, în cele din urmă, cu o serie de suspine lungi 
și sacadate. Când a terminat, am rămas cu toţii împietriţi, neștiind 
dacă era sau nu momentul să aplaudăm. 

— Impresionant! i-am spus eu lui Heather. 

— O, asta n-a fost nimic, mi-a răspuns ea. Ar fi trebuit să auzi 
compoziţia de săptămâna trecută. Zece minute ne-a recitat un 
poem despre castrare. 

— A fost dezgustător, a intervenit Jane. Fascinant, dar dez- 


gustător. 

— Următorul nostru artist urcă pentru prima oară pe această 
scenă, a anunţat Esther. Vă rog s-o primiţi acum, în aplauzele 
voastre, pe Whitney. 

Jane și Heather au izbucnit imediat în aplauze zgomotoase, 
acompaniate de ovaţiile mele și ale lui Kirsten. În timp ce Whitney 
se îndrepta spre scenă, am văzut cum spectatorii își întorceau ca- 
pul după ea, captivaţi de frumuseţea ei. 

— O să vă citesc o compoziţie scurtă, a spus ea, cu glasul ușor 
pierdut, făcând încă un pas spre microfon. O compoziţie scurtă, a 
repetat apoi, despre surorile mele. 

M-am trezit clipind nedumerită și m-am uitat la Kirsten. Aș fi 
vrut să-i spun ceva, dar am renunţat, căci nu mai voiam să mă re- 
ducă din nou la tăcere. 

Whitney a înghiţit în sec, apoi și-a adâncit privirea în hârtiile 
ei, ale căror margini fluturau ușor. Părea speriată, iar tăcerea în- 
conjurătoare a devenit dintr-odată cumplit de apăsătoare. Apoi, 
însă, a început să citească. 

— Eu sunt sora mijlocie, a spus ea. Cea aflată la mijloc. Nici 
cea mai mare, nici cea mai mică, nici cea mai îndrăzneață, nici cea 
mai frumoasă. Eu întruchipez nuanţa de gri, jumătatea goală sau 
plină a paharului, depinde din ce unghi priveşti lucrurile. În viața 
mea, am făcut prea puţine lucruri înaintea surorii mele mai mari 
sau a mezinei familiei, lucruri nici mai bune, nici mai frumoase. 
Dar dintre toate, eu sunt singura care m-am frânt. 

Auzind clopoţelul de la ușă, mi-am întors privirea și am zărit o 
femeie mai în vârstă, cu părul lung și ondulat, așezându-se în 
spate. Când a văzut-o pe Whitney la microfon, a zâmbit, apoi și-a 
desfăcut eșarfa de la gât. 

— Povestea s-a întâmplat în ziua petrecerii aniversare a mezi- 


nei noastre, care împlinea nouă ani, a continuat Whitney. Mă 

plimbam îmbufnată prin casă, simţindu-mă fie ignorată, fie hărţu- 
ită, aceasta fiind „setarea mea standard” chiar și la unsprezece ani. 

Kirsten a căscat ochii mari cât cepele, în timp ce un bărbat de 
la masa de vizavi a izbucnit în râs, acompaniat apoi de chicotelile 
altor spectatori. Whitney a zâmbit, îmbujorată toată la față. 

— Sora mea mai mare, cea sociabilă şi comunicativă, urma să 
se ducă cu bicicleta la piscina din cartier, unde avea să se întâl- 
nească cu niște prieteni, și m-a invitat să vin și eu. Nu voiam să mă 
duc. Nu-mi doream compania nimănui. Dacă sora mea mai mare 
era prietenoasă, iar sora mai mică era o dulceaţă, eu reprezentam 
latura întunecată a familiei noastre. Nimeni nu-mi înţelegea sufe- 
rinţa. Nici măcar eu. 

Cuvintele i-au fost întâmpinate de alte hohote de râs, de data 
aceasta din celălalt capăt al sălii, lucru care i-a stârnit un zâmbet. 
Whitney putea fi, așadar, amuzantă. Cine ar fi crezut? 

— Sora mai mare s-a urcat pe bicicletă și a pornit spre piscină, 
iar eu am urmat-o. Întotdeauna mergeam în urmă, lucru care, în 
ziua aceea, m-a înfuriat cumplit de tare. Mă săturasem să fiu me- 
reu vioara a doua. 

M-am uitat din nou la Kirsten; o privea pe Whitney cu atâta 
intensitate, de parcă nu mai era nimeni acolo. 

— Aşa că am făcut cale întoarsă. Drumul se întindea pustiu în 
faţa mea, iar întreaga priveliște părea numai a mea. Am început să 
pedalez cât de repede am putut. 

Stând împietrită în tăcere, am auzit clinchetul pe care l-a scos 
lingurița lui Heather în clipa în care ea și-a mai pus niște zahăr 
în cafea. 

— Era extraordinar. Libertatea, chiar și cea iluzorie, este întot- 
deauna extraordinară. Dar, pe când mă îndepărtam tot mai mult și 


nu mai recunoșteam împrejurimile, mi-am dat seama că parcursesem 

o distanță foarte mare. Continuam să pedalez, însă, cu aceeași vi- 
teză, cât mai departe de casă, când roata din faţă s-a afundat dintr-o 
dată și m-am trezit zburând prin aer. 

Am simţit-o pe Kirsten agitându-se pe locul ei, astfel că mi-am 
mutat scaunul mai aproape de ea. 

— Sentimentul că zbori este extrem de ciudat, a continuat 
Whitney. Şi exact în clipa în care îl conștientizezi, totul se sfâr- 
șește și simţi cum te prăbușești. Când m-am lovit de caldarâm, am 
auzit cum osul braţului s-a rupt. În momentele imediat următoare, 
auzeam zgomotul roții de la bicicletă care se învârtea fără încetare. 
Și prin minte îmi treceau aceleași gânduri ca întotdeauna: nu era 
drept. Să te desfeţi pentru o clipă cu gustul libertăţii ca apoi să-ţi 
primeşti imediat pedeapsa. 

Mi-am întors privirea spre femeia de la ușă. O privea pe Whitney 
cu multă concentrare. 

— Totul mă durea. Am închis ochii, lipindu-mi obrazul de cal- 
darâm, și am așteptat. Ce anume, habar nu aveam. Să fiu salvată. 
Sau descoperită. Dar nu venea nimeni. Și când te gândești cu câtă 
ardoare mi-am dorit să fiu singură. Și iată că eram! 

Auzindu-i povestea, am înghiţit în sec, apoi, am cuprins ceașca 
de cafea cu degetele. 

— Nu știu cât am zăcut acolo până a venit sora mea. Îmi amin- 
tesc că priveam norii care se mișcau pe cer, apoi am auzit-o stri- 
gându-mă. Când s-a oprit lângă mine, îmi spuneam că era ultima 
persoană pe care voiam s-o văd. Dar, așa cum s-a întâmplat cu 
multe dăţi în urmă sau de multe ori după aceea, era singura pe care 
o vedeam. 

Whitney s-a oprit, făcând o pauză. 

— M-a luat apoi în braţe și m-a așezat pe ghidon. Ştiam că ar 


trebui să-i fiu recunoscătoare. Dar, pe când ne îndreptam spre 

casă, spumegam de furie. Eram mânioasă pe mine, pentru că am 
căzut, dar și pe ea, pentru că a fost martora tragediei mele. Când 
am intrat pe aleea din curte, sora mai mică, cea care împlinea atunci 
nouă ani, a ieșit din casă. Când a văzut cum braţul mi se bălăbănea 
inert pe lângă corp, a fugit înăuntru și a chemat-o pe mama. Acesta 
a fost mereu rolul ei, încă de mică. Să spună ce s-a întâmplat. 

Îmi aduceam bine aminte întâmplarea aceea. Când le-am vă- 
zut împreună, atât de apropiate una de cealaltă, lucru realmente 
rarisim, prima imagine pe care am avut-o în minte a fost cea a 
unei tragedii. 

— Tata m-a dus la spital, unde medicii mi-au pus braţul în 
ghips. Când am ajuns acasă, petrecerea se apropia de sfârșit, cado- 
urile zăceau nedesfăcute, iar mama servea tortul. Fotografiile fă- 
cute în ziua aceea mă surprind ţinându-mi ghipsul cu cealaltă 
mână, temându-mă, parcă, să nu se spargă. Sunt străjuită, de-o 
parte, de sora mea mai mare, eroina; iar de cealaltă, de sora mai 
mică, sărbătorita. 

Ştiam fotografia. În ea, port un costum de baie și ţin în mână o 
bucată de tort; Kirsten râde cu gura până la urechi, ţinându-și o 
mână pe șold. 

— De fiecare dată când priveam poza, nu vedeam decât braţul 
meu fracturat. Și asta s-a întâmplat timp de ani de zile. Abia mult 
mai târziu am început să observ și alte lucruri. Faptul că ambele 
surori zâmbesc și stau aplecate spre mine, în timp ce eu mă aflu, ca 
de obicei, între ele. 

A tras adânc aer în piept, cu privirea aţintită asupra hârtiilor ei. 

— Nu avea să fie ultima dată când fugeam de surorile mele. Și 
nici când aveam să spun că e mult mai bine să fii singur. Rămân în 
continuare sora mijlocie. Dar văd acum lucrurile dintr-un unghi 


cu totul diferit. În viaţă, trebuie să existe mereu un mijloc. Fără el, 

nimic nu poate deveni un întreg. Şi asta nu doar datorită spaţiului 
dintre ele, ci și datorită lucrurilor care le unesc. Vă mulțumesc! 

Stăteam încremenită, simțind un nod în gât, în timp ce aplau- 
zele au izbucnit în preajma mea, mai întâi pe alocuri, apoi pretu- 
tindeni. Îmbujorată toată la față, Whitney și-a pus o mână pe 
piept, apoi a zâmbit și a coborât de pe scenă. Lângă mine, Kirsten 
avea lacrimi în ochi. 

Și pe când Whitney își croia drum printre mese, în timp ce 
spectatorii o salutau în trecere, m-am simţit copleșită de mândrie, 
căci îmi imaginam cât de greu i-a fost să-și citească lucrarea cu 
glas tare. Nu doar în faţa unor oameni complet străini, ci și în faţa 
noastră. Dar a reușit. De unde eram o priveam pe sora mea și mă 
întrebam ce era oare mai greu de făcut. Să-ţi pui sufletul pe tavă 
sau să alegi persoana căreia să-i mărturisești totul? Sau poate că, în 


cele din urmă, tot ce contează cu adevărat este povestea în sine. 


Capitolul 
șaptesprezece 


Ceasul de lângă pat arăta ora 24:15. Asta însemna, după calcu- 
lele mele, că încercam să adorm de trei ore și opt minute. 

De când am ascultat compoziţia literară a lui Whitney din 
seara trecută, toate lucrurile pe care am încercat cu disperare să mi 
le alung din minte — despărţirea de Owen, cartea de vizită de la 
Emily sau discuţia purtată cu Clarke — îmi bântuiau dintr-odată 
gândurile. Casa părea însuflețită și plină de viață, părinţii mei erau 
mult mai relaxaţi, cum nu i-am mai văzut de luni de zile, iar su- 
rorile mele se înțelegeau de minune. Această armonie ciudată și 
neașteptată îmi adâncea și mai mult tristeţea. 

Cu o seară înainte, în timp ce ne întorceam de la cafenea, 
Kirsten i-a povestit lui Whitney despre filmul ei și despre simili- 
tudinile dintre producţia ei cinematografică și creaţia literară pe 
care tocmai ne-o prezentase. Whitney și-a exprimat dorinţa să-l 
vadă, așa că în seara aceea, înainte de masă, Kirsten şi-a instalat 
laptopul pe măsuţa de cafea, iar noi ne-am adunat cu toții ca să-l 
urmărim. 

Părinţii mei s-au așezat pe canapea, iar Whitney s-a cocoţat 
alături de ei, pe braţul divanului. Kirsten a ocupat un loc în diago- 
nală, făcându-mi semn să mă așez și eu lângă ea, dar am clătinat 
din cap, retrăgându-mă în spate. 


— L-am văzut deja, i-am spus eu. Stai tu acolo! 

— Şi eu l-am văzut de nenumărate ori, mi-a răspuns ea, ocu- 
pând însă locul. 

— Totul este atât de impresionant! a spus mama, privindu-ne 
pe toţi. 

Nu știam dacă se referea la faptul că eram cu toţii împreună sau 
la filmul în sine. 

Kirsten a tras adânc aer în piept, apoi a apăsat pe un buton. 

— Bun, a spus ea. Să ne uităm acum! 

În timp ce primele imagini cu iarba de un verde aproape ireal 
se derulau pe ecran, am încercat să-mi ţin ochii aţintiţi asupra lor. 
Dar, încetul cu încetul, m-am trezit privindu-i pe ai mei. Tata exa- 
mina ecranul cu o expresie gravă pe chip; mama, lângă el, își ţinea 
mâinile încolăcite în poală. Whitney, care stătea lângă tata, pe bra- 
ţul canapelei, își ridicase genunchiul la piept, iar lumina fremătă- 
toare a ecranului se răsfrângea-asupra chipului ei. 

— Whitney, a spus mama, când cele două fetiţe din film peda- 
lau pe stradă, scenele astea seamănă cu eseul pe care ni l-ai dat să-l 
citim, nu-i așa? 

— Aşa este, i-a răspuns Kirsten încet. Ce ciudat! Aseară, am 
realizat şi noi asta. 

Whitney n-a spus nimic, continuând să privească ecranul, unde 
fetița mai mică zăcea acum la pământ, după ce căzuse de pe bici- 
cletă, în timp ce roata acesteia se învârtea în gol. Aparatul de filmat 
ne înfățișează apoi imaginile ușor înspăimântătoare ale împrejuri- 
milor: câinele care se repede, mânios, asupra fetiţelor sau bătrânul 
care se duce să-și ia ziarul. Când filmul se încheie cu o ultimă 
secvenţă a ierbii de un verde intens, noi am rămas pentru o clipă 
încremeniți în tăcere. 

— Dumnezeule, Kirsten! a spus mama, în cele din urmă. Este 


incredibil. 


360 O Sarah Dessen 


— Nu e chiar atât de incredibil, a răspuns Kirsten, dându-și 
după ureche o șuviţă de păr, cu o expresie de încântare pe chip. 
Este doar începutul. 

— Cine ar fi zis că ai un spirit de observaţie atât de rafinat? a 
spus tata, punându-i mâna pe picior și strângându-i-l ușor. Toate 
orele petrecute în faţa televizorului au dat, în sfârșit, roade. 

Kirsten i-a zâmbit, cu ochii aţintiţi însă asupra lui Whitney, 
care continua să păstreze tăcerea. 

— Ce părere ai? a întrebat-o ea în cele din urmă. 

— Mi-a plăcut, i-a răspuns Whitney. Deși n-am crezut că o să 
mă lași în urmă. 

— lar eu nu mi-am imaginat niciodată că o să faci cale în- 
toarsă, i-a ripostat Kirsten. E atât de ciudat! 

Whitney a încuviinţat din cap, fără să spună însă nimic. 

— Nu mi-am închipuit niciodată că întâmplarea aceea a avut 
un impact atât de puternic asupra voastră, a spus mama, oftând. 

— Ai uitat că Whitney și-a rupt mâna? a întrebat-o Kirsten. 

— Mama voastră are o memorie selectivă, a spus tata. Eu, însă, 
îmi amintesc foarte bine trauma pe care am suferit-o noi toți. 

— Firește că n-am uitat, a spus mama. Doar că nu mi-am dat 
niciodată seama că aţi fost atât de marcate de povestea asta, ne-a 
explicat ea, întorcându-se și uitându-se de jur imprejur până când 
privirile ni s-au întâlnit. Dar tu, Annabel? Ce-ţi amintești din 
ziua aceea? 

— Faptul că ai împlinit nouă ani, a intervenit tata. Corect? 

Am încuviinţat din cap, deoarece toţi ochii erau îndreptaţi spre 
mine. În realitate, însă, nu prea știam ce îmi aminteam din ziua 
aceea, de vreme ce retrăiam evenimentele prin prisma altora. Era 


ziua mea, am mâncat tort și m-am dus într-un suflet la mama ca 


ASCULTĂ-ȚI INIMA O 361 


să-i spun că Whitney era rănită. Restul întâmplării era învăluit 
în ceaţă. 

În timpul mesei, am continuat să-i privesc pe ai mei: Kirsten 
ne povestea despre oamenii extraordinari pe care i-a cunoscut la 
cursurile de regie, Whitney ne explica reţeta rulourilor cu sushi pe 
care le pregătise toată după-amiaza, iar mama râdea, îmbujorată la 
faţă. Chiar și tata era relaxat și fericit să ne aibă pe toţi alături, în 
împrejurări mult mai frumoase. Totul părea să meargă de minune 
și cu toate astea, eu aveam senzaţia că eram cu totul deconectată 
de tot ce se petrecea în jurul meu. Ca și când mă aflam într-o ma- 
şină de pe stradă și priveam spectacolul din spatele geamurilor de 


sticlă, fără să am nicio legătură cu personajele dinăuntru. 


Acum, am dat pătura la o parte și, ridicându-mă din pat, m-am 
dus la ușă și am deschis-o ușor. Holul era tăcut și întunecat, dar, 
așa cum mi-am imaginat, de pe scări răzbătea o lumină difuză. 
Tata era încă treaz. 

Când m-a văzut traversând sufrageria, a închis sonorul televi- 
zorului. 

— Ce faci? m-a întrebat el. Nu poţi să dormi? 

Am clătinat din cap. Pe ecran, se derulau imaginile alb-negru 
ale unui vechi buletin de știri, unde doi bărbaţi își strângeau 
mâinile deasupra unei mese. În spatele lor, o mulţime de oameni 
aplauda. 

— Ai venit exact la timp ca să mă ajuţi să iau o hotărâre, mi-a 
spus apoi. Sunt două documentare interesante la televizor și nu 


ştiu pe care să-l urmăresc. Unul vorbește despre începuturile Pri- 


mului Război Mondial, iar celălalt, difuzat pe A&E, se referă la 

furtunile de nisip din perioada Dust Bowl’. Tu ce părere ai? m-a 
întrebat el, schimbând canalul. 

Pe ecranul televizorului se derulau acum imaginile unui peisaj 
dezolant, pe care o mașină îl străbătea încet. 

— Nu știu, i-am răspuns. Par la fel de „captivante”. 

— Hei! Nu critica istoria! Lucrurile astea sunt extrem de im- 
portante. 

— Da, știu, i-am răspuns, zâmbind și așezându-mă pe canapea 
alături de el. Dar nu-mi stârnesc prea mult interesul. Cel puţin, 
nu mie. 

— Cum să nu-ţi stârnească interesul? m-a întrebat el. Întâm- 
plările sunt reale. Nu sunt rodul unei imaginaţii bogate. Aceste 
lucruri s-au petrecut aievea. 

— Cu mult timp în urmă, am adăugat eu. 

— Exact! a spus el, dând aprobator din cap. Asta zic şi eu. De 
aceea, nu putem să le uităm. Indiferent cât timp a trecut, aceste 
evenimente încă ne afectează — pe noi şi lumea în care trăim. 
Dacă nu acorzi atenţie trecutului, nu vei înţelege niciodată viito- 
rul. Ele sunt strâns corelate. Înţelegi ce spun? 

La început, n-am înţeles. Apoi, însă, privind din nou imagi- 
nile de pe ecran, am realizat că avea dreptate. Trecutul ne influ- 
enţează prezentul și viitorul, cum nici nu ne imaginăm. Timpul 
nu poate fi divizat cu ușurință — nu există un început sau un 
sfârșit bine definite și nici o cale de mijloc între ele. Mă prefă- 
ceam că las trecutul în urmă, dar el nu mă lăsa să scap din ghea- 
rele sale. 

Stând în faţa televizorului, mă simţeam din ce în ce mai neli- 


niştită, reușind cu greu să mă concentrez asupra imaginilor de pe 
5 ) 5 


' Perioadă marcată de furtuni puternice de nisip, care s-au abătut asupra preriilor 


din SUA și Canada în anii '30. 

ecran. Gândurile îmi zburau aiurea, fiindu-mi cu neputinţă să le 
pun stavilă, astfel că, după câteva minute, m-am întors în pat. 

E o nebunie, îmi spuneam în gând, cu privirea aţintită în tavan, 
ascultând liniștea înconjurătoare. Am închis ochii și am revăzut 
frânturi din întâmplările petrecute în ultimele zile. Inima îmi bă- 
tea frenetic în piept. Se întâmpla ceva ce nu reușeam să înțeleg. 
M-am ridicat în capul oaselor, aruncând pătura de pe mine; aveam 
nevoie de ceva care să-mi aline zbuciumul lăuntric sau să-mi 
alunge gândurile, fie şi numai pentru scurt timp. Am scos căștile 
din sertarul noptierei și le-am introdus în CD player, apoi m-am 
dus la birou, unde am început să scotocesc printre CD-urile lui 
Owen până când am găsit ce căutam: discul galben pe care scria 
ASCULTĂ ŞI ATÂT! 

S-ar putea să nu-ți placă deloc, îmi spusese Owen. Sau poate că 
da. S-ar putea să-ţi ofere răspunsuri la toate întrebările existențiale. 
În asta constă frumusețea lui. Í nfelegi? 

Când am apăsat pe PLAY, am auzit doar fâșâitul de fond, așa 
că m-am așezat comod în pat și am închis ochii, așteptând să aud 
acordurile primei piese. Dar n-am auzit nimic. Nici atunci, nici în 
următoarele câteva minute. Şi nici mai târziu. Şi atunci mi-am dat 
seama că CD-ul era gol. 

Poate că era o glumă. Sau ceva mult mai profund. Dar în timp 
ce stăteam acolo, cu căștile la urechi, aveam senzaţia că tăcerea îmi 
invada timpanele. Căci era cumplit de stridentă. 

Era un lucru cât se poate de ciudat, diferit cu totul de muzică. 
Sunetele erau inexistente și goale, dar reușeau să înlăture orice 
altceva, ajutându-mă să disting ceva îndepărtat și aproape im- 
perceptibil. Îl auzeam undeva acolo, răsunând dintr-un loc întune- 
cat pe care nu l-am văzut niciodată, dar pe care îl cunoșteam 


prea bine. 

Ssst, Annabel! Eu sunt. 

Dar aceste cuvinte constituiau doar miezul poveștii. Ea avea și 
un început. Și am realizat atunci că — dacă aveam să rămân pe loc, 
în tăcere — îl voi auzi. Va trebui să mă întorc în seara petrecerii 
când am auzit-o pe Emily strigând-o pe Sophie, dar nu mă mai 
temeam s-o fac. Căci numai așa voi putea să ajung și la sfârșit. 

În tot acest timp, mi-am dorit cu ardoare să uit totul. Dar chiar 
și atunci când credeam că am reușit, frânturi rupte din poveste 
continuau să mă bântuie, ca rămășițele unui naufragiu care ies tot 
mereu la suprafață. O bluză roz, un vers cu numele meu, senzaţia 
unor mâini pe grumazul meu. Asta se întâmplă când încerci să 
fugi de trecut. Te prinde din urmă și te învăluie cu totul, ștergând 
viitorul, peisajele și cerul, până când nu-ţi mai rămâne decât o 
singură cale de urmat — cea care trece prin furtună, singura care 
te poartă spre casă. 

Am înţeles acum. Vocea care a încercat în tot acest timp să-mi 
atragă atenţia, strigându-mă și implorându-mă s-o ascult — nu 


era a lui Will. Era a mea. 


Capitolul 
optsprezece 


— Sunteţi pe frecvenţa postului WRUS, radioul vostru prefe- 
rat. Este ora 7:58 şi ascultați Programul de Controlare a Mâniei. 
Vă oferim acum piesa de final. 

S-a auzit un bâzâit, urmat apoi de o explozie de ţiuituri. O piesă 
experimentală, cu totul diferită, dar deloc armonioasă. O altă emi- 
siune de duminică ă la Owen. 

Pentru mine, nu era, însă, o duminică obișnuită. Ceva s-a schim- 
bat la un moment dat, noaptea trecută, în clipa în care mi-am pus 
căștile la urechi. După ce-am stat un timp în pat și am retrăit, pas 
cu pas, întâmplarea din noaptea petrecerii de sfârșit de an școlar, 
m-am cufundat în tăcere și am ascultat, în sfârșit, glasul lăuntric. 
Când m-am trezit de dimineaţă, încă mai aveam căștile în urechi 
și îmi auzeam bătăile frenetice ale inimii. Când m-am ridicat în 
capul oaselor și le-am dat jos, tăcerea înconjurătoare nu mi s-a mai 
părut pustie și covârșitoare. Ci plină de viaţă. 

Când am dat drumul la radio, emisiunea începuse deja și di- 
fuza o piesă metal, old school, unde solistul evoca, tânguitor, chita- 
rele electrice. După 'o altă melodie — pop, de această dată — ce 
părea cântată în rusă, am auzit, în sfârșit, glasul lui Owen. 

— Aţi ascultat formaţia Leningrad, a spus el, iar acesta este 
Programul de Controlare a Mâniei. Eu sunt Owen. Este ora 7:06 


și vă mulțumesc pentru că ne ascultați. Aveţi o întrebare? O sugestie? 

Subiecte de dezbatare? Doriţi o melodie anume? Sunaţi-ne la 
555-WRUS! Și acum urmează Dominic Waverly. 

Era o piesă techno, care a debutat cu niște ritmuri ameţitoare, 
aparent complet desincronizate, care, în cele din urmă, au reușit să 
se armonizeze. În toate celelalte duminici, de fiecare dată când îi 
ascultam emisiunea, îmi doream să găsesc ceva care să-mi placă 
din piesele difuzate sau măcar să înţeleg ce ascultam. Când nu 
reușeam acest lucru, nu ezitam să-i spun lui Owen. De-aș fi putut 
să-mi pun cu totul sufletul pe tavă în faţa lui! Dar nu ţi se iveşte 
întotdeauna momentul prielnic. Uneori, trebuie să te descurci, în 
funcţie de circumstanţe. 

Acesta era și motivul pentru care mă aflam acum în mașină și 
mă îndreptam spre sediul postului de radio WRUS. Era ora 8:02 
când am intrat în parcare. Tocmai începea emisiunea Reţete Na- 
turiste. Am parcat între mașina lui Owen și cea a lui Rolly, apoi 
am luat CD-ul de pe scaunul din dreapta și am intrat înăuntru. 

Clădirea era învăluită în tăcere, întreruptă la un moment dat de 
o voce care spunea ceva în șoaptă despre ginkgo biloba. La dreapta, 
în capătul holului, se afla studioul de radio, împrejmuit din toate 
părţile de sticlă. Când m-am apropiat, l-am văzut mai întâi pe Rolly 
la pupitrul de comandă din cămăruţă alăturată; purta un tricou de 
un verde intens și o șapcă de baseball întoarsă invers, peste care își 
pusese căștile. Clarke, se afla lângă el și bea cafea dintr-un pahar de 
carton, având în faţă pagina cu cuvinte încrucișate din ziarul de du- 
minică. Vorbeau amândoi, astfel că niciunul dintre ei nu mi-a ob- 
servat prezenţa. Când m-am îndreptat însă spre studioul principal, 
l-am văzut pe Owen ţintuindu-mă cu privirea. 

Stătea la microfon înconjurat de un vraf de CD-uri. Judecând 
după expresia de pe chipul lui, nu părea încântat să mă vadă. Nu 


era deloc un semn de bun augur, ba, dimpotrivă, era mai rău decât 

în ziua ultimei discuţii purtate în parcarea școlii. Lucru care m-a 
determinat și mai tare să deschid ușa și să intru înăuntru. 

— Bună, l-am salutat eu. 

El s-a mulțumit doar să mă privească. 

— Bună, mi-a răspuns, în cele din urmă, pe un ton neutru. 

Atunci, s-a auzit un bâzâit, iar vocea lui Rolly a răsunat de 
undeva de deasupra mea. i 

— Annabe!! m-a strigat el, glasul lui vesel făcând notă discor- 
dantă cu tonul — tolerant, să spunem — al lui Owen. Bună. Ce faci? 

Mi-am întors privirea spre el și i-am făcut cu mâna. Mi-a răs- 
puns la fel, ca și Clarke. S-a aplecat spre microfon ca să-mi mai 
spună ceva când privirea severă a lui Owen l-a convins că nu era o 
idee prea bună, determinându-l să renunţe. S-a auzit un clic în 
momentul în care a închis microfonul. 

— Ce cauţi aici? m-a întrebat Owen. 

Fireşte că avea să-mi pună întrebarea cu francheţea-i caracte- 
ristică. 

— Vreau să vorbesc cu tine, i-am răspuns. 

Am observat cu coada ochiului o oarecare agitaţie în camera 
alăturată. Întorcându-mi capul, am văzut-o pe Clarke îndesându-și, 
în grabă, ziarul în geantă, în timp ce Rolly şi-a scos căștile și s-a 
ridicat în picioare. Cine evită acum conflictul? m-am întrebat în 
gând când au ieşit ca o furtună din cameră, Rolly stingând lumina 
în fugă. 

— Ne ducem să mâncăm bacon, i-a spus el lui Owen, trecând 
pe lângă mine. Vă așteptăm acolo? 

Owen a dat aprobator din cap, iar Rolly mi-a zâmbit din nou 
înainte de a ieși pe hol. Clarke a mai ezitat o clipă, cu mâna pe 
clanţa ușii deschise. 


— Te simţi bine? m-a întrebat ea. 

— Da, i-am răspuns. Sunt bine. 

Și-a pus apoi geanta pe umăr și i-a aruncat lui Owen o privire 
criptică, pe care n-am putut s-o deslușesc. Apoi, a pornit în fugă 
după Rolly, luându-l de braţ și dispărând amândoi după colţul 
din hol. 

Când mi-am îndreptat din nou privirea spre Owen, l-am văzut 
strângându-și și el lucrurile și înfășurând cablul de jur împrejurul 
căștilor. 

— Nu am mult timp la dispoziţie, mi-a spus apoi, fără să mă 
privească. Dacă ai ceva de spus, dă-i drumul! 

— Bine, i-am răspuns. E vorba de... 

Inima îmi bătea nebunește în piept şi simţeam că mi se face 
rău. În mod normal, acesta era punctul unde mă opream, speriată, 
și dădeam bir cu fugiţii. 

— E vorba de ăsta, am continuat, arătându-i CD-ul pe care îl 
tineam în mână. 

Vorbeam cu un tremur în glas, așa că mi-am dres vocea ca să-l 
ascund. 

— Trebuia să mă lase fără suflare. Îţi mai aduci aminte? 

— Vag, mi-a răspuns, privindu-l din nou, cu o expresie precaută. 

— L-am ascultat aseară. Dar voiam să mă asigur că ţi-am în- 
ţeles bine intenţia. 

— Intenţia, a repetat el. 

— Ai lăsat loc multor interpretări, am continuat, cu mai multă 
fermitate în glas — puterea muzicii punea, în sfârșit, stăpânire pe 
mine. Așa că am vrut să mă asigur că ţi-am înţeles mesajul. 

Ne uitam unul la celălalt, fiind nevoită să-mi adun toată pute- 
rea voinţei ca să-i susţin privirea. Dar am reușit s-o fac. Și apoi, 
după o clipă, a întins mâna după CD. 


A studiat carcasa, apoi l-a întors pe partea cealaltă. 

— Nu conţine titlurile pieselor, a spus el. 

— Nu-ţi mai aduci aminte ce-ai înregistrat pe el? 

— A trecut ceva timp de atunci, mi-a răspuns, aruncându-mi 
o privire piezișă. Și ţi-am făcut multe CD-uri. 

— Zece, i-am specificat eu. Și le-am ascultat pe toate. 

— Serios? 

— Da, i-am răspuns, încuviinţând din cap. Mi-ai spus să le 
ascult pe celelalte înaintea acestuia. 

— Aha! Și de când ţii seama de părerea mea? 

Afară, îi vedeam pe Rolly și pe Clarke în mașină, ieșind ușor 
din parcare. El spunea ceva, iar ea râdea, clătinând din cap. 

— Întotdeauna am ţinut seama de părerea ta, i-am spus lui Owen. 

— Hai nu zău! N-aș prea zice, după cum m-ai tot evitat în 
ultimele două luni, mi-a răspuns, apăsând pe unul dintre butoanele 
consolei muzicale din faţa lui şi introducând apoi CD-ul înăuntru. 

— Am crezut că asta îţi și dorești, i-am ripostat eu. 

— De ce? m-a întrebat, răsucind un alt buton de sub consolă. 

— Tu ai fost cel care a ieșit din mașină în ziua aceea, în parcare, 
şi dus ai fost, i-am răspuns, înghiţând în sec. Tu mi-ai dat papucii. 

— M-ai lăsat baltă în club, fără să-mi spui măcar motivul, a 
ripostat, ridicând glasul și răsucind încă o dată butonul. Eram fu- 
rios, Annabel. 

— Exact asta spun și eu, i-am răspuns, acompaniată acum de 
zgomotul de fond al CD-ului. Erai mânios. Te-am dezamăgit. Nu 
corespundeam imaginii pe care ţi-o făcuseși despre mine și... 

— ... şi ai dat bir cu fugiţii, a completat el, răsucind iar butonul. 
Ai dispărut pur şi simplu, a continuat, în timp ce zgomotul de 
fond se auzea acum tot mai tare. Te-ai făcut nevăzută după o sin- 
gură ceartă. 


— Şi ce-ai fi vrut să fac? l-am întrebat eu. 

— Să-mi spui, de exemplu, ce se întâmplă, mi-a răspuns. Să-mi 
spui ceva, Dumnezeule! Aș fi suportat orice. 

— La fel cum ai suportat și faptul că nu ţi-am spus nimic? Te-ai 
şi înfuriat pe mine! 

— Şi ce dacă? Eram îndreptăţit s-o fac, mi-a răspuns, privind 
din nou consola. Oamenii se mai și supără uneori, Annabel. Nu e 
sfârșitul lumii. 

— Ar fi trebuit, așadar, să-mi justific comportamentul și să te 
las să te înfurii pe mine, în speranţa că o să-ţi treacă... 

— Mi-ar fi trecut. 

— ... sau poate că nu, i-am răspuns, țintuindu-l cu privirea. 
Poate că s-ar fi schimbat totul. 

— Asta s-a și întâmplat. Uită-te la noi! Măcar dacă mi-ai fi 
spus ce se petrece, am fi putut să vorbim și să găsim o soluţie. Fu- 
gind, tu ai lăsat totul în aer, fără niciun deznodământ, fără nimic. 
Asta ţi-ai dorit? Să dispar pentru totdeauna în loc să-mi înfrunţi 
mânia pentru scurt timp? 

Am rămas încremenită pe loc, încercând să percep sensul cu- 
vintelor lui. 

— Nu... nu mi-am dat seama că aveam alternativă. l 

— Fireşte că aveai, mi-a răspuns, privind boxele de deasupra 
capului; zgomotul de fond era și mai puternic acum. Indiferent 
care era problema, nu cred că era ceva chiar atât de grav. Trebuia 
doar să fii sinceră. Să-mi spui ce s-a întâmplat cu adevărat. 

— Nu e chiar atât de simplu. 

— Şi e mai simplu să ne ignorăm și să ne evităm, prefăcându-ne 
că n-am fost niciodată prieteni? Poate pentru tine. Pentru mine, 
n-a fost deloc ușor. Nu-mi plac jocurile. 

Auzindu-i cuvintele, am simţit ceva în stomac. Nu senzaţia de 


greață cu care eram obișnuită. Ci, mai degrabă, un soi de foc mocnit. 

— Nici mie nu-mi plac jocurile, i-am răspuns. Dar... 

— Dacă este o problemă atât de mare încât să merite toate 
astea, a spus el, cuprinzând cu mâna studioul, zgomotul de pe CD 
și pe noi doi, toată această porcărie și nebunie pe care le traversăm 
de atunci, înseamnă că este prea mare ca s-o ţii ferecată în sufletul 
tău. Doar știi foarte bine asta. 

— Nu, i-am răspuns. Tu știi asta, Owen. Și asta pentru că tu 
poţi să ii în frâu mânia — a ta sau a altora. Tu pui în practică lu- 
crurile pe care le-ai învăţat și limbajul pe care ţi l-ai însușit în 
timpul programelor de controlare a mâniei. Tu ești mereu sincer și 
nu regreţi niciodată vreun lucru pe care l-ai spus sau vreun gest pe 
care l-ai făcut... 

— Ba da... 

— ... iar eu nu sunt ca tine, am conchis, în cele din urmă. 

— Și atunci, cum eșfi tu, Annabel? mi-a ripostat apoi. O min- 
cinoasă, așa cum mi-ai spus în ziua în care ne-am cunoscut? Fii 
serioasă! Asta e într-adevăr o mare minciună. 

Eu îl priveam cu mâinile tremurânde. 

— Dacă ai fi într-adevăr o mincinoasă, m-ai fi minţit de la bun 
început, mi-a spus el, cu ochii aţintiţi asupra monitorului, în timp 
ce zgomotul de pe CD devenea aproape asurzitor. Ai fi putut să te 
prefaci că totul e în regulă. Dar n-ai făcut-o. 

— Nu, i-am răspuns, clătinând din cap. 

— Şi nu-mi spune că, pentru mine, e ușor, pentru că nu este 
deloc așa. În ultimele două luni, m-am tot frământat de unul sin- 
gur, neștiind ce se întâmplă cu tine. Ce se petrece, Annabel? Ce 
poate fi atât de grav de nu vrei să-mi spui? 

Îmi simţeam inima bătându-mi frenetic în piept și sângele 
zvâcnindu-mi prin vene. Owen a dat și mai tare volumul consolei, 


astfel încât sunetele de pe CD îmi invadau timpanele. Și atunci 

am înţeles, dintr-odată, ce sentiment îmi tulbura sufletul în clipele 
acelea. Mânia. 

Eram furioasă. Pe el, pentru că mă ataca. Și pe mine, pentru că 
am așteptat până acum să ripostez. Pentru că am ratat toate șan- 
sele pe care le-am avut. În tot acest răstimp, am avut mereu aceeași 
reacţie, dar am dat vina pe teamă sau pe emoţii. Niciuna dintre 
acestea nu era vinovată. 

— Nu înţelegi, i-am spus apoi. 

— Atunci, spune-mi despre ce e vorba și poate voi înţelege! 
mi-a răspuns, împingându-mi scaunul gol care se afla în faţa lui. 
Și ce naiba se întâmplă cu CD-ul ăsta? a întrebat, aproape ţipând. 
Unde e muzica? De ce nu se aude nimic? 

— Poftim?! am exclamat eu. 

Owen a început apoi să mai apese pe niște butoane, înjurând 
în barbă. 

— Nu e nimic pe el, a spus apoi. E gol. 

— Și nu tocmai asta e ideea? 

— Poftim? Ce idee? m-a întrebat el. 

O, Dumnezeule mare! mi-am spus în gând. Am apucat scaunul 
pe care mi-l împinsese și m-am trântit în el. Am conferit gestului 
său semnificaţii profunde și... complet inexistente. Totul era doar 
o greşeală. Un CD defect. M-am înșelat, m-am înșelat amarnic. 

Sau poate că nu. 

Glasul lui, bătăile inimii mele și zgomotul de fond — totul 
devenise dintr-odată asurzitor. Am închis ochii, încercând să aud 
din nou lucrurile pe care le-am auzit cu o seară în urmă și pe care 
le-am învăluit, atâta amar de vreme, într-o tăcere covârșitoare. 

Ssst, Annabel! am auzit un glas spunând, dar de data aceasta 


suna cu totul diferit. Familiar. Eu sunt. 

Owen a dat volumul mai încet, iar sunetele au început să se 
estompeze ușor-ușor. 

Există momente în viață când tăcerea se aşterne asupra lumii 
înconjurătoare şi singurul lucru pe care îl mai auzi este glasul pro- 
priei tale inimi. Ar'fi bine s-o asculţi. Căci altfel nu vei înţelege 
niciodată ce-ţi spune. 

— Annabel! m-a strigat Owen, cu un glas mai domol și mai 
apropiat. 

Părea îngrijorat. 

— Ce-ai păţit? 

Îmi oferise deja foarte multe lucruri. Acum, însă, m-am aplecat 
spre el și i-am mai cerut ceva. Un lucru pe care îl știam că îl face 
mai bine decât oricine altcineva. 


— Nu critica și nici nu judeca! Ascultă doar! l-am rugat eu. 


— Annabel! Ne pregătim să ne uităm la film..., a spus mama, 
cu glas domol; credea că dorm. Eşti gata? 

— Aproape, i-am răspuns. 

— Bine, a spus ea. Ne găsești la televizor. 

Cu o zi în urmă, i-am povestit lui Owen nu doar despre întâm- 
plarea nefericită de la petrecere. Ci și despre conflictele cu Sophie 
de la școală, despre recuperarea lui Whitney și filmul lui Kirsten. 
Despre faptul că am acceptat să mai joc într-un spot publicitar, 
despre discuţiile pe teme istorice purtate cu tata și despre CD-ul 
gol pe care l-am ascultat aseară. El îmi asculta fiecare cuvânt, 
adâncit într-o tăcere covârșitoare. Și când am terminat, mi-a spus 
exact cuvintele care, în general, sunt lipsite de sens, dar care acum 
însemnau totul. 

— Îmi pare rău, Annabel. Îmi pare cumplit de rău pentru tot 


ce ţi s-a întâmplat. 

Poate că asta mi-am dorit să aud. Nu o scuză — și în niciun caz 
una din partea lui Owen — ci o recunoaștere. Dar ce conta cel mai 
mult era faptul că am reușit să trec prin toate capitolele poveștii 
— introducere, cuprins și încheiere — fără să sar peste vreunul 
dintre ele. Asta nu însemna, însă, că povestea s-a sfârșit. 

— Şi ce ai de gând să faci acum? m-a întrebat el mai târziu, 
stând lângă Land Cruiser, după ce-am eliberat studioul de radio 
pentru următoarea emisiune moderată de doi agenţi imobiliari 
plini de viaţă. O suni pe avocată? Pentru proces? 

— Nu ştiu, i-am răspuns. 

Știam că, în alte împrejurări, mi-ar fi spus exact ce gândea, dar 
de această dată, s-a abținut. Cam un minut. 

— Problema e că, în viaţă, nu ţi se oferă prea multe oportuni- 
tăți ca să faci o schimbare, a spus el. Aceasta e una dintre ele. 

— Pentru tine e ușor s-o spui, i-am răspuns eu. Tu faci întot- 
deauna exact ceea ce trebuie. 

— Nu e adevărat, mi-a răspuns, clătinând din cap. Fac tot ce-mi 
stă în putinţă... 

— ... în funcţie de circumstanţe, da, știu, i-am terminat eu 
ideea. Dar sunt speriată. Nu știu dacă o să reușesc. 

— Ba o să reușești, m-a asigurat el. 

— De ce ești atât de convins? 

— Pentru că ai făcut deja primul pas. Ai venit aici și mi-ai 
povestit ce s-a întâmplat. Nu-i așa? Este uluitor ce-ai făcut. 
Majoritatea oamenilor păstrează totul sub tăcere. Dar tu ţi-ai des- 
chis sufletul. 

— Am fost nevoită. Trebuia să-mi justific comportamentul. 

— Şi poţi s-o mai faci o dată, mi-a răspuns el. Sun-o pe avo- 


cată și povestește-i exact ce mi-ai spus mie! 

— Lucrurile sunt mult mai complicate, am protestat eu, tre- 
cându-mi o mână prin păr. Dacă mă cheamă să depun mărturie? 
Va trebui să le spun întreaga poveste și părinţilor mei, mamei... Nu 
ştiu cum va suporta situația. 

— O va suporta. 

— Nici măcar n-o cunoşti. 

— Nici nu e nevoie, mi-a răspuns el. Lucrurile astea sunt extrem 
de importante. Și o știi prea bine. Ia taurul de coarne și treci la fapte! 
Apoi, mergi mai departe! Mama ta s-ar putea să te surprindă. 

Am simţit un nod în gât. Voiam din tot sufletul să cred că acest 
lucru era adevărat și poate chiar era. 

Owen şi-a trântit geanta pe jos și, așezându-se pe vine, a înce- 
put să scotocească prin ea. L-am revăzut făcând același lucru în 
ziua când am vomitat în spatele școlii. Mă întrebam ce va mai 
scoate acum la iveală, ce mai avea să-mi ofere Owen Armstrong. 
După o clipă, a scos o fotografie. 

— Uite! mi-a spus el, oferindu-mi-o. Ca să te inspire. 

Fra fotografia pe care mi-o făcuse în seara petrecerii lui Mallory. 
Stăteam în pragul ușii toaletei, fără urmă de machiaj, cu chipul 
relaxat și încadrată în aura gălbuie a luminii din spatele meu. Uite, 
mi-a spus el atunci, asa arăţi tu cu adevărat! Şi, privind-o, mi-am 
dat seama că avea dreptate, că nu aveam nimic în comun cu fata 
din pozele lipite pe peretele din camera lui Mallory, nici cu cea din 
reclama la produsele Kopf's şi nici cu cea de la petrecerea din luna 
mai. M-am schimbat cumva în toamna aceea, datorită lui Owen, 
chiar dacă numai eu distingeam această schimbare. 

— Mallory m-a rugat să ţi-o dau, mi-a spus el. Dar... 

— Dar? 

— ... dar n-am făcut-o, a încheiat el. 


Ştiam că poate n-ar trebui să-l întreb. Dar am făcut-o oricum. 

— De ce nu mi-ai dat-o? 

— Mi-a plăcut, mi-a răspuns el, ridicând din umeri. Și am vrut 
s-o păstrez. 

Țineam fotografia în mână în după-amiaza aceea, când mi-am 
luat, în sfârșit, inima în dinţi și am sunat-o pe Andrea Thomlin- 
son, avocata a cărei carte de vizită mi-o dăduse Emily. I-am lăsat 
un mesaj în căsuţa vocală, iar ea m-a sunat peste zece minute. 
Emily avea dreptate: era drăguță. Am vorbit patruzeci și cinci de 
minute. lar când m-a întrebat dacă aveam să vin a doua zi la tri- 
bunal, în cazul în care mă chemau, am acceptat, chiar dacă știam 
prea bine ce implica acest lucru. Nici n-am închis bine telefonul, 
că l-am și sunat pe Owen. 

— Bravo ţie! mi-a spus el, după ce i-am povestit ce-am făcut. 

Îmi vorbea cu un glas cald și plăcut, iar eu mi-am lipit telefonul 
de ureche ca să mă îmbăt cu vocea lui. 

— Ai făcut exact ce trebuia, a continuat el. 

— Da, i-am răspuns. Știu. Doar că acum trebuie să apar în faţa 
oamenilor... 

— O să te descurci, m-a încurajat el, iar când m-a auzit oftând, 
deloc convinsă de asta, a adăugat: O să fie bine. Dacă ai emoţii 
pentru mâine... 

— Dacă? am întrebat eu. 

— ... atunci, O să vin cu tine. Dacă vrei. 

— Chiar te rog. 

— Fireşte, mi-a răspuns — simplu, fără alte întrebări. Spune-mi 
doar unde și când! 

Am stabilit să ne întâlnim la fântâna arteziană din faţa tribu- 
nalului, cu puţin înainte de ora nouă dimineaţa. Ştiam că, și fără el, 


nu voi fi singură. Dar e bine să ai alternative. 


ea 

Acum, după ce-am mai privit o dată fotografia, am lăsat-o în 
sertarul noptierei. 

În drum spre sufragerie, unde familia mea se strânsese în faţa 
televizorului, am zăbovit o clipă ca să studiez tabloul de pe hol. 
Privirea mi-a fost atrasă, ca întotdeauna, mai întâi de chipul meu, 
apoi de cel al surorilor mele și, în final, de chipul mamei, care pă- 
rea atât de mică între noi. Acum, îl vedeam însă cu alţi ochi. 

Când am făcut fotografia, ne-am așezat toate de jur împrejurul 
mamei, încercând, parcă, s-o protejăm. Dar asta s-a întâmplat o 
dată, într-o bună zi, când aparatul de fotografiat a imortalizat mo- 
mentul. De atunci, ne-am grupat și regrupat de foarte multe ori. 
Ne-am strâns în jurul lui Whitney, chiar dacă nu ne dorea alături 
de ea, iar eu și Kirsten ne-am apropiat și mai mult, deși ne respin- 
gea pe amândouă. Eram într-o mișcare continuă, lucru pe care 
l-am înţeles în seara aceea la masă, când mama și surorile mele 
s-au regăsit după atâta amar de vreme. Apoi, când mă credeam 
pierdută și lăsată de izbeliște, mă aflam, de fapt, chiar în preajma 
lor. Trebuia doar să-i rog să mă ia în braţe și m-aș fi trezit sufocată 
la sânul lor. 

Am străbătut sufrageria unde ai mei se uitau la televizor. La 
început, nimeni nu mi-a observat prezenţa, iar eu am rămas pen- 
tru o clipă pe loc, privind tabloul pe care mi-l ofereau. În cele din 
urmă, mama și-a întors capul, iar eu am tras adânc aer în piept, 
știind că — indiferent ce voi vedea pe chipul ei — voi reuși să-mi 
duc misiunea la bun sfârșit. Trebuia s-o fac. 

— Annabel, vino lângă noi! m-a chemat ea, cu un zâmbet pe 
buze, făcându-mi loc lângă ea. 

Am șovăit ușor, apoi, însă, m-am uitat la Whitney. Mă privea, 
cu o expresie gravă pe chip, iar gândul mi-a zburat la noaptea 


aceea, de acum un an, când am găsit-o prăbușită în baie. Drama ei 

m-a speriat de moarte, dar a reușit să supraviețuiască. Așa că am 
continuat s-o ţintuiesc cu privirea când am traversat camera și 
mi-am ocupat locul. 

Mama mi-a zâmbit din nou, iar eu m-am simţit copleșită de 
teamă și de tristeţe, știind ce aveam să fac în clipele următoare. 
Eşti gata? m-a întrebat ea puţin mai devreme. Nu, nu eram. Nici 
atunci şi poate nici nu voi fi vreodată. Pregătindu-mă, așadar, 
să-mi spun din nou povestea, am făcut ce făcuse Owen pentru 
mine de atâtea ori: am întins o mână spre mama și spre familia 


mea. Și de data asta, i-am tras pe toţi spre mine. 


Capitolul 
nouăsprezece 


Când am intrat prima oară în tribunal, am zărit doar frânturi 
din imaginea lui Will Cash. Ceafa, mâneca de la costum, apoi 
profilul, în fugă. La început, acest lucru mi s-a părut frustrant, 
accentuându-mi și mai tare emoţiile, dar, odată cu trecerea timpu- 
lui, când mai aveam puţin şi urma să fiu chemată ca martor, 
mi-am dat seama că era mult mai bine așa. Frânturile și crâmpe- 
iele sunt întotdeauna mai ușor de procesat. Tabloul per ansamblu 
este o cu totul altă poveste. Dar nu ai de unde să știi ce se va în- 
tâmpla. Uneori, oamenii te pot surprinde. 

A fost mai greu să-mi pun sufletul pe tavă în faţa familiei mele 
decât am făcut-o în faţa lui Owen. Dar am reușit să-mi depăn 
povestea până la capăt. Chiar și atunci când am auzit-o pe mama 
rămânând aproape fără suflare, când am văzut privirea încruntată 
a tatei sau când am simţit-o pe Kirsten tremurând lângă mine, 
mi-am continuat confesiunea. Când şovăiam, speriată, mă uitam 
la Whitney, care rămăsese tot timpul stană de piatră. Era cea mai 
puternică dintre noi toţi, astfel că mă agăţam cu privirea de ea ca 
de o stâncă de neclintit. 

Mama m-a surprins cel mai tare. Nu s-a prăbușit și nici nu s-a 
prefăcut în mii de bucățele, deși ştiam că nu-i era ușor să-mi audă 
povestea. Astfel, în timp ce Kirsten plângea, iar Whiney îl ajuta pe 


tata să caute în camera mea cartea de vizită a Andreei Ihomlinson 

ca să-i ceară mai multe detalii, mama a rămas alături de mine, 
mângâindu-mă fără încetare pe cap. 

În dimineaţa aceea, în drum spre tribunal, am stat pe bancheta 
din spate, între surorile mele, și îi priveam pe părinţii mei. O ve- 
deam uneori pe mama mișcându-și umărul și știam că îi mângâia 
mâna tatei, așa cum a făcut și el cândva, într-o altă zi, când secre- 
tele noastre începeau să iasă la lumină. 

Toată viaţa le-am conferit părinţilor mei câte un rol, de parcă 
numai așa trebuia să fie. Unul era slab, celălalt puternic. Unul era 
temător, celălalt curajos. Începeam, însă, să înţeleg că nu există 
noţiuni absolute — nici în viaţă, nici în comportamentul uman. 
Așa cum spunea și Owen, trebuie să facem totul pas cu pas, zi de 
zi, dacă nu clipă de clipă. Trebuie să ne asumăm numai povara pe 
care o putem purta pe umeri. Dacă avem noroc, găsim pe cineva 
care să ne întindă o mână de ajutor. 

Când am intrat în curtea tribunalului, era ora 8:45. Atunci, am 
început să cercetez cu privirea mulţimea din jurul fântânii arte- 
ziene, căutându-l pe Owen. Nu era acolo. Nici atunci și nici după 
ce ne-am întâlnit cu Andrea Thomlinson, într-un birou din apro- 
piere, ca să-i relatez încă o dată povestea. N-a apărut nici atunci 
când porţile tribunalului s-au deschis și am intrat în sală, ocu- 
pându-ne locurile exact în spatele lui Emily și al mamei sale. Am 
continuat să-l caut cu privirea, convinsă fiind că avea să apară în 
ultimul moment, exact la timp, dar n-a venit. Nu-i stătea în fire să 
facă asta, aşa că am început să mă frământ, copleșită de griji. 

O oră și jumătate mai târziu, procurorul m-a strigat pe nume. 
M-am ridicat în picioare și, rezemându-mă cu mâna de banca din 
faţa mea, am trecut pe lângă surorile mele ca să ajung la capătul 


rândului. Am pășit apoi pe culoar și am pornit singură. 

Când m-am apropiat de boxa martorilor, tabloul sălii de jude- 
cată mi-a apărut în toată splendoarea sa înspăimântătoare — mul- 
ţimea de oameni, judecătorul, procurorii și avocaţii apărării — așa 
că m-am hotărât să mă uit numai la aprodul care mă aștepta lângă 
boxă. Mi-am ocupat locul și i-am răspuns la întrebări în timp ce 
inima îmi bătea frenetic în piept. Judecătorul s-a întors spre mine, 
dând aprobator din cap. Numai în momentul în care procurorul 
s-a ridicat în picioare și s-a îndreptat spre mine, am îndrăznit 
să-mi întorc privirea spre Will Cash. 

Nu costumul elegant i l-am observat prima oară. Și nici tun- 
soarea nouă — în stil școlăresc — menită să-i confere o înfățișare 
tinerească și inocentă. Nici privirea încruntată sau buzele ţuguiate 
nu mi-au atras atenţia de la bun început. Singurul lucru pe care 
l-am văzut a fost vânătaia din jurul ochiului stâng, ce se întindea, 
sub forma unei pete roșii, și pe obraz. Încercase s-o ascundă 
sub mai multe straturi de fard, dar era încă vizibilă. Clară ca lu- 
mina zilei. 

— Te rog să ne spui cum te cheamă, a spus procurorul. 

— Annabel Greene, am răspuns, cu glas tremurând. 

— ÎI cunoşti pe William Cash, Annabel? 

— Da. 

— Ai putea să mi-l arăţi, te rog? 

După ce tăcusem atâta amar de vreme, aveam senzaţia că am 
vorbit enorm de mult în ultimele douăzeci și patru de ore. Dar, cu 
puţin noroc, aceasta avea să fie ultima oară. Poate că tocmai de 
aceea nici nu mi s-a mai părut atât de greu să trag adânc aer în 
piept și să-mi încep povestea. 

— E cel de colo, am spus, arătându-i-l cu degetul. 


+ 

Când totul s-a încheiat în cele din urmă, am străbătut holul 
întunecat al tribunalului și am ieșit afară, în lumina puternică a 
soarelui, care aproape că m-a orbit. Când am reușit să mă obișnu- 
iesc cu ea, ochii mi-au căzut asupra lui Owen. 

-  Stătea pe marginea fântânii arteziene, purtând o pereche de 
blugi, un tricou alb și o geacă albastră, în timp ce căștile îi atârnau 
pe gât. Era ora prânzului, iar scuarul din faţa tribunalului era înţe- 
sat de oameni care treceau de colo-colo: oameni de afaceri cu ser- 
viete în mână, studenţi de la universitate și un grup de preșcolari, 
care mergeau în șir indian, ţinându-se cu toţii de mână. Când m-a 
văzut, Owen s-a ridicat în picioare. 

— Cred că ar trebui să mergem să mâncăm ceva, a spus mama, 
mângâindu-mă pe braţ. Ce zici, Annabel? Ți-e foame? 

M-am uitat la Owen, care mă privea acum cu mâinile în buzunare. 

— Da, i-am răspuns. Așteptaţi-mă o clipă! 

Când am coborât treptele, l-am auzit pe tata întrebând unde 
mă duceam, iar pe mama răspunzându-i că habar nu avea. Eram 
convinsă că mă priveau cu toţii, dar nu m-am uitat înapoi, ci am 
traversat scuarul, îndreptându-mă direct spre Owen, care avea o 
expresie ciudată pe chip, o expresie ce-mi era complet necunos- 
cută. Se fâţâia pe loc, vădit stânjenit. 

— Bună, m-a salutat iute, când m-am apropiat de el. 

— Bună, i-am răspuns. 

A tras adânc aer în piept, gata să spună ceva, apoi s-a oprit, 
trecându-și o mână peste faţă. 

— Știu că ești supărată pe mine, mi-a spus, în cele din urmă. 

Dar nu eram supărată și asta mi se părea cel mai ciudat. În 
ciuda faptului că absenţa lui m-a surprins iniţial, apoi mi-a creat 
temeri, întrebându-mă ce păţise, întreaga experienţă a fost atât de 


copleșitoare — deși catarctică — încât aproape că am și uitat 

de Owen când am ieșit din boxa martorilor. Am deschis gura ca 
să-i spun asta, dar el începuse din nou să vorbească. 

— Ştiu că ar fi trebuit să fiu aici. Nu am nicio scuză, a spus el, 
cu ochii aţintiţi în pământ, frecându-și piciorul de caldarâm. Am 
avut un motiv. Dar asta nu este o scuză. 

— Owen! am spus eu. 

— S-a întâmplat ceva, a adăugat apoi, oftând şi clătinând din cap. 

Era roșu la faţă și continua să se agite pe loc. 

— O prostie. Am făcut o greșeală și... 

Și atunci, am înţeles totul. Absența lui. Stânjeneala și starea de 
agitaţie. Şi ochiul vânăt al lui Will Cash. O, Doamne! am strigat 
în gând. 

— Owen! am spus apoi, aproape în șoaptă. Nu se poate! 

— A fost o eroare de judecată, a continuat el repede. Și un lu- 
cru pe care îl regret amarnic. . 

— Un lucru, am repetat eu. 

— Da. 

Un om de afaceri a trecut atunci pe lângă noi, vorbind tare la 
telefon despre fuzionarea unor societăţi comerciale. 

— Termen-surogat, i-am ripostat eu. 

— Mă gândeam că asta o să spui, mi-a răspuns el, crispat. 

— Fii serios! Erai convins că asta o să spun. 

— Da, bine, gata! Am avut o discuţie serioasă cu mama, mi-a 
explicat apoi, trecându-și mâna prin păr. O discuţie pe care n-am 
putut s-o evit. 

— O discuţie, am repetat eu. Despre ce anume? 

L-am văzut crispându-se din nou. Toată povestea asta îl fră- 
mânta cumplit de tare. Dar nu mă puteam abţine. După ce-am 
fost atâta timp de cealaltă parte a baricadei — opusă adevărului — 


am realizat că îmi plăcea să pun întrebări. 

— Ei bine, mi-a răspuns, tușind, practic, acum ar trebui să-mi 
ispășesc pedeapsa. De fapt, va trebui s-o fac în viitorul apropiat. 
Așa că am fost nevoit să negociez un soi de „permisie”. lar nego- 
cierile au durat mai mult decât m-am așteptat. 

— Adică, nu mai ai voie să ieși din casă, am clarificat eu lucrurile. 

— Exact. 

— Și de ce anume? 

A tresărit ușor, apoi a clătinat din cap și şi-a aţintit privirea asu- 
pra fântânii arteziene. Cine ar fi crezut că adevărul putea fi o în- 
cercare atât de grea pentru Owen Armstrong, cel mai sincer băiat 
din lume? Dar dacă îl întrebam, avea să-mi răspundă. De asta 
eram ferm convinsă. 

— Owen! l-am strigat eu, în timp ce continua să se agite, ner- 
vos, pe loc. Ce-ai făcut? 

M-a privit o clipă cu ochii lui scrutători. Apoi, a oftat adânc. 

— I-am ars un pumn lui Will Cash. 

— Dar ce-a fost în mintea ta? 

— Se pare că n-a mai fost nimic, mi-a răspuns, înroșindu-se la 
faţă ca racul. N-am vrut să fac asta. 

— L-ai lovit din greșeală. 

— Nu, mi-a răspuns, ţintuindu-mă cu privirea. Chiar vrei să 
știi cu adevărat? 

— De ce crezi că te întreb? 

— Ieri, după ce-ai plecat, mi-a spus Owen, în cele din urmă, am 
fost cumplit de supărat. La urma urmei, sunt și eu om, nu-i așa? 

— Așa e, am încuviinţat eu. 

— Voiam doar să-l văd mai de-aproape. Asta e tot. Și știam că 
mai cântă uneori cu formaţia aia de doi bani de la Perkins Day. 
Aseară, urmau să cânte la Bendo, așa că m-am gândit că s-ar putea 


să-l găsesc acolo. Și nu m-am înșelat. Dacă stai bine să te gândești, 

e un individ mizerabil. Cine s-ar duce într-un club — și într-o 
formaţie de rahat pe deasupra — cu o seară înainte de audieri? E... 

— Owen! l-am mustrat eu. 

— Vorbesc serios! Ştii cât de prosz cântă? Chiar și pentru o 
formaţie de cover-uri, sunt realmente jalnici. Dacă recunoști că nu 
ești în stare să-ți scrii propriile cântece, măcar încearcă să le cânţi 
bine pe ale altora... 

Eu îl priveam cu ochi dojenitori. 

— Bun, a spus apoi, trecându-și din nou mâna prin păr. L-am 
găsit acolo, m-am uitat la el și cu asta, basta. 

— Se pare că povestea nu se sfârșește deloc așa, am insistat eu, 
încăpăţânată. 

— Le-am urmărit numărul, a continuat Owen, fără tragere de 
inimă. Care, așa cum am mai spus, a fost sub orice critică. Am ieșit 
afară să iau nişte aer și l-am găsit acolo, fumând o ţigară. Și a intrat 
în vorbă cu mine. De parcă ne cunoșteam. De parcă n-ar fi o scursură 
a societăţii, un ticălos nenorocit. 

— Owen! l-am mustrat din nou. 

— Mă simţeam din ce în ce mai iritat, a continuat el, crispat. 
Știam că ar fi trebuit să respir adânc și să fi plecat, dar n-am făcut-o. 
Și apoi, după ce și-a terminat ţigara, m-a bătut pe umăr și s-a în- 
tors cu gândul să intre din nou în club. Și atunci... 

Eu am făcut un pas spre el. 

— ... am cedat, a încheiat el. Mi-am pierdut cumpătul. 

— E-n regulă, liniștește-te! 

— Ştiam că o să regret gestul, a adăugat apoi. Că nu merita. 
Dar o făcusem deja. Și acum, dacă vrei să știi adevărul, sunt cum- 
plit de supărat pe mine. 


— Da, știu. 


386 © Sarah Dessen 


— l-am ars doar un pumn, a mormăit el, lucru deloc lăudabil, 
a adăugat apoi iute. Am avut noroc că bodyguardul ne-a despărțit 
și ne-a spus să plecăm fără să cheme poliţia. Dacă ar fi făcut-o... 
S-a oprit, lăsând cuvintele suspendate în aer. A fost o prostie. 

— Dar i-ai povestit mamei tale, am spus eu. 

— Când am ajuns acasă, și-a dat seama că sunt supărat. M-a 
întrebat ce s-a întâmplat și i-am mărturisit totul... 

— Pentru că ești sincer, i-am spus, făcând încă un pas spre el. 

— Da, mi-a răspuns, coborându-și privirea spre mine. S-a albit 
la faţă de furie, asta ca să folosesc un eufemism. Mi-a impus 
această pedeapsă severă — binemeritată, e adevărat — dar astăzi, 
când am încercat să vin aici, s-a împotrivit și situaţia a devenit cam 
încordată. 

— E-n regulă, am spus eu din nou. 

— Ba nu e deloc. în regulă, m-a contrazis el, 

În spatele lui, lumina soarelui se reflecta în apa care se revărsa 
în fântâna arteziană. 

— Eu nu sunt așa. Nu mai sunt așa. Dar... am luat-o razna. 

— Hai, fii serios! i-am spus eu, dându-i la o parte cu mâna 
părul de pe faţă. 

— Cee? 

— Nu știu, i-am răspuns, ridicând din umeri. Mie nu mi se 
pare că ai luat-o razna. 

— Nu? m-a întrebat el, privindu-mă mirat. Aha! Bun! 

— Pentru mine, cel puţin, am spus eu, apropiindu-mă și mai 
mult, a o lua razna înseamnă cu totul altceva. Înseamnă să dai bir 
cu fugiţii, să nu spui nimănui ce se întâmplă și să fierbi în suc pro- 
priu până mai ai puţin și explodezi. 

— Aha! a repetat el. Cred că e o problemă de semantică. 


— Poate că așa e. 

Oamenii se mișcau de colo-colo în jurul nostru, umplându-și 
cumva pauza de masă înainte de a-și relua activităţile de peste zi. 
Știam că undeva, în spatele meu, mă așteptau ai mei, dar nu m-am 
putut abţine și mi-am pus mâna peste a lui și i-am mângâliat-o. 

— Se pare că ai toate răspunsurile, a spus Owen, cuprinzându-mi 
degetele cu ale sale. 

— Nici pe departe, i-am răspuns. Încerc să mă descurc cum 
pot, în funcţie de circumstanţe. 

— Şi reușești? 

Întrebarea asta nu avea un răspuns concis; ba, dimpotrivă, im- 
plica o poveste lungă. Dar povestea devine reală dacă are cine s-o 
asculte. Și s-o înţeleagă. 

— Ştii cum e, i-am răspuns eu lui Owen. Faci totul pas cu pas, 
zi de zi. 

Mi-a zâmbit, iar eu i-am răspuns la fel, apoi am mai făcut un 
pas spre el, ridicându-mi capul ca să-i întâlnesc privirea. Când s-a 
aplecat să mă sărute, am închis ochii și am văzut nu imensitatea 
întunericului, ci cu totul altceva. Ceva strălucitor, ca o lumină, ce 
licărește plăpând, dar constant. Suficient ca să mă convingă să-i 


vin în întâmpinare. 


Capitolul 
douăzeci 


Mi-am pus căştile pe urechi, apoi m-am uitat la Rolly. Când 
mi-a arătat degetul mare, m-am aplecat spre microfon. 

— E ora 7:50 și ascultați WRUS, radioul vostru preferat. Dacă 
vă întrebaţi ce s-a întâmplat cu Programul de Controlare a Mâ- 
niei, va reveni peste... 

M-am uitat în agendă, unde, deasupra listei mele cu melodii, 
scrise de mână, se afla cifra doi, urmată de semnul exclamaţiei. 

— ... peste două săptămâni. Eu sunt Annabel și aceasta este 
Povestea Vieţii Mele. Acum urmează The Clash. 

Mi-am păstrat căștile pe urechi și l-am privit pe Rolly până 
când au răsunat primele acorduri ale piesei Rebe? Waltz. Apoi, am 
oftat adânc, expirând aerul pe care aveam senzaţia că îl ţineam 
ferecat în plămâni. Exact în clipa aceea, microfonul de deasupra 
mea a pocnit ușor și am auzit vocea lui Clarke. 

— Frumos! a spus ea. Nici n-ai zice că ai emoţii. 

— Dar chiar am, i-am răspuns. 

— Te descurci foarte bine, a intervenit Rolly. Nu înţeleg de 
ce-ţi faci atâtea griji. Doar nu defilezi în faţa oamenilor în costum 
de baie. 

Clarke s-a întors spre el și i-a aruncat o privire piezișă. 


— Ce e? a întrebat el. E cât se poate de adevărat! 

— Asta e și mai greu, i-am răspuns eu, dându-mi căștile de pe 
urechi. Mult mai greu. 

— De ce? m-a întrebat apoi. 

— Nu știu, i-am spus, ridicând din umeri. E aievea. E ceva 
personal. 

Și așa și era. De fapt, am fost îngrozită când Owen mi-a pro- 
pus să-i ţin locul la radio cât timp avea să-și ispășească pedeapsa 
impusă de mama lui pentru pumnul pe care i-l arsese lui Will 
Cash. Dar după ce m-a convins că Rolly (și Clarke) îmi vor asi- 
gura partea tehnică și mă vor ajuta să mă încadrez în intervalul 
alocat emisiunii, am acceptat să încerc, măcar o dată. Asta s-a în- 
tâmplat acum patru săptămâni și, deși mai aveam încă emoţii, mă 
și distram în același timp. Atât de mult încât Rolly mă bătea la cap 
să încep cursurile de radio și să depun o cerere pentru acordarea 
intervalului de timp destinat propriei mele emisiuni, dar nu eram 
încă pregătită pentru asta. Dar niciodată să nu spui „niciodată”! 

Owen continua, fireşte, să se implice în emisiune. Când am 
început să-i ţin locul, a insistat să difuzez genurile lui muzicale, 
chiar dacă asta însemna să intoxic ascultătorii cu piese pe care le 
uram. După prima săptămână (când a realizat că nu prea avea-cum 
să mă oprească), a cedat, permițându-mi să mai strecor și eu câte 
o melodie după gustul meu. Mi se părea extraordinar să transmit 
ceva lumii întregi — un cântec, o poveste, chiar și vocea mea — și 
să-i las pe oameni să-și formeze propria lor părere. Nu mai trebuia 
să-mi fac griji legate de înfățișarea mea sau de imaginea pe care 
mi-o conturau oamenii. Muzica vorbea de la sine și în numele 
meu și, după atâta amar de vreme cât am fost în centrul atenţiei, 
descopeream că îmi plăcea ce făceam. Și chiar foarte mult. 

Rolly a bătut în geamul despărțitor și apoi mi-a făcut semn să 


pregătesc următorul cântec. Era o piesă a lui Jenny Reef dedicată 

lui Mallory — primul meu fan adevărat — care își punea ceasul 
să sune în fiecare duminică de dimineaţă ca să sune la radio și să 
ceară o anumită melodie. Am accesat-o și am așteptat ca piesa 
celor de la The Clash să se încheie înainte de a apăsa PLAY. Era o 
melodie cu ritmuri vesele și săltăreţe (gen care îl va scoate din să- 
rite pe Owen, care asculta emisiunea singur, în mașină). După pri- 
mele acorduri ale piesei, mi-am mutat scaunul și m-am uitat la 
fotografiile aliniate lângă monitorul meu. Când am început să-i 
țin locul lui Owen la pupitrul emisiunii, am încercat să-mi domo- 
lesc emoţiile covârșitoare privind câteva poze pe care le adusesem 
cu mine — cea cu Mallory încadrată de șalul de pene, menită 
să-mi aducă aminte că cineva îmi asculta emisiunea. Cea pe care 
mi-o făcuse Owen, ca să-mi spun mereu că nu conta dacă Mallory 
era singura mea ascultătoare. Și încă una. 

Era o fotografie cu mine, cu mama și cu surorile mele făcută de 
Anul Nou. Spre deosebire de cea din holul de la intrare, nu era o 
poză profesionistă, căci nu avea ca decor o priveliște de basm. Stă- 
team toate în jurul blatului de bucătărie. Vorbeam vrute şi nevrute, 
iar Brian, prietenul lui Kirsten — acum, după terminarea cursurilor, 
erau liberi să-și facă publică relația — ne-a spus să ne uităm la el 
și a apăsat pe butonul aparatului de fotografiat. Nu era o fotografie 
extraordinară în sens tehnic. Vedeai bliţul reflectat în geamul din 
spatele nostru, mama avea gura deschisă, iar Whitney râdea. Îmi 
plăcea însă, pentru că așa eram noi în realitate. Și, de această dată, 
nimeni nu mai stătea la mijloc. 

De fiecare dată când o priveam, îmi dădeam seama cât de mult 
îmi plăcea noua mea viaţă, fără temeri și secrete. Era un nou înce- 
put, unde nu mai jucam rolul fetei care are totul sau nimic, ci 
al unei persoane cu totul diferite. Al unei fete care spune ce are 


pe suflet. 

— Mai sunt două minute până la următoarea pauză, a spus 
Rolly, iar eu am dat aprobator din cap, punându-mi din nou căștile 
pe urechi. 

Când s-a retras din faţa microfonului, Clarke a întins mâna și 
l-a ciufulit. El i-a zâmbit, strâmbându-se ușor, iar ea s-a întors la 
cuvintele ei încrucişate din pagina ziarului de duminică, pe care 
încerca să le completeze în fiecare săptămână în timpul emisiunii 
noastre. Clarke era competitivă, chiar și cu ea însăși. Era unul din- 
tre numeroasele lucruri pe care le-am uitat și pe care acum mi le 
reaminteam — ca și obiceiul ei de a cânta împreună cu radioul, 
refuzul de a urmări filme horror sau talentul de a mă face să râd cu 
poftă din nimic — în timp ce încercam să reînnodăm prietenia. 
Nu mai era cum a fost cândva, dar niciuna dintre noi nu-și mai 
dorea să se întoarcă în trecut. Ne bucuram de prezent și de faptul 
că ieșeam din nou împreună. Restul, le făceam pas cu pas, zi de zi. 

Cam așa se derula viaţa mea în ultimul timp — îmbrăţișam 
lucrurile bune și le înfruntam pe cele rele, știind că totul este tre- 
cător. Surorile mele vorbeau în continuare, iar uneori se mai și 
certau. Kirsten urma un alt curs de regie și lucra la un proiect ci- 
nematografic despre modeling — nici mai mult, nici mai puţin — 
ce-avea „să zguduie lumea” (ce insemna asta, numai ea ştia). În 
ianuarie, Whitney s-a înscris la universitatea din oraș, unde urma 
două cursuri despre arta scrisului — unul despre biografie, iar ce- 
lălalt despre ficţiune. În primăvară, s-a mutat — cu acordul docto- 
rului ei — într-un apartament ce-i oferea destulă lumină pentru 
viitoarele ei plante și flori. Între timp, ghivecele cu primele plante 
sădite au rămas pe pervazul ferestrei. Îmi făceam adesea drum pe 
lângă ele ca să le ating frunzele înţepătoare și să le simt parfumul 


îmbătător înmiresmând aerul din jur. 

Mama a acceptat toate aceste schimbări cu câteva lacrimi în 
ochi — firește — dar și cu o forţă care continua să mă surprindă. 
I-am spus că voiam să pun capăt carierei mele de model și — deși 
îi era greu să se despartă de acest capitol din viaţa mea, și a ei — 
s-a consolat în cele din urmă, acceptând să lucreze cu jumătate de 
normă la agenţia lui Lindy, care avea o nevoie disperată de secre- 
tară. A fost o hotărâre de bun augur. Acum, ea trimitea fetele la 
interviurile agenţiilor de fotomodele și se ocupa de relaţiile cu cli- 
enţii, păstrând, astfel, legătura cu o lume în care, spre deosebire de 
noi celelalte, s-a simţit întotdeauna în largul ei. 

Știam, însă, că nu-i va fi deloc ușor să vadă noul spot publicitar 
realizat de cei de la Kopf's, care avea să fie difuzat peste câteva 
săptămâni. Din câte am auzit, au păstrat ideea Fetei Ideale, care 
trece de la ţinutele sportive de primăvară la cele elegante de bal. 
Poate că aș fi avut toate motivele din lume, ca și data trecută, să 
critic reclama, cu o singură excepţie: modelul pe care l-au ales în 
locul meu — Emily. Căci, la urma urmei, dacă cineva putea fi un 
model demn de urmat, ea era aceea. 

Cât priveşte relaţiile dintre mine și Emily, n-aș putea spune că 
eram prietene. Dar întâmplările nefericite prin care trecuserăm 
amândouă aveau să ne lege destinele pentru totdeauna, fie că ne 
plăcea, fie că nu. Ori de câte ori ne întâlneam acum pe holurile 
școlii, ne salutam mereu, chiar dacă nu ne mai spuneam nimic 
altceva. Sophie, însă, ne ignora cu încăpățânare pe amândouă. 
După condamnarea lui Will, acuzat de viol de gradul doi — și 
trimis să ispășească șase ani de închisoare, deși va fi eliberat, pro- 
babil, mai devreme — Sophie s-a retras un timp, deranjată să fie 
mereu subiect de discuţie. O vedeam uneori singură pe holuri 


sau în timpul pauzei de masă și aș fi vrut să mă duc la ea și să 

înlătur prăpastia dintre noi — să fac ceea ce ea n-a făcut niciodată 
pentru mine. 

Sau poate că nu. 

Bântuită de aceste gânduri, mi-am aţintit ochii asupra inelului 
gros, din argint, al lui Owen. L-am scos de pe degetul mare pe 
care îl purtam ca să citesc exact aceste cuvinte gravate pe banda 
din interior. Era prea mare pentru degetele mele, așa că am fost 
nevoită să-l înfăşor de jur împrejur cu un șnur ca să nu-l pierd. 
Acum, în timp ce îl priveam, mă întrebam ce-aș vrea să scrie pe 
inelul pe care Rolly a promis că mi-l va grava. Până mă voi hotări, 
Owen mi l-a oferit pe al lui, fie și numai ca să-mi aducă aminte că 
e bine să-ţi cunoşti opţiunile. 

— Treizeci de secunde, mi-a spus Rolly în căști. 

Am încuviinţat din cap și mi-am mutat scaunul mai aproape 
de microfon. În timp ce secundele se scurgeau una câte una, 
mi-am aruncat privirea pe geam și am văzut un Land Cruiser al- 
bastru intrând în parcare. Era și timpul! 

— Eşti în direct! mi-a spus Rolly. 

— Aţi ascultat-o pe Jenny Reef, cu piesa Whatever, am început 
eu, în emisiunea Povestea Vieţii Mele, aici, pe WRUST. Sunt 
Annabel și vă mulţumesc pentru că ne-aţi fost alături. Urmează 
emisiunea Reţete Naturiste. Și acum vă ofer cântecul de final! 

După primele acorduri ale piesei bank You a formaţiei Led 
Zeppelin, mi-am împins puţin scaunul și am închis ochii ca să 
ascult melodia, așa cum făceam de fiecare dată când o auzeam. Era 
micul meu ritual. Dar în clipa în care a răsunat corul, am auzit ușa 
deschizându-se și, o clipă mai târziu, am simţit o mână pe umăr. 

— Spune-mi, te rog, a strigat Owen, trântindu-se, cu un gest 
dramatic, pe scaunul de lângă mine, că n-am auzit-o pe Jenny Reef 


în emisiunea mea! 

— Mi-au cerut-o ascultătorii, i-am răspuns eu. Şi ai spus că 
pot să pun orice muzică vreau atâta timp cât schimb titlul emisiunii. 

— Dar în limite rezonabile, a spus el. Trebuie să ţii seama de 
faptul că ascultătorii mei vor fi complet bulversaţi. Ei ascultă în 
continuare emisiunea și vor să audă muzică de calitate. Și dacă e 
posibil, piese care să le lărgească orizontul cunoașterii. Nu rahaturi 
comerciale, produse pe bandă rulantă, cântate de o adolescentă 
aflată sub controlul marketingului corporatist. 

— Owen! | 

— Bine, putem face loc ironiei în emisiunea noastră, dar ba- 
lanţa este extrem de delicată. Dacă forțezi nota, cazi în extrema 
cealaltă și îţi pierzi credibilitatea. Și asta înseamnă că... 

— Tu auzi piesa pe care am pus-o acum? l-am întrebat eu. 

Și-a încetat tirada, apoi și-a ridicat privirea spre boxele de dea- 
supra lui și a ascultat pentru o clipă piesa care cânta la radio. 

— Aha! a spus apoi. Tocmai la asta mă refeream și eu. Ăsta e... 

— Cântecul tău preferat al celor de la Led Zeppelin, am în- 
cheiat eu. Știu. 

În studioul alăturat, am văzut-o pe Clarke dându-și ochii 
peste cap. 

— Bine, gata! a spus Owen, apropiindu-și scaunul de al meu. 
Ai „condimentat” emisiunea cu o melodie a lui Jenny Reef, am 
înțeles. Dar, în rest, programul a fost destul de bun. Deși nu cred 
că juxtapunerea pieselor de pe locul al doilea... 

— Owen! 

— ... să difuzezi piesa celor de la Alamance după cea a Ettei 
James... Mi se pare puţin cam mult. Și... 


— Owen! 
— Ce e? 

M-am apropiat și mai mult de el și mi-am lipit buzele de ure- 
chea lui. 

— Ssst! i-am spus eu. 

A încercat să mai spună ceva — firește — dar s-a oprit în clipa 
în care mi-am pus mâna peste a lui și i-am cuprins degetele cu ale 
mele. Nu-și terminase dizertaţia. Va continua să-și expună și să-și 
impună punctul de vedere. Dar deocamdată, acordurile muzicii ne 
purtau pe aripile lor, în timp ce corul a răsunat din nou. Așa că 
m-am mutat și mai aproape de Owen și mi-am rezemat capul de 
umărul lui, bucurându-mă de frumuseţea piesei și de căldura soa- 
relui ce pătrundea prin fereastra din spatele nostru și se reflecta în 
inelul de pe degetul meu, în timp ce Owen îl răsucea ușor-ușor pe 


ritmurile muzicii. 


Sfârşit 


